Panorama des principales éditions des œuvres de Rutebeuf.

Michel Zink, Le dit de Frère Denise le Cordelier

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 1, pp. 370-386.
| CI ENCOUMENCE LI DIZ DE FREIRE DENIZE[1] LE CORDELIER
1 | Li abiz ne fait pas l’ermite.
2 | S’uns hom en hermitage habite,
3 | C’il est de povres draz vestus,
4 | Je ne pris mie .II. festuz
5 | Son habit ne sa vesteüre
6 | C’il ne mainne vie ausi pure
7 | coume ces habiz nos demoustre.
8 | Mais mainte gens font bele moustre
9 | Et mervilleuz semblant qu’il vaillent :
10 | Il semblent les aubres qui faillent,
11 | Qui furent trop bel au florir.
12 | Bien dovroient teil gent morir
13 | Vilainnement et a grant honte.
14 | .I. proverbes dit et raconte
15 | Que tout n’est pas ors c’on voit luire[2].
16 | Por ce m’estuet, ainz que je muire,
17 | Faire .I. flabel d’une aventure
18 | De la plus bele criature
19 | Que hom puisse troveir ne querre
20 | De Paris juqu’en Aingleterre.
21 | Vous dirai coument il avint.
22 | Frans gentiz homes plus de vint
23 | L’avoient a fame requise,
24 | Mais ne voloit en nule guise
25 | Avoit ordre de mariage[3],
26 | Ainz ot fait de son pucelage
27 | Veu a Deu et a Notre Dame.
28 | La pucele fu gentilz fame :
29 | Chevaliers ot estei ces peires.
30 | Meire avoit, mais n’ot suer ne frere.
31 | Moult s’entramoient, ce me semble,
32 | La pucele et sa mere encemble.
33 | Frere Meneur laianz hantoient,
34 | Tuit cil qui par illec passoient. f. 60 r° 2
35 | Or avint c’uns en i hanta
36 | Qui la damoizele enchanta,
37 | Si vos dirai en queil maniere.
38 | La pucele li fist proiere
39 | Que il sa mere requeïst
40 | Qu’en religion la meïst,
41 | Et il li dist : « Ma douce amie,
42 | Se meneir voliez la vie
43 | Saint Fransois, si com nos faison,
44 | Vos ne porriez par raison
45 | Faillir que vous ne fussi[ez] sainte. »
46 | Et cele, qui fu ja atainte
47 | Et conquise et mate et vaincue,
48 | Si tost com ele ot entendue
49 | La raison dou Frere Meneur,
50 | Si dist : « Ce Dieux me doint honeur,
51 | Si grant joie avoir ne porroie
52 | De nule riens come j’auroie
53 | Ce de votre ordre pooie estre.
54 | A bone heure me fist Dieux nestre
55 | Se g’i pooie estre rendue. »
56 | Quant li freres ot entendue
57 | La parole a la damoizele,
58 | Si li at dit : « Gentilz pucele,
59 | Si me doint Dieux s’amour avoir,
60 | Se de voir pooie savoir
61 | Qu’en nostre Ordre entrer vosissiez,
62 | Et que sens fauceir peüssiez
63 | Garder votre virginitei,
64 | Sachiez de fine veritei
65 | Qu’en nostre bienfait vos mettroie. »
66 | Et la pucele li otroie
67 | Qu’el gardera son pucelage
68 | Trestoz les jors de son eage ;
69 | Et cil maintenant la resut[4]. f. 60 v°1
70 | Par sa guile cele desut
71 | Qui a barat n’i entendi.
72 | Desus s’arme li desfendi
73 | Que riens son conseil ne deïst,
74 | Mais si celeement feïst
75 | Copeir ces beles treces blondes
76 | Que ja ne le seüst li mondes,
77 | Et feïst faire estauceüre
78 | Et preïst tele vesteüre
79 | Com a jone home couvandroit,
80 | Et qu’en teil guise venist droit
81 | En .I. leu dont il ert custodes[5].
82 | Cil qui estoit plus fel qu’Erodes
83 | S’en part atant et li mist terme ;
84 | Et cele a plorei mainte larme
85 | Quant de li departir le voit.
86 | Cil qui la glose li devoit
87 | Faire entendre de sa leson[6]
88 | La mist en male soupeson :
89 | Male mort le preigne et ocie !
90 | Cele tint tout a prophecie
91 | Quanque cil li a sermonei :
92 | Cele a son cuer a Dieu donei,
93 | Cil ra fait dou sien ateil don
94 | Qui bien l’en rendra guerredon.
95 | Moult par est contraire sa pence
96 | Au bon pensei ou cele pence.
97 | Moult est lor pencee contraire,
98 | Car cele pence a li retraire
99 | Et osteir de l’orgueil dou monde,
100 | Et cil, qui en pechié soronde,
101 | Qui toz art dou feu de luxure,
102 | A mis sa pencee et sa cure
103 | En la pucele acompaignier
104 | Au baing ou il ce wet baignier[7], f. 60 v° 2
105 | Ou il s’ardra, ce Dieux n’en pence,
106 | Que ja ne li fera desfence
107 | Ne ne li saura contredire
108 | Choze que il li welle dire.
109 | A ce va li freres pensant.
110 | Et ces compains[8], en trespassant,
111 | Qui c’esbahit qu’il ne parole,
112 | Li a dite ceste parole :
113 | « Ou penceiz-vous, frere Symon ? »
114 | — Je pens, fait il, a .I. sermon,
115 | Au meilleur ou je pensasse onques. »
116 | Et cil a dit : « Or penceiz donques ! »
117 | Frere Symons ne puet desfence
118 | Troveir en son cuer qu’il ne pence
119 | A la pucele qui demeure,
120 | Et cele desirre mout l’eure
121 | Qu’ele soit ceinte de la corde.
122 | Sa leson en son cuer recorde
123 | Que li freres li ot donee.
124 | Dedens tiers jor s’en est emblee
125 | De la mere qui la porta,
126 | Qui forment s’en desconforta.
127 | Moult fut a malaise la mere
128 | Qui ne savoit ou sa fille ere.
129 | Grant doleur en son cuer demainne
130 | Trestoz les jors de la semainne ;
131 | En plorant regrete sa fille,
132 | Mais cele n’i done une bille,
133 | Ainz pence de li esloignier.
134 | Ces biaux crins a fait reoignier ;
135 | Comme vallez fu estaucee
136 | Et fu de boens houziaus chauciee
137 | Et de robe a home vestue
138 | Qui estoit par devant fendue,
139 | pointe devant, pointe derriere. f. 61 r° 1
140 | Et vint en icele meniere
141 | La ou cil li ot terme mis.
142 | Li freres, cui li Anemis
143 | Contraint et semont et argüe,
144 | Out grant joie de sa venue.
145 | En l’Ordre la fist resouvoir :
146 | Bien sot ces freres desouvoir.
147 | La robe de l’Ordre li done,
148 | Et li fist faire grant corone,
149 | Puis la fist au moutier venir.
150 | Bel et bien s’i sot contenir
151 | En clostre et dedens moutier,
152 | Et ele sot tot son sautier
153 | Et fu bien a chanteir aprise.
154 | O les freres chante en l’esglize
155 | Moult bel et moult cortoisement.
156 | Moult se contint honestement.
157 | Or out damoizele Denize
158 | Quanqu’ele vot a sa devise.
159 | Onques son non ne li muerent :
160 | Frere Denize l’apelerent.
161 | Que vos iroie ge dizant ?
162 | Frere Symons fist vers li tant
163 | Qu’il fist de li touz ces aviaux
164 | Et li aprist ces geux noviaux
165 | Si que nuns ne s’en aparsut.
166 | Par sa contenance desut
167 | Touz ses freres frere Denize :
168 | Cortoiz fu et de grant servize.
169 | Frere Denize mout amerent
170 | Tuit li frere qui laianz erent.
171 | Mais plus l’amoit frere Symons :
172 | Sovent se metoit es limons
173 | Com cil qui n’en ert pas retraiz[9]
174 | Et il c’i amoit mieulz qu’es traiz[10] : f. 61 r° 2
175 | Moult ot en li boen limonier.
176 | Vie menoit de pautonier
177 | Et ot guerpi vie d’apostre.
178 | Et cele aprist sa pater nostre,
179 | Que volentiers la recevoit.
180 | Parmi le païs la menoit,
181 | N’avoit d’autre compaignon cure,
182 | Tant qu’il avint par aventure
183 | Qu’il vindrent chez .I. chevalier
184 | Qui ot boens vins en son selier
185 | Et volentiers lor en dona.
186 | Et la dame s’abandona
187 | A regardeir frere Denize.
188 | Sa chiere et son semblant avise :
189 | Aparseüe c’est la dame
190 | Que frere Denize estoït fame.
191 | Savoir wet ce c’est voirs ou fable.
192 | Quant hon ot levee la table,
193 | La dame, qui bien fu aprise,
194 | Prist par la main frere Denize.
195 | A son seigneur prist a souzrire ;
196 | En sozriant li dist : « Biau sire,
197 | Aleiz vos la defors esbatre
198 | Et faisons .Il. pars de nos quatre :
199 | Frere Symon o vos meneiz,
200 | Frere Denize est aseneiz
201 | De ma confession oïr. »
202 | Lors n’ont talent d’eulz esjoïr
203 | Li cordelier : dedens Pontoize
204 | Vousissent estre ; moult lor poize
205 | Que la dame de ce parole.
206 | Ne lor plot pas ceste parole,
207 | Car paour ont de parsovance.
208 | Frere Symons vers li s’avance,
209 | puis li dit, quant de li s’apresse : f. 61 v° 1
210 | « Dame, a moi vos ferez confesse,
211 | Car ciz freres n’a pas licence
212 | De vos enjoindre penitance. »
213 | Et la dame li dit : « Biau sire,
214 | A cestui wel mes pechiez dire
215 | Et de confession parleir. »
216 | Lors la fait en sa chambre aleir,
217 | Et puis clot l’uis et bien le ferme.
218 | O li frere Denize enferme,
219 | Puis li a dit : « Ma douce amie,
220 | Qui vos concilla teil folie
221 | d’entreir en teil religion ?
222 | Si me doint Diex confession
223 | Quant l’arme dou cors partira,
224 | Que ja pis ne vos en sera
225 | Se vos la veritei m’en dites.
226 | Si m’aïst li sainz Esperites,
227 | Bien vos poez fieir en moi. »
228 | Et cele qui ot grant esmoi
229 | Au mieulz qu’el puet de ce s’escuze.
230 | Mais la dame la fist concluze
231 | Par les raisons qu’el li sot rendre,
232 | Si que plus ne c’i pot desfendre.
233 | A genoillons merci li crie ;
234 | Jointes mains li requiert et prie
235 | Que ne li fasse faire honte.
236 | Trestot de chief en chief li conte
237 | Com il l’a trait d’enchiez sa mere,
238 | Et puis li conta qui ele ere
239 | Si que riens ne li a celei.
240 | La dame a le frere apelei,
241 | Puis li dist, oiant son seigneur,
242 | Si grant honte c’onques greigneur
243 | Ne fu mais a nul home dite :
244 | « Fauz papelars, fauz ypocrite, f. 61 v° 2
245 | Fauce vie meneiz et orde.
246 | Qui vos pendroit a votre corde
247 | Qui est en tant de leuz noee
248 | Il auroit fait bone jornee.
249 | Teil gent font bien le siecle pestre
250 | Qui par defors cemblent boen estre
251 | Et par dedens sunt tuit porri.
252 | La norrice qui vos norri
253 | Fist mout mauvaise norreture,
254 | Qui si tres bele creature
255 | Aveiz a si grant honte mise.
256 | Iteiz Ordres, par saint Denise,
257 | N’est mie boens ne biaux ne genz.
258 | Vos desfendeiz au jones gens
259 | Et les dances et les quaroles,
260 | Violes, tabours et citoles
261 | Et toz deduiz de menestreiz !
262 | Or me dites, sire haut reiz,
263 | Menoit sainz Fransois teile vie ?
264 | Bien aveiz honte deservie
265 | Comme faulz traïtres proveiz,
266 | Et vos aveiz moult bien trovei
267 | Qui vos rendra votre deserte. »
268 | Lors a une grant huche overte
269 | Por metre le frere dedens,
270 | Et freres Simons toz adent
271 | Leiz la dame se crucefie.
272 | Et li chevaliers s’umelie,
273 | Qui de franchise ot le cuer tendre ;
274 | Quant celui vit en croix estendre,
275 | Suz l’en leva par la main destre :
276 | « Frere, dit il, voleiz vos estre
277 | De cest afaire toz delivres ?
278 | Porchaciez tost .IV. cent livres
279 | A marier la damoizele. » f. 62 r° 1
280 | Quant li freres oit la novele,
281 | Onques n’ot teil joie en sa vie.
282 | Lors a sa fiance plevie
283 | Au chevalier des deniers rendre.
284 | Bien les rendra cens gage vendre :
285 | Auques seit ou il seront pris.
286 | Atant s’en part, congié a pris.
287 | La dame par sa grant franchise
288 | Retint damoizele Denise,
289 | C’onques de riens ne l’esfrea,
290 | Mais mout doucement li proia
291 | Qu’ele fust trestout seüre,
292 | Que ja de nule creature
293 | Ne sera ces secreiz seüz,
294 | Ne qu’ele ait a home geü,
295 | Ainz sera moult bien mariee :
296 | Choisisse en toute la contree
297 | Celui que mieulz avoir vodroit,
298 | Ne mais qu’il soit de son endroit.
299 | Tant fist la dame envers Denize
300 | Qu’ele l’a en boen penceir mise.
301 | Ne la servi mie de lobes :
302 | Une de ces plus beles robes
303 | Devant son lit li aporta ;
304 | A son pooir la conforta
305 | Com cele qui ne s’en faint mie,
306 | Et li at dit : « Ma douce amie,
307 | Ceste vestireiz vos demain. »
308 | Ele meïmes de sa main
309 | La vest ansois qu’ele couchast ;
310 | Ne soffrist pas qu’autre i touchast,
311 | Car priveement voloit faire
312 | Et cortoisement son afaire,
313 | Car sage dame et cortoize ere.
314 | Priveement manda la mere f. 62 r° 2
315 | Denize par un sien mesage.
316 | Moult ot grant joie en son corage
317 | Quant ele ot sa fille veüe
318 | Qu’ele cuidoit avoir perdue.
319 | Mais la dame li fist acroire
320 | Et par droite veritei croire
321 | Qu’ele ert au Filles Deu[11] rendue
322 | Et qu’a une autre l’ot tolue
323 | Qui laianz un soir l’amena,
324 | Que par pou ne s’en forsena.
325 | Que vos iroie je disant
326 | Ne loi paroles devisant ?
327 | Du rioteir seroit noianz.
328 | Mais tant fu Denize laians
329 | Que li denier furent rendu.
330 | Aprés n’ont gaires atendu
331 | Qu’el fu a son grei assenee.
332 | A un chevalier fu donee
333 | Qui l’avoit autre fois requise.
334 | Or ot non ma dame Denize
335 | Et fu a mout plus grant honeur
336 | Qu’en abit de Frere Meneur.
| Explicit.

Manuscrits : A, f. 329 v° ; C, f. 60 r°. Texte de C.
Titre : A De frere Denise - 3. A Et il en a les d. - 7. A son abit - 13. A A grant dolor et - 17. A un ditié - 26. A a fet - 33. A Freres meneurs iluec - 45. A fussiez, C fussi - 54. A De bone eure - 57. A La reson - 65. A en nostre ordre b. - 69. A Atant li freres - 77. A f. rere e. - 79. A Comme a tel homme - 82. A p. faus - 83. A li met - 88. A L’a mise - 90. A tient - 93. A refet - 100. A en qui - 107. A Ne se li savra - 116. A cil respont - 118. A metre ; que il - 123. A li a - 124. A D. trois j. - 125. A qui le p. - 134. A c. ot f. - 139. A Bien sambloit jone homme de chiere - 154. A les autres - 156. A contient - 161-168. A mq. - 171. A Mout p. - 179. A Qui ; retenoit - 185. A Qui - 192. A ot fet oster - 208. A vers li, C de li - 210. A Dame moi - 218. A Avoec li dant D. - 228. A esfroi - 229. A Au miex que pot - 236. A Et puis - 237. A Que ; de chiés sa mere, C Com ; d’enchiez son peire - 241. A devant son s. - 258. A aus bones g. - 260. A Vieles - 275. A Si le lieve - 278. A P. nous jusqu’a cent livres - 290. A durement - 296. A C. au miex de sa c. - 298. A qu’il fust - 302. A robes, C cotes - 309. A La rest - 310. A Ne soufri pas qu’autre - 314. A la mere, C sa mere - 323. A Q. un soir leenz l’a., C Q. laianz le soir l’a. - 325. A contant - 330. A n’ot - A Explicit de frere Denise.

[1] En ancien français, le nom de Denise correspond à la fois à Denis et à Denise : il peut être porté par un homme comme par une femme.

[2] Ce proverbe bien connu (Morawski 1371) est très souvent cité par Rutebeuf : cf. Pharisien 92, Complainte de Guillaume 21, Outremer 38, Sainte Elysabel 732, Sacristain 424.

[3] Rutebeuf utilise cette expression à deux autres reprises : Sainte Elysabel 474 et Vie du monde (si le poème est de lui) 168, dans une variante propre au ms. F.

[4] C’est-à-dire qu’il accepte le principe de son entrée dans l’Ordre franciscain. Mais « recevoir une femme » signifie en ancien français la prendre en mariage ; d’où une ambiguïté plaisante.

[5] Custos peut désigner des fonctions assez diverses. Chez les franciscains, c’est le nom donné au substitut du provincial, mais cette charge n’est pas liée à un « lieu » particulier ; si ce « lieu » est un couvent, celui-ci est régi par un prieur, et non par un custos. Dans le contexte ecclésiastique, le sens le plus usuel du mot est celui de « sacristain » quand cette fonction est exercée par un clerc, un prêtre ou un moine (Du Cange II, 726). On peut supposer que frère Simon est sacristain (comme le chanoine du poème de Rutebeuf intitulé précisément Le sacristain) d’une église ou d’une chapelle appartenant à son Ordre, et où il peut fixer à la jeune fille un rendez-vous commode et discret avant de la présenter à la communauté.

[6] La leçon et la glose sont les exercices universitaires traditionnels du monde scolastique : la lecture expliquée et le commentaire de l’Ecriture. Ces mots sont, bien entendu, chargés ici de sous-entendus grivois.

[7] La métaphore se fonde sur le fait que bains et étuves facilitaient les rencontres et les ébats licencieux.

[8] Les Frères se déplaçaient toujours par deux.

[9] Jeu de mots à triple détente (si l’on ose dire) : soi retraire signifie « se retirer » ; retrait se trouve employé pour décrire le membre viril dont l’érection a cessé ; et un moine retrait est un moine qui a rompu ses vœux.

[10] Jeu de mots sur « traits » : les traits sont les longes d’attelage d’un cheval ; dans la liturgie, le trait est le psaume que l’on chante après le graduel.

[11] Voir Ordres de Paris 97-120.