Panorama des principales éditions des œuvres de Rutebeuf.

Achille Jubinal, Un dist de Nostre-Dame

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 164-168.
| Un dist de Nostre-Dame
| Ms. 7615
1 | De la très glorieuſe Dame
2 | Qui eſt ſaluz de cors & d’ame
3 | Dirai, que tère ne m’en pui ;
4 | Mès l’en porroit avant .i. pui
5 | Eſpuiſier c’on poïſt retrère
6 | Combinen la dame eſt débonaire.
7 | Por ce ſi la devons requerre
8 | Qu’avant qu’elle chaïſt ſor terre
9 | Miſt Diex en li humilité,
10 | Pitiez, douſors & charitez,
11 | Tant que ne ſai où je commance :
12 | Beſoignex ſui par l’abondance,
13 | L’abondance de ſa loance
14 | Remue mon corage & change,
15 | Si qu’eſprouver ne me porroie,
16 | Tant parlaſſe je voudroie.
17 | Tant a en li de bien à dire
18 | Que trop eſt belle la matire :
19 | Se j’eſtoie bons eſcrivens
20 | Ainz ſeroie d’eſcrire vains
21 | Que je vous euſſe conté
22 | La tierce part de ſa bonté
23 | Ne la quarte ne redeiſme.
24 | Se ſet chacuns par lui-méiſme,
25 | Qui orroit comment elle proie
26 | Celi qui de ſon cors fiſt proie
27 | Por nous tous d’enfer deſpraer,
28 | C’onques ne veſt le cors deſpraer,
29 | Ainz fu par nos praez & pris
30 | Dou feu de charité eſpris ;
31 | Et tot ce li ramantoit-elle ;
32 | La très douce Virge débonaire :
33 | « Biaus filz, tu ſuis fame & home,
34 | Quant il orent mors en la pome,
35 | Il furent mort par le pechié :
36 | Dou maufez eſt toz entechiez ;
37 | En enfer il dui deſcendirent
38 | Et tuit cil qui d’eus iſſirent.
39 | Biaux chiers fis, il t’empriſt pitiez
40 | Et tant lor montras d’amitiez
41 | Que por aus decendis ès ciaus :
42 | Li deſſandres fu bons & biax.
43 | De ta fille féis ta mère ;
44 | Tiex fu la volanté dou père.
45 | De la crèche te fit-on coche ;
46 | Sans orguel eſt qui là ſe couche.
47 | Porter te covint en Égypte ;
48 | La demorance i fu petite,
49 | Car après toi ne veſqui gaires
50 | Tes anemis, li deputaires
51 | Hérodes, qui fiſt decoler
52 | Les inocens & afoler,
53 | Et deſmembrer par chacuns membre,
54 | Si com l’Eſcriture remembre.
55 | Après ce revenis arrière :
56 | Jui refirent belle chière,
57 | Car tu lor montroies ou Temple
58 | Maint bel mot & maint bel example :
59 | Mout lor plot canques tu déis
60 | Juqu’à ce tens que tu féis
61 | Ladre venir de mort à vie ;
62 | Lors orent-il ſor toi envie,
63 | Lors fus d’aus huiez & haïz,
64 | Lors fus enginiez & traïz
65 | Par les tiens & à aus bailliez.
66 | Lors fus penez & travillez,
67 | Et lors fus liez à l’eſtache ;
68 | N’eſt nus qui ne le croie & ſache.
69 | Là fus batuz & deplaiez,
70 | Là fus de la mort eſmaiez,
71 | Là te covint porter la croiz,
72 | Où tu crias à haute voiz
73 | Au Juis que tu ſoif avoies ;
74 | La ſoif eſtoit que tu ſavoies
75 | Tes amis mors & à malaiſe
76 | En la dolor d’enfer punaiſe.
77 | L’âme dou cors fu en Enfer
78 | Et briſa la porte d’enfer ;
79 | Tes amis treſſis de léans ;
80 | Ainc ne remeſt clerc ne lai anz.
81 | Li cors remeſt en la croiz mis :
82 | Joſeph, qui tant fu tes amis,
83 | A Pilate te demanda ;
84 | Li demanders mout l’amanda.
85 | « Lors fu ou ſépucre poſez.
86 | De ce ſu hardiz & oſez
87 | Pilate, qu’à toi garde miſt,
88 | Car de folie ſ’entremiſt.
89 | Au tiers jors fu reſuſcitez :
90 | Lors fu & cors & déitez
91 | Enſamble ſans corricion,
92 | Lors montas à l’Aſcencion.
93 | « Au jor de Pentecouſte droit,
94 | Droit à celle hore & à cel androit
95 | Que li apoſtres èrent aſſis
96 | A la table chacuns pencis,
97 | Lors envoias-tu à la table
98 | La toe grâce eſperitable
99 | Dou Saint-Eſpérit emflamée,
100 | Que tant fu joïe & amée.
101 | Lors fus chacuns d’aus ci hardiz,
102 | Et par paroles & par diz,
103 | C’autant pris a mort comme vie :
104 | N’orent fors de t’ amor envie.
105 | Biax chiers fiz, por l’umain lignage
106 | Jeter de honte & de domage
107 | Féiſt tote ceſte bonté,
108 | Et plus aſſez que n’ai conté.
109 | S’or laiſſoies ſi eſgaré
110 | Ce que ſi chier as comparé,
111 | Ci auroit trop grand meſpriſon :
112 | S’or les leſſoies en priſon
113 | Entrer don tu les as oſté,
114 | Car ci auroit trop mal hoſté,
115 | Trop grant duel & trop grant martire,
116 | Biau filz, biau père, biau doz ſire. »
117 | Ainſi recorde tote jor
118 | La doce Dame ſans ſéjor :
119 | Jà ne fina de recorder ;
120 | Car bien nous voudroit recorder
121 | A li, don nos nos deſcordons
122 | De ſa corde & de ſes cordons.
123 | Or nous acordons à ſ’acorde.
124 | La Dame de miſéricorde
125 | Et li prions que nous acort
126 | Par ſa pitié au dine acort
127 | Son chier fil, le dine cor Dé[1] :
128 | Lors ſi ſerons bien racordé[2].
| Explicit de Nostre-Dame.

[1] Le dine cor Dé, le digne corps de Dieu.

[2] Voyez, pour des cacophonies semblables et sur le même mot, les strophes deuxième et cinquième de la pièce intitulée : Le Diz des Cordeliers.