Panorama des principales éditions des œuvres de Rutebeuf.

Michel Zink, Le dit de l’Université de Paris

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 2, pp. 376-378.
| CI ENCOUMENCE LI DIZ DE L’UNIVERSITEI DE PARIS
1 | Rimeir me couvient d’un contens f. 82 v° 2
2 | Ou l’on a mainz deniers contens
3 | Despendu et despendera :
4 | Ja siecles n’en amendera.
5 | Li clerc de Paris la citei
6 | (Je di de l’Universitei,
7 | Noumeement li Arcien[1],
8 | Non pas li preudome ancien)
9 | On empris .I. contans encemble :
10 | Ja biens n’en vanrra, ce me cemble,
11 | Ainz en vanrra mauz et anuiz,
12 | Et vient ja de jors et de nuiz.
13 | Est or ce bien choze faisant ?
14 | Li filz d’un povre païsant
15 | Vanrra a Paris por apanre ;
16 | Quanque ces peres porra panrre
17 | En un arpant ou .II. de terre
18 | Por pris et por honeur conquerre[2]
19 | Baillera trestout a son fil,
20 | Et il en remaint a escil.
21 | Quant il est a Paris venuz
22 | Por faire a quoi il est tenuz
23 | Et por mener honeste vie,
24 | Si bestorne la prophecie[3] :
25 | Gaaig de soc et d’areüre
26 | Nos convertit en armeüre.
27 | Par chacune rue regarde
28 | Ou voie la bele musarde ;
29 | Partout regarde, partout muze ;
30 | Ces argenz faut, sa robe uze :
31 | Or est tout au recoumancier.
32 | Ne fait or boen ci semancier.
33 | En Quaresme, que hon doit faire
34 | Choze qui a Dieu doie plaire,
35 | En leu de haires haubers vestent
36 | Et boivent tant que il s’entestent ; f. 83 r° 1
37 | Si font bien li troi ou li quatre
38 | Quatre cens escoliers combatre
39 | Et cesseir l’Universitei :
40 | N’a ci trop grant aversitei ?
41 | Diex ! ja n’est il si bone vie,
42 | Qui de bien faire auroit envie,
43 | Com ele est de droit escolier !
44 | Il ont plus poinne que colier
45 | Por que il wellent bien aprendre ;
46 | Il ne puent pas bien entendre
47 | A seoir aseiz a la table :
48 | Lor vie est ausi bien metable
49 | Com de nule religion[4].
50 | Por quoi lait hon sa region
51 | Et va en estrange païs,
52 | Et puis si devient foulz naïz
53 | Quant il i doit aprendre sens,
54 | Si pert son avoir et son tens
55 | Et c’en fait a ces amis honte ?
56 | Mais il ne seivent qu’oneurs monte.
| Explicit.

Manuscrit : C, f. 82 v°.
1. c. doou c. - 2. diu’s c. - 8. preudoms

[1] La Faculté des Arts était toujours plus turbulente que les autres, comme on l’a vu à propos du conflit entre les séculiers et les Mendiants.

[2] Même vers dans Plaies du Monde 92.

[3] Cf. Isaïe 2, 4 : Et conflabunt gladios suos in vomere et lanceas suas in falces (« Avec leurs épées ils forgeront des socs, avec leurs lances des faux »).

[4] Cf. Plaies du Monde 89-104.