Panorama des principales éditions des œuvres de Rutebeuf.

Achille Jubinal, De Frère Denise

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 63-77.
| De Frère Denise,
| Ou ci encoumence
| Li Diz de Freire Denize le Cordelier[1].
| Mss. 7218, 7633.
1 | L’abis ne fet pas l’ermite ;
2 | S’uns hom en hermitage abite
3 | Et il en a les dras veſtus,
4 | Je ne pris mie .ij. feſtus
5 | Son abit ne ſa véſtéure,
6 | S’il ne maine vie auſi pure
7 | Comme ſon abit[2] nous démonſtre ;
8 | Mès maintes genz ſont bele monſtre
9 | Et merveilleux ſanblant vaillent :
10 | Il ſanblent les arbres qui faillent
11 | Qui furent trop bel au florir.
12 | Bien devroient tels gens morir
13 | A grant dolor[3] & à grant honte.
14 | I. proverbe diſt & raconte
15 | Que tout n’eſt pas or c’om voiſt luire :
16 | Por ce m’eſtuet gins que je muire
17 | Fere .i. ditié[4] d’une aventure
18 | De la plus bele créature
19 | Que l’en puiſſe trover ne querre
20 | De Paris juſqu’en Engleterre ;
21 | Vous dirai comment il avint.
22 | Granz gentiz homes plus de .xx.
23 | L’avoient à fame requiſe ;
24 | Mès ne volait en nule guiſe
25 | Avoir ordre de mariage,
26 | Ainz a fet de ſon pucelage
27 | Veu à Dieu & à Noſtre-Dame.
28 | La pucele fu gentil fame ;
29 | Chevaliers ot eſté fon père :
30 | Mère avoit, mes n’ot ſuer ne frère.
31 | Mult ſ’entr’amèrent, ce me sanble,
32 | La pucele & la mère enſanble.
33 | Frères Meneurs laianz hantoient
34 | Tuit cil qui par iluec paſſoient.
35 | Or avint c’uns en i hanta
36 | Qui la damoiſele enchanta :
37 | Si vous dirai en quel manière.
38 | La pucele li fiſt proière
39 | Que il ſa mère requéiſt
40 | Qu’en relégion la méiſt
41 | Et il li diſt « Ma douce amie,
42 | Se mener voliiez la vie
43 | Saint François, comme nous feſon,
44 | Vous ne porriiez par reſon
45 | Faillir que vous ne fuſſiez ſainte. »
46 | Et cele, qui fu jà atainte,
47 | Et conquiſe, & mate, & vaincue ;
48 | Si toſt comme ele ot entendue
49 | La reſon du Frère Meneur,
50 | Si diſt : « Se Diex me doinſt honeur !
51 | Si grant joie avoir ne porroie
52 | De nule riens comme j’auroie
53 | Si de voſtre ordre pooie eſtre.
54 | De bone eure me fiſt Diex neſtre
55 | Se g’i pooie eſtre rendue ! »
56 | Quant li frères ot entendue
57 | La parole[5] à la damoiſele,
58 | Se li a dit : « Gentil pucele,
59 | Se me doinſt Diex ſ’amor avoir,
60 | Se de voir pooie ſavoir
61 | Qu’en noſtre ordre entrer vouſiſſiez,
62 | Et que ſanz fauſſer péuſſiez
63 | Garder voſtre virginité,
64 | Sachiez en fine vérité
65 | Qu’en noſtre ordre bien vous metroie. »
66 | Et la puçèle li otroie
67 | Qu’el gardera ſon pucelage
68 | Treſtoz les jors de ſon éage.
69 | Atant li Frères[6] la reçut ;
70 | Par ſa guile cele deçut
71 | Qui à barat n’i entendi :
72 | Deſus ſ’âme li deſfendi
73 | Que riens ſon conſeil ne déiſt,
74 | Mes ſi céelement féiſt
75 | Coper ſes beles treces blondes
76 | Que jà ne le ſéuſt li mondes,
77 | Et féiſt rère eſtancéure,
78 | Et préiſt tele veſtéure
79 | Comme à tel homme covendroit,
80 | Et qu’en tel guiſe veniſt droit
81 | En .i. leu dont il ert cuſtodes.
82 | Cil, qui eſtoit plus faus qu’Hérodes,
83 | S’en part atant & li met terme ;
84 | Et cele a ploré mainte lerme
85 | Quant de li départir le voit.
86 | Cil qui la gloſe li devoir
87 | Fère entendre de la leçon
88 | L’a miſe en male ſoupeçon.
89 | Male mort le praingne & ocie !
90 | Cele tient toute à prophéſie
91 | Quanques cil li a ſermoné.
92 | Cele a ſon cuer à Dieu doné
93 | Cil refet du ſien autel don
94 | Qui bien l’en rendra guerredon :
95 | Mult par eſt confrère ſa penſſe
96 | Au bon penſſer où ele penſſe ;
97 | Mult eſt lor penſſée confrère ;
98 | Car cele penſſe à li retrère
99 | Et oſter de l’orgueil du monde,
100 | Et c’il, en qui pechié ſoronde,
101 | Qui toz art du feu de luxure,
102 | A mis ſa penſſée & ſa cure
103 | A la pucele acompaignier
104 | Au baing où il ſe veut baignier,
105 | Où il ſ’ardra, ſe Diex n’en penſſe,
106 | Que jà ne li fera deffenſe,
107 | Ne ne li ſaura contredire
108 | Choſe que il li veuille dire.
109 | A ce vait li Frères penſſant,
110 | Et ſes compains en treſpaſſant,
111 | Qui ſ’eſbahiſt qu’il ne parole,
112 | Li a dite ceſte parole:
113 | « Où penſez-vous, frère Symon ? »
114 | — « Je pens, fet-il, à .i. ſermon,
115 | Au meilleur que je penſaiſſe oncques. »
116 | Et cil reſpont : « Or penſſez donques ! »
117 | Frère Symon ne puet deſfenſſe
118 | Metre en ſon cuer que il ne penſſe
119 | A la pucele qui demeure,
120 | Et cele déſirre mult l’eure
121 | Qu’ele ſoit çainte de la corde :
122 | Sa leçon en ſon cuer recorde
123 | Que li Frères li a donée.
124 | Dedenz .iij. jors ſ’en eſt emblée
125 | De la mère qui la porta,
126 | Qui forment ſ’en deſconforta.
127 | Mult fu à malaiſe la mère,
128 | Qu’el’ ne ſavoit où ſa fille ère ;
129 | Grant dolor en ſon cuer demaine
130 | Treſtoz les jors de la ſemaine,
131 | En plorant regrete ſa fille ;
132 | Mès cele ne done une bille,
133 | Ainz penſſe de li eſloingnier :
134 | Ses biaus crins ot fet rooingnier :
135 | Comme vallet fu eſtancie
136 | Et fu de bons houſiaus[7] chaucie,
137 | Et de robe à homme veſtue
138 | Qui eſtoit par devant fendue :
139 | Bien ſambloit jone homme de chière[8] ;
140 | Et vint en itèle manière
141 | Là où cil li or terme mis.
142 | Li Frères, que li anemis
143 | Contraint & ſemont & argue,
144 | Ot grant joie de ſa venue.
145 | En l’ordre la fiſt recevoir :
146 | Bien ſot ſes ſrères decevoir.
147 | La robe de l’ordre li done
148 | Et li fiſt fère grant corone[9] ;
149 | Puis la fiſt au mouſtier venir.
150 | Bel & bien ſe ſot contenir
151 | Et en cloiſtre & dedenz mouſtier,
152 | Et ele ſot tout ſon ſautier,
153 | Et ſu bien de chanter apriſe :
154 | O[10] les autres chante en l’égliſe
155 | Mult bel & mult cortoiſement ;
156 | Mult ſe contient honeſtement.
157 | Or ot damoiſele Denise
158 | Quanqu’ele vout à ſa deviſe.
159 | Oncques ſon non ne li muèrent ;
160 | Frère Denise l’apelèrent[11].
161 | Frère Denise mult amèrent
162 | Tuit li Frère qui léenz èrent ;
163 | Mult plus l’amoit ſrères Symons.
164 | Sovent ſe metoit ès limons,
165 | Com cil qui n’en ert pas retrais,
166 | Et il ſ’i amoit miex qu’ens trais :
167 | Mult ot en lui bon limonier.
168 | Vie menoit de pautonier[12],
169 | Et ot leſſié vie d’apoſtre.
170 | A cele apriſt ſa patrenoſtre,
171 | Qui volentiers la retenoit.
172 | Parmi le païs la menoit ;
173 | N’avoir d’autre compaignon cure :
174 | Tant qu’il avint par aventure.
175 | Qu’il vindrent chiés .i. chevalier
176 | Qui ot bons vins en ſon celier,
177 | Qui volentiers lor en dona ;
178 | Et la dame ſ’abandona
179 | A regarder frère Denise :
180 | Sa chière & fon ſamblant aviſe ;
181 | Aparcéue ſ’eſt la dame
182 | Que frère Denise eſtoit fame.
183 | Savoir veut ſe c’eſt voirs ou fable :
184 | Quant l’en ot fet oſter la table
185 | La dame, qui bien fu apriſe,
186 | Priſt parla main Frère Denise.
187 | A ſon feignor priſt à ſorrire ;
188 | En ſouriant li diſt : « Biaus ſire,
189 | Alés-vous là defors eſbatre,
190 | Et feſons .ij. pars de nous .iiij. :
191 | Frère Symon o vous menez,
192 | Frère Denise eſt aſſenez
193 | De ma confeſſion oïr. »
194 | Lor n’ont talent d’els eſjoïr :
195 | Li Cordelier dedens Pontoiſe[13]
196 | Vouſiſſent eſtre ; mult lor poiſe
197 | Que la dame de ce parole ;
198 | Ne leur plut pas cette parole,
199 | Quar paor ont d’apercevance.
200 | Frère Symon vers li ſ’avance,
201 | Puis li diſt quant de li ſ’apreſſe :
202 | « Dame, à moi vous ferez confeſſe,
203 | Quar cil Frères n’a pas licence
204 | De vous enjoindre pénitence. »
205 | Et ele reſpondi : « Biaus ſire,
206 | A ceſtui vueil mes pechiez dire
207 | Et de confeſſion parler. »
208 | Lors l’a fet en ſa chambre aller,
209 | Et puis clot l’uis & bien le ferme ;
210 | Avoec li dans Denise enferme,
211 | Puis il a dit : « Ma douce amie,
212 | Qui vous conſeilla tel folie
213 | D’entrer en tel relegion ?
214 | Si me doinſt Diex confeſſion
215 | Quant l’âme du cors partira
216 | Que jà pis ne vous en ſera
217 | Se vous la vérité me dites.
218 | Si m’ait li Sains-Efperites,
219 | Bien vous poez fier en moi. »
220 | Et celé, qui ot grant eſmoi[14],
221 | Au miex que pot de ce ſ’eſcuſe ;
222 | Mès la dame la fiſt concluſe
223 | Par les reſons que’el li ſot rendre,
224 | Si que plus ne ſe pot deſfendre.
225 | A genillons merci li crie,
226 | Jointes mains li requiert & prie
227 | Qu’ele ne li face fere honte,
228 | Et puis de chief en chief li conte
229 | Que il l’a treſt de chiés ſa mère,
230 | Et ſe[15] li contai qui ele ère,
231 | Si que riens ne li a celé.
232 | La dame a le Frère apelé,
233 | Puis li diſt devant ſon ſeignor
234 | Si grant honte c’onques greignor
235 | Ne ſu mès à nul homme dite :
236 | « Faus papelars[16], faus ypocrite,
237 | Fauſſe vie menez & orde.
238 | Qui vous pendroit à voſtre corde
239 | Qui eſt en tant de lieus noée,
240 | Il auroit fet bore jornée.
241 | Tels gent font bien le ſiecle peſtre
242 | Qui par dehors ſamblent bons eſtre
243 | Et par dedens ſont tuit porri !
244 | La norrice qui vous norri
245 | Fiſt mult mauvèſe norreture,
246 | Qui ſi très belle créature
247 | Avez à ſi grant honte miſe !
248 | I. tel ordre, par ſaint[17] Denise !
249 | N’eſt mie biaus, ne bons, ne genz.
250 | Vous deſfendez aus bones[18] genz
251 | Et les danſſes & les caroles[19],
252 | Vièles, tabors & citoles[20],
253 | Et déduis[21] de méneſterez :
254 | Or, me dites, ſire haus rez[22],
255 | Mena ſaint Françoys tele vie ?
256 | Bien avez honte déſervie
257 | Comme faus trahitre prové,
258 | Et vous avez mult bien trové
259 | Qui vous rendra voſtre déſerte ! »
260 | Lors a une grant huche ouverte
261 | Por mette le frère dedenz ;
262 | Et frère Symons tout adenz
263 | Lez la dame ſe crucefie ;
264 | Et li chevaliers ſ’umélie,
265 | Qui de franchiſe ot le cuer tendre,
266 | Quant celi vit en crois eſtendre,
267 | Si le liève par la main deſtre :
268 | Frère, fet-il, volez-vous eſtre
269 | De ceſt aſère tot délivres ?
270 | orchaciés-nous juſqu’à .c. livres[23]
271 | A marier la damoiſele. »
272 | Quant li Frères ot la novele,
273 | Oncques n’ot tel joie en ſa vie.
274 | Lors a ſa fiance plevie
275 | Au chevalier des deniers rendre ;
276 | Bien les rendra ſanz gage vendre :
277 | Auques ſet où il ſeront pris.
278 | Atant ſ’en part, congié a pris.
279 | La dame, par ſa grant franchiſe,
280 | Retint damoiſele Denise,
281 | C’onques de riens ne l’eſfroia,
282 | Mès mult durement li proia
283 | Qu’ele fuſt treſtoute ſéure
284 | Que jà de mule créature
285 | Ne ſera fon ſecré ſéu,
286 | Ne qu’ele ait à homme géu,
287 | Ainçois ſera bien mariée ;
288 | Choiſiſſe en toute la contrée
289 | Celui que miex avoir voudroit,
290 | Ne mès qu’il ſuſt de ſon endroit.
291 | Tant fiſt la dame envers Denise
292 | Qu’ele l’a en bon penſſé mise :
293 | Ne l’a ſervi mie de lobes.
294 | Une de ſes plus beles robes
295 | Devant ſon lit li aporta :
296 | A ſon pooir la conforta
297 | Com cele qui ne ſe faint mie.
298 | Et li a dit : « Ma douce amie
299 | Ceſte veſtirez-vous demain. »
300 | Ele-méiſme de ſa main
301 | La veſt ainçois qu’ele couchaſt :
302 | Ne ſoufri pas qu’autre i touchaſt,
303 | Quar preivéement voloit fère
304 | Et courtoiſement ſon afère,
305 | Que ſage dame & cortoiſe ère.
306 | Privéement manda la mère
307 | Denise par .i. ſien meſſage.
308 | Mult ot grant joie en ſon corage
309 | Quant ele ot ſa fille véue,
310 | Qu’ele cuidoit avoir perdue ;
311 | Mès la dame li fiſt acroire
312 | Et par droite vérité croire
313 | Qu’ele ert aux Filles-Dieu rendue,
314 | Et qu’à une autre l’ot tolue
315 | Qui .i. ſoir léens l’amena ;
316 | Que por pou ne ſ’en forſena.
317 | Que vous iroie-je conant
318 | Ne leur paroles deviſant ?
319 | Du rioter ferpoit néenz ;
320 | Mès tant fu Denise léenz
321 | Que li denier furent rendu.
322 | Après n’ot guères atendu
323 | Qu’el’ fu à ſon gré aſſenée :
324 | A .i. chevalier fu donée
325 | Qui l’avoit autrefoiz requiſe.
326 | Or ot non madame Denise,
327 | Et fu à mult plus grant honor
328 | Qu’en habit de Frère Menor.
| Explicit de Frère Denise.

[1] Legrand d'Aussy (voyez tome III, page 380, édition Renouard) a fait de cette pièce une très-courte analyse, et Méon en a imprimé le texte dans le recueil de Barbazan, tome III, page 76. L'aventure qui fait le sujet de ce fabliau a été traitée bien souvent. D'après le Journal de Paris, sous Henri III elle serait plus vraie qu'elle n'en a l'air. « En 1577, lit-on dans cet ouvrage, fut prise et découverte, dans le couvent des Cordeliers de Paris, une garce fort belle deſguisée & habillée en homme, qui se feſoit appeler Antoine. Elle ſervoit, entre les autres , Frère Jacques Berſon… & par dévotion avoit ſervy bien dix ans les beaux frères fans avoir jamais été intéreſſée en ſon honneur. » L'auteur ajoute qu'elle fut mise en prison et condamnée au fouet.

Dans l'Apologie pour Hérodote, il y a aussi une jeune fille de quinze ans, réduite à demander l'aumône, qu'un Cordelier emmenait avec lui et dont il faisait son compagnon. Enfin, dans les Contes de la reine de Navare, nouvelle 31, dans les Cent Nouvelles de la cour de Bourgogne, dans un conte de La Fontaine (les Cordeliers de la Catalogne), dans les Annales galantes de Mme de Villedieu, la pièce de Rutebeuf se retrouve avec diverses modifications.

Enfin, Marie-Joseph Chénier, dans sa leçon de l'Athénée sur les Fabliaux francais (leçon dont il est question dans notre Notice sur Rutebeuf, p. X, dit, à propos de ce fabliau : « Rutebeuf, le plus original des auteurs de fabliaux, mérite un article à part. Dans l'un de ses contes, une jeune fille séduite prend l'habit de Cordelier ; mais une dame charitable et sage s'aperçoit du déguisement, sauve la jeune fille et force le moine séducteur de contribuer à l'établissement de celle qu'il a voulu perdre. La dame, en reprochant au béat sa conduite coupable, l'appelle hypocrite et même papelart , mot fort usité dans les Fabliaux : ce que nous observons en passant, mais sans vouloir en tirer de nouvelles conséquences, et seulement pour conserver la tradition. »

A propos de ce fabliau, Daunou s'exprime ainsi : « Le déguisement de la demoiselle en Cordelier est l'effet des artifices du frère ; c'est pour Rutebeuf une occasion d'exercer sa verve satirique contre les hypocrites ou, comme il dit, les papelards, mot dont l'usage est on ne peut plus fréquent dans les poésies de ce siècle. »

[2] Ms. 7633. Var. ces habiz.

[3] Ms. 7633. Var. vilainnement.

[4] Ms. 7633. Var. flabel.

[5] Ms. 7218. Var. reson.

[6] Ms. 7633. Var. Et cil maintenant la reçut.

[7] Ou hueses, heuses. Ce mot, qu'on trouve aussi écrit huezes, heuses, hoses, houcettes au diminutif, houseaux, signifie, le plus souvent, comme ici : des guêtres, des bottines ; d'où on a fait encore le verbe huéser, huésier, mettre ses houses ou ses houseaux. (Voyez le Commentaire d'Éloi Jonanneau, qui suit notre édition Des XXIII Manières de Vilains. — Paris, Silvestre et Techener, 1834.)

[8] Ms. 7633. Var. Pointe devant, pointe derrière.

[9] Il la fit tonsurer.

[10] O, ou od, cum, avec.

[11] Le Ms. 7633 ajoute après ce vers la variante suivante, qui n'est pas reproduite par Méon :

Que vos iroie-ge dizant ?

Frère Symons fiſt vers li tant

Qu'il fiſt de li touz ces aviaux,

Et li apriſt ces geux noviaux

Si que n'uns ne ſ’en aparfut.

Par ſa contenance deſut

Touz ces frères frère Denize.

[12] Pautonier, homme de mauvaises mœurs.

[13] Les Cordeliers avaient à Pontoise un fort beau couvent.

[14] Ms. 7218. Var. esfroi.

[15] Ms. 7633. Var. puis.

[16] Papelars, faux dévot.

[17] Ms. 7218. Var. sœur

[18] Ms. 7633. Var. jones.

[19] Caroles, danse à la parole.

[20] Citoles, instruments à cordes qui existent encore.

[21] Ms. 7633. Var. Et toz déduis.

[22] Haus rez, haut rasé ; par allusion à sa tonsure.

[23] Ms. 7633. Var. Porchaciés tost .iiij. c. livres.