Panorama des principales éditions des œuvres de Rutebeuf.

Achille Jubinal, La Vie de Sainte Marie l’Egiptianne

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 263-309.
| La Vie de Sainte Marie l’Egiptianne,
| Ou ci encoumence
| La Vie de Saine Marie l’Egypcienne[1].
| Mss. 7218, 7633.
1 | Ne puet venir trop tart a oevre
2 | Bons ouvriers qui ſanz laſſer oevre,
3 | Quar bons ouvriers, ſachiez, regarde
4 | Quant il vient tart, ſe il ſe tarde,
5 | Et l’en n’i a ne plus ne mains,
6 | Ainz met en oevre les .ij. mains,
7 | Et d’ouvrer eſt ſi couſtumiers
8 | Que il ataint toz les premiers.
9 | D’une ouvrière vous vueil retrère
10 | Qui en la fin de ſon afère
11 | Ouvra ſi bien qu’il i parut,
12 | Que la joie li apparut
13 | De paradis à porte ouverte
14 | Por ſ’ouvraingne & por ſa déſerte.
15 | D’Égypte fu la Creſtiene
16 | Et avoit non Égypcienne ;
17 | Son droit non ſi fu de Marie.
18 | Malade fu, puis fu garie ;
19 | Malade fu, voire de l’âme,
20 | Qu’ainz n’oïſtes parler de fame
21 | Qui tant fuſt à ſ’âme vilaine,
22 | Nès Marie la Magdeleine
23 | Fole vie mena & orde ;
24 | La Dame de miſéricorde
25 | La rapela, puis vint arrière,
26 | Et fu à Dieu bone & entière.
27 | Ceſte dame dont je vous conte
28 | (Ne ſai ſ’ele fu fille à conte,
29 | A roi ou à empéreor)
30 | Corouça mult ſon Sauréor.
31 | Quant .xij. ans mult par fu bele,
32 | Mult i ot gente damoiſele,
33 | Pleſant de cors, gente de vis.
34 | Je ne ſai que plus vous devis :
35 | Mult fu bien fete par defors
36 | De quanqu’il apartint au cors ;
37 | Mès li cors fu & vains & voles
38 | Et chanjoit à pou de paroles.
39 | A .xij. anz leſſa père & mère
40 | Por ſa vie dure & amère.
41 | Por ſa vie en fol us deſpandre
42 | Ala d’Égypte en Alixandre.
43 | De .iij. manières de péchiez
44 | I fu li ſiens cors entechiez :
45 | Li uns fu de li enyvrer,
46 | Li autres de ſon cors livrer.
47 | Du tout en tout à la luxure:
48 | N’i avoit borne ne meſure ;
49 | En geus, en boules & en veilles
50 | Entendoit ſi qu’à granz merveilles
51 | Devoit à toute gent venir
52 | Comment ce pooit ſouſtenir.
53 | Xvij. ans mena tel vie ;
54 | Mès de l’autrui n’avoit envie
55 | Robes, deniers, ne autre avoir
56 | Ne voloit de l’autrui avoir.
57 | Por gaaing tenoit bordelage
58 | Et por proeſce tel outrage :
59 | Son tréſor eſtoit de mal fère.
60 | Por plus d’amis à li atrère
61 | Se feſoit riche & comble & plaine ;
62 | Ès vous ſa vie & ſon couvaine :
63 | N’i gardait ne couſin ne frère,
64 | Ne refuſoit ne filz ne père.
65 | Toute l’autre vilaine vie
66 | Paſſoit la ſeue lécherie.
67 | Ainſi com teſmoingne la lettre,
68 | Sanz riens oſter & ſanz plus metre,
69 | Ot la dame ou païs eſté ;
70 | Mès or avint en .i. eſté
71 | C’une torbe d’Égypciens,
72 | De preudommes, bons Creſtiens,
73 | Voudrent le ſépulcre requerre.
74 | Si ſe partirent de lor terre
75 | Por aler à Jhéruſalem,
76 | Qu’en cele ſeſon i va l’en,
77 | Au mains la gent de la contrée.
78 | Marie a la gent encontrée :
79 | Venue ſ’en eſt au paſſage.
80 | Cele qui lors n’eſtoit pas ſage,
81 | Qui ainſi demenoit ſa vie,
82 | Vit .i. homme lez la navie
83 | Qui atendoit la gent d’Égypte
84 | Que je vous ai ci-devant dite ;
85 | Lor compains fu : ſi vint avant.
86 | Cele il eſt venu devant :
87 | Proié l’i a qu’ele li die
88 | De lui & de ſa compaignie
89 | Quel part il voudront cheminer.
90 | Cil li reſpont ſans demorer
91 | Por aler là où j’ai conté
92 | Voudroient eſtre en mer monté.
93 | — « Amis, dites-moi une choſe :
94 | Véritez eſt que je propoſe
95 | A aler là où vous voudrez.
96 | Ne ſai ſe vous m’eſcondirez
97 | D’avoec vous en voſtre nef eſtre. »
98 | — « M’amie, ſachiez que li meſtre
99 | Ne l’ vous porront par droit desfendre
100 | Se vous lor avez riens que tendre ;
101 | Mès vous oez dire à la gent :
102 | « A l’uis, à l’uis qui n’a argent ! »
103 | — « Amis, je vous faz aſavoir
104 | Je n’ai argent ne autre avoir,
105 | Ne choſe dont je puiſſe vivre ;
106 | Mès ſe léenz mon cors lor livre
107 | Il me ſoufferront bien atant. »
108 | Ne diſt plus, ainçois les atant ;
109 | S’entencion fu toute pure
110 | A plus ouvrer de la luxure.
111 | Li preudom oï la parole
112 | Ft la penſſée de la fole :
113 | Preudom fu, por ce li greva.
114 | La fole leſt, ſi ſe leva.
115 | Cele ne fu pas eſperdue ;
116 | A la nave ſ’en eſt venue.
117 | Ij. jovenciaus trova au port
118 | Où mener ſoloit ſon déport.
119 | Proie lor qu’en mer la méiſſent
120 | Por tel convent que il féiſſent
121 | Toute leur volenté de li.
122 | Celui & celui abeli,
123 | Qui lor compaignons atendoient
124 | Sor le port où il ſ’eſbatoient ;
125 | Ne ſ’i ſont ç’un petit tenu
126 | Que lor compaignon ſont venu,
127 | Li marinier les voiles tendent,
128 | En mer ſ’empaignent, plus n’atendent.
129 | L’Égypciene eſt mise en mer.
130 | Or ſont li mot dur & amer
131 | De raconter ſa vie amère,
132 | Qu’en la nef ne fu nez de mère,
133 | S’il fu de li avoir temptez,
134 | Qu’il n’en féiſt ſes volentez.
135 | Fornications, advoltire[2],
136 | Et pis aſſez que ne ſai dire
137 | Fiſt en la nef ; ce fuſt ſa feſte.
138 | Por orage ne por tempeſte
139 | Ne leſſa ſon voloir à fère
140 | Ne péchié que li péuſt plère.
141 | Ne li ſouffiſſoit ſanz plus mie
142 | Des jovenciaus la compagnie,
143 | Des viex & des jones enſamble,
144 | Et des chaſtes, ſi com moi ſamble ;
145 | Se metoit en itèle guiſe
146 | Qu’ele en avoit à ſa deviſe.
147 | Ce qu’ele eſtoit ſi bèle fame.
148 | Feſoit à Dieu perdre mainte âme,
149 | Qu’ele eſtoit laz de decevance.
150 | De ce me merveil ſanz doutance
151 | Quant la mer, qui eſt nète & pure,
152 | Souffroit ſon péchié & ſ’ordure,
153 | Et qu’enfers ne l’aſorbiſſoit,
154 | Ou terre, quant de mer iſſoit.
155 | Mès Diex atent, & por atendre
156 | Se ſiſt les braz en croiz eſtendre ;
157 | Ne veut pas que péchierres muire ;
158 | Ainz convertiſſe à ſa droiture.
159 | Sanz grant anui vindrent au port ;
160 | Mult i orent joie & déport.
161 | Grant feſte firent cèle nuit,
162 | Mès cele où tant ot de déduit,
163 | De geu & de joliveté,
164 | S’en ala parmi la cité.
165 | Ne ſambla pas eſtre recluſe :
166 | Partout regarde, partout muse,
167 | Por connaître liquel ſont fol.
168 | Ne li covient ſonete à col :
169 | Bien fiſt ſamblant qu’ele eſtoit fole,
170 | Que par ſamblant, que par parole,
171 | Car ſon abit & ſa ſemblance
172 | Démonſtroient ſa connoiſſance.
173 | S’ele ot fet mal devant aſſez
174 | Son meſfet ne fu pas paſſez.
175 | Pis fiſt que devant fet n’avoit,
176 | Quar du pis ſiſt qu’ele ſavoit.
177 | A l’égliſe ſ’aloit monſtrer
178 | Por les jovenciaus encontrer,
179 | Et les ſivoit juſqu’à la porte,
180 | Si com ſes anemis la porte.
181 | Li jors vint de l’Acenſſion :
182 | La gent à grant porceſſion
183 | Aloit aorer la croiz ſainte
184 | Qui du ſanc Jhéſu-Criſt fu tainte.
185 | Cele penſſa en ſon corage
186 | Cel jor leroit ſon laborage,
187 | Et por celui ſaintiſme jor
188 | Seroit de péchier à ſéjor.
189 | Venue ſ’en eſt en la preſſe
190 | Là où èle fu plus eſpeſſe
191 | Por aler la croiz aorer,
192 | Que n’i voloit plus demorer.
193 | Venue en eſt juſqu’à l’égliſe.
194 | Ele ne pot en nule guiſe
195 | Metre le pié ſor le degré ;
196 | Mès tout auſſi com de ſon gré,
197 | Et volentiers veniſt arrière,
198 | Se trova à la gent première ;
199 | Dont ſe reſmuet & vient avant,
200 | Mès ne valut ne que devant[3].
201 | La dame voit bien & entent
202 | Que c’eſt noient à qu’ele tent :
203 | Com plus d’entrer léenz ſ’engreſſe
204 | Et plus la recule la preſſe.
205 | Or diſt la dame à ſoi-méiſme :
206 | « Laſſe moi ! coin petit d’aïſme,
207 | Com ſol tréu, com fier paiage
208 | Ai rendu Dieu de mon aage !
209 | Onques nul jor Dieu ne ſervi,
210 | Ainçois ai le cors aſſervi
211 | A péchier por l’âme confondre :
212 | Terre devroit deſouz moi fondre.
213 | Biaus douz Diex, bien voi par tes ſignes
214 | Que li mien cors n’eſt pas ſi dignes
215 | Que il entre en ſi digne place,
216 | Por mon péchié qui ſi m’enlace !
217 | Ha, Diex ! ſire du firmament !
218 | Quant c’ert au jor du jugement
219 | Que tu jugeras mors & vis,
220 | Par mon cors qui eſt ors & vils
221 | Sera en enfer m’âme miſe
222 | Et mon cors après le juiſe.
223 | Mon péchié m’ert el front eſcriz ;
224 | Comment puet ceſſer brais ne criz ?
225 | Comment puet ceſſer plors & lermes ?
226 | Laffe ! jà eſt petiz li termes :
227 | Li juſtes n’oſera mot dire,
228 | Et cil qui eſt en advoltire
229 | Quel part ſe porra-il repondre,
230 | Qu’à Dieu ne l’eſtuiſe reſpondre ?
231 | Ainſi ſe complaint & démente,
232 | Et ſe claime laſſe dolente.
233 | « Laſſe ! fet-ele, que ſerai ?
234 | Laſſe moi ! comment oſerai
235 | Merci crier au Roi de gloire,
236 | Qui tant ai mis le cors en foire ?
237 | Mès por ce que Diex vint en qerre
238 | Non mie por les juſtes queue
239 | Mès por péchéors apeler,
240 | Mon mesfet ne li doi celer. »
241 | Lors garde à l’entrer de l’égliſe
242 | Une ymage par grant deviſe
243 | En l’onor de la Dame fete
244 | Par qui ténébror fu desfete :
245 | Ce fu la glorieuſe Dame.
246 | Adonc ſe miſt la bone fame
247 | A nuz genouz & à nuz coutes ;
248 | Le pavement moille de goutes
249 | Qui des iex li chiéent aval,
250 | Qui li moillent tout contre val
251 | Le vis & la face vermeille.
252 | Enſi raconte ſa merveille
253 | Et ſon péchié à cele ymage
254 | Comme à .i. ſaint preudomme ſage ;
255 | En plorant diſt : « Virge pucele[4],
256 | Qui de Dieu fus mère & ancele,
257 | Qui portas ton fil & ton père,
258 | Et tu fus ſa fille & ſa mère,
259 | Se ta portéure ne fuſt
260 | Qui ſu miſe en la croiz de fuſt,
261 | En enfer fuſſons ſanz retor ;
262 | Ci éuſt péreilleuſe tor.
263 | Dame, qui por ton douz ſalu
264 | Nous as geté de la palu
265 | D’enfer, qui eſt vils & obſcure,
266 | Virge, pucele nète & pure,
267 | Si com la roſe iſt de l’eſpine,
268 | Iſſis, glorieuſe Roïne,
269 | De juerie qui eſt poingnanz
270 | Et tu es ſouef & oingnanz ;
271 | Tu es roſe, & ton fils fruis.
272 | Enfer ſu par ton fruit deſtruis.
273 | Dame, tu amas ton ami,
274 | Et j’ai amé mon anemi ;
275 | Chaſtée amas & je luxure :
276 | Bien ſons de diverſe nature
277 | Je & tu qui avons .i. non.
278 | Le tien eſt de ſi douz renon
279 | Que nus ne l’ot ne ſ’i déduie ;
280 | Li miens eſt plus amer que ſuie
281 | Noſtre Sires ton cors ama ;
282 | Bien i pert, que cors & âme a
283 | Mis o ſoi en ſon habitacle.
284 | Por toi a fet maint biau miracle,
285 | Por toi honore-il toute fame,
286 | Por toi a-il ſauvé mainte âme,
287 | Por toi portière & por toi porte,
288 | Por toi briſa d’enfer la porte,
289 | Por toi & por t’umilité,
290 | Por toi, por ta bénignité[5],
291 | Se fiſt ſerjanz qui ſires ière ;
292 | Por toi eſt eſtoile & lumière
293 | A cels qui ſont en toz périls ;
294 | Daigna li tiens gloriex filz
295 | A nous fère ceſte bonté,
296 | Et plus aſſez que n’ai conté.
297 | « Quant ce ot fet li Rois du monde,
298 | Li Rois par qui toz biens habonde,
299 | Monta ès ciex avoec ſon père.
300 | Dame, or te pri que à moi père
301 | Ce qu’il à péchéors promiſt
302 | Quant le Saint-Eſpir lor tramiſt :
303 | Il diſt que jà de nul péchié
304 | Dont péchierres fuſt entechié,
305 | Puis que de ce ſe repentiſt
306 | Et dolor au cuer en ſentiſt,
307 | Jà ne les recorderoit puis.
308 | Dame, je qui ſui miſe et puis
309 | D’enfer par ma grant meſpriſon,
310 | Getez-moi de ceſte priſon.
311 | Soviegne-vous de celle laſſe
312 | Qui de péchiez toute autre paſſe.
313 | Quand vous lez voſtre Fil ferez,
314 | Que vous toute gent jugerez,
315 | Ne vous souviegne de mes fez
316 | Ne des grans péchiez que j’ai fez ;
317 | Mès, ſi com vous le poez fère,
318 | Prenez en cure mon afère
319 | Que ſans vous ſui en fort berele,
320 | Sanz vous ai perdu la querele.
321 | Si com c’ eſt voirs & je le ſai
322 | Et par eſpoir & par eſſai,
323 | Si aiez-vous de moi merci.
324 | Trop ai le eues pâle & noirci
325 | De mes péchiez dont ne ſai nombre
326 | Se ta douceur ne m’en deſcombre »
327 | Adonc ſ’eſt levée Marie ;
328 | Près li ſamble que fu garie.
329 | Si ala la croiz aorer
330 | Que toz li mons doit honorer ;
331 | Quant ot oï le Dieu ſerviſe
332 | Si ſ’eſt partie de l’égliſe.
333 | Devant l’ymage eſt revenue :
334 | De rechief diſt ſa convenue,
335 | Comment ele ſe contendra.
336 | Si demande que devendra,
337 | Ne en quel leu porra ganchir.
338 | Meſtier a de l’âme franchir ;
339 | Trop a eſté à péchier ſerve.
340 | Dès or veut que li cors déſerve
341 | Par quoi l’ame n’ait dampnement
342 | Quant c’ert au jor du jugement ;
343 | Et diſt « Dame, en pièges vous met,
344 | Et ſi vous créant & promet
345 | Jamès en péchié n’encharrai.
346 | Entrez-i, je vous en garrai,
347 | Et m’enſeigniez quel part je fuie
348 | Le monde[6], qui put & anuie
349 | A cels qui vuélent chaſte vivre. »
350 | Une voiz oï à délivre,
351 | Qui ſi diſt : « De ci partiras,
352 | Au mouſtier Saint-Jehan iras ;
353 | Puis paſſeras le flun Jordain,
354 | Et en pénitance t’enjoin
355 | Qu’avant ſoies confeſſe fete
356 | De ce qu’à Dieu t’es ſi meſfete.
357 | « Quant tu auras l’eve paſſée,
358 | Une foreſt eſpeſſe & lée
359 | Delà le fleuve troveras.
360 | En cele foreſt enterras :
361 | Iluec feras ta pénitance
362 | De tés péchiez, de t’ingnorance ;
363 | Ilueques feniras ta vie,
364 | Tant qu’aus ſainz ciex ſeras ravie. »
365 | Quant la came ot la voiz oïe,
366 | Durement en fu eſjoïe ;
367 | Leva ſa main, ſi ſe ſeigna,
368 | Ce fiſt que la voiz enſeigna,
369 | Qu’a Dieu ot le cuer enterin.
370 | Lors encontra .i. pélerin ;
371 | Iij. maailles, ce diſt l’eſtoire,
372 | Li clona por le Roi de gloire.
373 | Iij. petiz pains en acheta ;
374 | De cels veſqui, plus n’enporta :
375 | Ce fu toute ſa ſouſtenance
376 | Tant comme el fu en pénitance.
377 | Au flun Jordain en vint Marie ;
378 | La nuit i priſt hebregerie :
379 | Du mouſtier, Saint-Jehan fu près.
380 | Sor la rive, dont doit après
381 | Paſſer le flun à lendemain,
382 | Menja la moitié d’un ſien pain ;
383 | De l’eve but ſaintefiée,
384 | Quant béu l’ot, mult en fu liée :
385 | De l’eve a lavée ſa teſte ;
386 | Mult en fiſt grant joie & grant feſte.
387 | Laſſe ſe ſent & traveillie ;
388 | N’ot point de couche appareillie,
389 | Ne dras de lin, ne oreiller :
390 | A terre l’eſtut ſommeillier.
391 | S’ele dormi ce ne fu gaires ;
392 | N’ot pas toz jors géu en aires.
393 | Par matin la dame ſe liève.
394 | Au mouſtier vient & ne li griève ;
395 | Là reçut le cors Jhéfu-Criſt,
396 | Si com nous trovons en eſcrit.
397 | Quant ele ot recéu le cors
398 | Celui qui d’enfer nous miſt fors,
399 | Lors ſe part de Jhéruſalem,
400 | Puis ſ’en entra en .i. chalan ;
401 | Le flun paſſa, el bois en vint :
402 | Sovent de celui li ſouvint
403 | Qu’ele avoit miſe en oſtage
404 | A l’égliſe devant l’ymage ;
405 | Sovent prie qu’il la gariſſe,
406 | Que par temptement ne guerpiſſe
407 | Ceſte vie juſqu’à la mort ;
408 | Quar l’autre l’âme & le cors mort.
409 | Or n’a que .ij. pains & demi ;
410 | Meſtier eſt Dieu ait à ami ;
411 | De cels ne vivra-ele mie,
412 | Se Diex ne li fet autre aïe.
413 | Parmi le bois ſ’en va la dame ;
414 | En Dieu a mis ſon cors & ſ’âme.
415 | Toute jor va, toute jor vient,
416 | Tant que la nuit venir covient.
417 | En lieu de biau palais de marbre
418 | S’eſt couchie deſouz .i. arbre.
419 | J. petit menja de ſon pain,
420 | Puis ſ’endormi juſqu’à demain.
421 | Lendemain au chemin ſe met
422 | Et du cheminer ſ’entremet
423 | Vers oriant la droite voie.
424 | Tant chemina (que vous diroie ? )[7]
425 | Toute devint et bois ſauvage.
426 | Sovent réclaime ſon oſtage
427 | Qu’ele ot devant l’ymage mis :
428 | Meſtier eſt Diex li ſoit amis.
429 | La dame fu en la foreſt ;
430 | Mès que de nuit ne prent areſt.
431 | Sa robe deront & deſpièce :
432 | Chaſcuns rains emporte une pièce ;
433 | Quar tant ot en ſon dos eſté ;
434 | Et par yver & par eſté,
435 | De pluie, de chaut & de vant,
436 | Toute eſt deroute par devant.
437 | N’i remeſt mès couſture entière
438 | Ne par devant ne par derrière.
439 | Si cheveil ſont par ſes épaules ;
440 | Lors n’ot talent de mener baules[8],
441 | A paine déiſt ce fuſt ele
442 | Qui l’éuſt véu damo ſele,
443 | Quar ne paroit en li nul ſigne.
444 | Char ot noire com pel de cigne ;
445 | Sa poitrine devint moſſue,
446 | Tant fu de pluie débatue.
447 | Les braz, les lons dois & les mains
448 | Avoit plus noirs (& c’ert du mains)
449 | Que n’eſtoit pois ne arremenz.
450 | Ses ongles rooingnoit aus denz ;
451 | Ne ſamble qu’ele ait point de ventre
452 | Por ce que viande n’i entre.
453 | Les piez avoit crevez deſus,
454 | Deſous navrez que ne pot plus.
455 | Quant une eſpine la poingnoit
456 | En Dieu priant les mains joingnoit :
457 | Ceſte règle a tant maintenue
458 | Plus de .xl. anz ala nue ;
459 | .Ij. petits pains non guères granz ;
460 | De cels veſqui par pluſors anz,
461 | Le premier an devindrent dur
462 | Com ſe fuſſent pierres de mur ;
463 | Chaſcun jor en menja Marie,
464 | Mès ce ſu petite partie.
465 | Si pain ſont failli & mengié,
466 | Ne por ce n’a pas eſtrangié
467 | Le bois por faute de viande.
468 | Autres délices ne demande
469 | Fors que l’erbe du pré meſnue
470 | Si com une autre beſte mue ;
471 | De l’eve bevoit au ruiſſel,
472 | Qu’ele n’avoit point de veſſel.
473 | Ne fet à plaindre li péchiez
474 | Puis que li cors ſ’eſt atachiez
475 | A fère ſi port pénitance.
476 | D’erbes eſtoit ſa ſouſtenance :
477 | Déables tempter la venoit
478 | Et les fez li ramentevoit
479 | Qu’ele avoit ſet en ſa jovente.
480 | Li uns après l’autre la tempte :
481 | « Marie, qu’es-tu devenue
482 | Qui en ceſt bois es toute nue ?
483 | Leſſe le bois & ſi t’en is !
484 | Fole fus quant tu i venis[9].
485 | Tenir le doit à grant folie
486 | Cil qui voit ta mélancolie. »
487 | La dame entent bien le déable,
488 | Bien ſet que c’eſt mençonge & fable.
489 | Tant a apris l’oneſte vie
490 | Que toute la mauvèſe oublie ;
491 | Ne l’en ſovient, ne ne l’en chaut
492 | De temptacion ne d’aſſaut,
493 | Quar tant a le boſcage apris,
494 | Et tant de repas i a pris,
495 | Et ſes plèges qui bien la garde,
496 | Et la viſite & la regarde,
497 | Qu’ele n’a garde qu’ele en chiée
498 | Ne que déformés li meſchiée.
499 | Toz les .xvij. anz premiers
500 | Fu li déables, couſtumiers
501 | De li tempter en itel guiſe ;
502 | Mès quant il voit que petit priſe
503 | Son dit, ſon amoneſtement,
504 | Son geu & ſon eſbatement,
505 | Si la leſſa ; plus ne li nuit,
506 | Ne l’en ſovint, ne la connuit.
507 | Or vous lerai eſter la dame
508 | Qui le cors pert por garder l’âme ;
509 | Si vous dirai d’une gent ſainte
510 | Qui feſoit pénitance mainte
511 | En l’égliſe de Paleſtine ;
512 | Eſtoit la gent de bone orine.
513 | Entre ces genz ot .i. preudomme
514 | Que Zozimas l’eſtoire nomme.
515 | Preudom fu & de ſainte vie :
516 | N’avoit des richèces envie
517 | Fors d’oneſte vie mener,
518 | Et bien i ſavoit aſſener ;
519 | Quar dès le bercuel commença,
520 | Dès le bercuel, & puis en çà
521 | Juſqu’en la fin de ſon eage,
522 | Juſques mort en priſt le paage.
523 | Uns autres Zozimas eſtoit
524 | A ce tens, qui guères n’amoit
525 | Ne Jhéſu-Criſt ne ſa créance,
526 | Ainz eſtoit plains de meſcréance.
527 | Por ce c’on ne doit mentevoir
528 | Homme où il n’a point de ſavoir,
529 | Ne de léauté, ne de foi,
530 | Por ce le lais, & je ſi doi.
531 | Cil Zozimas li bien créanz,
532 | Qui onques ne fu recréanz
533 | De Dieu ſervir entièrement,
534 | Cil trova tout parfètement,
535 | Règle de moine & toute l’ordre
536 | Que de riens n’en fiſt à remordre.
537 | La converſacion des frères
538 | Procuroit comme abés & pères,
539 | Et par parole & par ouvraingne,
540 | Si que la gent de par le raine
541 | Venoient tuit à ſa doctrine
542 | En l’égliſe de Palestine,
543 | Por aprendre à chaſtement vivre
544 | Par les enſeignemens qu’il livre.
545 | L.iij. ans demora
546 | En l’égliſe, & labora
547 | Tel labor com moines labeure :
548 | C’eſt Dieu proier à chaſcune eure.
549 | Un jor en grant elaction
550 | De cuer en ſa relégion
551 | Chéi, & diſt en tel manière :
552 | « Je ne ſai avant ne arrière
553 | Qui de mordre me péuſt reprendre,
554 | Ne qui noient m’en péuſt aprendre.
555 | Philoſophe n’autre homme ſage,
556 | Tant aient apris moniage
557 | N’a-il ès deſers qui me vaille :
558 | Je ſui li grains, il ſont la paille. »
559 | Zozimas a ainſi parlé :
560 | Lui loe par lonc & par lé.
561 | Si comtemptez de vaine gloire,
562 | Jhéſu-Criz le priſt en mémoire.
563 | .J. Saint-Eſperit li envoie,
564 | En haut li diſt, ſi que il l’oie :
565 | « Zozimas, mult as eſtrivé,
566 | Et mult as ton cuer fors rivé
567 | Quant tu dis que tu es parſez
568 | Et par paroles & parfez.
569 | Voirs eſt, ta règle a mult valu ;
570 | Mès autre voie eſt de ſalu ;
571 | Et ſe l’autre voie veus querre,
572 | Lais ta meſon, is de ta terre,
573 | Lai l’élacion de ton cuer,
574 | Qu’ele n’eſt preus qu’à geter puer,
575 | Fai auſi com fiſt Abraham,
576 | Qui por Dieu ſoufri maint ahan,
577 | Qui ſ’enfui en .i. mouſtier
578 | Por aprendre le Dieu meſtier
579 | De jouſte le flun Jordain droit :
580 | Et tu fai iſſi orendroit. »
581 | — « Biaus ſires Diex, diſt Zozimas,
582 | Gloriex père, tu qui m’as
583 | Par ton eſperit viſité,
584 | Lai-moi fère ta volenté. »
585 | Adonc iſſi de ſa meſon,
586 | C’onques n’i ot autre reſon ;
587 | Le lieu leſt où tant ot eſté
588 | Et par yver & par eſté.
589 | Au flun Jordain tentoſt en vint,
590 | Quar le commandement retint.
591 | Que Diex li avoit commandé.
592 | Droit A l’égliſe qui de Dé
593 | Eſtoit iluec fète & fondée
594 | Le mena cil ſans demorée.
595 | Venuz en eſt droit à ſa porte,
596 | Si com Saint-Eſperiz le porte.
597 | Le portier apèle : il reſpont,
598 | Que de noient ne ſe repont,
599 | Ainz ala querre ſon abé ;
600 | Ne l’a eſcharni ne gabé.
601 | Li abés vient, celui regarde,
602 | Dé ſon abit ſ’eſt bien pris garde,
603 | Puis ſi ſ’eſt mis à oroiſon :
604 | Après orer diſt ſa reſon ;
605 | Dia l’abés : « Dont eſtes-vous, frère ? »
606 | — De Paleſtine, biaus douz père.
607 | Por l’âme de moi miex valoir
608 | Ai mis mon cors en nonchaloir.
609 | Por plus d’édificacion
610 | Vieng en une relegion. »
611 | Et diſt li abés : « Biaus amis,
612 | En povre lieu vous eſtes mis. »
613 | — « Sire, je vi par pluſors ſignes
614 | Que ciſt lieus eſt du mien plus dignes. »
615 | Diſt l’abés par humilité :
616 | « Diex ſet voſtre fragilité,
617 | Et il ſi vous enſaint à fère
618 | Tel choſe qui li doie plère,
619 | Quar je vous puis bien afier
620 | Nus ne puet autre édefier
621 | S’il méiſmes à lui n’aprent
622 | Les biens, & il ne ſe repent
623 | Des maus de qoi il eſt temptez ;
624 | Quar tels ſont les Dieu volentez.
625 | « Et puiſque la grâce devine
626 | Vous amaine à noſtre doctrine,
627 | Prenez autel com nous avons,
628 | Que miex dire ne vous ſavons.
629 | Puiſque Diex nous a mis enſamble,
630 | Bien en penſſera, ce me ſamble,
631 | Et nous l’en leſſon convenir,
632 | Quar bien ſet les ſiens ſouſtenir. »
633 | Zozimas le preudomme entent,
634 | Qui ne ſe va mie vantant[10].
635 | Les frères vit de mult ſaint eſtre,
636 | Bien ſervanz Dieu le roi céleſtre
637 | En géunes, en pénitances,
638 | Et en autres granz abſtinances ;
639 | En vigiles, en ſaumoier
640 | Ne ſ’i ſavoient amoier.
641 | N’avoient pas rentes à vivre.
642 | Chaſcune de centaine livre,
643 | Ne vendoient pas blé à terme[11] :
644 | Il finaiſſent miex d’une lerme
645 | Que d’une mine où d’un ſeſtier
646 | De forment ſ’il lor fuſt meſtier.
647 | Quant Zozimas vit ceſte gent
648 | Qu’à Dieu ſont ſi ſaint & ſi gent,
649 | Et que de la devine grâce
650 | Reſplendiſſoit toute lor face,
651 | Et il vit qu’il n’avoient cure
652 | D’avariſce ne de luxure,
653 | Ainz èrent en leu ſolitaire
654 | Por plus de pénitance faire.
655 | Mult li ſiſt grant bien, ce ſachiez ;
656 | Quar mult en fu plus atachiez
657 | A Dieu ſervir de bon corage ;
658 | Et bien ſe penſſe qu’ils ſont ſage
659 | Des ſecrez à leur créator.
660 | Devant Paſques font lor ator
661 | Dès la Purification,
662 | Et prenent abſolucion.
663 | De lor abé, ſi com moi ſamble,
664 | Et puis ſ’en iſſent tuit enſanble
665 | Por ſouffrir & travail & paine
666 | Par les déſers la quarentaine.
667 | Li .i. portent pain ou léun[12],
668 | Li autre ſ’en vont tuit géun.
669 | Se devient-il n’ont tant d’avoir
670 | Qu’il en puiſſent du pain avoir ?
671 | En lieu de potage & de pain
672 | Peſſent de l’erbe par le plain
673 | Et des racines que il truevent ;
674 | Ainſine en quareſme ſ’eſpruevent
675 | Grâces rendent & ſi ſaumoient ;
676 | Et quant li .i. les autres voient,
677 | Sanz areſnier & ſanz mot dire,
678 | S’en paſſent outre tout atire[13] ;
679 | Et à l’iſſir de lor mouſtier,
680 | Dient ceſt ſiaume du ſautier :
681 | « Sire, mes enluminemenz,
682 | Mes ſalus & mes ſauvemenz, »
683 | Et les autres vers de ce ſiaume.
684 | Iſſi vont toute la quareſme.
685 | Nule foiz n’uevrent il la porte
686 | Se n’eſt iſſi com Diex aporte
687 | Aucun moine par aventure ;
688 | Quar li lieus eſt à deſmeſure
689 | Si ſauvages, ſi ſolitaires.
690 | Que treſpaſſanz n’i paſſe gaires.
691 | Por ce i mena Diex ſon preudomme,
692 | Et bien le perçut, c’eſt la ſomme,
693 | Que por ce lui amena Diex,
694 | Que mult eſtoit humbles li lieus.
695 | Quant il partirent de l’égliſe,
696 | Qu’el ne remainſiſt ſanz ſerviſe,
697 | I frère ou .ij. il i leſſoient
698 | Et tout ainſinques ſ’en iſſoient,
699 | Et lors reſtoient clos li huis,
700 | Que jà ne fuſſent ouvert puis.
701 | Devant à la Paſques florie
702 | Qu’arriers en lor herbrégerie
703 | Reperoient de cel boſcage,
704 | Et raportoit en ſon corage
705 | Son fruit ſanz l’un à l’autre dire ;
706 | Quar bien péuſſent deſconfire
707 | Lor penſſée par gloire vaine
708 | Se chaſcuns déiſt ſon couvaine.
709 | Avoec els ala Zozimas
710 | Qu’ainz de Dieu ſervir ne fu las.
711 | Icil por ſon cors ſouſtenir,
712 | Por l’aler & por le venir
713 | Porta aucune gariſon ;
714 | Ici n’ot point de meſpriſon.
715 | .I. jor aloit parmi le bois
716 | Ne trova pas voie à ſon chois.
717 | Nequedent ſi ſiſt grant jornée
718 | Et ala tant ſanz demorée
719 | Que vint entre nonne & midi.
720 | Lors a crié à Dieu merci,
721 | Ses eures diſt de chief en chief,
722 | Que bien en ſot venir à chief ;
723 | Puis ſe reprent à cheminer,
724 | Et bien vous di ſans deviner
725 | Qu’il i cuidoit trover hermites
726 | Por amender par lor mérites.
727 | Iſſi chemina les .ij. jors,
728 | Que petiz li ſu li ſéjors.
729 | N’en trova nus, ſi ſe demeure ;
730 | A miédi commença ſ’eure.
731 | Quant il ot ſoroiſon fénie
732 | Si ſe torna d’autre partie,
733 | Et regarda vert orient,
734 | .I. ombre vit ſon eſcient ;
735 | .I. ombre vit d’omme ou de fame,
736 | Mès c’eſtoit de la bone dame.
737 | Diex l’avoit iluec amenée.
738 | Ne voloit que plus fuſt celée ;
739 | Deſcouvrir li vout le tréſor,
740 | Et bien eſtoit reſon dès or.
741 | Quant li preudom vit la figure
742 | Vers li ſ’en va grant aléure.
743 | Mult ſu cèle de joie plaine
744 | Quant ele ot véu forme humaine,
745 | Nequedent ele fu honteuſe.
746 | De fuir ne ſu péreceuſe :
747 | Mult ſ’enfui iſnèlement,
748 | Et cil la ſuit apertement,
749 | Cui no paroit point de viellèce,
750 | De ſaintiſe ne de perèce.
751 | Celui coroit tant à esfors,
752 | Et ſi n’eſtoit-il guères fors.
753 | Sovent l’apele & diſt : « Amie,
754 | Por Dieu, quar ne me fètes mie
755 | Corre après vous ne moi laſſer,
756 | Quar foibles ſui, ne pui paſſer.
757 | Je te conjur de Dieu le roi
758 | Que en ton cors metes aroi.
759 | Briefment te conjur par celui
760 | Qui refuſer ne ſet nului,
761 | Par qui li tiens cors eſt deſers
762 | Et ſi brullés par ces déſers,
763 | De qui tu le pardon atens,
764 | Que tu m’eſcouté & ſi m’entens. »
765 | Quant Marie ot parler de Dieu
766 | Por qui ele vint en cel lieu,
767 | En plorant vers le ciel tendi
768 | Ses mains, & celui atendi ;
769 | Mès un ruiſſel par maintes foiz
770 | Avoit coru par les deſroiz :
771 | Si a départi l’un de l’autre.
772 | Cèle qui n’ot lange ne fautre,
773 | Ne linge n’autre couverture
774 | N’oſa pas monſtrer ſa figure,
775 | Ainz li diſt : « Père Zozimas,
776 | Por qoi tant enchacié m’as ?
777 | Une fame ſui toute nue :
778 | Ci a mult grant deſconvenue
779 | Gète-moi aucun garnement.
780 | Si me verras apertement,
781 | Et lors m’orras à toi parler,
782 | Que ne me vueil à toi celer. »
783 | Quant Zozimas nommer ſ’oï,
784 | Mult durement ſ’en eſjoï,
785 | Nequedent bien ſet & entent
786 | Que c’eft de Dieu omnipotent.
787 | .I. de ſes garnemenz li done,
788 | Et puis après l’en areſone,
789 | Et quant Marie fu couverte :
790 | Si a parlé à bouche ouverte :
791 | « Sire, fet-ele, biaus amis,
792 | Je voi bien que Diex vous a mis
793 | Ci iluec por parler enſamble.
794 | Je ne ſai que de moi te ſanble,
795 | Mès je ſui une péchereſſe
796 | Et de m’âme murtriſſereſſe.
797 | Por mes péchiez, por mes mesfez,
798 | Et por les granz maus que j’ai ſez
799 | Ving ci fère ma pénitance. »
800 | Quant cil ot ſa reconnoiſſance
801 | Se li vint à mult grant merveille,
802 | Mult ſ’en eſbahiſt & merveille ;
803 | A ſes piez à genouz ſe met,
804 | De li aorer ſ’entremet
805 | Et béneïcon li demande.
806 | Cèle diſt : « Droiz eſt que j’atande
807 | La voſtre par droite reſon,
808 | Quar fame ſui, vous eſtes hom. »
809 | Li uns merci à l’autre crie
810 | Li béneïçon avant die.
811 | Zozimas ſe jut en la place,
812 | L’éve li cort parmi la face :
813 | La dame prie par amor
814 | Bénéiſſe-le ſanz demor,
815 | Et li prie ſanz meſpriſon
816 | Por le pueple face oriſon.
817 | Cele diſt que il li deviſe
818 | En quel point eſt or ſainte Ygliſe :
819 | Cil reſpont : « Dame, ce me ſamble,
820 | Que mult ont ferme pais enſanble,
821 | Li prélat & li apoſtoles. »
822 | Et cil revient à ſes paroles ;
823 | Prie li qu’el le bénéiſſe.
824 | — « Ne ſeroit pas droiz je déiſſe
825 | Avant de vous, Zozimas, ſire :
826 | Preſtres eſtes, ſi devez dire.
827 | Mult ert la riens ſaintefiée
828 | Qui de ta main ſera ſeigniée.
829 | Diex aime ton prier & priſe :
830 | Toute ta vie m’a apriſe ;
831 | Quar tu l’as ſervi dès enſance.
832 | En lui dois avoir grant fiance,
833 | Et je r’ai grant fiance en toi.
834 | Bénéis-moi, je te le proi. »
835 | — « Madame, ce diſt Zozimas,
836 | Jà ma béneïçon n’auras
837 | Ne de ci ne leverai mais,
838 | Abu ert paſſez avrils & mays
839 | Por fain, por froit & por ſouffrète,
840 | Devant que tu la m’aies fête. »
841 | Or voit bien & entent Marie
842 | Que por noient le détarie ;
843 | Sanz béneir n’en veut lever,
844 | Que que il li doie grever.
845 | Lors ſ’eſt vers Oriant tornée
846 | Et de prier ſ’eſt atornée.
847 | Diex, diſt-ele, rois débonère,
848 | Toi pri & lo & je l’ doi fère.
849 | Sire, benéoiz ſoies-tu,
850 | Et toute la téue vertu !
851 | Sire, noz péchiez nous pardone
852 | Et ton règne nous abandone,
853 | Si que nous t’i puiſſons véir ;
854 | Si nous puiſſes-tu béneir ! »
855 | Adonc ſ’eſt Zozimas levez
856 | Qui de corre fu mult grevez.
857 | Aſſez ont parlé ambedui ;
858 | Cil l’eſgarde, & ele lui.
859 | De rechief li diſt : « Douce amie,
860 | Sainte Ygliſe n’oubliez mie :
861 | Meſtier eſt qu’il vous en ſouviegne,
862 | Que c’eſt or la plus grant beſoingne ! »
863 | La dame commence à orer
864 | Et en oraiſon demorer,
865 | Mès cil néant n’en entendi
866 | Des grâces qu’ele à Dieu rendi ;
867 | Mès ce vit-il bien tout ſanz doute
868 | Que plus la longor du toute
869 | Fu el levée en l’air amont,
870 | En Dieu priant demeura mult
871 | Zozimas fu ſi eſbahiz ;
872 | Qu’il cuida bien eſtre trahiz.
873 | Enfantozmez cuida bien eſtre
874 | Dieu réclama, le Roi céleſtre,
875 | Et ſe treſt .i. petit arrière
876 | Quant ele feſoit ſa prière.
877 | Ele le priſt à apeler :
878 | — « Sire, je ne te quier céler :
879 | Tu cuides que ſantoſmes ſoie,
880 | Mauvès eſpériz qui te doie
881 | Decevoir, & por ce t’en vas.
882 | Non ſui, voir, frère Zozimas ;
883 | Ci ſui por moi eſpenéir
884 | Se Diex me puiſſe bénéir,
885 | Et juſqu’à la mort i ſerai,
886 | Que jamès de ci n’iſterai. »
887 | Lors a levée ſa main deſtre,
888 | Si le ſeigna du Roi céleſtre.
889 | La croiz li fiſt el front devant,
890 | Ez le ſéur comme devant.
891 | De rechief commence à plorer
892 | Et li prier & aorer,
893 | Qu’ele li die ſon couvaine,
894 | Dont ele eſt née & de quel raine ;
895 | Et li prie qu’ele li die
896 | Tout ſon eſtre & toute ſa vie.
897 | L’Egypciene li reſpont :
898 | « Que diras or ſe te deſpont
899 | Mes ors péchiez, ma mauvèſe œvre ?
900 | Ne ſai comment les te deſcuevre
901 | Nès li airs ſeroit ordoiez
902 | Se les avoie deſploiez.
903 | Nequedent je le te’s dirai,
904 | Que jà de mot n’en mentirai. »
905 | Lors li a ſa vie contée
906 | Tele comme ele l’ot menée.
907 | Endementre qu’ele li conte
908 | Poez ſavoir qu’ele ot grant honte
909 | En racontant ſes granz péchiez.
910 | De honte li chéi aus piez,
911 | Et cil qui ſes paroles ot
912 | Dieu en mercie & grant joie ot.
913 | « Dame, ce li diſt li preudom
914 | Cui Diex a fet ſi riche don,
915 | Por qu’es-tu à mes piez chéue ?
916 | Ci a mult grant deſconvenue.
917 | De toi véoir ne ſui pas dignes ;
918 | Diex m’en a bien monſtré les ſignes. »
919 | — « Père Zozimas, diſt Marie,
920 | Juſqu’à tant que ſoie fénie
921 | A nului ne me deſcouvrir,
922 | N’à ton abé pas ne l’ouvrir.
923 | Par toi voudrai eſtre celée,
924 | Se Diex m’a à toi demonſtrée :
925 | A l’abé Jehan parleras.
926 | Ceſt meſſage li porteras :
927 | De ſes oailles praingne cure.
928 | Tele i a qui trop ſ’aſſéure ;
929 | De les amender ont meſtier.
930 | Or te remetras au #383;entier.
931 | Saches en l’autre quarantaine
932 | Auras mis à une autre paine,
933 | N’aſouviras pas ton déſir.
934 | En ton lit t’eſtoura géſir
935 | Quant li autre ſ’en iront ſors,
936 | Quar trop ſera foibles tes cors.
937 | Malades ſeras durement
938 | La quarantaine entirement.
939 | « Quant paſſée ert la quarantaine
940 | Et vendra le jor de la çaine
941 | Garis ſera ne m’en eſmoi.
942 | Lors te pri de venir à moi.
943 | Adonc t’en is parmi la porte ;
944 | Le cors noſtre Seignor m’aporte
945 | En .i. veſſel qui mult ſoit net ;
946 | Le ſaint ſanc en .i. autre met.
947 | Por ce que tu l’aporteras
948 | Plus près de toi me troveras.
949 | Delez le flun habiterai
950 | Pou toi que g’i atenderai.
951 | Iluec ſerai communiée ;
952 | Por après ſerai deviée.
953 | Ne vi pieçà homme que toi.
954 | Aler m’en vueil. Prie por moi. »
955 | A ceſt mot ſ’eſt de lui partie,
956 | Et cil ſ’en va autre partie.
957 | Quant li ſainz hom aler l’en voit
958 | Il n’a pooir qu’il l’a convoit.
959 | A terre ſ’eſt agenoillez
960 | Où ele avoit tenu ſes piez :
961 | Por ſéue amor la terre baiſe.
962 | Mult li fet grant preu & grant aiſe.
963 | « He ! Diex, diſt-il, gloriex Père
964 | Qui de ta fille féis mère.
965 | Aorez, ſire, ſoies tu !
966 | Monſtré m’as fi bèle vertu
967 | De ce que tu m’as enſeignié
968 | Quant deſcouvrir le m’as daingnié. »
969 | Puis li membra du Dieu meſtier.
970 | Si ſ’en repère à ſon mouſtier
971 | Et ſi compaignon enſemant.
972 | Que vous iroie plus rimant ?
973 | Li tens paſſa ; quareſmes vint.
974 | Oiez que Zozimas avint.
975 | Malages le priſt à grever ;
976 | Malades fu, ne pot lever ;
977 | Sot que voire ert la prophéſie
978 | Qu’il avoit oï de Marie.
979 | Toute la quarantaine entière
980 | Jut Zozimas en tel manière.
981 | A la çaine garis ſe ſent,
982 | Que nus maus ne l’ va apreſſent.
983 | Lors priſt le cors noſtre Seignor
984 | Et le ſaint ſanc à grain honor.
985 | Por le pleſir la dame fère
986 | S’eſt departiz de ſon repère :
987 | Lentilles, cerres & formant
988 | A pris, puis ſ’en va aitant,
989 | Et tèle fu ſa ſouſtenance
990 | En bon gré & en pénitance.
991 | Au flun Jordain vint Zozimas,
992 | Mès Marie n’i trova pas.
993 | Crient de la riens que plus covoite
994 | Son péchié ne li ait toloite
995 | Ou que il ait trop demoré.
996 | Des iex a tendrement ploré,
997 | Et diſt : « Biaus Diex qui me féis,
998 | Qui le tien ſecré me géhis,
999 | Du tréſor que tu m’as ouvert,
1000 | Qu’à toute gent eſtoit couvert,
1001 | Sire, monſtre-moi la merveille
1002 | Vers qui nule ne ſ’apareille !
1003 | Quant ele à moi parler vendra,
1004 | Sire Diex, qui la m’amenra,
1005 | Qu’il n’i a ne nef ne galie ?
1006 | Le flun ne paſſeroie mie.
1007 | Père de toute créature,
1008 | En ce pues-tu bien metre cure. »
1009 | De l’autre part Marie voit.
1010 | Or croi-je que mult la connoit
1011 | A avoir devers lui paſſée,
1012 | Que l’eve eſt aſſez grant & lée
1013 | Il li crie : « Ma douce amie,
1014 | Comment n’i paſſerez-vous mie ? »
1015 | Cele ot du preudomme pitié.
1016 | Si ſe fia en l’amiſtié
1017 | De Jhéſu-Criſt le roi du monde :
1018 | De ſa main deſtre ſaigna l’onde,
1019 | Puis entré enz outre l’en paſſa,
1020 | Que de noient ne ſ’i laffa
1021 | Ne n’i moilla onques la plante,
1022 | Si com l’Eſcripture le chante.
1023 | Quant li preudom a ce véu,
1024 | Grant joie en a au cuer éu :
1025 | Por li aidier vint à l’enc ontre ;
1026 | Le cors notre Seignor li monſtre.
1027 | N’oſa por li fère ſeignacle
1028 | Quant Diex por li fet tel miracle ;
1029 | Et quant de li fu aprochié
1030 | Par grant amiſtié l’a beſié.
1031 | « Amis, ce diſt l’Égypciene
1032 | Qui mult fu bone Creſtiene,
1033 | Tu m’as mult bien à gré ſervie.
1034 | Ma volenté m’as aſſouvie
1035 | Quant tu m’as aporté celui
1036 | Grant joie doi avoir de lui. »
1037 | Madame, diſt li ſainz hermites,
1038 | Cil qui d’enfer nous a fet quites
1039 | Et de la grant dolor peſant,
1040 | Eſt-ci devant toi en préſant.
1041 | C’eſt cil qui par anoncement
1042 | Priſt en la Virge aombrement ;
1043 | C’eſt cil qui naſqui ſanz péchié ;
1044 | C’eſt cil qui ſoufri atachié
1045 | Son cors en la crois & cloé ;
1046 | C’eſt cil qui naſqui au noé ;
1047 | C’eſt cil de qui eſt noſtre lois ;
1048 | C’eſt cil qui conduiſt les .iij. rois
1049 | Par autre voie en lor règné
1050 | Quant à lui furent amené ;
1051 | C’eſt cil qui por nous reçut mort ;
1052 | C’eſt li ſires qui la mort mort,
1053 | C’eſt cil par qui la mors eſt morte
1054 | Et qui d’enfer briſa la porte ;
1055 | C’eſt li ſires tout ſanz doutance
1056 | Que Longis feri de la lance,
1057 | Dont il iſſi & ſanc & eve
1058 | Qui ſes amis nétoie & leve
1059 | C’eſt cil qui au jor du juiſe
1060 | Fera des péchéors juſtiſe :
1061 | Les liens fera avoec lui eſtre,
1062 | Et li autre iront à ſeneſtre. »
1063 | — Je le croi bien, ce diſt la dame.
1064 | En ſa main ne mon cors & m’âme :
1065 | C’eſt li ſires qui tout nétoie :
1066 | Avoir le vueil quel que je ſoie.
1067 | Cil li done & èle l’uſa.
1068 | Le ſaint ſanc ne li refuſa,
1069 | Ainz li dona ; mult en ſu liée.
1070 | Quant èle fu communiée
1071 | Grâces rent à ſon Créator
1072 | Quant èle a ſi bien ſon ator,
1073 | Dont diſt la dame : « Biaus douz Père,
1074 | Toi pri que ta bontez me père :
1075 | .XI & .ix. ans t’ai ſervi ;
1076 | A toi ai mon cors aſſervi.
1077 | Fai de ta ſille ton voloir,
1078 | Mès que ne t’en doies doloir
1079 | Du ſiècle voudroie venir
1080 | Et voudroie à toi parvenir.
1081 | Moult volentiers, biaus très douz ſire,
1082 | Qu’à toz mes maus m’as eſté mire.
1083 | Moult me pleroit la compaignie
1084 | A ta douce mère Marie. »
1085 | Quant èle ot ſ’oroiſon finée
1086 | Vers le preudomme ſ’eſt tornée.
1087 | Diſt li qu’il ſ’en revoiſt arrier,
1088 | Qu’acompli a ſon déſirrier.
1089 | — « A l’autre an, quant çà revendras,
1090 | Saches morte me troveras
1091 | Ou leu où premier me véis ;
1092 | Et garde que ne regéhis
1093 | Mon ſecré tant que me revoies,
1094 | Et ſi vueil encor toutes voies,
1095 | Quant Diex nous a çi aſſanblé,
1096 | Que tu me dopes de ton blé.
1097 | Cil a pris de ſa gariſon,
1098 | Si l’en dona ſanz meſpriſon.
1099 | .Iij. grainz en a mangié ſanz plus
1100 | Que n’ot cure de ſeureplus[14].
1101 | Lors a vers le ciel regardé ;
1102 | Si fu ravie de par Dé
1103 | Et portée à ſon leu premier,
1104 | Et cil ſ’en retorna arrier.
1105 | La dame eſt à ſon leu venue :
1106 | La tres douce dame en ſalue,
1107 | Et li & ſon gloriex fil,
1108 | Et que de li li ſoviegne-il.
1109 | Diex, diſt-èle, qui me féis
1110 | Et en mon cors âme méis,
1111 | Bien ſai que tu m’as éu chière
1112 | Quant tu as oï ma prière.
1113 | Aler m’en vueil de ceſte vie :
1114 | Je voi venir ta compaignie,
1115 | Je croi que il vienent por moi ;
1116 | M’âme & mon cors commant à toi. »
1117 | Lors ſ’eſt a la terre eſtendue
1118 | Si comme ele eſtoit preſque nue ;
1119 | Ses mains croiſa ſor ſa poitrine,
1120 | Si ſ’envelope de ſa crine,
1121 | Ses iex a clos avenaument
1122 | Et toute ſa bouche enſement.
1123 | Dedenz la joie perdurable,
1124 | Sanz avoir paor du déable,
1125 | Ala Marie avoec Marie.
1126 | Li mariz qui là ſe marie
1127 | N’eſt pas mariz à Marion :
1128 | Bien eſt ſauvez par Marie hom
1129 | Qu’A Marie ſ’eſt mariez
1130 | Qu’il n’eſt pas aus maris iez.
1131 | Povrement fu enſevelie ;
1132 | Couverte n’ot c’une partie
1133 | De li du drap que Zozimas
1134 | Li dona, qui ſu povres dras.
1135 | Poi ot le cors acouveté ;
1136 | Diex ama moult tel povreté,
1137 | Et riche & povre & foible & fort
1138 | Sachent font à lor âme tort
1139 | Se richement partent du ſiècle,
1140 | Quar l’âme n’aime pas tel riègle.
1141 | La dame jut deſus la terre,
1142 | Qu’il n’eſt nus qui le cors enterre,
1143 | Ne oiſel ne autre vermine
1144 | N’i aprocha tout le termine.
1145 | De li garder Diex ſ’entremiſt,
1146 | Si que ſa char ainz ne maumiſt.
1147 | Zozimas ne ſ’oublia mie
1148 | Qui ſu venuz en ſ’abéie,
1149 | Mès d’une rien li griève fort
1150 | Et moult en a grant deſconfort,
1151 | Que il ne ſet ne o ne non
1152 | A dire comment ele ot non.
1153 | Quand cel an fu tout treſpaſſé
1154 | Si a outre le flun paſſé,
1155 | Par le bois va la dame querre
1156 | Qui giſt encor deſus la terre.
1157 | Aval & amont la reverche
1158 | Si qu’entor li méiſmes cerche ;
1159 | Près de li eſt, n’il n’en ſet mot. »
1160 | « Que ferai-je, ſe Diex ne m’ot
1161 | Et il la dame ne m’enſeigne ?
1162 | Or ne ſai-je que je deviegne !
1163 | « Sire Diex, ce diſt li preudom,
1164 | S’il te pleſt done-moi tel don
1165 | Que je puiſſe véoir celi
1166 | Qui tant a à toi abeli.
1167 | Ne me mouvrai ſ’on ne m’emporte,
1168 | Se ne la truis ou vive ou morte ;
1169 | Mès ſ’ele fuſt vive, je croi
1170 | Qu’ele veniſt parler à moi.
1171 | Sire, ſe tu de moi as cure,
1172 | Lai-moi fère ſa ſépulture. »
1173 | Quant il ot proié Jhéſu-Criſt,
1174 | Si com nous trovons en eſcrit,
1175 | En grant clarté, en grant odor,
1176 | Vit cele où tant avoit d’amor.
1177 | De l’un de ſes dras ſ’eſt mis fors,
1178 | S’en a envelopé le cors ;
1179 | Mult tendrement les piez li baiſe.
1180 | Grant douçor il fiſt & grant aiſe,
1181 | Puis l’eſgarda de chief en chief
1182 | Si vit .i. eſcrit à ſon chief
1183 | Qui nommoient la creſtiene :
1184 | C’eſt Marie l’Ègypciene !
1185 | Adonc a pris le cors de li ;
1186 | Mult humblement l’enſeveli.
1187 | Grâces rendi noſtre Seignor
1188 | Quant il li a fet tele honor.
1189 | Ce le féiſt mult eſjoïr
1190 | S’il éuſt por li enfouir
1191 | Aucune âme à la foſſe fère.
1192 | Adonc n’i a demoré guère
1193 | Que il vit venir .i. lyon ;
1194 | Mult en fu eſbahiz li hom ;
1195 | Mès il vit ſi humble la beſte,
1196 | Sanz ſanblant de fère moleſte,
1197 | Bien ſot que Diex li ot tranſmis.
1198 | Puis li a dit : « Biaus douz amis,
1199 | Ceſte fame avoit non Marie,
1200 | Qui mult par fu de ſainte vie.
1201 | Or te pri que nous l’enterriens,
1202 | Si t’en pri mult ſor toute riens ;
1203 | Or te pri de la foſſe fère. »
1204 | Qui lors la beſte debonère
1205 | Véiſt piez en terre fichier
1206 | Et à ſon muſel afichier ;
1207 | De terre gète grant foiſon
1208 | Et de ſablon mult plus c’uns hom.
1209 | La foſſe ſet grant & parfonde
1210 | Por cele dame nète & monde.
1211 | Quant la foſſe fu bien chevée
1212 | Li ſainz hermites l’a levée
1213 | A ſes mains par devers la teſte,
1214 | Et par les piez le priſt la beſte.
1215 | En la foſſe l’ont-il dui miſe
1216 | Et bien couverte à grant deviſe.
1217 | Quant la dame fu enfouie
1218 | Et la beſle ſ’en eſt fuie,
1219 | Zozimas remeſt lez la dame
1220 | (Ne troverez mès tèle fame).
1221 | Toz jors volentiers i ſéiſt ;
1222 | Jamès mouvoir ne ſ’en quéiſt.
1223 | Grâces rent au Roi glorieux
1224 | Qui aus ſiens n’eſt pas oublieus,
1225 | Et diſt : « Diex ! bien ſai ſanz doutance,
1226 | Fols eſt qui en toi n’a fiance.
1227 | Bien m’as monſtré, biaus très douz ſire,
1228 | Que nus ne ſe doit deſconfire
1229 | Tant ait eſté péchierres fors ;
1230 | Que tes ſecors & tes conſors
1231 | Li eſt toz jors appareilliez,
1232 | Puiſqu’il ſe ſoit tant traveilliez
1233 | Qu’il en ait pénitance fète.
1234 | Bien doit à toz eſtre retrète.
1235 | La vie à la benéurée
1236 | Qui tant ſe ſiſt deſfigurée.
1237 | Déſormès, por la ſeue amor
1238 | Et por la teue, toi demor’ ;
1239 | Ne jà por mal ne por deſcorde
1240 | Ne vueil deſcorder de ta corde. »
1241 | En plorant retorna arrière ;
1242 | Toute la vie & la manière
1243 | Conta au chapitre en couvent
1244 | C’onques n’en menti par couvent,
1245 | Comme il ès déſers la trova
1246 | Et com ſa vie li rouva
1247 | A raconter de chief en chief ;
1248 | Comment il trova à ſon chief
1249 | En .i. petit brievet eſcrit
1250 | Ce qui ſon nom bien li deſcrit ;
1251 | Comment il li vit paſſer l’onde
1252 | Du flun Jordain grant & parfonde,
1253 | Tout ſanz chalant & ſanz batel,
1254 | Tout auſi com ſ’en .i. chaſtel
1255 | Entraſt parmi outre la porte,
1256 | Et comment il la trova morte ;
1257 | Comment il l’acommenia,
1258 | Comment ele prophécia
1259 | Qu’il girroit en la quarantaine ;
1260 | Comment ele diſt ſon couvaine
1261 | Qu’il eſtoit, comment avoit non
1262 | Et ſ’il eſtoit preſtres ou non ;
1263 | Comment uns lyons i ſorvint,
1264 | Qui par devers les piez la tint ;
1265 | Comment l’aida à enfouir,
1266 | Et puis ſi ſ’en priſt à fuir. »
1267 | Li preudomme oient les paroles
1268 | Qui ne ſont mie de frivoles ;
1269 | Les mains joingnent, vers Dieu les tendent,
1270 | Et grâces & merciz li rendent.
1271 | N’i ot nul n’amendaſt ſa vie
1272 | Por le miracle de Marie ;
1273 | Et nous tuit nous en amendon
1274 | Tant com nous en avons bandon ;
1275 | N’atendons pas juſqu’à la mort :
1276 | Nous ſerions trahi & mort ;
1277 | Quar cil ſe repent trop à tart
1278 | Qui por pendre a au col la hart.
1279 | Or prions tuit à ceſte ſainte
1280 | Qui por Dieu ſouffri pain mainte
1281 | Qu’ele prit à celui Seignor
1282 | Qu’en la fin li fiſt tele honor
1283 | Qu’il nous doinſt joie perdurable
1284 | Avoec le père eſpéritab’e.
1285 | Por moi qui ai non Rustebuef,
1286 | Qui eſt dit de rude & de buef,
1287 | Qui ceſte vie ai miſe en rime,
1288 | Que iceſte Dame ſaintiſme
1289 | Prit celui cui ele eſt amie
1290 | Qu’il Rustebuef n’oublie mie.
| Amen.
| Explicit la Vie Marie l’Egypciene.

[1] Aucun passage de ces douze cent quatre-vingt-dix vers ne peut servir à fixer, d’une manière certaine, la date de cette pièce ; cependant je me range volontiers à l’avis de M. Paulin Paris qui, dans l’Histoire littéraire de la France, s’exprime ainsi à son égard : « Rutebeuf a mis la pieuse histoire de sainte Marie l’Égyptienne en vers élégants et faciles : c’est évidemment un travail de sa vieillesse, car l’étude attentive de ses compositions prouve que plus il acquit d’expérience, moins il se permit les pointes et les pénibles jeux de mots que nous avons dû si fréquemment lui reprocher. »

[2] Ms. 7633. Var. avoutire, adultère.

[3] Après ce vers, le Ms. 7633 ajoute les quatre suivants :

Par maintes fois ſi avenoit

Quant jusqu’à l’égliſe venoit,

Ariers venoit maugré ces dens

Que ne pooit entrer dedens.

[4] Les quatorze vers suivants ne se trouvent pas au Ms. 7633 ; ils sont reproduits dans le Dit de la fame et du Soucretain. (Voyez cette pièce, vers vingt-cinquième et suivants.)

[5] Ms. 7633. Var.

Por toi, por ta miſéricorde,

Por toi, Darne, & por ta concorde, &c.

[6] Ms. 7633. Var. Le siècle.

[7] Le Ms. 7633 ajoute ces deux vers :

A tout la ſoif, à tout la fin

Et à petit d’yaue & de pain.

[8] Baules, danses, joyeusetés.

[9] Le manuscrit ajoute :

Bien as getei ton cors à gaſte

Quant cis viz ſans pain & ſans paſte.

[10] Le Ms. 7633 ajoute les deux vers suivants:

Mult li plout, mult li abeli,

Qu’il n’eſt preſompcions de li.

[11] Rutebeuf, dans une autre de ses pièces adresse encore ce reproche au clergé du XIIIe siècle.

[12] Léun, légumes.

[13] Les six vers suivants manquent au Ms. 7633.

[14] Le Ms. 7633. ajoute ici :

.Xxx. anz ot eſtei el leu gaſte

Que n’ot mangié ne pain ne paſte.