Panorama des principales éditions des œuvres de Rutebeuf.

Michel Zink, La complainte du comte de Poitiers

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 2, pp. 392-398.
| CI ENCOUMENCE LA COMPLAINTE DOU CONTE DE POITIERS.
1 | Qui ainme Dieu et sert et doute
2 | Volentiers sa parole escoute.
3 | Ne crient maladie ne mort
4 | Qu’a lui de cuer ameir s’amort.
5 | Temptacions li cemble vent,
6 | Qu’il a boen escu par devant :
7 | C’est le costei son Criatour[1],
8 | Qui por nos entra en l’estour
9 | De toute tribulation
10 | Sans douteir persecution.
11 | De son costei fait il son hiaume,
12 | Qu’il desirre lou Dieu roiaume,
13 | Et c’en fait escut et ventaille
14 | Et blanc haubert a double maille,
15 | Et si met le cors en present
16 | Por Celui qui le fais pesent
17 | Vout soffrir de la mort ameire.
18 | De legier laisse peire et meire
19 | Et fame et enfans et sa terre,
20 | Et met por Dieu le cors en guerre f. 16 v° 1
21 | Tant que Dieux de cest siecle l’oste.
22 | Lors puet savoir qu’il a boen hoste
23 | Et lors resoit il son merite,
24 | Que Dieux et il sont quite et quite.
25 | Ainsi fut li cuens de Poitiers
26 | Qui toz jors fu boens et entiers,
27 | Chevaucha cest siecle terrestre
28 | Et mena Paradix en destre[2].
29 | Veü aveiz com longuement
30 | At tenu bel et noblement
31 | Li cuens la contei de Tholeuze,
32 | Que chacuns resembleir goleuze,
33 | Par son sanz et par sa largesse,
34 | Par sa vigueur, par sa proesse,
35 | C’onques n’i ot contens ne guerre,
36 | Ainz a tenu en pais sa terre.
37 | Por ce qu’il me fist tant de biens,
38 | Vo wel retraire .I. pou des siens.
39 | Vos saveiz et deveiz savoir :
40 | Li commencemens de savoir
41 | Si est c’om doit avoir paour
42 | De correcier son Saveour[3]
43 | Et li de tout son cuer ameir,
44 | Qu’en s’amitié n’a point d’ameir,
45 | En s’amitié n’a fin ne fons.
46 | Tant l’ama li boens cuens Aufons
47 | Que ne croi c’onques en sa vie
48 | Pensast un rain de vilonie.
49 | Se por ameir Dieu de cuer fin
50 | Dou bersuel jusques en la fin,
51 | Et por sainte Eglize enoreir,
52 | Et por Jhesucrist aoureir
53 | En toutes les temptacions,
54 | Et por ameir religions
55 | Et chevaliers et povre gent, f. 16 v° 2
56 | Ou il a mis or et argent
57 | C’onques ne fina en sa vie,
58 | Ce por c’est arme en cielz ravie,
59 | Dont i est ja l’arme le conte
60 | Ou plus ot bien que ne vos conte.
61 | Se que je vi puis je bien dire :
62 | Onques ne le vi si plain d’ire
63 | C’onques li issist de sa bouche
64 | Choze qui tornast a reprouche,
65 | Mais biaux moz, boenz enseignemens.
66 | Li plus grans de ces sairemens
67 | Si estoit : « Par sainte Garie[4] ! »
68 | Miraours de chevalerie
69 | Fu il tant com il a vescu.
70 | Moult orent en li boen escu
71 | Li povre preudome de pris.
72 | Sire Dieux, ou estoit ce pris
73 | Qu’il lor donoit sens demandeir ?
74 | N’escouvenoit pas truandeir
75 | Ne faire parleir a nelui :
76 | Ce qu’il faisoit faisoit de lui[5],
77 | Et donoit si cortoisement
78 | Selonc chacun contenement
79 | Que nuns ne l’en pooit reprandre.
80 | Hom nos at parlei d’Alixandre,
81 | De sa largesce, de son sans
82 | Et de se qu’il fist a son tans :
83 | S’en pot chacuns, c’il vot, mentir,
84 | Ne nos ne l’osons desmentir
85 | Car nos n’estions pas adonc.
86 | Mais ce por bontei ne por don
87 | A preudons le regne celestre,
88 | Li cuens Aufons i doit bien estre.
89 | Tant ot en son cuer de pitié,
90 | De charitei et d’amistié, f. 17 r° 1
91 | Que nuns nel vos porroit retraire.
92 | Qui porroit toutes ces mours traire
93 | El cuer a .I. riche jone home,
94 | Hon en feroit bien .I. preudome.
95 | Boens fu au boens et boens confors,
96 | Maus au mauvais et terriés fors,
97 | Qu’il lor rendoit cens demorance
98 | Lonc le pechié la penitance.
99 | Et il le connurent si bien
100 | C’onques ne li meffirent rien.
101 | Dieux le tanta par maintes fois
102 | Por connoistre queiz est sa foi,
103 | Si connoist il et cuer et cors.
104 | Et par dedens et par defors :
105 | Job le trouva en paciance.
106 | Et saint Abraham en fiance.
107 | Ainz n’ot fors maladie ou painne,
108 | S’en dut estre s’arme plus sainne.
109 | Outre meir fu en sa venue,
110 | Ou moult fist bien sa convenue[6]
111 | Avoec son boen frere le roi.
112 | Plus bel hosteil, plus bel aroi
113 | Ne tint princes emprés son frere.
114 | Ne fist pas honte a son boen pere,
115 | Ainz montra bien que preudons iere
116 | De foi, de semblant, de meniere.
117 | Or l’a pris Diex en son voiage,
118 | Ou plus haut point de son aage,
119 | Que, s’on en ceste region
120 | Feïst roi par election
121 | Et roi orendroit i fausist,
122 | Ne sai prince qui le vausist.
123 | Li vilains dist : « Tost vont noveles. »
124 | Voire, les bones et les beles.
125 | Mais qui male novele porte f. 17 r° 2
126 | Tout a tantz vient il a la porte,
127 | Et si i vient il toute voie.
128 | Tost fu seü que en la voie
129 | De Tunes, en son revenir,
130 | Vout Dieux le conte detenir.
131 | Tost fu seü et sa et la,
132 | Par tout la renomee ala,
133 | Par tout en fu faiz li servizes
134 | En chapeles et en eglizes.
135 | Partiz est li cuens de cest siecle,
136 | Qui tant maintint des boens la riegle.
137 | Je di por voir, non pas devin[7],
138 | Que Tolozain et Poitevin
139 | N’avront jamais meilleur seigneur :
140 | Aussi boen l’ont il et greigneur[8].
141 | Tant fist li cuens en cestui monde
142 | Qu’avec li l’a Diex net et monde.
143 | Ne croi que priier en conveigne :
144 | Prions li de nos li soveigne !
| Explicit.

Manuscrit : C, f. 16 r°.
13. escuit - 84. Nei

[1] Le flanc du Christ, percé par la lance (Jn. 19, 34).

[2] Pour voyager, on chevauchait un palefroi, voire un cheval de charge (roncin) et on n’enfourchait le destrier que pour la bataille ou pour les grandes occasions. Pendant le trajet, un écuyer le tenait par la bride de la main droite (d’où son nom). Cette vie qui n’est qu’un voyage, un trajet, un passage ; le comte de Poitiers a su la considérer comme un cheval de charge, purement utilitaire, sans valeur, et garder intact le beau destrier Paradis, gagnant ainsi le droit de le chevaucher après sa mort.

[3] Ps. 110, 10, Initium sapientiae timor Domini (« La crainte de Dieu est le début de la sagesse »).

[4] Diminutif de Margarie. Ce juron figure aussi dans les Miracles de Gautier de Coincy.

[5] Cf. Dit d’Aristote 61-66.

[6] Interprétation d’Albert Henry, selon F.-B.

[7] Vers très fréquent chez Rutebeuf. Cf. par exemple Voie d’Humilité (Paradis) 13 et les autres occurrences citées en note.

[8] Le roi de France Philippe III le Hardi.