Panorama des principales éditions des œuvres de Rutebeuf.

Achille Jubinal, La Voie de Paradis

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 169-203.
| La Voie de Paradis,
| Ou ci encoumence
| La Voie d’Umilitei[1].
| Mss. 7218, 7632, 7633.
1 | Mi marz, tout droit en cel termine
2 | Que deſouz terre iſt la vermine
3 | Où ele a tout l’yver eſté,
4 | Si ſ’eſjoït contre l’eſté ;
5 | Cil arbre ſe cuevrent de fueille
6 | Et de flor la terre ſ’orgueille,
7 | Si ſe cuevre de flors diverſes,
8 | D’indes, de jaunes & de perſes ;
9 | Li preudon, quant voit le jor né,
10 | Reva arer en ſon jorné ;
11 | Après arer ſon jorné ſame.
12 | Qui lors ſemeroit ſi que ſ’âme
13 | Moiſſonnaſt ſemence devine,
14 | Je di por voir, non pas devine,
15 | Que buer ſeroit nez de ſa mère,
16 | Quar tel moiſſon n’eſt pas amère.
17 | Au point du jor c’on entre en oevre
18 | Rustebuef, qui rudement oevre,
19 | Quar rudes eſt, ce eſt la ſomme,
20 | Fu auſſi com du premier ſomme.
21 | Or ſachiez que. guères ne penſſe
22 | Où ſera priſe ſa deſpenſſe.
23 | En dormant .i. ſonge ſonja :
24 | Or entendez dont qu’il ſonja,
25 | Que pas du ſonge ne bordon.
26 | En ſonjant, eſcharpe & bordon
27 | Priſt Rustebues iſſi ſ’eſmuet :
28 | Or chemine, ſi ne ſe muet.
29 | Quant la gent de moi deſſambla,
30 | Vers paradis, ce me ſambla,
31 | Atornai mon pelérinage.
32 | Des oſtes que j’oi au paſſage
33 | Vous vueil conter & de ma voie ;
34 | N’a guères que riens n’en ſavoie :
35 | J’entrai en une voie eſtroite ;
36 | Moult i trouai de gent eſtroite
37 | Qui à aler ſ’i atornoient ;
38 | Mes trop en vi qui retornoient,
39 | Por la voie qui eſtoit male.
40 | Tant vous di n’i a pas grant ale,
41 | Mès mendre que je ne créuſſe.
42 | Ainz que guères alé éuſſe
43 | Trovai .i. chemin à ſeneſtre :
44 | Je vous déiſſe de ſon eſtre
45 | Se je n’éuſſe tant afère ;
46 | Mès la gent qui du mien repère
47 | Va celui ſi grant aléure
48 | Com palefroiz va l’ambléure.
49 | Li chemins eſt biaus & pleſanz,
50 | Délitables & aaiſanz :
51 | Chaſcuns i a à ſa deviſe ;
52 | Quanques ſoihaite ne deviſe ;
53 | Tant eſt pleſanz chaſcuns le va,
54 | Mès de fort eure ſe leva
55 | Qui le va ſe il n’en repère.
56 | Li chemins va à .i. repère
57 | Où trop a dolor & deſtrece ;
58 | Larges eſt, mès toz jors eſtrece.
59 | Li pélerin ne ſont pas ſage :
60 | Paſſer lor eſtuet .i. paſſage
61 | Dont jà nus ne reſortira.
62 | Or ſachiez qu’au reſortir a
63 | Une gent male & féloneſſe
64 | Qui por loier ne por promeſſe,
65 | N’en leſſent .i. ſeul eſchaper
66 | Puis qu’il le puiſſent atraper.
67 | Cel chemin ne voit pas tenir,
68 | Trop me fuſt tart à revenir.
69 | Le chemin ting à deſtre main ;
70 | Je, qui n’ai pas non d’eſtre main
71 | Levez, jui la première nuit,
72 | Por ce que mes contes n’anuit,
73 | A la cité de Pénitance :
74 | Moult oi cel ſoir povre pitance.
75 | Quant je fui entrez en la vile,
76 | Ne cuidiez pas que ce ſoit guile,
77 | Uns preudom qui venir me vit,
78 | Que Diex conſeut ſe encor vit,
79 | Et ſ’il eſt mors Diex en ait l’âme,
80 | Me priſt par la main, & ſa fame
81 | Me diſt : « Pèlerins, bien veigniez. »
82 | Léenz trovai bien enſeigniez
83 | La meſnie de la meſon,
84 | Et plains de ſens et de reſon.
85 | Quant je fui en l’oſtel mon oſte ;
86 | Mon bordon & m’eſcharpe m’oſte
87 | Il méiſmes, ſanz autre querre ;
88 | Puis me demande de ma terre
89 | Et du chemin qu’alé avoie.
90 | Je l’en dis ce que j’en ſavoie
91 | Tant l’en dis-je bien, m’en ſouvient :
92 | « Se tel voie aler me covient
93 | Com j’ai la première jornée,
94 | Je crierai la retornée. »
95 | Li preudom me diſt : « Biaus amis,
96 | Cil ſires Diex, qui vous a mis
97 | El cuer de fère ceſt voiage,
98 | Vous aidera au mal paſſage.
99 | Aidiez cels que vous troverez,
100 | Conſeilliez cels que vous verrez
101 | Qui requerront voſtre conſeil,
102 | Ce vous lo-ge bien & conſeil. »
103 | Encor me diſt icil preudon
104 | Se je feſoie mon preu don
105 | Orroie-je le Dieu ſerviſe ;
106 | Quar trop petit en apetiſe
107 | La jornée c’on a à fere.
108 | Je le vi douz & débonère,
109 | Si m’abelirent ſes paroles,
110 | Qui ne furent vaines ne voles.
111 | Quant il m’ot tout ce commandé,
112 | Je li ai après demandé
113 | Qu’il me diſt par amiſtié
114 | Son non. « J’ai non, diſt-il, Pitié. »
115 | — « Pitié ? dis-je, c’eſt trop biau non. »
116 | — « Voire, fet-il ; mès le renon
117 | Eſt petiz ; toz jors amenuiſe.
118 | Ne truis nului qui ne me nuiſe ;
119 | Dame Avarice & dame Envie
120 | Se duelent moult quant ſui en vie,
121 | Et Vaine-Gloire me r’amort,
122 | Que ne déſirre que ma mort ;
123 | Et ma fame a non Charité.
124 | Or vous ai dit la vérité,
125 | Mais de ce ſommes mal bailli,
126 | Que ſovent ſommes aſſailli
127 | D’Orgueil, le gendre Félonie,
128 | Qui nous fet trop grant vilonie.
129 | Cil nous aſſaut & nuit & jor :
130 | Li ſiens aſſaus eſt ſanz ſéjor.
131 | « De cels que je vous ai conté,
132 | Où il n’a amor ne bonté,
133 | Vous gardez, je le vous commant. »
134 | — « Ha Diex ! oſtes, & je commant ?
135 | Ainz ne les vi ne ne connui.
136 | Si me porront bien faire anui :
137 | Jà ne ſauroi qui ce fera.
138 | Ha Diex ! & qui m’enſeignera
139 | Comment je les eſchiverai ? »
140 | — « Oſtes, je vous enſeignerai
141 | Lor connoiſſance & lor meſon ;
142 | S’il a en vous ſens ne reſon,
143 | Que moult bien les eſchiverez.
144 | Or eſcoutez comment irez
145 | Juſque la meſon de Confeſſe,
146 | Qui la voie eſt .i. poi engreſſe.
147 | Et ſ’eſt aſſez mal à tenir
148 | Ainçois c’on i puiſt avenir.
149 | « Quant vous cheminerez demain,
150 | Si verrez à ſeneſtre main
151 | Une meſon moult orguilleuſe ;
152 | Bele eſt, mès ele eſt péreilleuſe,
153 | Qu’ele chiet par i. pou devant.
154 | Moult eſt bien fete par devant,
155 | Aſſez miex que n’eſt par derrière,
156 | Et ſ’a eſcrit en la mesière :
157 | « Céenz eſt à Orguex li cointes,
158 | « Qu’à toz péchiez eſt bien aointes. »
159 | Cil granz ſires dont je vous conte
160 | A moult ſouvent & duel & honte
161 | Par ſa manière qui eſt fole,
162 | Et par ſa diverſe parole,
163 | Où il n’a ne ſens ne ſavoir,
164 | Et ſ’en porte cors & avoir.
165 | Sa meſon que je vous deviſe
166 | A-il par ſon beubant aſſiſe
167 | Sor .i. turet[2] enmi la voie,
168 | Por ce que chaſcuns miex la voie.
169 | Moult a oſtes en ſon oſtel,
170 | Qu’il a oſtez d’autrui oſtel
171 | Qui feſoient autrui ouvraingne[3],
172 | Qui auroient honte & vergoingue
173 | Qui de ce lor feroit reproche ;
174 | Mès li termes vient & aproche
175 | Que Fortune, qui met & oſte[4],
176 | Les oſtera de chiés tel oſte[5].
177 | « Sire Orguex lor promet l’avoir,
178 | Mès n’ont pas plèges de ravoir.
179 | Si vous dirai que il en fait
180 | Par parole non pas par fet :
181 | Il fet du clerc archediacre
182 | Et du grant-doien ſouz-diacre ;
183 | Du lai fet provoſt ou bailli,
184 | Mès en la fin ſont mal bailli,
185 | Que vous véez avenir puis.
186 | Qu’il chiéent en ſi parfont puis,
187 | Par Dieu le père eſperitable,
188 | Por du pain curent une eſtable.
189 | « Icele gent que je vous nomme
190 | Que Orguex eſſauce & aſſomme,
191 | Sont veſtus d’un cendal vermeil
192 | Qui deſtaint contre le ſoleil ;
193 | Chapelez ont de flor vermeille
194 | Qui trop eſt bele à grant merveille
195 | Quant ele eſt freſchement cueillie ;
196 | Mès quant li chauz l’a acueillie
197 | Toſt eſt morte, matie & mate :
198 | Tel marchié prent qui tel l’achate.
199 | « Deſouz Orgueil, .i, poi aval,
200 | A l’avaler d’un petit val,
201 | A Avariſce ſon manoir,
202 | Et ſi ſont tuit ſi homme noir,
203 | Non pas très noir, mès maigre & pâle,
204 | Por lor dame qui eſt trop male.
205 | Auſi les tient comme en priſon,
206 | Mès de ce fet grant meſpriſon
207 | Qu’à nului nule bonté n’offre.
208 | Enmi ſa ſale ſus .i. coffre
209 | Eſt aſſiſe mate & penſive ;
210 | Miex ſamble eſtre morte que vive ;
211 | Jà ne ſera ſa borſe ouverte,
212 | Et ſi eſt ſa meſon couverte
213 | D’une grant pierre d’aymant ;
214 | Li mur entor ſont à cimant :
215 | Moult eſt bien fermez li porpris.
216 | Cil ſe doit bien tenir por pris
217 | Qui vient en icele porpriſe,
218 | Quar porpris a tel porpriſe
219 | Qu’ele n’eſt fète que por prendre.
220 | Grant eſpace li ſift porprendre
221 | Cil qui n’i fiſt c’une huiſſerie,
222 | Qui à l’iſſir eſt briſerie.
223 | Si ſouef clot, ſi ſouef oevre.
224 | C’on ne voit guères de tel oevre.
225 | « Après Avariſce la dame
226 | Eſta une vilaine fame
227 | Et ireuſe : ſ’a à non Ire,
228 | Or vous vueil ſ’a manière dire :
229 | Ire, qui eſt male & vilaine
230 | Ne ſet pas tant deſcharpir laine
231 | Comme ele ſet de cheveus rompre ;
232 | Tout ront quanqu’ele puet arompre ;
233 | Tout a corouz, tant o dolor
234 | Qui tant li fet muer color,
235 | Que toz jors ſont ſes denz ſerrées,
236 | Qui jà ne ſeront deſſerrées
237 | Se n’eſt por félonie dire ;
238 | Car tels eſt la manière d’Ire,
239 | Que ne li leſt les denz eſtraindre
240 | Et ſouſpirer & parfont plaindre,
241 | Et coroucier à lui-méiſme,
242 | Et ce toz jors li regaïſme ;
243 | Jà ne querroit por nule choſe.
244 | Tel manière a que toz jors choſe :
245 | Fols eft qui en chiés li ira.
246 | Tele manière, en Ire a
247 | Qu’ele ſe veult à chaſcun prendre
248 | De ce vous vueil je bien aprendre.
249 | Par ceſte reſon entendez,
250 | Vous qui la voie demandez
251 | Por aler a Confeſſion,
252 | Que nus ne doit en ſa meſon
253 | Nul hom receter ne enbatre,
254 | S’il ne veult tencier ou combatre.
255 | Or oiez de ſon habitacle,
256 | Où Diex ne fet point de miracle.
257 | « Du fondement de la meſon
258 | Vous di, que tel ne vit mès hom.
259 | I. mur i a de félonie[6]
260 | Tout deſtrempé à vilonie ;
261 | Li ſueil ſont de déſeſpérance
262 | Et li pommel de meſchéance ;
263 | Li torchéis eſt de haïne.
264 | D’autre choſe que de faïne[7]
265 | Fu cele meſon enpalée,
266 | Quar l’enduire fu engelée.
267 | Si en a eſté coroucie
268 | Quant ſa meſon eſt depecie.
269 | De tristece eſt l’empaléure :
270 | Passez outre grant aléure,
271 | Quar ce ne vous porroit aidier ;
272 | Qui n’aime rancune & plaidier,
273 | Je ne lo pas que ſ’i eſtoiſe,
274 | Quar preudom n’a cure de noiſe.
275 | Por ce que tu ne t’i arrives,
276 | Li braz, les laz & les ſolives
277 | Et les chevilles & li tré
278 | Sont, par ſaint Blanchart de Vitré,
279 | D’un fuſt ; ſ’a non Dures-noveles ;
280 | Et de ce reſont les aſſeles[8] ;
281 | Li chevron ſont d’autre meſrien,
282 | Mès tel merrien ne vaut mès rien,
283 | Quar il eſt de méſavanture :
284 | S’en eſt la meſon plus obſcure.
285 | Là ne vont que li forsené
286 | Qui ne ſont pas bien aſſené.
287 | « El fons d’une obſcure valée
288 | Dont la clarſez ſ’en eſt alée,
289 | S’eſt Envie repoſée & miſe.
290 | Deviſer vous vueil ſa deviſe :
291 | Ne ſai ſ’onc nus la deviſa,
292 | Mès bien ſai que pâle vis a,
293 | Car el lit où ele ſe couche
294 | N’a-il ne chaelit ne couche,
295 | Ainz giſt en ſiens & en ordure ;
296 | Moult a duré & encor dure :
297 | N’i a feneſtre ne verrière[9]
298 | Qui rende clarté ne lumière,
299 | Ainz eſt la meſon ſi obſcure
300 | C’on ni verra jà ſoleil luire.
301 | Ovides raconte en ſon livre,
302 | Quant il parole de ſon vivre,
303 | Qu’il diſt char de ſerpent menjue
304 | Dont merveille eſt qu’il ne ſe tue ;
305 | Mès Rustebues à ce reſpont
306 | Qui la char du ſerpent eſpont
307 | C’eſt li venins qu’ele maintient :
308 | Ez vous la char qu’en ſa main tient ?
309 | Moult a grant obſcurté laienz ;
310 | J’à n’enterront clerc ne lai enz
311 | Qui jamès nul jor aient joie.
312 | Ne cuidiez pas qu’ele ſ’eſjoie
313 | S’ele ne ſet qu’autres ſe dueille :
314 | Lors ſ’eſjoït & lors ſ’orgueille
315 | Que ele ot la dure novele ;
316 | Mès lors li tome la roele,
317 | Et lors li ſont li dé changié
318 | Et geu & ris bien eſtrangié
319 | Quant ele ſet autrui léeſce
320 | Deuls l’eſjoït, joie la bleſce.
321 | « Montt eſt ſ’entrée viex & ſale ;
322 | Si eſt ſa meſon & ſa ſale,
323 | Et ſa valée & orde & vils .
324 | Après ces choſes or devis
325 | De cels qui ſi fort ſe deſvoient
326 | Quant la meſon Envie voient,
327 | Que il vuelent véoir Envie,
328 | Qui ne muert pas, ainz eſt en vie.
329 | Quant il aprochent du repère
330 | Dont nus en ſanté ne repère,
331 | Lors ſi le trouble la véue,
332 | Et la joie qu’il ont éue
333 | Perdent-il au paſſer la porte.
334 | Or ſavez que chaſcuns en porte[10] :
335 | « Li cors où Envie ſ’embat
336 | Ne ſe ſolace ne eſbat ;
337 | Toz jors eſt ſes viaires pales,
338 | Toz jors ſont ſes paroles males.
339 | Lors riſt-il que ſon voiſin pleure
340 | Et lors li recort di deuls ſeure
341 | Quant ſon voiſin a bien aſſez :
342 | Jà n’ert ſes viaires laſſez.
343 | Or poez-vous ſavoir la vie
344 | Que dl. maine qui a Envie.
345 | Envie fet homme tuer,
346 | Et ſi fet bonnes remuer,
347 | Envie fet rooingner terre,
348 | Envie met ou ſiècle guerre,
349 | Envie fet mari & fame
350 | Haïr, Envie deſtruit âme,
351 | Envie met deſcorde ès frères,
352 | Envie fet haïr les mères,
353 | Envie deſtruit gentillece,
354 | Envie griève, Envie blece,
355 | Envie confont charité
356 | Et ſi deſtruit humilité.
357 | Ne ſai que plus briefment vous die :
358 | Tuit li mal vienent par Envie.
359 | « Accide[11], qui ſa teſte cuevre,
360 | Qu’ele n’a cure de fère oevre
361 | Qu’à Dieu plaiſe n’à ſaint qu’il ait,
362 | Por ce que trop li ſeroit lait
363 | Qui li verroit bon œvre fère,
364 | Lez Envie a mis ſon repère.
365 | Or eſcoutez de la mauvaiſe,
366 | Qui jamès n’aura bien ne aiſe :
367 | Si vous conterai de ſa vie
368 | Dont nul preudomme n’ont envie.
369 | « Accide, la tante Parece,
370 | Qui trop pou en eſtant ſe drece
371 | Poi ou noient puis qu’il coviegne
372 | Qu’ele face bone beſoingne,
373 | Voudroit bien que clerc & provoire
374 | Fuſſent à marchié ou à foire,
375 | Si c’on ne féiſt jà ſerviſe.
376 | En chapele ne en égliſe ;
377 | Quar qui voudra de li joïr
378 | Ne ſa bele parole oïr
379 | Ne parolt de ſaint ne de ſainte,
380 | Qu’ele eſt de tel corroie çainte,
381 | S’ele va droit, maintenant cloche
382 | Que ele ot clocheter la cloche ;
383 | Lors voudroit bien que li batiaus
384 | Et li coivres & li métaus
385 | Fuſſent encor tuit à refondre.
386 | La riens qui plus la puet confondre,
387 | Qui plus li anuie & li griève,
388 | C’est ce quant delez li ſe liève
389 | Aucuns por aler au mouſtier,
390 | Et diſt : « Vous i ſuſtes moult ier :
391 | Qu’alez-vous querre ſi ſouvent ?
392 | Leſſiez i aler le couvent
393 | De Pruilli[12] ou d’autre abéie. »
394 | Iſſi remaint toute eſbahie :
395 | Encor a-ele tel manière
396 | Que jà ne ſera bele chière
397 | Por qu’ele voie les denz muevre,
398 | Tant fort redoute la bone œvre.
399 | Que vous iroie je aloingnant[13]
400 | Ne mes paroles porloingnant ?
401 | Quanques Diex aime li anuie
402 | Et li eſt plus amer que suie.
403 | « Gloutonie, la ſuer Outrage,
404 | Qui n’eſt ne cortoiſe ne ſage,
405 | Qui n’aime reſon ne meſure,
406 | Refet ſovent le mortier bruire,
407 | Et chiés Haſart le tavernier.
408 | Et ſi fu en la taverne ier
409 | Autant com il a hui eſté :
410 | Ce ne faut yver ne eſté.
411 | Quant ele ſe liève au matin,
412 | Jà en romanz ne en latin
413 | Ne quiert oïr que boule & feſte,
414 | Du ſoir li refet mal la teſte,
415 | Or eſt tout au recommancier.
416 | Aſſez aime miex Monpancier[14]
417 | Que Marſeille ne Carlion[15].
418 | Por ce vous di-je quar li hon
419 | Qui eſt ſes kex a aſſez paine :
420 | Xiiij. foiz en la ſemaine
421 | Demande bien ſon eſcovoir,
422 | Mès il covient chiés li plovoir
423 | Se tant avient que aus chans plueve,
424 | Que ſa meſons n’eſt mie nueve
425 | Ainz eſt par les paroiz ouverte
426 | El par deſeure deſcouverte.
427 | Or ſachiez que mauves meſtre a ;
428 | Jamès plus mauvès ne neſtra.
429 | Si herberge ele mainte gent,
430 | Et leu qu’el n’a ne bel ne gent ;
431 | Bediaus & baillis & borgois,
432 | Qui .iij. ſemaines por .i. mois
433 | Leſſent aler à pou de conte ;
434 | Por ce que de l’ourer ont honte
435 | Sont en cel recet receté ;
436 | Tant i ſont qu’il ſont endété
437 | Et créance lor eſt faillie.
438 | Lors eſt la dame mal baillie,
439 | Quar ſes oſtes il covient perdre ;
440 | Si ne ſ’en ſet à cui aerdre,
441 | Aus chanoines des granz égliſes.
442 | Por ce que grans eſt li ſerviſes
443 | Si ſ’en deſcombrent en contant .
444 | Que vous diroie ? il ſont tant
445 | Que clerc, que chanoine, que lai ;
446 | Trop i feroie grant délai.
447 | Luxure, qui les fois deſrobe,
448 | Qu’au fol ne leſt chape ne robe[16],
449 | Qui mainte gent a jà honie,
450 | Eſt bien voiſine Gloutonie ;
451 | Ne faut fors avaler le val.
452 | Tels entre chiés li à cheval
453 | Qui ſ’en revient nuz & deſchaus.
454 | Trop eſt vilains ſes ſeneſchaus :
455 | Tout prent, tout robe, tout pelice :
456 | Ne leſt peliçon ne pelice ;
457 | Des maus qu’el’ fet ne ſai le nombre ;
458 | La ſomme en eſt en une eſſombre,
459 | En une reculée obſcure.
460 | Onques nus preudon n’en ot cure
461 | D’entrer laians por l’obſcurté,
462 | Qu’il n’i a point de ſéurté.
463 | Nus n’i va ne riant ne baut,
464 | Tant ſoit ne garçon ne ribaut,
465 | Qui corouciez ne ſ’en reviegne ;
466 | Et ceſte reſon nous enſeigne
467 | Que nus hon ne ſ’i doit enbatre
468 | Por ſolacier ne por eſbatre.
469 | Cil dient qui i ont eſté
470 | Que la meſon eſt en eſté
471 | Tel’ que de glay glagié à point,
472 | Jons ne mentaſtre n’i a point,
473 | Ainz eſt la glagéure eſtrange ;
474 | Si a non Folie & Loſange.
475 | La dame eſt moult plaine d’orgueil ;
476 | Li portiers a non Bel-Acueil :
477 | Bel-Acueil, qui garde la porte ;
478 | Connoiſt bien celui qui aporte ;
479 | A celui met les bras au col,
480 | Quar bien ſet afoler le fol.
481 | Cil qui i va à borſe vuide
482 | Eſt bien fols ſe trover i cuide
483 | Biau geu, biau ris ne bele chière :
484 | De vuide main vuide proière,
485 | Quar vous oez dire à la gent :
486 | « A l’uis, à l’uis qui n’a argent. »
487 | Luxure, qui eſt ſi grant dame,
488 | Qui bien deſtruit le cors & l’âme,
489 | Prent bien le loier de ſon oſte ;
490 | Le cors deſtruit, la richece oſte,
491 | Et quant ele a ſi tout oſté,
492 | S’oſte l’oſte de ſon oſté.
493 | En toz mauvès esforz ſ’esforce,
494 | L’âme ociſt & ſ’en tret la force.
495 | Après tout ce fiert ſi el maigre,
496 | Les iex trouble, la voiz fait aigre.
497 | Ci a feloneſſe eſpouſée :
498 | Sa chamberière a non Rouſée,
499 | Et ſes chambellenz Faus-ſ’i-fie[17].
500 | Or ne ſai que ce ſénéfie,
501 | Quar tant de gent la vont véoir
502 | Qu’à granz paines ont où ſéoir :
503 | Li .i. ſ’en vont, li autre vienent,
504 | Li revenant por fol ſe tienent.
505 | « Biaus douz oſtes, ce diſt Pitié,
506 | Bien vous devroie avoit gitié
507 | D’aler aus leus que je vous nomme,
508 | C’or véez-vous, ce eſt la ſomme,
509 | Que nus n’i vit en fon aage :
510 | Si leſt-ont l’âme de paiage.
511 | De l’autre voie vous deviſe,
512 | Qui trop eſt bele à grant deviſe
513 | Et trop pleſant qui en a cure ;
514 | Et ſ’eſt aſſez la plus obſcure,
515 | La droite voie, le droit chemin
516 | Auſſi plain com .i. parchemin
517 | Por aler confeſſe droit,
518 | Or vous vueil-je dire orendroit
519 | Les deſtroiz qui ſont duſque là :
520 | Si lais la voie par delà.
521 | A deſtre main, vert oriant,
522 | Verrez une meſon riant,
523 | C’eſt à dire de bon afère.
524 | Humilitez la débonère
525 | Eſta léenz, n’en doutez mie.
526 | Raconter vous vueil de ſa vie :
527 | Ne cuidiez pas que je vous mante,
528 | Ne por ce qu’ele ſoit ma tante
529 | Vous en die ce que j’en ſai,
530 | Conques por ce ne l’ me penſſai.
531 | Dame Humilitez la cortoiſe,
532 | Qui n’eſt vilaine ne bufoiſe[18],
533 | Mès douce, debonère & franche,
534 | A veſtu une cote blanche
535 | Qui n’eſt pas de blanc de Nicole,
536 | Ainçois vous di à brief parole
537 | Que li dras a non Bon-Éur.
538 | Nus n’eſt en chiés li aſſéur,
539 | Quar Dans Orguex li outrageus
540 | N’i a pas pris la guerre à geus :
541 | Soventes foiz aſſaut li livre ;
542 | Or oiez comment ſe délivre
543 | Et eſcoutez en quel manière :
544 | S’ele riſt & fet bele chière,
545 | Et fet ſamblant riens ne li griève,
546 | Ce qu’Orguex contre li ſe liève.
547 | Lors acore de duel & d’ire.
548 | Orguex ſi qu’il ne puet mot dire.
549 | A tant ſ’en part, ne parle puis ;
550 | Maz & confus ferme ſon huis :
551 | Lors qui veut avoir pais, ſi l’a ;
552 | Qui ne veut, ſi va par delà,
553 | Or vous dirai de ſon oſtel,
554 | Onques nus riches hon n’ot tel.
555 | Li fondemenz eſt de concorde ;
556 | La dame de Miſéricorde
557 | I eſtoit quant ele acorda
558 | Le deſcort qu’Adans deſcorda,
559 | Et qui nous a toz acordé
560 | A l’acort au digne cors Dé,
561 | Qui a, ſi com nous recordons,
562 | En ſa corde les .iij. cordons.
563 | C’eſt la Trinité toute entière :
564 | Cil ſainz arbres & cele ente ière
565 | Enchiés Humilité la ſage
566 | Quant Diex priſt en li herbrégage.
567 | Lors porta l’ente fleur & ſruit
568 | Qui puis leſſa enfer deſtruit.
569 | Li fueil i ſont de paſcience ;
570 | Sages hom & de grant ſcience
571 | Fu cil qui ouvra tel ouvraingne.
572 | La meſon ſiet en une plaingne :
573 | Si ſont les paroiz d’amiſtié.
574 | N’i eſta pas de la moitié
575 | Tant gent com il i ſoloit eſtre,
576 | Ainz vont le chemin à ſeneſtre.
577 | Poſt & chevron & tref enſamble,
578 | Si com je cuit & il me ſamble,
579 | Sont d’un ouvrangne moult jolive
580 | Si apele on le fuſt olive ;
581 | Por ce le fiſt, je vous afie,
582 | Que pais & amor ſénefie.
583 | La couverture atout les lates,
584 | Et li chevron & les chanlates
585 | Sont fetes de bone-aventure :
586 | S’en eſt la meſon plus ſéure.
587 | En la meſon a .vi. verrières,
588 | Iij. par devant & .iij. derrières ;
589 | Les .ij. en ſont, ſe Diex me gart,
590 | D’un œvre, ſa non Douz-Regart.
591 | Les .ij. méiſmes[19] ſont de grâce
592 | Plus luiſanz que criſtaus ne glace ;
593 | Les .ij. autres, ſi com je croi,
594 | Sont de Léauté & de Foi,
595 | Mès ces .ij. ſont pieça briſiées
596 | Et fendues & esfriſiées.
597 | Moult par fult bele la meſon
598 | Se il i reperaſt mès hon,
599 | Mès tel gent i ont repairié
600 | Qui ſe ſont mis en autre airié.
601 | « Biaus oſte, Larguece, ma nièce,
602 | Qui a langui ſi longue pièce
603 | Que je croi bien qu’ele ſoit morte[20],
604 | Verrez à l’entrer de la porte ;
605 | S’ele puet parler ne véoir ;
606 | Si vous fera lez li ſéoir ;
607 | Quar plus volentiers ſe gaimante,
608 | Sachiez, qu’ele ne riſt ne chante.
609 | N’a en l’oſtel homme ne fame
610 | Qui gart ne l’oſtel ne la dame,
611 | Fort Gentillece & Cortoiſie ;
612 | Et cil ont mès ſi corte vie
613 | Que ne gart l’eure que tout muire.
614 | Qui orroit une beſte muire
615 | S’en auroit-il au cuer méſaiſe.
616 | Biaus douz oſte, ne vous deſplaiſe,
617 | Alez-i, ſe’s réconfortez,
618 | Quar trop eſt li lieus amortez.
619 | Prenez en gré ſe pou avez ;
620 | Se ceſt proverbe ne ſavez
621 | Je vueil que l’aprenez à mi :
622 | L’en doit penre chiés ſon ami
623 | Poi ou auquel, ce c’on i trueve ;
624 | Qu’amis eſt, au beſoing le trueve.
625 | Mainte gent ſ’en ſont départi
626 | Qui du leur i ont departi
627 | Çà en arrière une partie.
628 | Or eſt la choſe mal partie,
629 | Quar la mort, qui les biens départ,
630 | Les a départiz d’autre part.
631 | « Hoſtes, jà ne vous quier celer,
632 | Là ſe ſoloient oſteler
633 | Empereor & roi & conte
634 | Et cil autre dont l’en vous conte
635 | Qui d’amors ont chançon chanté
636 | Mès Avariſce a enchanté
637 | Si les chenuz & les ferranz
638 | Et toz les bachelers erranz,
639 | Et chanoines & moines noirs
640 | Que toz eſt gaſtés li manoirs.
641 | L’en ſoloit por amors amer,
642 | L’en ſoloit tréſors entamer,
643 | L’en ſoloit doner & prometre :
644 | Or ne ſ’en veut nus entremetre.
645 | Voirs eſt qu’Amors ne vaut mès riens :
646 | Amors eſt mès de viez meſrien,
647 | Amors eſt mès à mains amère,
648 | Se la borſe n’eſt dame & mère.
649 | Amors eſtoit ſa chambellaine,
650 | Qui n’eſtoit fole ne vilaine,
651 | Largueſce muert & Amors change,
652 | L’une eſt mès trop à l’autre eſtrange,
653 | Quar l’en dit & bien l’ai apris :
654 | « Tant as, tant vaus, & tant te pris. »
655 | Débonèretez, qui jadis
656 | Avoit les oſtes .x. & .x.
657 | Et .xix. & .xix.,
658 | N’eſt priſié vaillant .i. oef ;
659 | Quar bien a .lx. & .x. anz,
660 | Se Rustebues eſt voir diſanz,
661 | Qu’ele priſt à Envie guerre,
662 | Qui or eſt dame de la terre.
663 | Envie, qui plus ot meſnie,
664 | A la querele deſreſnie.
665 | Si a régné dès lors el règne
666 | Et régnera & encor règne :
667 | Jamès à régner ne fin’ra ;
668 | Mès ſe jamais en la fin r’a
669 | Débonèreté en priſon,
670 | Sans mesfez & ſanz meſpriſon
671 | Croi je que tenir la voudra :
672 | Ce ne ſai je ſ’ele pourra.
673 | Franchiſe me diſt l’autre jor,
674 | Qui en meſon ert à ſéjor’,
675 | Que Débonèreté n’avoit
676 | Recet, ne homme ne ſavoit
677 | Qui ſe meſlaſt de ſon afère
678 | Ne qui point amaſt ſon repère.
679 | Or a tel honte qu’il ne ſ’oſe
680 | Monstrer aus genz por nule choſe ;
681 | Quar, bien ſavez, c’eſt la couſtume
682 | Qu’au-deſouz eſt chaſcuns le plume.
683 | Biaus douz oſtes, ce diſt Pitiez,
684 | Gardez onques ne deſpiſiez
685 | Voſtre oſteſſe quant la verrez,
686 | Mès d’une choſe me créez,
687 | Que tels fet feſte & va tripant
688 | Qui ne ſet pas qu’à l’ueil li pant.
689 | « Oſtel troverez, povre & gaſte,
690 | Qu’il n’a léenz ne paint ne paſte.
691 | Bien ſai que poi i dormirez :
692 | Savez por qoi vous ne porrez,
693 | Quar qui a compaignie apriſe
694 | Bien ſai de voir que petit priſe
695 | L’aiſe qu’il a ſanz conpaignie ;
696 | Nequedent aiſe n’eſt ce mie.
697 | Oſtes, dites-li de par moi
698 | Ne ſ’eſmait ne que je m’eſmoi,
699 | Quar je ſai bien que toſt faudra :
700 | Jà nule rien ne nous vaudra
701 | Fors que l’amor de Jhéſu-Criſt :
702 | Ce trovons nous bien en eſcrit. »
703 | Diſt Pitiez : « Charitez, ma fame,
704 | Qui a eſté ſi vaillant dame,
705 | Eſt bien près voiſine celui
706 | Qui tant a afère de lui,
707 | Qui a non Débonèreté,
708 | Qui chièrement a achaté
709 | Les enviaus aux envieus
710 | Et les maus aus malicieus.
711 | Noſtre oſtel verrez bel & cointe,
712 | Mès mainte gent ſ’en déſacointe :
713 | Qu’au ſoir i vient, ſ’en va au main ;
714 | François ſont devenu Romain
715 | Et li riche homme aver & chiche.
716 | Cil ſont preudomme qui ſont riche ;
717 | A cels met on les braz aus cols :
718 | Li povres hom eſt li droiz fols.
719 | Et bien ſachiez en vérité
720 | Que ſe il aime Charité
721 | L’en dira : « C’eſt par ſa folie
722 | Et par ſa grant mélancolie
723 | Qui li eſt entrée en la teſte. »
724 | Ice me fet perdre la feſte
725 | Et le ſolaz que g’i avoie.
726 | Nus n’i veut mès tenir la voie,
727 | Fors li moine de Saint-Victor[21],
728 | Quar je vous di nus ne vit or
729 | Si preude gent, c’eſt ſanz doutance.
730 | Ne font pas lor Dieu de lor pance
731 | Comme li autre moine font
732 | A cui toz biens déchiet & font.
733 | Ce ſont cil qui l’oftel maintienent,
734 | Ce ſont cil qui en lor main tienent
735 | Charité & Miſéricorde,
736 | Si com lor oevre me recorde.
737 | Encor raconte li eſcriz
738 | Que Charitez c’eſt Jhéſu-Criz,
739 | Bor ce dient maintes & maint
740 | Que cil qui en Charité maint
741 | Il maint en Dieu & Diex en lui.
742 | Charitez n’eſpargne nului,
743 | Por ſe ſi me merveil moult fort
744 | C’on ne li ſet autre confort :
745 | Nus n’i va iriez n’a mal aiſe
746 | Que la meſon tant ne li plaiſe
747 | Que toute rancune là pert :
748 | Ce poez véoir en apert.
749 | Por ce lo que vous i ailliez,
750 | Que ce vous eſtes traveilliez,
751 | Léonz repoſer vous porrez
752 | Et tant eſtre com vous voudrez.
753 | Nous voudrions, por vous eſbatre,
754 | Por .i. jor vous i fuſſiez .iiij.
755 | Tant vous verrions volentiers ;
756 | Et bien ſachiez que li ſentiers
757 | I fut moult plus batuz jadis
758 | De cels c’or ſont en paradis.
759 | Proueſce, qui des ciex abonde,
760 | Qui n’eſt pas en ſervir le monde,
761 | Mès en cel Seignor honorer
762 | Que toz li mons doit aorer,
763 | A dès or mès meſtier d’aïde ;
764 | Quar je vous di que dame Accide,
765 | Qu’à toz preudommes doit puir,
766 | L’en cuide bien fère ſuir.
767 | Moult i a jà des ſiens laſſez :
768 | L’uns eſt bleciez, l’autre quaſſez ;
769 | Li autres par ſa lécherie
770 | Eſt entrez en l’enfermerie
771 | Por le cors eſbatre & déduire ;
772 | Li autre doutent la froidure ;
773 | A l’autre trop forment renuit
774 | Ce que il veilla l’autre nuit ;
775 | Si doute du cors enmaigrir.
776 | Itels genz ſi font enaigrir
777 | Le chant de Dieu & les chançons ;
778 | Il aiment miex les eſchançons
779 | Et les kex[22] et les bouteilliers
780 | Que les chanters ne les veilliers.
781 | « Je ne vous oſte de la riègle
782 | Ne cels d’ordre ne cels du ſiècle ;
783 | Tuit ont à bien fère leſſié,
784 | Et ſ’en fuient col eſleſſié
785 | Tant que la mort lor tolt les cors.
786 | Or n’a la dame nul ſecors,
787 | Et ele ſi voudroit veillier,
788 | Et jeuner & traveillier,
789 | Et eſcouter le Dieu ſerviſe ;
790 | Mès orendroit nus ne ſ’aviſe
791 | A fère ce qu’ele commande,
792 | Quar nus envers li ne ſ’amande,
793 | Fors une gent qui eſt venue
794 | Qui dient qu’il l’ont retenue ;
795 | Et cil ſont de ſas enſachié[23],
796 | Et dient que il ont fachié
797 | Lor ordre des fez aus apoſtres.
798 | Por lor meſfez & por les noſtres
799 | Dient il bien tout ſanz doutance
800 | Que il font autel pénitance
801 | Com Diex & ſi apoſtre firent ;
802 | Ce ne ſai je ſe il empirent
803 | Et ſ’il ſeront ſi com maint autre
804 | Qui ſoloient géſir en piautre ;
805 | Or demandent à briez paroles
806 | Les bons vins & les coutes moles,
807 | Et ont, en leu d’Umilité
808 | Pris Orgueil & Iniquité.
809 | « Abſtinence, la ſuer Reſon,
810 | Eſt preſque ſeule en ſa meſon
811 | Qui tant eſt délitable & bele ;
812 | Si n’eſt pas en ordre ruele,
813 | Ainz la porrez véoir à plain
814 | Or n’i ſont mès li dois ſi plain
815 | De gent comme il ſoloient eſtre :
816 | Or vous vueil dire de ſon, eſtre :
817 | Toz les .vii. jors de la ſemaine
818 | Eſt vendrediz ou quarantaine
819 | Léenz, ce vous faz aſavoir ;
820 | Et ſe n’i puet on pas avoir
821 | Tel choſe a l’en en la taverne.
822 | Por ce dit l’en qu’aſſez eſpergne
823 | De bien li preudom qui ne l’a,
824 | Qui Abſtinance l’apela ;
825 | Je di qu’il la baptiſa bel,
826 | Quar ne fu puis le tens Abel
827 | Meſon ſi bele ne ſi nete :
828 | Meſon fu, or eſt meſonete ;
829 | Conſirrers[24] en fu charpentiers ;
830 | Bien fu ſes cuers fins & entiers
831 | A la meſon fonder & fère.
832 | Moult eſt li leus de bel afère
833 | Et moult i dure grant termine
834 | Cil qui léenz ſa vie fine.
835 | « Li preudomme, li ancien
836 | Ont léenz .i. fuſicien
837 | Qui tant par eſt de franche orine
838 | Qu’il gariſt ſanz véoir orine ;
839 | C’eſt Diex, qui fiſique ſet toute,
840 | Qui moult aime la gent ſanz doute
841 | Qui repèrent chiés Abſtinance,
842 | Quar moult en iſt bele ſemance.
843 | « Chaſtée la nete, la pure,
844 | Qui ſanz péchié & ſanz ordure
845 | A eſté & eſt & ſera,
846 | Se Dieu pleſt, vous convoiera
847 | Tant que vous verrez la cité ;
848 | Et ſi ſachiez bien c’une ité
849 | Comme ele eſt ne verrez jamais ;
850 | Ainçois que ſoit toz paſſez mays
851 | La porrez-vous véoir aſſez.
852 | Jamès nus n’en ſeroit laſſez
853 | Se la cité avoit apriſe ;
854 | N’eſt pas preudom qui la deſpriſe,
855 | Et ſi n’en fet de riens acroire.
856 | Entor Paſques i eſt la foire ;
857 | Xi. jors devant la livrent
858 | Cil qui léenz la délivrent.
859 | « Je ſai bien que léenz ſi errez
860 | Aſſez tels choſes i verrez
861 | Dont anuiz ſeroit à retrère ;
862 | Et qui a grant jornée à fere
863 | Coucher doit toſt & main lever,
864 | Si que mains ſe puiſſe grever. »
865 | Lonc ce que la jornée eſt granz,
866 | Ce ſoir fu moult Pitiez engranz
867 | De moi gentement oſteler :
868 | Ce ne porroie-je celer.
869 | Repentance, qui tant eſt ſainte
870 | Que l’iror Dieu en eſt refrainte,
871 | Me plot plus que riens à véoir,
872 | Quar il ne porroit meſchéoir
873 | A homme qui eſta dedenz,
874 | S’autant de langues com de denz
875 | M’avoit doné li Rois de gloire,
876 | Por raconter toute l’eſtoire
877 | De la cité de Repentance,
878 | Si ſeroie je en doutance
879 | Que pou ou noient en déiſſe
880 | Ou que du tout n’i meſpréiſſe.
881 | Quant Jhéſus fu reſuſcitez,
882 | Lors fu ſondée la citez,
883 | Le jor de Pentecouſte, droit
884 | A ce point & à cel endroit
885 | Que Sainz Efperiz vint en terre
886 | Por fère aus apoſtres conquerre
887 | Le pueple des Juys divers.
888 | Cele citez, ce diſt li vers,
889 | Eſt fermée de .iiij. portes
890 | Qui ne ſont eſclames ne tortes ;
891 | La première a non Remembrance
892 | Et l’autre a non Bone-Eſpérance
893 | C’on doit avoir ou Sauvéor,
894 | Et la tierce ſ’a non Paor ;
895 | La quarte eſt fète d’Amor-fine,
896 | Et c’eſt cele qui ſ’achemine
897 | A Confeſſe, qui tout nétoie :
898 | Moult i a entrapeuſe voie
899 | Ainçois c’on i puiſſe venir
900 | Qui ne met grant paine ou tenir.
| Explicit la Voie de Paradis.

[1] Legrand d’Aussy a donné l’analyse de cette pièce dans son recueil de Fabliaux. Voyez tome II, page 226, édition Renouard. Voyez aussi, pour le même sujet, une autre Voie de Paradis, Ms. 7218, — et pour des pièces pareilles sur l’enfer, page 384 de mon deuxième volume des Mystères inédits, Le Songe d’Enfer, ainsi que page 43 de mes Jongleurs et Trouvères, la pièce intitulée : Le Salut d’Enfer. Elles prouvent que la fabulation mise en œuvre par Dante dans son immortel poëme était fréquente à l’époque où il vivait. J’ajoute que Daunou dans son Discours sur l’état des lettres au XIIIe siècle, a dit, à propos de ce genre de pièces : « Plusieurs personnages du temps se rencontrent dans le chemin d’enfer de Raoul de Houdan ; la plupart sont des bourgeois dont les noms, restés obscurs, ne rappellent auourd’hui aucun souvenir ; mais on remarque, au milieu de cette liste et dans la demeure de Filouterie, Jean le Bossu d’Arras, l’un des trouvères de ce siècle. La Voie de Paradis, par Rutebeuf, a aussi un caractère satirique, mais il n’y a pas de personnalités ; c’est une description générale des vices ou péchés capitaux. »

M. Paris trouve que La Voie de Paradis « doit beaucoup à la première partie du Roman de la Rose, composé, suivant toutes les apparences, plus de vingt ans auparavant (c’est-à-dire vers le milieu du règne de saint Louis). »

Selon le même érudit, « Rutebeuf a fait preuve, dans La Voie de Paradis, d’un incontestable talent ; seulement, vers la fin, son malheureux goût pour les pointes et les antithèses reprend sur lui de l’empire ; et le fait renoncer à la correction élégante et facile qui distingue l’œuvre de Guillaume de Lorris. »

[2] Turet, quelquefois turon ; butte, élévation.

[3] Ms. 7633. Var. besoigne.

[4] Ms. 7633. Var. m’est à hoste.

[5] Le Ms. 7633 ajoute ici ces deux vers :

Et ceulx que li ſiècles aroe

Aroera deſouz ſa roe.

[6] Ces vers rappellent le passage suivant du Fablel dou Dieu d’Amours, pièce que j’ai publiée, en 1834, chez Techener :

De rotruenges eſtoit tos fais li pons ;

Toutes les plankes de dis & de canchons,

De ſons de harpe les eſtaces del fons,

Et les ſalijes de dous lais de Bretons ;

Li foſſés ert de ſoupirs en plaignant, &c.

[7] Fraternité.

[8] Ms. 7633. Var. astelas (ais).

[9] Dans le Ms. 7633, après ce vers on lit celui-ci :

Ne par devant ne par derrière

[10] Les vingt-quatre vers qui suivent manquent au manuscrit 7633.

[11] Accide, froideur, paresse.

[12] Ms. 7633. Var. Puili.

[13] Ms. 7633. Var. délaiant.

[14] Probablement Montpellier.

[15] Le Ms. 7633 dit : « que Lyons ; » mais, à la rigueur, on pourrait laisser Carlion : cette ville est célèbre chez les auteurs du moyen âge. Ainsi l’on voit dans le lai de l’Espine, par Marie de France :

Les eſtores en trai avant

Ki encore ſont à Carlion,

Ens le mouſtier Saint-Aaron.

Walter Scott, dans une note de Sir Tristrem, édit. de 1819, page 300, parle de cette ville, qui, selon quelques auteurs, passe pour la première où le roi Arthur ait établi la Table-ronde, et M. Francisque Michel, tome II de son Tristan, page 182, a écrit les lignes suivantes : Cuerlion, Carleon (upon Usk), ville du pays de Galles, nommée dans Les Triades comme l’une des trois principales résidences du roi Arthur, et appelée Urbs legionum, par Geoffroy de Monmouth.

Li bons reis Arzurs teneit

A Karlium, curares diſeit.,

A une feſte, qui mout couſte

A un jour de Pentecouſte.

(Le Lai du Corn, Ms. de la Bibi. Bodléienne, n° 1687.)

[16] Les quarante vers qui suivent manquent au manuscrit 7633.

[17] Ms. 7633. Var. Fouz-ſ’i-fie.

[18] Ms. 7633. Var. borjoise.

[19] Ms. 7633. Var. autres.

[20] L’auteur aurait pu ici affirmer au lieu de croire seulement, car, selon les poëtes du XIIIe siècle, l’avarice régnait fort à cette époque.

On trouve à ce sujet, dans mon Recueil des Fabliaux, une pièce assez remarquable intitulée : De la Mort Largesce.

[21] M. Paulin Paris induit de ce passage où Rutebeuf fait des compliments aux moines de Saint-Victor, qu’il pourrait bien s’être retiré ; vers la fin de ses jours, dans leur maison, d’autant plus que, selon lui, le ton général de La Voie de Paradis semble révéler, dans son auteur, « un moine plutôt qu’un écrivain du siècle. » Je n’ai ni à blâmer ni à louer cette conjecture, mais je dois faire observer que ce n’est qu’une opinion purement personnelle que rien de positif ne vient appuyer.

[22] Quex, queux, cuisinier.

[23] Les Frères-Sacs ou Sachets, établis par saint Louis en 1261. (Voir Le Dit des Ordres de Paris.)

[24] Conſirrers, privation.