Panorama des principales éditions des œuvres de Rutebeuf.

Achille Jubinal, La Vie Sainte Elysabel

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 310-389.
| La Vie Sainte Elysabel,
| Ou ci encoumence
| La Vie Sainte Elysabel,
| Fille au Roi de Hongrie[1].
| Mss. 7218, 7633.
1 | Cil Sires diſt que l’en aeure :
2 | « Ne doit mengier qui ne labeure ; »
3 | Mès qui bien porroit laborer,
4 | Et en laborant aourer
5 | Jhéſu, le père eſpéritable,
6 | A qui loenge eſt honorable,
7 | Le preu feroit de cors & d’âme.
8 | Or pri la glorieuſe Dame,
9 | La Virge pucèle Marie,
10 | Par qui toute fame eſt garie
11 | Qui la veut proier & amer,
12 | Que je puiſſe en tel lieu ſemer
13 | Ma parole & mon dit retrère
14 | (Quar autre labor ne ſai fère)[2]
15 | Que en bon gré cele le praingne
16 | Por qui j’empraing ceſte beſoingne,
17 | Ysabaus, fame au roi Thibaut[3],
18 | Que Diex face haitié & baut
19 | En ſon règne, avoec ſes amis,
20 | Là où ſes diſciples a mis.
21 | Por li me vueil-je entremetre
22 | De ceſte eſtoire en rime metre.
23 | Qui eſt venue de Hongrie.
24 | Si eſt li procès & la vie
25 | D’une dame que Jhéſu-Criz
26 | Ama tant (ce diſt li eſcriz)
27 | Qu’il l’apela à ſon ſerviſe :
28 | De li liſt-on en Sainte Ygliſe.
29 | Elyſabel ot non la dame
30 | Qu’à Dieu rendi le cors & l’âme,
31 | Si com l’en tient le lis à bel,
32 | Doit l’en tenir Elyſabel
33 | A ſainte, à ſage & à ſenée.
34 | Vers Dieu ſe fu ſi aſſenée
35 | Que toz i fu ſes cuers entiers
36 | Et ſ’atendue & ſes meſtiers.
37 | Yſabiaus fu mult gentiz fame.
38 | De grant lingnage & preude fame,
39 | De rois, d’empereors, de contes,
40 | Si com nous raconte li contes.
41 | La renommée de ſ’eſtoire
42 | Ala à la pape Grigoire.
43 | .Viij. apoſtoiles ot à Rome
44 | Devant ceſtui, ce eſt la ſomme,
45 | Qui furent nommé par ceſt non.
46 | Preudom fu & de grant renon,
47 | Et droiz pères en vérité
48 | Et au pueple & à la cité.
49 | Chaſcuns de la dame parla
50 | Et des miracles que par là
51 | Feſoit, de contrez redrecier,
52 | De ſours oïr fols radrecier,
53 | De malades doner ſanté,
54 | D’autres vertuz à grant plenté.
55 | Quant noſtre pères l’apoſtoles
56 | Ot entendues les paroles
57 | Et la ſainte vie à celi
58 | Que Dieu & au ſiècle abeli,
59 | Par ſeremenz le fiſt enquerre
60 | Aux granz preudommes de la terre
61 | Con li mandaſt par lettres cloſes
62 | Le procès & toutes les choſes
63 | Que l’en en la dame ſavoit,
64 | Qui ſi grant renommée avoit.
65 | Li grant preudomme net & pur
66 | S’en alèrent droit à Mapur[4],
67 | Là où ceſte dame repoſe,
68 | Por miex enquerre ceſte choſe.
69 | Si aſſamblèrent, ce me ſamble,
70 | Eveſque & arceveſque enſamble,
71 | Et preudomme relégieus
72 | Qui n’eſtoient pas envieus
73 | De dire fable en lieu de voir.
74 | Quanques l’en pot apercevoir
75 | De ſes miracles & trover
76 | Que l’en pooit par droit prover
77 | Enquiſtrent bien icil preudomme,
78 | Dont je les nons pas ne vous nomme ;
79 | Et ne porquant iſnelement
80 | Se il ne fuſſent Alemant
81 | Les nommaiſſe, mès ce ſeroit
82 | Tens perduz qui les nommeroit :
83 | Pluſtoſt les nommaiſſe & ainçois
84 | Se ce fuſt langages françois ;
85 | Mès n’ai meſtier de dire fable :
86 | Preudhomme furent & créable.
87 | Les preudes genz firent eſcrire
88 | En parchemin & clorre en cire
89 | Quanqu’il porent apercevoir,
90 | Sanz aſſembler mençonge à voir.
91 | Li meſſagier furent mandé ;
92 | Oncques n’i ot contremandé.
93 | Aſſamblant ſoi ; aſſamblé furent.
94 | Enſamble, ce me ſamble, murent,
95 | Lor beſoingnes bien atornées ;
96 | Tant alèrent par lor jornées,
97 | La voie plaine & la perrouſe.
98 | La pape truèvent à Perrouſe.
99 | Toſt fuſt la novèle ſéue ;
100 | La piétaille ſ’eſt eſméue :
101 | Chaſcuns vient, chaſcuns i acort.
102 | Li meſſagier vindrent à cort ;
103 | L’apoſtoile baillent l’eſcrit
104 | Là où li ſet furent deſcrit
105 | D’Élyſabel la dame ſage
106 | Mult furent joï li meſſage.
107 | L’apoſtoiles les lettres œvre
108 | Là où li procès & li œvre
109 | De cele dame fu deſcrite
110 | Qui ſi fu de très grant mérite.
111 | Cil ſains preudon la lettre lut :
112 | Li lires mult li abelut.
113 | Mult priſe la dame & honeure ;
114 | Por la dame de pitié pleure
115 | Et de la grant joie enſemant.
116 | Que vous iroie plus rimant ?
117 | Saintefiée fu & ſainte ;
118 | Puis fiſt-ele miracle mainte,
119 | Que vous m’orrez retraire & dire :
120 | Dès or commence le matire.
121 | Ce fu doné à la Parrouſſe
122 | Por la dame relegiouſe
123 | De bone converſacion,
124 | En l’an de l’incarnacion
125 | .M. & .cc. & .iiij. & .xxx.,
126 | Si com l’eſcripture le chante.
127 | Por noient vit qui ne ſ’avoie :
128 | Qui ne veut tenir bone voie
129 | Toſt eſt de voie deſvoiez :
130 | Por ce vous pri que vous voiez
131 | La vanité de ceſte vie
132 | Où tant a rancune & envie.
133 | Cil qui tout voit nous ravoia
134 | Qui de paradis la voie a
135 | Batue por nous avoier ;
136 | Véez, provoſt ; véez, voier ;
137 | Voie chaſcuns, voie chaſcune :
138 | Or n’i a-il voie que une,
139 | Quar l’autre voie avoiera ;
140 | Fols ert qui le convoiera :
141 | N’i fu par la dame avoié
142 | Qui des angles fu convoié
143 | Laſus en paradis céleſtre,
144 | Quant du ſiècle déguerpi l’eſtre,
145 | Que ſainte vie & nète & monde
146 | Ot menée la dame el monde.
147 | Au roi de Hongrie fu fille.
148 | Sa vie, qui pas ne l’aville,
149 | Diſt que dame fu de Teringe.
150 | Aſſez ſovent leſſa le linge
151 | Et ſi frotta le dos au lange.
152 | Du ſiècle fu aſſez effrange :
153 | A Dieu ſervir vout ſon cuer metre,
154 | Quar ; ſi com teſmoigne la lettre,
155 | Vertuz planta dedenz ſon cuer :
156 | Aus œvres parut par defuer,
157 | Toz viſces de ſa vie oſta :
158 | De Dieu ſ’oſte qui tel oſte a ;
159 | Ne puet amer Dieu par amors.
160 | Eſcole fu de bones mors,
161 | Examples fu de pénitance
162 | Et droiz mireors d’ingnorance,
163 | Si com briefment m’orrez retrère,
164 | Mès qu’il ne vous doie déplère.
165 | Si honeſte vie mena
166 | Tant comme en ceſt ſiècle régna,
167 | Dès qu’ele n’avoit que .v. anz
168 | Juſqu’ele en ot je ne ſai quanz,
169 | C’eſt-à-dire toute ſa vie,
170 | Que d’autre vie n’ot envie,
171 | Si com li preudomme l’enquiſtrent
172 | Qui à l’apoſtoile le diſtrent.
173 | N’oſta pas bien viſces de li
174 | Cele qu’à Dieu tant abeli,
175 | Quant ele, qui ſi gentiz dame
176 | Eſtoit com plus puet eſtre fame,
177 | Fuioit les vanitez du ſiècle,
178 | Et enſeignoit la droite riègle
179 | D’avoir le règne perdurable
180 | Avoec le Père eſpéritable
181 | A cels qui avoec li eſtoient,
182 | Qui de tel vie la ſavoient ?
183 | Orgueil, iror & gloutonie,
184 | Et viſces dont l’âme eſt honie,
185 | Luxure, accide & avariſce,
186 | Et puis après le vilain viſce
187 | Qui a non envie la male,
188 | Qui l’envieus fet morne & pâle,
189 | Oſta ſi & miſt à ſeneſtre
190 | Que Diex en ama miex ſon eſtre,
191 | Por ce que ſermoner me griève,
192 | Le prologue briefment achiève,
193 | Que ma matire ne deſtruie.
194 | L’en dit que biau chanter anuie ;
195 | Or m’eſtuet brieſ voie tenir ;
196 | A mon propos m’eſtuet venir.
197 | Eſcoutez donc, ne fètes noiſe :
198 | Si orrez jà, ſ’il ne vous poiſe,
199 | Les miracles apers & biaus ;
200 | Que cele ſainte Elyſabiaus
201 | Fiſt à ſa vie & à ſa mort.
202 | Ainz puis meillor dame ne mort
203 | La mort qu’ele vint celi mordre,
204 | Que Dieu ſervir ſe vout amordre.
205 | Ne tint mie trop le cors chier :
206 | Avant ſe leſſaſt eſcorcier
207 | Qu’au cors féiſt ſa volenté,
208 | Tant ot le cuer à Dieu planté.
209 | En .iiij. pars eſt deviſiée
210 | Sa vie, qui tant eſt proiſiée.
211 | La première partie diſt
212 | Les oevres qu’en ſa vie fiſt :
213 | Comment à Dieu ſervir apriſt
214 | Juſques lors qu’ele mari priſt,
215 | Comment ſe tint & nète & monde.
216 | Or dit la partie ſeconde
217 | Comment fu preude ſame & ſage
218 | Puiſqu’ele entra en mariage.
219 | La tierce partie deviſe
220 | En quel manière & en quel guiſe
221 | Veſqui puis la mort ſon ſeignor,
222 | Qui tant la tint à grant honor,
223 | Tant que par grant dévocion
224 | Priſt l’abit de relegion.
225 | Ne vous vueil pas fère lonc conte :
226 | La quarte partie raconte
227 | Comment cele qui tel fin a
228 | Sa vie en l’ordre defina.
229 | Puis orrez en la fin du livre,
230 | Se Jhéſu-Criz ſanté me livre,
231 | Miracles une finité,
232 | Que cil de ſa voiſinité
233 | Qui furent créable & preudomme
234 | Provèrent à la cort de Romme.
235 | Mult eſt muſars qui Dieu me croit
236 | Et cil mauvès qui ſe recroit
237 | De celui Seignor criembre & croire
238 | Qui nule foiz ne ſet recroire
239 | D’acroiſtre cels qui en lui croient ;
240 | Dont ſont cil fol qui ſe recroient,
241 | Qu’au Créator merci ne crient.
242 | Cil qui de cuer vers lui ſ’eſcrient,
243 | S’ils ont el créator créance,
244 | Endroit de moi, je croi en ce
245 | Que lor lermes, lor plor, lor criz,
246 | Ou David ment & ſes eſcriz,
247 | Seront en joie converti ;
248 | Et cil ſeront acuiverti
249 | Qu’adès acroient ſor lor piaus,
250 | Quar li paiers n’ert mie biaus.
251 | Ceſte dame, qui en Dieu crut,
252 | Qui ſor ſes piaus guères n’acrut,
253 | Se dut bien vers Dieu apaier,
254 | Quar de légier le pot paier.
255 | Or, dit l’eſtoire ci endroit,
256 | .V. anz avoit d’aage droit
257 | Elyſabel, la Dieu amie,
258 | Qui fille ert au roi de Hongrie,
259 | Quant à bien fère commença.
260 | Dès les .v. ans & puis en cà,
261 | Ot avec li une pucèle.
262 | Gente de cors & jone & bèle
263 | Et virge eſtoit, & monde & nète :
264 | Pucèle, non, mès pucelète.
265 | Avoec li fu por li eſbatre :
266 | L’une ot .v. anz, & l’autre .iv.
267 | A cele virge fu requis
268 | Et bien encerchié & enquis,
269 | Qu’avoec la dame avoit eſté
270 | Et maint yver & maint eſté,
271 | Qu’ele déiſt tout le couvaine
272 | Comment la dame ſe demaine.
273 | Cele jura & diſt après :
274 | « Or, eſcoutez ; traiez-vous près ;
275 | S’orrez, diſt-ele, de celi
276 | Qu’à Dieu & au ſiècle abeli.
277 | Je vous di deſeur ma créance
278 | Que ceſte dame dès enfance
279 | Si miſt toute ſ’entencion
280 | En Dieu & en rélegion ;
281 | Là fu ſes droiz entendemenz,
282 | Ses geus & ſes eſbatemenz.
283 | Quant dès lors que .v. anz n’avoit
284 | (Je ne ſai ſe lettres ſavoit)
285 | Portoit .i. ſautier à l’égliſe
286 | Si com por dire ſon ſerviſe.
287 | Lez l’autel voloit demorer
288 | Si com ſ’ele déuſt ourer.
289 | Afflictions feſoit-el toutes
290 | A nuz genouz & à nus coutes ;
291 | Au pavement joingnoit ſa bouche ;
292 | N’i ſavoit nul vilain reprouche.
293 | « Li enſant qu’avoec li eſtoient
294 | .I. geu ſoventes foiz feſoient,
295 | Si com de ſaillir à .i. pié ;
296 | Et cele par grant amiſtié
297 | Si ſ’enfuioit vers la chapele,
298 | Et leſſoit chaſcune pucèle,
299 | Si com ſ’adès déuſt ſaillir,
300 | Quant à l’entrer devoit faillir,
301 | Tant avoit cuer fin & entier
302 | Que por Dieu beſoit le ſentier.
303 | Sachiez jà ne fuſt en cel lieu,
304 | S’ele jouaſt à quelque gieu,
305 | Que ſ’eſpérance & ſa mémoire
306 | Ne fuſt à Dieu, le Roi de gloire ;
307 | Quar ſe li cors juoit là fuer,
308 | A Dieu avoit fichié le cuer.
309 | Ainſi juoit ſanz cuer li cors :
310 | Li uns à Dieu, l’autre là fors[5] ;
311 | Aſſez avoit de geu en aus.
312 | Un geu que l’en dit des aniaus,
313 | A quoi l’en gaaingne & pert,
314 | Savoit-ele tout en apert ;
315 | A ce geu gaaingnoit ſovent,
316 | Et ſi départoit par couvent
317 | Aus povres pucèles meiſme
318 | De treſtout ſon gaaing la diſme.
319 | Cele qui ſon don recevoit
320 | Par covent fet dire devoit
321 | La patre noſtre & le ſalu
322 | La dame qui tant a valu.
323 | « A ce geu mult ſ’agenoilloit ;
324 | Cauvertement les mains joingnoit,
325 | Et difoit : Ave, Maria,
326 | De chief en chief ce qu’il i a,
327 | A aucune des pucelètes
328 | Diſoit : « Je vueil lez moi te mètes,
329 | Si te vueil proier & requerre
330 | Que nous meſurons à la terre,
331 | Quar de ſavoir ſui mult engrant
332 | Laquel de nous .ij. eſt plus grant. »
333 | Si n’avoit de meſurer cure :
334 | Por li couvrir, par la meſure
335 | Voloit que plus de bien féiſt
336 | Et plus de proières déiſt.
337 | « Encor vous di-je de rechief,
338 | Por ce que ſaint Jehan en chief
339 | Eſt garde de toute chaſté,
340 | Que la ſeue ne fuſt gaſtée ;
341 | Por ce i ot-el ſ’amor miſe
342 | Et ſon cuer mis en ſon ſerviſe.
343 | Celui évangeliſtre auroit ;
344 | Après Dieu ſeignor le clamoit.
345 | S’on li demandoit por celui
346 | Ele n’eſcondiſoit nului :
347 | Celui ſervi, celui ama ;
348 | Après Dieu ſon cors & ſ’âme a
349 | Mis à celui du tout en garde :
350 | Ne fiſt pas que fole muſarde.
351 | Se l’en li éuſt choſe fète
352 | Dont ele fuſt en iror trète,
353 | Por ſaint Jehan l’evangeliſtre,
354 | Son droit meſtre & ſon droit meniſtre,
355 | Li eſtoit du tout pardoné
356 | Que ja puis n’en fuſt mot ſoné.
357 | Encor vous di ſ’il aveniſt
358 | Qu’aler géſir la conveniſt,
359 | S’ele n’éuft aſſez prié
360 | Dieu & de cuer regracié,
361 | Ele prioit en ſon lit tant
362 | Que mult ſ’i aloit délitant.
363 | Après vous di en briez paroles,
364 | En geus, en feſtes, en caroles
365 | Et à quanqu’enfant doit plère,
366 | Si com ſe n’en éuſt que fère,
367 | Leſſoit-ele, ſachiez ſans doute ;
368 | Quar ne priſoit guères tel route
369 | Envers l’ami c’on doit amer,
370 | En qui amor n’a point d’amer.
371 | « Aus feſtes & aus diemanches[6]
372 | Ne metoit ganz, ne veſtoit manches
373 | Tant que midis eſtoit paſſez ;
374 | Et autres veus feſoit aſſez
375 | Dont anuis ſeroit à retrère,
376 | Et j’ai mult autre choſe à fère.
377 | Ainſi veſqui en ſa jonece.
378 | Aſſez ot anui & deſtrece
379 | Ainçois qu’ele fuſt mariée,
380 | Quar à norrir eſtoit livrée
381 | Aus plus granz ſeignors de l’empire :
382 | De toutes genz eſtoit la pire
383 | Qui fuſt en la maiſon ſon père.
384 | Dure gent i ot & amère
385 | Envers li plus qu’il ne dévoient
386 | Par envie mult li grevoient,
387 | Tant i avoit venin & fiel.
388 | « Ceſte prendra la grue au ciel,
389 | Feſoient-il, par ataïne, »
390 | Tant avoient à li haïne
391 | Por ce c’oneſtement vivoit ;
392 | Et li faus envieus qui voit
393 | Honeſte gent d’oneſte vie
394 | A toz jors d’aus grever envie.
395 | Quant que ſon ſeignor éuſt
396 | Ne que de l’avoir riens ſéuſt
397 | Fors, ainſi com la gent devine,
398 | Cil qui ſavoient le couvine
399 | Son ſeignor li blaſmoient ſouvant,
400 | Et li aloient reprovant
401 | Ce que il la voloit jà prendre.
402 | Se il li péuſent desfendre
403 | Il li éuſſent desfendu
404 | Que jà n’i éuſt entendu ;
405 | Et diſoient ſi conſeillier :
406 | « Nous nous puons mult merveillier
407 | Que béguins volez devenir ;
408 | Ne vous en poez plus tenir !
409 | C’est folie qui vous enhète. »
410 | Volentiers l’euſſent ſouſtrète
411 | Et menée en aucun manoir.
412 | Quant il virent que remanoir
413 | Ne porroit mès, c’eſt la parcloſe,
414 | Et li éuſſent fet tel choſe
415 | Dont ele perdiſt ſon douaire,
416 | Et ſ’en reperaſt au repaire
417 | Son père dont ele ert iſſue ;
418 | Mès Diex l’en a bien desfendue,
419 | Quar celui que Diex prent en cure
420 | Nus ne li puet grever ne nuire.
421 | Or avez oïe ſ’enfance
422 | Toute, fet cele ; ſanz doutance. »
423 | — « Bele ſuer, combien puet avoir
424 | Que vous poez apercevoir
425 | Qu’avoec li converſé avez ?
426 | Dites-le-nous ſe vous ſavez, »
427 | Firent cil qui firent l’eſſai.
428 | « Seignor, diſt-ele, je ne ſai ;
429 | Je di por voir, non pas devin,
430 | Dès lors qu’avoec madame ving
431 | .Iij. anz avoie & ele .v.
432 | Dès lors i a eſté ainſinc
433 | Tant qu’ele veſti cote griſe ;
434 | Tant vous en di, plus n’en deviſe,
435 | C’eſt-à-dire l’abit de l’ordre
436 | Qu’à tel amors ſe vout amordre. »
437 | Piez poudreus & penſſée vole
438 | Et œil qui par cinier parole
439 | Sont .iij. choſes, tout ſanz doutance,
440 | Dont je n’ai pas bone eſpérance,
441 | Ne nus preudom ne doit avoir ;
442 | Quar par ces .iij. puet l’en ſavoir
443 | Qui à droit ſen le remenant,
444 | Qui lors va celui reprenant,
445 | Et qui à bien fère l’enſaigne ;
446 | Si vaut autant com batre Saine :
447 | Tout eſt perdu quanqu’on li monſtre.
448 | Dites-li bien, il fera contre,
449 | Quar il cuideroit eſtre pris
450 | S’il avoit à bien fère apris.
451 | Ne vaut noient ; li cuers aprent,
452 | Li cuers enſeigne & ſe repent,
453 | Au cuer va tout. Qui a bon cuer
454 | Les oevres monſtre par defuer:
455 | Li mauvès cuers fet mauvès homme.
456 | La preude fame & le preudomme
457 | Fet li bons cuers, je n’en dout mie.
458 | Ceſte qui à Dieu fu amie
459 | Et qui à Dieu ſe vout doner
460 | Ne ſ’en fiſt guères ſermoner.
461 | Sa ſerve fu ; bien le ſervi ;
462 | Par bien ſervir le déſervi.
463 | Li bons ſerjanz qui de cuers ſert
464 | En bien ſervir l’amor déſert
465 | De ſon ſeignor por bien ſervir.
466 | Qui ne ſe voudra aſſervir,
467 | Je lo l’amor de Dieu déſerve
468 | Quels que il ſoit, ou ſers ou ſerve,
469 | Quar qui de cuer le ſervira
470 | Bien ſachiez qu’il déſervira
471 | Par qoi l’âme de lui ert franche :
472 | Ci n’a meſtier, fuie ne ganche.
473 | Elyſabel ot droit aage
474 | D’avoir l’ordre de mariage[7]
475 | Que fame per non de pucèle.
476 | De ceſte qui dame novèle
477 | Eſt orendroit vous vueil retrère.
478 | Or entendez de ſon afère :
479 | Li preudomme orent mult grant cure
480 | De ſavoir la vérité pure
481 | De la ſainte vie de ceſte ;
482 | Mult en furent en mainte enqueſte.
483 | Yſentruz, qui fu veve ſame,
484 | Relegieuſe & bone dame,
485 | Fu avoec li .v. anz, ce croi,
486 | De ſon conſel, de ſon ſecroi,
487 | Au vivant Loys landegrave.
488 | Après i fu la dame veve,
489 | Puis que Loys tu treſpaſſez,
490 | .I. an, entier & plus aſſez
491 | Tant que ſe fu en l’ordre miſe.
492 | Des enquereors fu requiſe,
493 | Yſentruz de dire le voir ;
494 | Jurer l’eſtut par eſtavoir.
495 | Yſentruz fiſt ſon ſerement,
496 | Et puis ſi diſt apertement
497 | A ſon pooir la vérité :
498 | « Humble, plaine de charité
499 | Eſt mult Elyſabel, fet-ele ;
500 | Jà ne querroit de la chapele
501 | Yſſir ; jà ne querroit qu’orer
502 | Et en oroiſon demorer.
503 | Mult murmurent ſes chamberières
504 | Que jamès ne querroit arrières
505 | Venir du mouſtier, ce lor ſamble ;
506 | Mès coiement d’entr’eles ſ’emble,
507 | Et va Dieu proier en amblant.
508 | Jamès ne verrez ſa ſamblant ;
509 | Quant plus ert en grant ſeignorie,
510 | Et plus ert amée & chiérie ;
511 | Lors avoit-ele .i. mendiant,
512 | Qu’ele n’alaſt Dieu oubliant,
513 | Qui n’avoit pas la teſte ſaine ;
514 | Ainz vous di qu’il l’avoit ſi plaine
515 | D’une diverſe maladie
516 | Que n’eſt pas droiz que je la die.
517 | (Sanz nommer la poez entendre),
518 | Que nus n’i oſaſt la main tendre.
519 | Celui nétioit & mondoit,
520 | Celui lavoit, celui-tondoit ;
521 | Plus li feſoit que vous diroie,
522 | Que dire ne vous oſeroie.
523 | En ſon vergier menoit celui
524 | Por ce que ne véiſt nului
525 | Et que nus hom ne la véiſt,
526 | Et ſ’aucune la repréiſt
527 | Et ele ne ſavoit que dire,
528 | Si prenoit par amors à rire.
529 | « Entor li avoit .i. preudhomme
530 | Que chaſcuns meſtre Corras nomme
531 | De Mapur, qui obédiance
532 | Li fiſt ſére par l’otriance
533 | De ſon eignor : or ſoit ſéu
534 | De qoi l’obédience fu :
535 | Qui le voudra ſavoir ſe l’ſache.
536 | En l’abéie d’Yſenache
537 | Qui eſt de ſainte Katherine,
538 | Voua de penſſée enterine
539 | A entrer, ce trovons et livre,
540 | Se ſon ſeignor pooit ſorvivre ;
541 | Puis après li fiſt eſtrangier
542 | Toute la viande à mengier
543 | Dont ele penſſe ne devine
544 | Qui ſoit venue de rapine ;
545 | Et de ce ſe garda ſi bien
546 | Qu’onques n’i meſpriſt de rien ;
547 | Quar quant la viande venoit
548 | De leu qu’ele ſoupeçonoit
549 | Et lez ſon ſeignor aſſiſe ière,
550 | Si déiſſiez à ſa manière
551 | Qu’ele menjaſt (ce n’eſt pas fable)
552 | Plus que nus qui fuſt à la table ;
553 | Ce de mengier n’eſconſdiſoit,
554 | Que ça & là le pain briſoit.
555 | « Or ſavoient ices novèles
556 | .Iiij., ſanz plus, de damoiſèles.
557 | Son ſeignor dient en apert
558 | Que il ſ’âme détruit & pert,
559 | Et que jamès n’ert abſolue
560 | De mengier viande tolue.
561 | Il lor reſpont « Forment me grieve,
562 | Mès ne voi comment j’en achiève,
563 | Et ſachiez je m’en garderoie
564 | Se les paroles ne doutoie.
565 | Si en faz ce que fère doi,
566 | Ma gent me monſterront au doi :
567 | Mès bien vous di certainement,
568 | Se je puis vivre longuement,
569 | Sor toute rien que je propoſe
570 | Moi amender de ceſte choſe. »
571 | « Quant de droite rente venoit
572 | La viande, ſi la. prenoit,
573 | Ou des biens de ſon droit doaire ;
574 | D’autres n’avoit-ele que faire.
575 | De cels menjue, de cels uſe,
576 | Et ſe cil li faillent, ſi muſe
577 | Et ele & toute ſa meſnie.
578 | Ez vous ſa vie deſreſnie ;
579 | Mès aus plus granz ſeignors mandoit
580 | Ou en préſent lor demandoit
581 | Qu’il li donaiſſent de lor biens,
582 | S’on ne trovaſt à vendre riens ;
583 | Quar de droite rente eſtoit cort
584 | Li biens qui venoit à la cort ;
585 | Et ele avoit bien entendu
586 | Que li meſtres ot desfendu.
587 | « Aſſez ſovent menjaiſſent bien
588 | Mult volentiers ele & li ſien
589 | Du pain ſe aſſez en éuſſent,
590 | Que ſanz doute mengier péuſſent ;
591 | Et à la table endroit de ſoi
592 | Avoit ſovent & fain & ſoi[8],
593 | Et ſ’avoit-il mult à la table
594 | Bone viande & bien metable,
595 | Mès tout adès redoute & penſſe
596 | Que ce ne ſoit ſor ſa desfenſſe.
597 | « Une foiz ert à table aſſiſe
598 | Où aſſez ot viande miſe
599 | De qoi, ſauve ſa conſciance,
600 | Ne pot penre ſa ſouſtenance
601 | Fors d’un préſent qui fu venuz
602 | Où il ot .v. oiſiaus menuz.
603 | De cels menja. ; mès ce fu pou,
604 | Qu’ele douta devers ſaint Pou
605 | Ne veniſt lendemain viande.
606 | Les .iii. à garder en commande ;
607 | De cels menja mult volentiers
608 | Et en veſqui .iii. jors entiers :
609 | A chaſcun menga la moitié.
610 | Aſſez avoit plus grand pitié
611 | De ſa meſnie que de li,
612 | Quar chaſcun jor véoit ſe li
613 | Mengiers fuſt preſt pou en priſſent ;
614 | Quel que fain que il ſouſteniſſent.
615 | Aus vilains viande rouvoit,
616 | Et ſ’ele honeſte la trovoit,
617 | Si diſoit : « Mengiez, de par Dé,
618 | Que Diex nous a bien regardé. »
619 | Une foiz ſe fu atornée
620 | Por chevauchiez une jornée,
621 | Là où ſes ſires devoir eſtre.
622 | Bien lor fu viande à feneſtre ;
623 | Que il oſaiſſent par droit prendre
624 | Sans els mesfère ne meſprendre,
625 | Fors que pain noir, dur & haſle,
626 | Tout muiſi & tout très-ſale.
627 | Onques plus n’orent que je di ;
628 | Et ſi fu à .i. ſamedi
629 | Qu’il eſtoient tuit géun.
630 | N’orent pois ne autre léun :
631 | Cel lor jor pot dire la geule :
632 | « Cui avient une n’avient ſeule. »
633 | Durs fu li pains & crouſte & mie :
634 | Li dui n’en menjaiſſent demie
635 | Se je lor mengier en déuſſent,
636 | Se il atendri ne l’éuſſent ;
637 | Mès ſanz faille atendrir le firent
638 | En ève chaude où il le mirent.
639 | Après ce digner povre & gaſte,
640 | Que l’en ot du pain dur paſte
641 | Par l’ève chaude où il fu mis,
642 | Se ſont-il d’errer entremis.
643 | N’orent meſtier de desferrer
644 | Que puis les covint-il errer
645 | Tels .viij. liues que, par droit conte,
646 | L’une de là, .ij. de çà monte.
647 | « Aſſez parlèrent maintes boches
648 | Et diſtrent mult de tels reproches
649 | Qui ne furent ne bel ne gent :
650 | Si n’èrent pas eſtrange gent,
651 | Mès de lor genz de lor oſtel,
652 | Et dient c’onques mès n’ot tel.
653 | Mari dame com ceſte-là :
654 | Chaſcuns le dit, nus ne l’ cela.
655 | « Jamès ne li fuſt nus anuiz
656 | En relever toz jors de nuiz
657 | Por aler à l’égliſe orer ;
658 | Et tant i voloit demorer
659 | Que nus penſſer ne l’oſeroit.
660 | Du dire folie ſeroit ;
661 | Mult ſovent li diſoit ſes ſires :
662 | « Dame, vaudroit i riens li dires
663 | Je dout mult que mal ne vous face ;
664 | Cil qui n’a de repos eſpaſſe,
665 | Cui adès covient endurer,
666 | Je vous di qu’il ne puet durer. »
667 | Mult prioit à ſes damoiſeles,
668 | A toutes enſamble que eles
669 | L’eſveillaſſent chaſcun matin :
670 | Ne lor parloit autre latin.
671 | Par le pié ſe feſoit tirer ;
672 | Quar mult doutoit de fere irer
673 | Son ſeignor & de l’eſveillier ;
674 | Et il feſoit de ſommeillier
675 | Tel foiz ſamblant que il veilloit
676 | Que que l’en la dame eſveilloit. »
677 | Diſt Yſentruz : « Quant je voloie
678 | Li eſveillier, & je venoie
679 | A ſon lit, li par le pié prendre,
680 | Et je voloie la main tendre
681 | Au pié ma dame, & j’eſveilloie
682 | Mon ſeignor que ſon pié tenoie,
683 | Il retraioit à lui ſon pié
684 | Et le ſouffroit par amiſtié.
685 | Sor .i. tapiz devant ſon lit
686 | Dormoit ſovent à grant délit
687 | Par la grant plenté de proières
688 | Que Diex amoit & tenoit chières.
689 | Quant du dormir eſtoit repriſe
690 | Devant ſon lit en itel guiſe,
691 | Si reſpondoit com dame ſage,
692 | Je vueil que la char ait domage,
693 | En ce qu’ele ſouffrir ne puet
694 | A fère ce qu’à l’âme eſtuet. »
695 | Quant ſon ſeignor leſſoit dormant,
696 | En une chambre coiemant
697 | Se feſoit batre à ses bajaſſes
698 | Tant que de batre eſtoient laſſes,
699 | Quant ç’avoit fet par grant déſir,
700 | Plus liement venoit géſir.
701 | Chaſcun jor en la quarantaine
702 | Et une foiz en la ſemaine
703 | La batoient, ce vous redi,
704 | En charnage, le vendredi.
705 | Ainſinc ſouffroit ceſte moleſte :
706 | Devant gent feſoit joie & feſte ;
707 | Quant ſes ſires n’i eſtoit pas,
708 | Si n’eſtoit pas la choſe à gas.
709 | En jeuner & en veillier,
710 | En ore., ſort cors traveillier,
711 | Eſtoit-ele ſi ententive
712 | Qu’à granz merveilles eſtoit vive.
713 | Ainſinc vivoit & nuit & jor
714 | Com dame qui eſt ſanz ſeignor ;
715 | Si eſtoit débonère & ſimple ;
716 | Bèle robe ne bèle guimple
717 | Ne metoit pas, mès la plus ſale
718 | Tant que l’en menjoit en la ſale ;
719 | Et ſi eſtoit la haire miſe
720 | Emprès la char ſoz la chemiſe ;
721 | Et de robe eſtoit par defors
722 | Mult gentiment veſtuz li cors.
723 | Lors péuſt l’en dire, ce cuit :
724 | N’eſt pas tout or quanqu’il reluiſt. »
725 | Lors eſtoit parée & veſtue
726 | Que ele ſavoit la venue
727 | Que ſon ſeignor devoit venir,
728 | Ne mie por plus chier tenir
729 | Le cors, ce ſachiez bien de voir,
730 | Ainz poez bien apercevoir
731 | Que ce por ſon ſeignor feſoit
732 | Et que por ce miex li pleſoit.
733 | A ſes ſéculières voiſines,
734 | Par jeûnes & par diſciplines,
735 | Enſeignoit à fuir le ſiècle
736 | Qui ne va pas à droite riè le,
737 | Et que chaſcuns devroit haïr
738 | Qui ne voudroit ſ’âme trahir.
739 | Les caroles lor dévéoit
740 | Et toz les gens qu’ele véoit
741 | Qui l’âme puéent coroucier ;
742 | Mult les amaſt à adrecier
743 | Et honeſte vie mener
744 | Par les bons examples doner.
745 | Quant les borgoiſes du chaſtel,
746 | Affublées de lor mantel,
747 | Aloient d’un enſant à la meſſe,
748 | Chaſcune aloit comme comteſſe
749 | Mult bien parée à grant deviſe :
750 | Ainſinc aloient à l’égliſe ;
751 | Mès e le i aloit autrement,
752 | Quar ele i aloit povrement
753 | Veſtue & toute deſchaucie.
754 | Par les boes de la chaucie.
755 | Deſcendoit du chaſtel aval
756 | Sanz demander char ne cheval.
757 | Son enfant en ſon braz venoit,
758 | Et ſa chandoile ardant tenoit.
759 | Tout ce metoit deſor l’autel,
760 | Et .i. aignel treſtout autel
761 | Com Noſtre-Dame fiſt au Temple ;
762 | De ce priſt-ele à li example.
763 | En l’onor Dieu & Noſtre-Dame
764 | Donoit à une povre fame
765 | La robe qu’ele avoit veſtue
766 | Quant de meſſe eſtoit revenue.
767 | Mult ert la dame en oroiſons,
768 | Tant com duroient rouvoiſons,
769 | Qu’entre les fames de la vile
770 | (Ne cuidiez pas que ce soit guile)
771 | Se muçoit por aler à viau.
772 | Lors avoit-ele ſon aviau
773 | Quant tele ouvraingne pooit fère :
774 | Jamès ne li pénſt deſplère.
775 | Filer feſoit por fère toile ;
776 | N’eſt pas reſon que je vous çoile
777 | Qu’ele en feſoit quant fète eſtoit :
778 | Frères Menors en reveſtoit
779 | Et les autres qui de poverte
780 | Trovoient trop la porte ouverte.
781 | Que vous iroie-je aloingnant[9],
782 | Ne mes paroles porloignant ?
783 | Toz biens à fère li pleſoit :
784 | Les mors enſevelir feſoit.
785 | S’aucun povre oïſt eſmaier
786 | Qui déiſt : « Je ne puis paier ;
787 | Je ne ſai quel conſeil g’i mète,
788 | Ele paioit por lui la dète.
789 | Si ne li pooit abelir
790 | S’on feſoit povre enſevelir
791 | Qu’il en portaſt nueve chemiſe ;
792 | La viez li eſtoit el dos miſe
793 | Et la nueve por Dieu donée :
794 | Si eſtoit la choſe ordenée.
795 | Encor voes di, ſeignor, après,
796 | Où que ce fuſt ou loin ou près,
797 | Aloit les malades véoir,
798 | Et delez lor lit aſſéoir ;
799 | Jà ſi ne fut la meſon orde ;
800 | Tant ot en lui miſéricorde
801 | Que ne redoutoit nule ordure,
802 | Car d’aus aidier avoit grant cure.
803 | Mirgeſſe lor eſtoit & mère,
804 | Quar n’eſtoit pas, mirgeſſe amère
805 | Qui prent l’argent & ſi ſ’en torne,
806 | Queque li malade ſéjorne ;
807 | Ainçois ouvroit de ſon meſtier
808 | Et i metoit le cuer entier.
809 | Se li cors ert, en guerredon,
810 | L’âme en atendoit querre don.
811 | Meſtre Corras, por ſermoner
812 | Et por bons examples doner,
813 | Voloit alors parmi la terre :
814 | S’envoia cele dame querre.
815 | Cele c’une dame atendoit
816 | De là aler ſe desfendoit,
817 | Quar c’eſtoit une graux marchiſe ;
818 | Si ne vouſiſt en nule guiſe
819 | C’on ne la trovaſt en meſon,
820 | C’on n’en déiſt fole réſon.
821 | Por ce li fuſt de l’aler grief,
822 | Et cil la manda de rechief,
823 | Que ſor obédience viengne,
824 | Que nule riens ne la détiengne.
825 | Quant d’obédience parla,
826 | Et la dame ; cele part là
827 | S’en ala ſanz ſa comapaignie,
828 | S’ele en déuſt eſtre honie ;
829 | Merci cria de ſon mesfet
830 | Et de l’iror qu’il li ot fet.
831 | Ses compaignes furent batues
832 | Sanz plus de chemiſes veſtues
833 | Por le demorer qu’eles firent
834 | Puis que ſon meſſagier oïrent.
835 | Or fu jadis en .i. termine.
836 | Que il eſtoit mult grant famine :
837 | Landegrave, qui preudomière
838 | Et qui l’amor Dieu avoit chière,
839 | Envoia com preudom loiaus
840 | De ſes granches eſpéciaus.
841 | Tout le gaaignage as Strémone,
842 | Sanz ce que nus ne l’en ſermone,
843 | Por départir aus povres genz.
844 | Mult ert li dons & biaus & genz ;
845 | Quar povres qui ert à ſéjor
846 | De ſ’auſmoſne paſſoit le jor.
847 | A Watebert[10] demoroit lors,
848 | .I. chaſtel dela vile fors :
849 | Léenz à une grant meſon
850 | Qui lors eſtoit en la ſeſon
851 | Plaine d’enfermes & d’enfers :
852 | Aſſez eſtoit griez cis enfers.
853 | Cil ne pooit pas tant attendre
854 | Cele eure à qoi l’en ſoloit rendre
855 | Aus povres l’aumoſne commune,
856 | Mès jà n’i éuſt un ne une
857 | Qu’il ne véiſt chaſcun par ſoi :
858 | Cil n’avoient ne fain ne ſoi.
859 | Cels ſermonoit Elyſabiaus ;
860 | Les moz lor diſoit douz & biaus
861 | De paſcience & de ſalu
862 | Qui lor à aus âmes valu.
863 | Mult iſſoit ſovent grant puor
864 | De lor robes por la ſuor,
865 | Si que ſouffrir ne le pooient
866 | Celes qui avoec li eſtoient ;
867 | Mès ele le ſouffroit ſi bien
868 | Que jamès ne li grevaſt rien ;
869 | Ainz les couchoit & les levoit,
870 | Que nule riens ne li grevoit,
871 | Et lor nétioit nez & bouche,
872 | S’on l’en déuſt fère reprouche.
873 | Là furent de par li venu
874 | Petit enfant & povre & nu
875 | Qu’ele-meiſme fiſt venir ;
876 | Qui les li véiſt chier tenir,
877 | Baignier, couchier, lever & peſtre
878 | Il la teniſt à bone meſtre.
879 | Ne lor eſtoit dure n’amère :
880 | Li enfant l’apeloient mère ;
881 | A cels aloit-ele environ,
882 | Cels metoit-ele en ſon giron.
883 | A cel tens & à celui terme
884 | .Iij. manières de gent enferme
885 | Ot-ele lors à gouverner
886 | Que toz li covint yverner,
887 | Et cil qui plus eſtoit haitiez
888 | Ne ſe ſouſtenoit ſor ſes piez.
889 | Mauvès i ot, & ſi ot pires,
890 | Et très mauvès. C’eſt granz martyres.
891 | Des .ij. ai dit qu’ele en feſoit,
892 | Comment ele les aaiſoit :
893 | Des autres vous vueil dire après.
894 | Cels voloit avoir de li près
895 | Devant le chaſtel, lez la porte,
896 | Là où ele-méiſme porte
897 | Ce qui à table lor remaint.
898 | Si lor eſpargnoit-ele maint
899 | Bon morſel qu’ele menjaſt bien :
900 | Ce feſoit & ele & li ſien.
901 | A la table lor fu remis
902 | Une poz qui n’eſtoit pas demis
903 | De vin ; ſi lor porta à boivre :
904 | Si pou i ot, ne l’os mentoivre,
905 | Mès Diex, à cui riens n’eſt celé,
906 | Cui tuit ſecré ſont révélé,
907 | A cui nul cuer ne ſont couvert.
908 | I ouvra ſi à découvert
909 | Que chaſcuns but tant comme il pot
910 | Et ſ’en remeſt autant ou pot,
911 | Quant chaſcun ot aſſez béu,
912 | Comme au commencier ot éu.
913 | Je di por voir, non pas devine,
914 | Moiſſon de ſemence devine
915 | Moiſſonna en itel manière
916 | Tant que moiſſons entra plenière.
917 | Toz cels qui ſe porent lever
918 | Sanz els trop durement grever
919 | Reveſti de lange & de linge
920 | La bone dame de Turinge.
921 | A chaſcun dona ſa faucille,
922 | Por ce quant l’en les blez faucille
923 | Povres qui ne va faucillier
924 | Ne ſe porroit plus avillier
925 | S’il eſt tels que ſaucillier puiſſe ;
926 | Quar il n’eſt nus qui oiſeus truiſe
927 | Lors, clerc, ne lai, ne eſcuier,
928 | Que il ne le doie huier.
929 | Ainz que ſes ſires rendiſt âme,
930 | Qu’ele eſtoit de Turinge dame,
931 | Feſoit merveilles à oïr,
932 | Que lors la viſſiez eſjoïr
933 | Et de feſte fère enrainie
934 | Qu’ele ert à privée meſnie
935 | Sanz compaigne d’eſtrange gent,
936 | Ne demandoit pas le plus gent
937 | Mantel qui fuſt dedenz ſa chambre,
938 | Si com l’eſtoire me remambre,
939 | Mès le plus vil & le plus ſale :
940 | Ainſinc aloit parmi la ſale,
941 | Et bien diſoit à bouche ouverte :
942 | « Quant je ſerai en grant poverte
943 | Ainſinc ſerai mès tout ſanz doute. »
944 | Puis ot-ele povreté toute,
945 | Et bien prophétiza le puis
946 | De povreté où chéi puis,
947 | Si com vous orrez après dire,
948 | Se vos entendez la matire.
949 | Toz jors à la çaine par rente,
950 | Ne cuidiez pas que je vous mente,
951 | Feſoit la dame .i. grant mandé
952 | Là où li povre èrent mandé
953 | Que la dame entor li ſavoit ;
954 | A treſtoz cels lor piez lavoit
955 | Et beſoit après eſſuier.
956 | Jà ne li péuſt anuier ;
957 | Et puis feſoit méſiaus venir,
958 | Qui lors l’en véiſt convenir,
959 | Laver les piez, beſier les mains,
960 | Et treſtout ce eſtoit du mains ;
961 | Quar avoec aus ſe voloit ſeoir,
962 | Et les voloit ou vis véoir.
963 | Lors ſermonoit en tel manière :
964 | « Mult devez bien à bèle chière,
965 | Biau ſeignor, ſouffrir ce martire ;
966 | N’en devez duel avoir ne ire,
967 | Qu’endroit de moi ai la créance,
968 | Se vous prenez en paciance
969 | C’eſt enfer qu’en ceſt ſiècle avez,
970 | Ne ſe Dieu mercier ſavez
971 | De l’autre enfer ſerez tuit cuite :
972 | Or ſachiez ci a grant mérite. »
973 | Ainſinc la dame ſermonoit,
974 | Et puis après si lor donoit
975 | A boivre & à mangier & robe,
976 | Que ne les ſervoit d’autre lobe.
977 | Se j’eſtoie bons eſcrivains
978 | Ainz ſeroie d’eſcrire vains,
979 | Que j’éuſſe dit la moitié
980 | De l’amor & de l’amiſtié
981 | Qu’à Dieu monſtroit & jor & nuit,
982 | Et je dout qu’il ne vous anuit.
983 | Or à la dame ainſinc veſcu
984 | Que de ſa vie a fet eſcu
985 | Por ſ’âme desfendre & couvrir
986 | Et por ſaint paradis ouvrir
987 | Envers li après ſon decès.
988 | Pou en verrez jamès de ces
989 | Qui facent autant por lor âme.
990 | Ainſinc veſqui la bone dame
991 | Tant com ſes ſires fu en vie.
992 | Or orrez la tierce partie
993 | Qui parole de ſa vevée,
994 | Ou èle fu forment grevée.
995 | Ces .ij. dames qui juré orent,
996 | Qui la vie à la dame ſorent,
997 | S’accordèrent ſi bien enſamble
998 | Que l’une reſon l’autre ſamble.
999 | Par qoi cil qui l’enqueſte firent
1000 | Mult durement ſ’en eſjoïrent ;
1001 | Et ces .ij. avoient véue
1002 | La bone vie & connéue
1003 | Que ceſte dame avoit menée
1004 | Qui tant fu & ſage & ſenée.
1005 | Bons ouvriers eſt qui ne ſe laſſe :
1006 | Itels ouvriers toz autres paſſe.
1007 | Qui porroit trover tel ouvrier,
1008 | Mult i auroit bon recouvrier,
1009 | Et mult eſt bons à metre en œvre
1010 | Bons ouvriers qui ſanz laſſer œvre.
1011 | Ceſt ouvrier vous vueil deſcouvrir ;
1012 | Por l’ouvrier vueil la bouche ouvrir :
1013 | Li bons cuers qui Dieu doute & aime,
1014 | Et la bouche qui le réclaime,
1015 | Et li cors qui les oevres fet
1016 | Et en paroles & en fet :
1017 | Ces .ij. choſes miſes enſamble,
1018 | C’eſt li ouvriers, ſi com moi ſamble ;
1019 | C’eſt cil qui Dieu ſert & aeure,
1020 | C’eſt li labors que il labeure :
1021 | Ceſte dame tele oevre ouvra ;
1022 | Bons ouvriers fu, bien ſ’aouvra[11].
1023 | La mort, qui ſet à ſon paſſage
1024 | Paſſer chaſcun, & fol & ſage,
1025 | I fet ci paſſer landegrave.
1026 | Le dame remaint dame veve ;
1027 | Dame, non pas, mès povre fame,
1028 | Que petit doutèrent lor âme
1029 | Li chevalier d’iluec entor.
1030 | Fors-du chaſtel & de la tor
1031 | La getent, & de ſon douaire ;
1032 | Ne li leſſent en nul repaire
1033 | A qu’ele ſe puiſſe acouper,
1034 | Ne penre repaſt ne ſouper.
1035 | Li frères ſon feignor vivoit,
1036 | Qui jones hom ert, & ſi voit
1037 | L’outrage que l’en ſa ſuer fet,
1038 | C’onques n’amenda ce forfet.
1039 | Or a quanques demandé a,
1040 | Or a ce à qu’ele béa,
1041 | Or a-ele ſa volonté
1042 | Puiſqu’ele chiet en orfenté ;
1043 | C’eſt ce qu’ele onques plus priſa,
1044 | C’eſt ce qu’à Dieu plus requis a ;
1045 | Et por ce diſt ci Rustebués :
1046 | « Qui à bués bée ſi a hués. »
1047 | La dame eſt du chaſtel iſſue,
1048 | En la cité ſ’en eſt venue
1049 | Chiez .i. tavernier en la cort,
1050 | Et la tavernière l’acort,
1051 | Et li diſt : « Dame, bien viegniez ! »
1052 | Li taverniers, bien enſeigniez,
1053 | Li diſt : « Dame, venez ſéoir :
1054 | Pieçà mès ne vous poi véoir. »
1055 | — « Or eſt meſtiers que l’en me voie :
1056 | L’en m’a tolu quanques j’avoie ;
1057 | Diſt la bone dame en plorant :
1058 | De ce vois-je Dieu aorant. »
1059 | Ainſinc jut la nuit en l’oſtel,
1060 | C’onques mès dame ne l’ot tel ;
1061 | Mès li géſirs petit li griève.
1062 | D’entor la mienuit ſe liève ;
1063 | Si ala oïr les matines
1064 | Aus Cordeliers ; mès ſes voiſines
1065 | N’i aloient pas à tele eure.
1066 | Mult merci Dieu & aeure
1067 | De ceſte tribulacion,
1068 | Et par mult grant dévocion
1069 | Pria toz les Frères Meneurs
1070 | Grâces rendiſſent des honeurs
1071 | A Dieu que il li avoit fètes
1072 | Et de ce qu’il li a ſoutrètes.
1073 | De grant charge l’a deſchargie,
1074 | Quar qui richèce a en chargie,
1075 | L’âme eſt chargie d’une charge
1076 | Dont trop à envis ſe décharge,
1077 | Que mult ſ’i délite la char :
1078 | Tel charge fet le large eſchar ;
1079 | Qui de tel charge eſt deſchargiez,
1080 | Si ne met pas en ſa char giez ;
1081 | Li maufez, por l’âme enchargier,
1082 | Ne ſe vout pas cele enchargier ;
1083 | De tel charge ainz la deſcharga :
1084 | Miſe jus toute la charge a.
1085 | Or la repraigne qui ſe viaut,
1086 | Chargiez ne puet voler en haut,
1087 | A lendemain, ſachiez de voir,
1088 | Que nus ne l’oſa recevoir
1089 | En ſon hoſtel herbergier ;
1090 | Ainz mena chiés .i. ſien bergier
1091 | Ses enſanz & ſes damoiſèles.
1092 | Or i a plus dures novèles,
1093 | Qu’il fiſt ſi froit que là dedenz
1094 | Firent tuit martiaus de lor denz ;
1095 | La froidure lor fu deſtroite,
1096 | Et la meſon eſtoit eſtroite.
1097 | Li bachelers, il & ſa fame,
1098 | S’en iſſirent fors por la dame.
1099 | Diſt la dame : « Se je véiſſe
1100 | Notre oſte, grâces li rendiſſe
1101 | De ce qu’il nous a oſtelez. »
1102 | Mès li oſteus n’eſt guères lez.
1103 | A lendemain eſt revenue
1104 | A l’oſtel dont ele ert iſſue ;
1105 | Mès nus des hommes ſon ſeignor
1106 | Ne li porte foi ne honor :
1107 | Chaſcuns du pis qu’il puet li fet
1108 | Sanz ce que riens n’i a mesfet.
1109 | Chiés les parenz de par le père,
1110 | Ne ſai chiés couſins ou chiés frère,
1111 | Ses enfanz norrir envoia :
1112 | Cele remeſt qui Dieu proia.
1113 | Une ſoiz aloit à l’égliſe
1114 | Por eſcouter le Dieu ſerviſe ;
1115 | Si paſſoit une eſtroite rue :
1116 | Contre li ſe r’eſt embatue
1117 | Une vieillete qui venoit,
1118 | Cui ele ſ’auſmone donnoit.
1119 | Mult avoit en la rue fange,
1120 | Si fu la voie mult eſtrange ;
1121 | De pierres i ot .i. paſſage.
1122 | La viellete, qui pou fu ſage,
1123 | Jeta la dame toute enverſe
1124 | En cele grant boe diverſe.
1125 | La dame d’iluec ſe leva,
1126 | Deſveſti ſoi, ſi ſe lava,
1127 | Et riſt aſſez de l’aventure
1128 | Et de la vielle & de l’ordure.
1129 | Petit menja & petit but[12],
1130 | Que la maladie li nut,
1131 | Où ele ot grant pièce géu.
1132 | Sus ſe leva, ſi a véu
1133 | Lez li une feneſtre grant ;
1134 | Cele, qui d’orer fu engrant ;
1135 | Miſt ſon chief fors par la feneſtre
1136 | Por gracier le Roi céleſtre.
1137 | Quant les iex clot, longuement pleure,
1138 | Longuement en ce plor demeure,
1139 | Et quant les iex vers le ciel oevre,
1140 | Le plorer pert, joie recuevre ;
1141 | Et mena ainſinc tele vie
1142 | Juſqu’endroit l’eure de complie :
1143 | A iex clos, plaine de triſtèce,
1144 | A l’ouvrir recuevre leèce.
1145 | Puis diſt la dame : « Ha ! Rois de gloire,
1146 | Puiſqu’avoir me veus en mémoire,
1147 | Enſamble o toi ſanz départir
1148 | Eſtre vueil ; & tu repartir
1149 | Me vueilles, ſire, de ton règne
1150 | Et de t’amor, qui partout règne. »
1151 | Yſentruz, qui plus fu ſ’amie
1152 | Que nule de ſa compaignie,
1153 | Li diſt : Dame, à cui avez tant
1154 | Dit ces paroles que j’entent ?
1155 | Sainte Élyſabiaus li reſpont
1156 | Et les paroles li deſpont ;
1157 | Son ſecré li a deſcouvert,
1158 | Et diſt : « Je vi le ciel ouvert,
1159 | Et vi Dieu vers moi enclinier,
1160 | Qui nului ne veut engingnier.
1161 | Confoiter me vint du torment
1162 | Et de l’angoiſſe qui forment
1163 | M’avoit tenu juſc’orendroit.
1164 | En cel point & en cel endroit
1165 | Que le ciel vi, ſi fui en joie ;
1166 | Quant les iex d’autre part tornoie,
1167 | Lors ſi me convenoit plorer
1168 | Et la grant joie demorer. »
1169 | Or avint en celui termine
1170 | De la dame de bonne orine,
1171 | C’une ſeue tante abéeſſe
1172 | De ce païs fu mult engreſſe
1173 | C’uns ſiens frères, cui ele ert nièce,
1174 | La méiſt chiés li une pièce,
1175 | Si com tel dame, à grant honor,
1176 | Juſqu’ele éuſt autre ſeignor ;
1177 | Éveſque eſtoit d’un païs
1178 | Vers cele Hongroie laïs.
1179 | Celes qu’avoec la dame eſtoient,
1180 | Qui chaſtée vouée avoient,
1181 | Orent grant paor de ſ’alée,
1182 | Et qu’ele ne fuſt mariée ;
1183 | Et la dame les reconforte,
1184 | Et diſt : « Miex voudroie eſtre morte
1185 | Qu’avoir ma foi vers Dieu mentie,
1186 | Vers qui je me ſui aſſentie
1187 | A eſtre ſa fame eſpouſée.
1188 | Tels refons ne ſont que rouſée :
1189 | Ne vous en devez deſconfire :
1190 | Toutes reſons ſe leſſent dire.
1191 | Sachiez, ſe mon oncle m’esforce
1192 | Que je preingne mari à force,
1193 | Je m’enfuirai en aucun leu
1194 | Où je me ferai .i. tel geu
1195 | Que je me coperai le nez :
1196 | S’ert li mariage remez,
1197 | Qu’il n’ert lors nus hom qui ait cure
1198 | De ſi desfete créature. »
1199 | Cil ſiens oncles la fiſt mener
1200 | A .i. chaſtel, tant qu’aſſener
1201 | La péuſt à aucun preudomme ;
1202 | Et vous ſavez (ce eſt la ſomme)
1203 | D’amer Dieu fiſt ſemblant & chière
1204 | Si n’en fu fauſſe ne doublière.
1205 | Dementières qu’en tel torment
1206 | Eſtoit dementanz ſi forment,
1207 | Vint uns meſſages qui aporte
1208 | Noveles, & hurte à la porte,
1209 | Qu’en ſon pays l’eſtuet errer
1210 | Les os ſon ſeignor enterrer
1211 | C’on aporte d’outre-mer.
1212 | Cele qui tant le pot amer
1213 | Rendi grâces à Dieu le père
1214 | Et à la ſeue douce mère
1215 | De ce qu’ainſinc l’a conſeillié
1216 | De l’errer ſ’eſt apareillié :
1217 | Vint où li vavaſſor l’atendent,
1218 | Qui les os enterrer commandent
1219 | En .i. cloiſtre d’une abéie.
1220 | Or ait Diex l’âme en ſa baillie.
1221 | Landegrave fu mis en terre.
1222 | La dame priſtrent à requerre
1223 | Qu’ele à Turinge ſ’en viengne.
1224 | Il atornèrent ſa beſoingne
1225 | De ſon douaire en itel guiſe
1226 | Com la droiture le deviſe.
1227 | Diſt l’éveſque : « Ele i ira,
1228 | Mès que chaſcuns m’afiera
1229 | Que ſon douaire li rendrez
1230 | Tantoſt qu’à Turinge vendrez. »
1231 | Mès pou priſa douaire & don ;
1232 | Si qu’arriers ſ’en vint à bandon
1233 | Au leu dont ele eſtoit iſſue ;
1234 | Mès pou i eſt areſtéue
1235 | Quant ſes meſtres par eſtovoir,
1236 | Meſtre Corras, l’en fiſt movoir.
1237 | De ſon douaire eſtoit la vile
1238 | Et li chaſtiaus (ce n’eſt pas guile),
1239 | Mès avoir n’i pot remanance,
1240 | Qu’ele i ière ſor la peſance
1241 | De cels qui aidier li devoient,
1242 | Et il à force l’i grevoient.
1243 | Iſſi ſ’en, qu’iſſir l’en covint :
1244 | A une vilète ſ’en vint ;
1245 | Si entre en une meſon
1246 | Qui n’eſtoit pas mult de ſeſon :
1247 | Par les paroiz eſtoit ouverte
1248 | Et par deſeure deſcouverte.
1249 | Fols eſt qui por tel leu ſ’orgueille ;
1250 | Aſſez i pléuſt, ſe la feuille
1251 | Des arbres n’en oſtaſt la pluie :
1252 | S’a pluie moille, à chaut eſſuie.
1253 | N’i menjue ſaumon ne trute,
1254 | Barbiau, ne luz[13] la bien eſtrute ;
1255 | Du pain menjue volentiers,
1256 | Non pas tant com li eſt meſtiers :
1257 | Ne li chalut du ſeureplus.
1258 | Auſi fu comme en .i. reclus
1259 | Et ſa gent ſi com gent recluſe ;
1260 | N’eſt pas droiz que Diex les refuſe.
1261 | Li chauz, li vent & la fumée
1262 | I eſtoit bien acouſtumée :
1263 | Ce les grevoit aus iex formen
1264 | Et les metoit en grief torment,
1265 | Néquedent ſes mains en tendoit
1266 | Vers Dieu, & grâces l’en rendoit.
1267 | D’iluec ſ’en ala à Mapur,
1268 | Une meſon fete de mur
1269 | Et de boe & de viez meſrien
1270 | Si viels que il ne vaut mès rien.
1271 | Iluecques mult i demora ;
1272 | Dieu i ſervi & aora.
1273 | A la bone dame douèrent
1274 | .Ij. mile mars ; à tant finèrent
1275 | De ſon douaire ſi ami ;
1276 | Ainz n’en retint marc ne demi :
1277 | Tout départi aus povres genz ;
1278 | Ainſi ſ’en ala li argenz.
1279 | Or li firent reniez encor
1280 | Robes, veſſel d’argent & d’or,
1281 | Et dras de ſoie à or batuz,
1282 | Si fu li orguex abatuz
1283 | C’onques nul n’en vout retenir :
1284 | A Dieu en leſſa convenir.
1285 | El non du Père eſpérital
1286 | Fonda iluec .i. hoſpital ;
1287 | Iluec couchoit à grant honor.
1288 | Mult de povres Noſtre Seignor.
1289 | A boivre, à mengier lor donoit,
1290 | Tout le ſien i abandonoit.
1291 | De ſes amis en fu blaſmée,
1292 | Et lédengie & méſamée,
1293 | Et clamée fole & muſarde,
1294 | Por ce que les povres regarde.
1295 | Quant tels choſes pooit oïr,
1296 | Riens ne l’ pooit plus eſjoïr.
1297 | En paine, en tribulacion
1298 | Et en ſa grant temptacion,
1299 | La conforta, ce diſt l’eſtoire,
1300 | Après Dieu le Pape Grigoire,
1301 | Qui par lettres la ſaluoit
1302 | Et mult d’eſcriz li envoioit
1303 | Où mult avoit enſeignement
1304 | Por qu’ele veſquiſt chaſtement,
1305 | Examples de ſainz & de ſaintes
1306 | Et de douces paroles maintes ;
1307 | Et li prometoit à avoir
1308 | Avoec tout ce .i. douz avoir :
1309 | C’eſt la joie de paradis,
1310 | Que li ſaint conquiſtrent jadis.
1311 | S’ele vouſiſt greignor avoir,
1312 | Grant ſeignorie & grant avoir
1313 | Euſt éu plus que devant :
1314 | Tout ne priſe .i. treſpas de vant.
1315 | Meſtre Corras bien li ſermone ;
1316 | Temporels choſe ne foiſone :
1317 | Toſt eſt paſſé du ſoir au main ;
1318 | Tels richeces c’on a en main
1319 | Ainſinc ſ’en vont comme eles vienent,
1320 | Que l’en ne ſet qu’eles devienent.
1321 | L’amor Dieu ot ſi ou cuer,
1322 | Toutes tels choſes geta fuer.
1323 | Des diz au meſtre li ſouvint,
1324 | Si que par force li convint
1325 | Enfanz et richece oublier
1326 | Et ſeignorie & marier.
1327 | Lors diſt-ele à ſes chamberières :
1328 | « Diex a ores mes proières ;
1329 | Seignorie que j’aie éue
1330 | Ne pris pas .i. rain de ſégue ;
1331 | Mes enfanz aim pou plus d’ainſins
1332 | Que les enfanz à mes voiſins ;
1333 | A Dieu les doing, à Dieu les lais :
1334 | Face en ſon pleſir déſormais.
1335 | En deſpiz, en deſtractions[14],
1336 | En autres tribulations ;
1337 | Sachiez, de voir, tant m’i délite
1338 | Que la joie n’eſt pas petite.
1339 | Je n’aim fors Dieu tant ſeulement,
1340 | Mon créator, mon ſauvement. »
1341 | Meſtre Corras mult la tençoit.
1342 | Por ce que plus la tormentoit,
1343 | Li oſtoit d’entor li la gent
1344 | Dont plus li eſtoit bel & gent.
1345 | Ce fiſt por li plus tormenter
1346 | Et por li fère gaimenter.
1347 | Diſt Yſentruz : « Por ce que plus
1348 | M’amoit que tout le ſeureplus,
1349 | Ne miſt-il fors de la meſon,
1350 | Et ſe n’i ſot autre reſon
1351 | Fors li grever & anoier,
1352 | Et por croiſtre le Dieu loier
1353 | Par cele tribulation,
1354 | Ès vous toute ſ’entencion.
1355 | Sa compaigne qui dès enfance
1356 | Ot fet avoec li pénitance
1357 | Li oſta, ſi que de nous .ij.
1358 | Li engreignoit toz jors li deuls.
1359 | Por nous .ij. mult ſovent ploroit
1360 | Por ce que ſanz nous demoroit,
1361 | Que vous feroie longue rime ?
1362 | La gent féloneſſe & encrime
1363 | Miſt entor li, la bone oſta.
1364 | Si cruels vielles à oſte a,
1365 | S’ele meſprent eles l’encuſent ;
1366 | A li grever mult ſovent muſent :
1367 | Ne l’eſtuet pas penſer à trufes,
1368 | Batre la font & doner bufes.
1369 | Quant meſtre Corras à li vient,
1370 | Puis que des buffes li ſovient
1371 | Que Diex reçut, ſi les reçoit :
1372 | Ainſinc vaint la char & deçoit.
1373 | Toz jors à bien fère ſ’amort
1374 | De ſ’enfance juſqu’à la mort.
1375 | Tant comme au ſiècle fu en vie,
1376 | Por haine ne por envie,
1377 | Ne por mal c’on li ſéut trère,
1378 | Ne leſſa onques à bien fere. »
1379 | Ainſinc diſt Yſentruz & Gronde,
1380 | Les .ij. meillors dames du monde ;
1381 | Lor ſeremenz ſi bien ſ’acorde,
1382 | Ce c’une dit l’autre recorde.
1383 | Eſpérance d’avoir pardon
1384 | Ou par pénitance ou par don
1385 | Fet endurer mainte méſaiſe :
1386 | Li endurers fet mult grant aiſe,
1387 | Quar mult legièrement endure
1388 | Qui eſchive pairie plus dure.
1389 | Ceſte dame qui pou dura
1390 | Pénitance dure endura
1391 | Por avoir vie perdurable
1392 | Avoec le père eſpéritable.
1393 | Ici diſt la quarte partie,
1394 | Là où eſt la fins de ſa vie,
1395 | Qu’ele avoit une damoiſele
1396 | Qui avoit autel non comme ele :
1397 | An .ij. Élyſabiaus[15] ont non
1398 | Preude fame & de grant renon
1399 | Fu mult ceſte, ce diſt l’eſtoire.
1400 | Por ce c’on la péuſt miex croire,
1401 | Jura qu’ele diroit le voir
1402 | De quanqu’ele porroit ſavoir
1403 | De toute la vie ſa dame ;
1404 | Ainſinc le jura deſeur ſ’âme,
1405 | « Seignors, diſt-ele, ce ſachiez,
1406 | Sanz mauvès viſces, ſanz pechiez
1407 | Eſt mult ma dame, & de vertuz
1408 | Eſt mult li ſiens cor reveſtuz.
1409 | Oï avez en quel manière
1410 | Aus povres feſoit bèle chière :
1411 | Aus povres fiſt plus grant ſerviſe,
1412 | Puis qu’ele fu en l’ordre miſe
1413 | Qu’onques n’avoit fet devant.
1414 | Aucune foiz & mult ſouvant
1415 | Lor donoit, ce diſt Yſabiaus,
1416 | Le més qui plus lor eſtoit biaus. »
1417 | Et diſt encor que une dame
1418 | Guertrus, qui eſtoit gentiz fame,
1419 | Vint véoir ceſte dame ſainte
1420 | Dont l’en diſoit parole mainte.
1421 | Bertous, uns enfés, vint o ſoi ;
1422 | De Dieu ſervir avoit grant ſoi :
1423 | Se li pria mult doucement
1424 | Qu’à Dieu priaſt dévotement
1425 | Que diez l’eſperit de ſa flame
1426 | Si que ſauver en péuſt ſ’âme.
1427 | Élyſabel Dieu réclama.
1428 | Que de cuer finement ama,
1429 | Qu’à l’enfant otroiaſt ſa grâce.
1430 | Ne demora guères d’eſpace,
1431 | Quant il et la dame prioit,
1432 | Que li enfès haut ſ’eſcrioit :
1433 | « Dame, leſſiez voſtre oroiſon,
1434 | Que Diex m’a mis hors de priſon
1435 | Et m’a de ſ’amor eſchaufé,
1436 | Et mis hors des mains au maufé.
1437 | A chaſcun ainſinc avenoit
1438 | Qui por tel cas à li venoit.
1439 | Ce li avint que je recort
1440 | .I. an tout droit devant ſa mort.
1441 | Or avint, ſi com d’aventure,
1442 | C’une trop bele créature
1443 | Vint à li, ſ’ot non Herluiz.
1444 | Li corages li ert fuiz
1445 | De Dieu amer parfètement ;
1446 | Ainz ot mis ſon entendement
1447 | A ſes bêles trèces pingnier.
1448 | Ne vint pas por l’enſeignier
1449 | Comment l’en devoit Dieu ſervir
1450 | Por ſaint paradis déſervir :
1451 | Une ſeue ſuer vint véoir,
1452 | Conforter & lez li ſéoir,
1453 | Qui chiés cele dame giſoit.
1454 | Or n’eſt nus hom, ſ’il deviſoit
1455 | Comment ele avoit biaus chevols,
1456 | Qui ne fuſt au deviſer fols ;
1457 | Quar qui delez li ſ’acoutaſt
1458 | Il déiſt qu’ors en dégoutaſt.
1459 | Tant par eſtoient creſpe & blonde,
1460 | Tant de ſi biaus n’avoit el monde.
1461 | Ces cheveus ſi creſpés & biaus
1462 | Fiſt coper ſainte Elyſabiaus ;
1463 | Et cele pleure, & brait, & crie,
1464 | Si que hautement fu oïe.
1465 | Les genz qui ceſt afère virent
1466 | A ceſte bone dame dirent
1467 | Por qu’ele avoit ce chief tondu.
1468 | La dame lor a reſpondu :
1469 | « Seignor, fet-ele à briez paroles,
1470 | N’ira-ele mie aus caroles :
1471 | Bien cuideroit eſtre honie
1472 | A tout ſa teſte deſgarnie. »
1473 | Lors commanda c’on li apèle,
1474 | A li venir cele pucèle.
1475 | Cele i vint. Adonc li demande
1476 | De ſes cheveus reſon li rande,
1477 | Qu’il li ont au ſiècle valu
1478 | Puiſque l’âme en pert ſon ſalu.
1479 | « Dame, jà en orrez la voire :
1480 | Ou nonnain blanche ou nonnain noire
1481 | Éuſſe eſté, ſe mi chevol
1482 | N’euſſent fet mon cuer ſi fol. »
1483 | — « Dont aim-je miex que ainſi ſoies,
1484 | Tout por toi metre en bones voies,
1485 | Que li miens filz fuſt emperères,
1486 | Si m’aït meſires ſaint Pères. »
1487 | Ainſinc la priſt & la deçut ;
1488 | En l’ordre avoec li la reçut.
1489 | En ce méiſme jor avint
1490 | Que Herluiz en l’ordre vint,
1491 | .L. marz dona d’argent
1492 | Et départi à povre gent ;
1493 | Mès ne pot pas cele pécune
1494 | Départir de jors ſanz la lune.
1495 | Li povres ſ’en vont, li plus fort ;
1496 | Cil qui plus orent de confort
1497 | Meſtier demorèrent o ſoi,
1498 | Mès cil n’orent ne fain ne ſoi,
1499 | Ançois furent à grant délit
1500 | Bien péu & ſ’orent bon lit,
1501 | Bien aiſiez treſtout à point,
1502 | Lor piez lavez & furent oint
1503 | Qui crevé erent de méſaiſe.
1504 | Que diroie ? Tant orent aiſe
1505 | Qu’oublié orent la deſtrèce
1506 | Et chanta chaſcuns de léèce ;
1507 | Quar povres qul a bien, ſanz faille,
1508 | Met tout le mal à la viez taille.
1509 | Eſbatre eſtoit alée .i. jor :
1510 | Si comme ele eſtoit alée à ſejor[16],
1511 | Loing trova de ſon hoſpital
1512 | Une fame qui aloit mal.
1513 | La bone dame fiſt la couche :
1514 | Dedenz une granche l’acouche ;
1515 | L’enfant reçut & en fu baille.
1516 | La première fu qui le baille ;
1517 | Lever le fiſt & baptiſier :
1518 | Son nom, qui tant fiſt à priſier,
1519 | Miſt à l’enfant, ſ’en fu marraine :
1520 | Tel marraine n’a mès el raine.
1521 | Chaſcun jor le mois tout entier
1522 | Sot bien léenz le droit ſentier.
1523 | Bien la porvit en ſa géſine
1524 | De pain, de vin & de euiſine.
1525 | Quant li termines fu paſſez
1526 | Là où ele ot éu aſſez
1527 | Quanques droit à tel fame fu,
1528 | Le pain, le vin, la char, le fu,
1529 | Et le baing quant il fu à point,
1530 | Que de meſaiſe n’i ot point,
1531 | Et du mouſtier fu revenue,
1532 | Et la dame ſ’eſt deſveſtue
1533 | De ſon mantel grant aléure
1534 | Et de ſa propre chaucéure,
1535 | Avoec tout .xij. coloingnois
1536 | Dont li uns vaut .iiij. tornois ;
1537 | Tout li done. Lors ſ’en parti,
1538 | Quant tout ce li ot reparti ;
1539 | Et cele & ſes mariz enſamble
1540 | S’en fuirent, ſi com moi ſamble.
1541 | L’enfant leſſièrent en l’oſté :
1542 | Tout l’autre avoir en ont oſté.
1543 | Devant c’on commençaſt matines,
1544 | Ces .ij. qu’à Dieu ſont enterines,
1545 | Yſabiaus, oïr le ſerviſe,
1546 | Et ſa dame ſont à l’égliſe
1547 | Venues : quant la dame i vint
1548 | De ſa fillole li ſouvint.
1549 | Yſabel ſavoir i envoie ;
1550 | Cele vint là. Que vous diroie ?
1551 | N’i trova que l’enfant dormant.
1552 | Es-vous celi en grant tormant ;
1553 | A ſa dame en eſt revenue
1554 | Et li di la deſconvenue :
1555 | « Va donc, fet-ele, l’enfant querre. »
1556 | Puis qu’ele ſont fors de la terre,
1557 | Por norrir l’envoia la dame
1558 | Tout maintenant enchiés la fame
1559 | D’un chevalier qui ſa voiſine
1560 | Eſtoit, & de mult franche orine.
1561 | Lors envoia querre le juge
1562 | Qui les droiz de la cité juge ;
1563 | Si commanda c’on les querriſt
1564 | Là où li querres ſ’aferiſt.
1565 | Demandé furent & rouvé,
1566 | Et quis, ainz ne furent trové.
1567 | Diſt Yſabiaus : « Ma dame chière,
1568 | L’en ne’ſ puet en nule manière
1569 | Trover. Priez à Dieu le Père
1570 | Qu’il rende à l’enfant ſa mère. »
1571 | Cele diſt qu’ele n’oſeroit,
1572 | Que meſtre Corras le ſauroit ;
1573 | Mès ſace en Diex ſa volenté.
1574 | Ainz n’i ot plus dit ne chanté ;
1575 | Ne demora mie granment,
1576 | Se li eſcripture ne ment,
1577 | Li mariz & la fame vindrent,
1578 | A genillons lez li ſe tindrent,
1579 | Et regehirent lor pechié
1580 | Dont maufez les ot entechié.
1581 | Devant li diſtrent par couvant
1582 | Qu’aler ne pooient avant.
1583 | Remède quiſtrent du mesfet
1584 | Que ſanz reſon avoient fet.
1585 | Lors diſtrent les genz du chaſtel
1586 | Que des ſollers ne du mantel
1587 | N’aura point ; ainz ert départi
1588 | Por ce que vilment ſ’en parti.
1589 | La dame lor diſt ; « Bien me pleſt :
1590 | « Fètes-en tout quanques droiz eſt. »
1591 | A une pucèle donèrent
1592 | Le mantel qu’à celi oſtèrent ;
1593 | Cele voua relégion
1594 | Tantoſt de bone entencion.
1595 | Une veve r’ot en ſes piez
1596 | Les ſollers qu’ele avoit chauciez ;
1597 | Et cele repriſt ſon enfant
1598 | Qu’ele ot leſſié mauveſement.
1599 | La vile leſſe ; ſi l’en iſt :
1600 | Tant grate chièvre que mal giſt.
1601 | Ermenjart, qui relégieuſe
1602 | Eſtoit mult & ſu curieuſe
1603 | De ſervir Dieu parfètement,
1604 | Refiſt ainſi ſon ſerement.
1605 | Ainz fu de gris abit venue
1606 | Que la dame ſe fuſt rendue,
1607 | Et bien diſt qu’ele acouſtuma
1608 | La dame qui tel couſtume a
1609 | A meniſtrer aus povres feule.
1610 | Juſques lors ne menjoit lor gueule,
1611 | Qu’ele-méiſme les peſſoit,
1612 | Que pou ou noient les leſſoit,
1613 | Tant eſtoit la dame humble & ſimple.
1614 | Aniaus d’or, & noiaus, & guimple
1615 | Vendoit & en prenoit l’argent
1616 | Por doner à la povre gent.
1617 | Ci n’avoit mie grant orgueil,
1618 | C’un enfant qui n’avoit c’un œil
1619 | Et ſ’ert tingneus, ſi com moi mambre,
1620 | Porta la nuit .vi. foiz à chambre ;
1621 | Si girant pitié de lui avoit,
1622 | Ses drapiaus ordoiez lavoit,
1623 | Et l’areſnoit ſi doucement
1624 | C’on ſ’éuſt grant entendement.
1625 | Puis qu’ele fu en l’ordre entrée,
1626 | Tel couſtume a acouſtumée :
1627 | Les malades baignoit ſes cors
1628 | Et les traioit de lor lit fors.
1629 | Les baigniez recouchoit arrière
1630 | Et les couvroit à bèle chière,
1631 | Et fet coper une cortine
1632 | Qui la meſon toute encortine
1633 | Por les baingniez enveloper ;
1634 | Por ce ſanz plus la fiſt coper.
1635 | Une meſele ſi poacre
1636 | Qu’il n’avoit ſi deſi en Acre
1637 | Couchoit la dame & la levoit,
1638 | Que nule riens ne li grevoit.
1639 | Les piez & les mains li lavoit
1640 | Et les plaies qu’ele i ſavoit,
1641 | Qu’ele giſoit en l’oſpital ;
1642 | N’onques li cuers ne l’en fiſt mal.
1643 | Ses compaignes ne la pooient
1644 | Regarder, ainçois ſ’en fuioient
1645 | Mult aléja ſa maladie :
1646 | Au chief de la herbergerie
1647 | La coucha por miex aaiſier
1648 | Et por les plaies apaiſier.
1649 | Mult doucement à li aloit ;
1650 | A li mult doucement parloit.
1651 | La laine qui de l’abéie[17]
1652 | Venoit (ce teſmoingne ſa vie)
1653 | Filoit, & ſi offroit l’argent
1654 | Qu’el’ gaaignoit à cele gent.
1655 | Des mains li oſtoit la quenoille
1656 | Por ce que trop feſoit beſoingne ;
1657 | Si doutoient de li greve
1658 | Et ſi la feſoient lever
1659 | Por eſbatre & eſbanoier ;
1660 | Mès mult li pooit anoier
1661 | Quant rien ne li leſſoient fère.
1662 | Si prenoit ſa quenoille à trère
1663 | Por le filer appareillier ;
1664 | Quar toz jors voloit traveillier.
1665 | Des gros poiſſons li envoioient
1666 | Riche homme qu’entor li eſtoient
1667 | Feſoit vendre & doner por Dieu ;
1668 | Ne les metoit en autre preu.
1669 | Son père novèles oi
1670 | Teles que pas ne ſ’eſjoï,
1671 | Que l’en li diſt ſa fille eſtoit
1672 | Si povre qu’ele veſtoit
1673 | Robe de laine ſanz color[18].
1674 | S’en ot li preudom grant dolor,
1675 | Dont l’eſtoire ci endroit conte,
1676 | Li Rois i envoia .i. conte :
1677 | Preudom ert & bon creſtien,
1678 | Si ot non li quens Pavien,
1679 | Et li diſt : « Quant vous revenez,
1680 | Ma fille avoec vous amenez. »
1681 | Li quens ſe parti de Hongrie
1682 | A mult très bèle compaignie
1683 | De chevauchier bien ſ’entremiſt.
1684 | Ce ne ſai-je combien il miſt
1685 | A venir juſqu’à Mapur droit.
1686 | Si la trova en tel endroit
1687 | Qu’il ne la cuida pas trover,
1688 | Et lors pot-il bien eſprover
1689 | Les paroles de la poverte
1690 | C’on avoit au Roi deſcouverte,
1691 | Quar il la trova, el chaſtel
1692 | Afublée d’un viez mantel.
1693 | Dont la pane le drap paſſoit :
1694 | Li porters toute la laffoit.
1695 | Si la trova laine filant,
1696 | Et ſi ne filoit pas ſi lant
1697 | Çom les autres, mès a granz trais ;
1698 | Et li preudom ſ’eſt avant trais.
1699 | Quant il la vit ſi povrement,
1700 | Si ſe merveille durement
1701 | Et diſt : « Je voi ci grant deſroi :
1702 | Ainz mès ne vi, fille de roi
1703 | Laine filer, n’avoir tel robe. »
1704 | Ceſte ne fet pas trop le gobe :
1705 | Là où fa marche li dépièce
1706 | D’autre drap i met une pièce.
1707 | Volentiers l’en éuſt menée,
1708 | Et l’éuſt mult miex aſſenée
1709 | De ſa vie, & enchiés ſon père,
1710 | Quar vie menoit trop amère.
1711 | Il ſ’en ala, n’emmena point,
1712 | Et cele remeſt en tel point.
1713 | En yver, par la grant froidure,
1714 | Se giſoit ſor la chaume dure :
1715 | Ij. coutes metoit deſus ſoi.
1716 | S’ele avoit aſſez fain & ſoi,
1717 | Si ſe penſſe que ne l’en chaut
1718 | Puiſqu’ele avoit aus coſtez chaut.
1719 | Aucune foiz ce li avint
1720 | Que meſtre Corras à li vint[19]
1721 | Por li mener : fi l’enmenoit ;
1722 | De ſa laine.li :remanoit
1723 | A filer ; ſi vendoit la laine :
1724 | De l’argent retenoit ſa paine
1725 | Et lor rendroit l’autre partie
1726 | Quant la ſeue en eſtoit partie ;
1727 | Quar léaument vivre voloit.
1728 | De la laine qu’ele filoit.
1729 | Meſtre Corras forment cremoit
1730 | Por l’amor Dieu que tant amoit,
1731 | Et diſoit une tel reſon :
1732 | « Doit eſtre ſi uns mortels hom
1733 | Doutez. Nenil, mès Diex li Pères,
1734 | Lès qui amors ne ſont amères. »
1735 | En .i. cloiſtre ſ’en fu entrée
1736 | Où meſtre Corras l’ot mandée,
1737 | Por prendre là conſeil le plus
1738 | Se il la metroit en reclus ;
1739 | Et lors prièrent les nonnains
1740 | Meſtre Corras à jointes mains
1741 | Qui léenz entrer la féiſt
1742 | Si que chaſcune la véiſt.
1743 | « Je vueil bien, diſt-il, qu’ele i aille. »
1744 | Nequedent, il cuidoit ſanz faille
1745 | Qu’el n’i entraſt por nule choſe.
1746 | Atant ſi l’ont léenz encloſe ;
1747 | Chaſcune d’eles l’a véue,
1748 | Et quant de léenz fu iſſue,
1749 | Meſtre Corras li vint devant
1750 | Qui li ala ramentevant :
1751 | « Voſtre voie eſt mal emploiée :
1752 | Vous eſtes eſcommeniée. »
1753 | Ne li pot miex la jangle abatre.
1754 | A .i. Frère les a fet batre
1755 | Qui avoit non frère Gautier.
1756 | Meſtre Corras diſt el ſautier
1757 | La Miſerere toute entière,
1758 | Et cil batoit endementière.
1759 | Ermenjart n’i ot rien mesfet,
1760 | Que meſtre Corras batre fet ;
1761 | Mès li meſtres bien ce retient :
1762 | « Bien eſcorce qui le pié tient. »
1763 | Lors diſt la dame : « Ermenjart ſuer,
1764 | N’aions pas ces cops contre cuer ;
1765 | L’erbe qui croiſt en la rivière
1766 | Se pleſſe, puis revient arrière,
1767 | Joieuſement ſe liève & pleſſe ;
1768 | Auſſi te di que le cop beſſe
1769 | Por recevoir la deſcipline
1770 | De componcion enterine,
1771 | Que Diex le mesfet li pardonne,
1772 | Por que il aus cops ſ’abandonne ! »
1773 | Ermenjart dit bien & recorde
1774 | Que la dame ſovent ſ’acorde
1775 | Au vivre de garder diète ;
1776 | Que ſa complexion ne l’ mete
1777 | En maladie, que l’orer
1778 | Ne conveniſt à demorer.
1779 | Ses bajaſſes, ſes damoiſeles
1780 | Ne pooit pas ſoufrir que eles
1781 | L’apelaiſſent dame à nul ſuer,
1782 | Fors ſeul Elyſabel ou ſuer.
1783 | A ſa table, delez ſa coſte,
1784 | Les ſet ſéoir, d’autre les oſte
1785 | S’à autre vuelent aſſéoir ;
1786 | Ainz les veut delez li véoir.
1787 | Mengier les fet en ſ’eſcuele :
1788 | S’or fu dame, or eſt damoiſele.
1789 | Diſt Ermenjars, qui mult fu ſage :
1790 | « Vous querez le noſtre domage,
1791 | De ce que nous orguilliſſons,
1792 | Quant lez vous à table ſéons,
1793 | Et aquerrez en ceſtui geu
1794 | Voſtre mérite & voſtre preu. »
1795 | Lors répondi la dame adonques :
1796 | « En mon giron ne ſéez oncques ;
1797 | Mès or vous i covient ſéoir :
1798 | Si vous porrai de près véoir. »
1799 | Pot & eſcueles lavoit,
1800 | Là où ordoiez les ſavoit,
1801 | Com ſe de l’oſtel fu bajaſſe :
1802 | Iſſi ſ’ufe & iſſi ſe laſſe.
1803 | Aus povres ſa robe donoit,
1804 | Si que petit l’en remanoit
1805 | Por chaufer ou por le pot cuire ;
1806 | Por eſchiver la grant froidure
1807 | Aloit ſéoir en la cuiſine,
1808 | Et ne penſſe ne ne devine
1809 | Fors à regarder vers le ciel.
1810 | Por doutoit lors froidure & giel[20] ;
1811 | Ne li chaloit ſ’ele trambloit :
1812 | De ce, ſains Martin reſambloit,
1813 | Qui vers le ciel regarda tant
1814 | Dieu, qui les ſiens toz jors atant ;
1815 | Aucune foiz ſa robe ardoit
1816 | Que que vers le ciel regardoit.
1817 | Les bajaſſes convenoit corre
1818 | Por ſa robe du feu reſcorre
1819 | Là où li dras eſtoit uſez.
1820 | Jà autres n’i fuſt refuſez ;
1821 | Ne li chaloit ou viez ou nues ;
1822 | Volentiers le metoit en oes ;
1823 | Les povres aloit reverchant
1824 | Et lor afères enverchant ;
1825 | Si lor portoit pain & farine
1826 | Cele dame de bone orine,
1827 | Puis revenoit à l’oriſon :
1828 | Lors déiſſiez qu’eſt en priſon
1829 | Reliques de ſainz & de ſaintes.
1830 | A nus genouz & à mains jointes,
1831 | Aoroit ; volentiers, ſanz doute,
1832 | Bien aloit après Dieu lor route.
1833 | Meſtre CORRAS ſot ſon grant don[21]
1834 | Qu’ele donoit tout à bandon :
1835 | Se li desfent qu’ele ne doingne
1836 | A nul povre qui à li viengne
1837 | C’un ſeul denier à une voie
1838 | (Iſſi de doner la deſvoie),
1839 | Ou de pain une ſeule pièce ;
1840 | Mult bien ſ’en gart, que qu’il li grièce.
1841 | Une foiz aloit .i. hermite
1842 | Viſiter, mès voie petite
1843 | Ot alé, que li meſtres mande
1844 | Qu’ele retort, que plus n’atande.
1845 | La dame reſpont au meſſage :
1846 | « Amis, bien pert que nous ſons ſage.
1847 | S’or ne reſamblons la limace
1848 | Jà aurons perdu noſtre grâce.
1849 | La limace gète ſon cors
1850 | De l’eſcalope toute fors
1851 | Par le biaus tens ; mès par la pluie
1852 | Rentre enz quant ele li anuie :
1853 | Iſſi covient-il or nous fère
1854 | Reperier à noſtre repère. »
1855 | I. enfant ot petit & tendre,
1856 | De ſes enfanz treſtout le mendre,
1857 | Qu’enſus de li fiſt eſloingnier,
1858 | Qu’ele doutoit à porloingnier
1859 | Ses prières por cel enfant :
1860 | Por ce le venir li desfant ;
1861 | Et ſi avoit une couſtume
1862 | Qu’autre gent guères n’acouſtume :
1863 | Ne cuit que jamès nus tele oie,
1864 | Que lorſqu’ele avoit plus grant joie
1865 | Ploroit-ele plus tendrement ;
1866 | Et véiſſiez apertement
1867 | Qu’il ne paroit dedenz ſon vis
1868 | Corouz ne fronce, c’eſt avis,
1869 | Ainçois chéoit à lerme plaine
1870 | Com li ruiſſiaus de la fontaine.
1871 | Les lermes vienent, c’eſt la fin,
1872 | Du cuer loial & pur & fin.
1873 | Une foiz entra en .i. cloiſtre
1874 | De povres genz qui par acroiſtre
1875 | Ne ſe pooient de lor biens ;
1876 | Fors d’aumoſne n’avoient riens.
1877 | Ymages li monſtrent bien fètes,
1878 | Bien entaillies & portrètes ;
1879 | Mult orent couſté, ce li ſamble,
1880 | Ainçois que il fuſſent enſamble ;
1881 | Mult l’en peſa, & bien lor monſtre,
1882 | Et mult lor en va à l’encontre,
1883 | Et diſt : « Je croi miex vous en fuſt,
1884 | Se ce c’on a mis en ce fuſt
1885 | Por fère entaillier ces ymages
1886 | Fuſt mis en preu ; c’or eſt domages
1887 | Qui a l’amor de Dieu el cuer
1888 | Les ymages qu’il voit defuer,
1889 | Si ne li font ne froit ne chaut.
1890 | Endroit de moi il ne m’en chaut,
1891 | Et bien ſachiez, ce me conforte,
1892 | Que chaſcuus Creſtiens, là, porte
1893 | Les ymages et cuer dedenz.
1894 | Les lèvres muevre ne les denz
1895 | Ne font pas la relegion,
1896 | Mès la bone componcion. »
1897 | Ne pooit oïr les paroles
1898 | Qui viennent des penſſées voles,
1899 | Ainz diſoit de cuer graciex
1900 | « Que ſont ore, Diex, li gloriex ? »
1901 | C’eſt-à-dire qui a ſavoir
1902 | Que de Dieu doit paor avoir,
1903 | Qu’il ne meſpraingne en ſon ſerviſe.
1904 | Or avez ot en quel guiſe
1905 | Veſqui : encore i a aſſez ;
1906 | Mès je ſui d’eſcrire laſſez
1907 | De paſcience & de pitié[22],
1908 | De charité & d’amiſtié,
1909 | Et de ſens & d’umilité,
1910 | De douçor & de charité,
1911 | De foi & de miſéricorde,
1912 | Aſſez plus que ne vous recorde.
1913 | Si com nous avons bien apris
1914 | De eels qui entre bons eſt pris
1915 | De bon regnier avoir au ſiècle
1916 | Qui nous diſtrent la droite riègle
1917 | Et qui ſ’ont éu ſanz dangier
1918 | A ſon boivre & à ſon mengier.
1919 | Yſabiaus dont je dis devant
1920 | Fu avoec li à ſon vivant,
1921 | Qui tout iſſi la teſmoingna ;
1922 | Mès à ce plus de teſmoing a,
1923 | Qu’autres i furent, ce me ſamble,
1924 | Qui bien ſ’acordèrent enſamble.
1925 | Mult eſt fols qu’en ſon cors ſe fie,
1926 | Quar la mort, qui le cors desfie,
1927 | Ne dort mie quant li cors veille,
1928 | Ainz li eſt toz jors à l’oreille :
1929 | N’eſt fors qu’aprèz li granz avoirs.
1930 | Tout va, & biauté & avoirs :
1931 | Por c’eſt cil fols qui ſ’en orgueille ;
1932 | Quar il l’eſprent, vueille ou ne vueille.
1933 | Folie & Orgueil ſont parent ;
1934 | Sovent i eſt bien apparant.
1935 | Tout va, ce trouons en eſcrit,
1936 | Fors que l’amor de Jhéſu-Criſt.
1937 | Li fel, li mauvès, li cuivers,
1938 | Qui adès a les ciex ouvers
1939 | A regarder la mauvèſe oevre ;
1940 | Qui nule foiz ſa bouche n’uevre
1941 | Por bien parler ne por bien dire,
1942 | Doit bien avoir le cuer plain d’ire
1943 | Quant du ſiècle doit departir.
1944 | De duel li doit li cuers partir
1945 | Quant il voit bien ſans ſéjorner
1946 | Qu’il n’en puet plus retorner,
1947 | Perdre li eſtuet cors & âme
1948 | Et metre en perdurable flame.
1949 | Mès li bons qui a Dieu ſervi
1950 | Et qui ale cors aſſervi
1951 | Au ſiècle por l’âme franchir,
1952 | Cil ne peut chéoir ne guenchir,
1953 | Que l’âme n’ait iſnel le pas
1954 | Paradis après le treſpas.
1955 | Liement le paſſage paſſe
1956 | Qui toz maus au paſſer treſpaſſe.
1957 | En la mort a félon paſſage :
1958 | Paſſer i eſtuet fol & ſage.
1959 | Qui cel pas cuide treſpaſſer
1960 | En fol cuidier ſe puet laſſer.
1961 | Tout li eſtuet leſſier ; tout leſſe.
1962 | La mort ne fet plus longue leſſe
1963 | A ceſte dame ci endroit.
1964 | Por ce vous vueil dire orendroit
1965 | De ſa vie ce que j’en truis.
1966 | Ne dites pas que je contruis,
1967 | Ainz ſachiez bien, en vérité,
1968 | C’eſt droiz eſcriz d’auctorité
1969 | Yſabiaus diſt : « Seignor, j’eſtoie
1970 | Lez ma dame, où je me ſéoie,
1971 | Quant ele ert au point de la mort ;
1972 | Et lors oï, non guères fort,
1973 | Une douce voiz & ſérie.
1974 | De ſon col me vint cèle oïe :
1975 | Tornée ert devers la paroi,
1976 | Et lors ſe torna devers moi.
1977 | Se li dis lors tout eſraument :
1978 | « Chanté avez trop doucement,
1979 | Ma dame. — As-le tu oï ?
1980 | — Oïl ; il m’a tout eſjoï. »
1981 | Lors diſt : « Uns oiſeles chantoit
1982 | Lez moi, ſi qu’il m’atalentoit
1983 | De chanter : por ce ſi chantai ;
1984 | Grand confort de ſon douz chant ai. »
1985 | Et quant nous vit delez ſon lit,
1986 | Si vous di mult li embelit,
1987 | Et diſt : « Dites que feriiez
1988 | Se ci l’anémi veiiez ? »
1989 | Mult petit demoré i a
1990 | Quant à haute voiz ſ’eſcria :
1991 | « Fui de ci, fui ! fui de ci, fui ! »
1992 | Ce oï-je, & à ce fui.
1993 | Puis diſt après : « Or ſ’en va cil,
1994 | Parlons de Dieu & de ſon fil.
1995 | Li parlers pas ne nous anuit ;
1996 | Quar il eſt près de mienuit
1997 | Et à tele eure fu-il nez,
1998 | Li purs, li fins, li afinez[23] ;
1999 | Et ſ’ot en lui ſi douce touche
2000 | Qu’il vout eſtre mis en la couche.
2001 | Lors cria-il l’eſtoile clère
2002 | Qu’il fu nez de ſa douce mère,
2003 | Qui les .iij. rois à lui conduit,
2004 | Sans avoir nul autre conduit. »
2005 | « Au parler de Dieu déiſſiez,
2006 | Se vous et vis la véiſſiez,
2007 | Qu’ele n’avoit mal ne dolor,
2008 | Que lors ne perdiſt jà color.
2009 | Dire li oï de ſa bouche :
2010 | « Ermenjart, que li jors aprouche
2011 | Que Diex apèlera les ſiens. »
2012 | Cel jor fu lie ſor toutes riens
2013 | En cel eure qu’ele fina.
2014 | Cele qui ſi douce fin a
2015 | Fu tout auſi comme endormie,
2016 | Qu’au treſpaſſer n’eſt point fenie.
2017 | .Iiij. jors fu li cors ſor terre
2018 | C’on ne le muet n’on ne l’enterre.
2019 | Une odor ſi douce en iſſoit
2020 | Qui de grant odor rempliſſoit
2021 | Toz cels qui entor li venoiènt
2022 | Qui envis la bière leſſoient.
2023 | Au cors couvrir n’ot pas riote :
2024 | Couvers fu d’une griſe cote,
2025 | Le vis d’un drap, c’on ne le voie ;
2026 | N’i ot autre or ne autre ſoie.
2027 | Aſſez i vint grant aléure
2028 | De gent coper ſa veſtéure ;
2029 | Des cheveus & du mammeron
2030 | Li copa l’en le ſommeron ;
2031 | Doiz de piez & ongles de mains
2032 | Li copa l’en, ce fu du mains.
2033 | Toute l’éuſſent dérompue
2034 | Qui ne lor éuſt desfendue.
2035 | Povre gent & malade & ſain
2036 | Vinrent léenz treſtuit à plain.
2037 | Chaſcuns la plaint[24] & la gaimante
2038 | Com ſ’ele lor fuſt mère ou tante.
2039 | Anuiz ſambleroit à retrère
2040 | Qui vous conteroit tout l’aſère.
2041 | Par tout est bien choſe ſéue,
2042 | (Ce ſet la gent grant & menue,
2043 | Et par les teſmoins par couvent)
2044 | Que Diex le reſveilloit ſovent
2045 | De ſes ſecrez, & nis ſi ange
2046 | N’eſtoient pas de li eſtrange,
2047 | Lui-méiſmes vit face à face
2048 | Et mult d’angles à grant eſpaſſe ;
2049 | Et lors qu’ele eſtoit ravie
2050 | C’on déiſt qu’ele eſtoit en vie,
2051 | Avoit mult tres clère la chière :
2052 | C’eſtoit avis qu’en bon lieu ière.
2053 | De ce ſe tut, bien le cela ;
2054 | Fors à gent ne le revéla,
2055 | D’ordre ſage & relegieuſe
2056 | Qui n’eſtoit fole n’envieuſe ;
2057 | Quar mult doutoit en ſon mémoire
2058 | Qu’il ne chéiſt en vaine gloire,
2059 | Quar el ne l’avoit pas apris,
2060 | Ainçois avoit le bon mors pris
2061 | D’eſtre piteuſe dès enfance,
2062 | Et à fère grief pénitance.
2063 | Aſſez vous puis ci raconter
2064 | Choſe qu’à anui puet monter ;
2065 | Quar je n’ai pas dit la moitié
2066 | De l’amor & de l’amiſtié
2067 | Qu’à Dieu monſtroit & jor & nuit ;
2068 | Quar je doute qu’il ne vous anuit ;
2069 | Et nequedent ſ’il vous grevoit
2070 | Et ſ’il anuier vous devoit,
2071 | Vous di là où ele habita
2072 | .Xvi. mors i reſuſcita.
2073 | .I. avugle raluma là
2074 | Qui dévotement i ala,
2075 | Qui onques œil n’ot en la teſte,
2076 | Ne ſamblant où il déuſt eſtre,
2077 | Dont chaſcuns qui l’ vit ſe merveille ;
2078 | Mès Diex fet bien ſi grant merveille ! ...
2079 | Puiſqu’ele fu miſe en la châſſe
2080 | De plors vous di a une maſſe
2081 | D’uile decoru une goute,
2082 | Qui petit & petit dégoute ;
2083 | Et c’eſt bien à ſavoir certain
2084 | C’on le puet bien véoir à plain :
2085 | Goute de rouſée reſamble,
2086 | Quant l’une goute à l’autre aſſamble,
2087 | Si com du cors ſaint Nicolas,
2088 | Qu’ainz nus des .ij. n’ot le col las
2089 | De fère œvre de charité :
2090 | Ce ſet chaſcuns de vérité.
2091 | Ceſte dame faintiſme & ſainte
2092 | Qu’ainz de Dieu ſervir ne fu ſainte,
2093 | Apertement & main à main
2094 | Treſpaſſa tout droit lendemain
2095 | Des octaves la Saint-Martin
2096 | En yver, ſi com je devin.
2097 | En l’oſpital en ſa chapele
2098 | Fu enterrée comme cele
2099 | Qui de ſaint Nicolas la fiſt
2100 | Vers qui onques rien ne mesfiſt.
2101 | Par la volenté Jhéſu-Criſt,
2102 | Si com nous trouvons en eſcrit,
2103 | Vindrent abé & autre gent,
2104 | Qu’à l’enterrer furent ſerjent,
2105 | Et li firent très biau ſerviſe
2106 | Tel com l’en puet fère en égliſe.
2107 | Uns riches hom vint à ſa châſſe[25].
2108 | Où mult avoit d’orgueil grant maſſe
2109 | Et de très grant péchié mortel,
2110 | Quar ſe la mort éuſt mort tel,
2111 | En enſer en alaſt errant,
2112 | Ne ſus morel, ne ſus ferrant.
2113 | Vers la dame fiſt ſa clamor,
2114 | Quar mult i ot foi & amor :
2115 | Gariz fu envers la maufé,
2116 | Qui de ce l’avoit eſchaufé.
2117 | Cil riches hom bien le connut,
2118 | Qu’ainz puis temptement ne li mut,
2119 | Par quoi rechéiſt en péchié,
2120 | Dont maufé l’avoit entechié.
2121 | Tel dame fu de toz endroiz,
2122 | Qu’ele feſoit les contrez droiz,
2123 | Les ſours oïr, fols ravoier :
2124 | Onques ne la ſot déproier
2125 | Qui de ſon mal n’éuſt ſanté.
2126 | Ne vous auroie hui tout chanté :
2127 | Aſſez fiſt de miracles biaus
2128 | Ma dame ſeint Élyſabiaus.
2129 | Bien la doivent enfant amer,
2130 | Qu’en li ne trovèrent amer :
2131 | Ne lor fu dure ne amère,
2132 | Ainçois lor fu ſanz amer mère ;
2133 | Et li jovent en lor jovante
2134 | La doivent amer ſanz doutance ;
2135 | Quar de la mort eſpéritel
2136 | En gari mains, & tout itel
2137 | Fiſt-ele de temporel mort,
2138 | Qu’ele reſuſcita le mort.
2139 | Amer la doivent povre & riche,
2140 | C’onques aus povres ne fut chiche,
2141 | Ainz lor donoit ſans retenir
2142 | Quanques ſes mains pooir tenir.
2143 | Ainſinc fiſt la benéurée :
2144 | Bien dut ſ’âme eſtre aſſéurée,
2145 | Dont Rustebués a fet la rime.
2146 | Se Rustebués rudement rime
2147 | Et ſe rudèce en ſa rime a,
2148 | Prenez garde qui la rima.
2149 | Rustebuef, qui rudement œvre,
2150 | Qui rudement fet la rude œvre,
2151 | Qu’aſſez en ſa rudèce ment,
2152 | Rima la rime rudement ;
2153 | Quar por nule riens ne croiroie
2154 | Que bués ne féiſt rude roie,
2155 | Tant i méiſt l’en grant eſtude.
2156 | Se Rustebués fet rime rude,
2157 | Je n’i part plus ; mès Rustebués
2158 | Eſt auſi rudes comme uns bués ;
2159 | Mès une riens me réconforte :
2160 | Que cil por qui la fis la porte
2161 | A la roïne Ysabel
2162 | De Navarre, chi mult ert bel ;
2163 | Que l’en li liſe & qu’ele l’oie,
2164 | Et mult en aura-el grant joie[26].
2165 | Meſire Érars la me fiſt fère[27]
2166 | De li ſignes, & toute trère
2167 | De latin en rime françoiſe ;
2168 | Quar l’eſtoire eſt bèle & cortoiſe,
2169 | L’eſtoire de la dame, afin
2170 | Qu’à Dieu ot cuer féable & fin.
2171 | De fin cuer loial finement,
2172 | Se l’eſtoire en la fin ne ment,
2173 | Bien dut finement définer,
2174 | Quar bien volt ſon tens afiner
2175 | En ſervir de penſſée fine
2176 | Celui Seignor qui ſanz fin fine
2177 | Or prions donc à celi
2178 | A cui tant bien fère enbeli
2179 | Que por nous deprit à celui
2180 | Dieu qui ne refuſe nului,
2181 | Et par ſa proière en proit cele
2182 | Qui fu & ſa mère & ſ’ancele,
2183 | Que il nous otroit cele joie
2184 | Que il a cele Dame, otroie.
2185 | Explicit, Diex en ſoit léez !
2186 | Dites Amen, vous qui l’oez.
| Explicit la Vie sainte Elysabel.

[1] M. de Montalembert a publié en 1836 l’Histoire de sainte Élisabeth de Hongrie, duchesse de Thuringe (1207-1235). Ce livre est précédé d’une instruction où l’auteur développe brillamment toute l’histoire de la première partie du XIIIe siècle. A la suite de cette introduction, il donne l’indication des sources historiques consultées par lui pour la Vie de sainte Élisabeth ; elles sont nombreuses. Parmi elles se trouvent deux poëmes allemands du XIIIe et du XVe siècles, l’un existant aux archives de Darmstadt, l’autre faisait, hélas ! partie de la bibliothèque de Strasbourg. Nous avons aussi en France un poëme du même temps (Ms. 1862, fonds Saint-Germain) sur le même sujet. Son auteur, qui se nomme à la fin de son oeuvre, est frère Robert de Camblinnuel. J’ai donné ce poëme dans ma première édition de Rutebeuf. Quant à sainte Élisabeth, voici quelques détails sur elle. Elle était fille de Gertrude de Méranie ou d’Andechs. Dès son enfance, elle fut fiancée au jeune Louis de Thuringe, fils du landgrave Hermann, et, à peine parvenue à l’âge de raison, elle se fit remarquer par sa piété ainsi que par sa charité. Elle mourut à vingt-quatre ans, en odeur de sainteté, et Grégoire IX la fit canoniser en 1235. L’une de ses filles, Gertrude, abbesse d’Aldenberg, reçut plus tard le même honneur de Clément V.

[2] Il parait que Rutebeuſ tenait à bien inculquer cette idée à ses protecteurs, car elle se représente plusieurs fois dans ses poésies. Voyez La Bataille des vices contre les vertus et Le Mariage Ruſtebeuf.

[3] Ceci indique que la Vie de sainte Élysabel a été composée de 1255 à 1271, puisque ce fut la première de ces époques qu’Isabelle, fille de S. Louis, épousa Thibaut de Navarre, et qu’à la seconde elle mourut peu de temps après son mari. Si je ne me trompe, Rutebeuf ne veut pas dire ici que la vie de sainte Élisabeth lui avait été commandée par Isabelle de Champagne, comme on l’a cru ; mais qu’il sait bien que son travail était destiné à cette princesse. La preuve s’en trouve à la fin de cette pièce même, où il avoue, non sans un orgueil mal déguisé, que l’histoire de sainte Élisabeth lui a été commandée par part de Valery, alors connétable de Champagne, qui la lui fit traduire du latin en rime françoise, et auquel il adresse la prière de la présenter à la reine de Navarre, « afin qu’elle éprouve une grande joie en l’entendant lire. »

[4] Marbourg.

[5] Les seize vers suivants manquent au Ms. 7633.

[6] Les six vers suivants manquent au Ms. 7633.

[7] Après ce vers, le Ms. 7633 ajoute les huit suivants :

Mari li donent, mari a,

Car cil qui bien la maria

N’en douta gaires chevaliers,

Ne ſénéchaux ne conciliiez,

Ce fut li rois qui tot aroie,

Jhéſu-Criſt qui les ſiens avoie,

Or dit la ſeconde partie

Que l’enſance eſt lors départie, &c.

[8] Les cinquante-six vers suivants manquent au Ms. 7633.

[9] Ce vers et le suivant manquent au Ms. 7633.

[10] Ms. 7633. Var. Watebort, — Wattebourg.

[11] Le Ms. 7633 ajoute :

Car ſenz laſſeiz le Roi de gloire

Servi, ce teſmoigne l’eſtoire.

[12] Ce vers et tous ceux qui suivent, jusqu’à l’alinéa, manquent au Ms. 7633.

[13] Luz, brochet.

[14] Ce vers et les trois suivants manquent au Ms. 7633

[15] Ms. 7633. Var. Anbreduz Ysabiaus.

[16] Le Ms. 7633 ajoute ici ces deux vers :

Loing de ſon hôpital trouva

Une fame qui travilla.

[17] Les dix-huit vers qui suivent manquent au Ms. 7633.

[18] Nos ancêtres tenaient beaucoup, à ce qu’il parait, aux étoffes brillantes, surtout à la couleur écarlate. On peut voir à ce sujet une note de Legrand d’Aussy, tome II de ses Fabliaux, page 231, édition Renouard.

[19] Les huit vers qui suivent celui-ci manquent au 7633, et ceux qui le précèdent n’y sont point placés dans le même ordre qu’au Ms. 7218.

[20] C’est ici que le Ms. place ces quatre vers, qui se trouvent page 211 :

Maiſtre Corras forment cremoit

Por l’amor Dieu que tant auroit,

Et diſoit une teil raiſon :

« Doit eſtre si uns morteiz hom. »

[21] Les huit vers suivants ne se trouvent qu’au Ms. 7218.

[22] Les douze vers suivants ne se trouvent pas au Ms. 7633.

[23] Les six vers suivants manquent au Ms. 7633.

[24] Ms. 7633. Var. pleure.

[25] Ce vers et les treize qui le suivent manquent au Ms. 7633.

[26] Ce passage, comme nous l’avons dit, prouve que cette pièce a été composée avant 1271, époque ou mourut Isabelle.

[27] Évrart de Valéry, chambrier de France et connétable de Champagne, mort en 1277. (Voyez, pour plus de détails sur lui, la Complainte du roi de Navarre et celle du Comte de Nevers.)