Panorama des principales éditions des œuvres de Rutebeuf.

Michel Zink, Le miracle de Théophile

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 2, pp. 22-66.
| CI COMMENCE LE MIRACLE DE THÉOPHILE
| [THEOPHILES]
1 | Ahi ! Ahi ! Diex, rois de gloire,
2 | Tant vous ai eü en memoire
3 | Tout ai doné et despendu
4 | Et tout ai aus povres tendu :
5 | Ne m’est remez vaillant un sac.
6 | Bien m’a dit li evesque « Eschac » !
7 | Et m’a rendu maté en l’angle[1].
8 | Sanz avoir m’a lessié tout sangle.
9 | Or m’estuet il morir de fain,
10 | Se je n’envoi ma robe au pain.
11 | Et ma mesnie que fera ?
12 | Ne sai se Diex les pestera...
13 | Diex ? Oïl ! qu’en a il a fere ?
14 | En autre lieu les covient trere,
15 | Ou il me fet l’oreille sorde,
16 | Qu’il n’a cure de ma falorde.
17 | Et je li referai la moe : f. 298 v° 2
18 | Honiz soit qui de lui se loe !
19 | N’est riens c’on por avoir ne face :
20 | Ne pris riens Dieu ne sa manace.
21 | Irai je me noier ou pendre ?
22 | Je ne m’en puis pas a Dieu prendre,
23 | C’on ne puet a lui avenir.
24 | Ha ! qui or le porroit tenir
25 | Et bien batre a la retornee,
26 | Molt avroit fet bone jornee !
27 | Mes il s’est en si haut leu mis
28 | Por eschiver ses anemis
29 | C’on n’i puet trere ne lancier.
30 | Se or pooie a lui tancier,
31 | Et combatrë et escremir,
32 | La char li feroie fremir.
33 | Or est lasus en son solaz ;
34 | Laz, chetis ! et je sui es laz
35 | De Povreté et de Soufrete.
36 | Or est bien ma vïele frete[2],
37 | Or dira l’en que je rasote :
38 | De ce sera mes la riote.
39 | Je n’oserai nului veoir,
40 | Entre gent ne devrai seoir,
41 | Que l’en m’i mousterroit au doi.
42 | Or ne sai je que fere doi :
43 | Or m’a bien Diex servi de guile !
| Ici vient Theophiles a Salatin qui parloit au deable quant il voloit.
| [SALATINS]
44 | Qu’est ce ? qu’avez vous, Theophile ?
45 | Por le grant Dé, quel mautalent
46 | Vous a fet estre si dolent ?
47 | Vous soliiez si joiant estre !
| THEOPHILES parole
48 | C’on m’apeloit seignor et mestre
49 | De cest païs, ce sez tu bien :
50 | Or ne me lesse on nule rien.
51 | S’en sui plus dolenz, Salatin,
52 | Quar en françois ne en latin
53 | Ne finai onques de proier
54 | Celui c’or me veut asproier,
55 | Et qui me fet lessier si monde
56 | Qu’il ne m’est remez riens el monde.
57 | Or n’est nule chose si fiere
58 | Ne de si diverse maniere
59 | Que volentiers ne la feïsse,
60 | Par tel qu’a m’onor revenisse :
61 | Li perdres m’est honte et domages.
| Ici parole SALATINS
62 | Biaus sire, vous dites que sages ; f. 299 r° 1
63 | Quar qui a apris la richece,
64 | Molt i a dolor et destrece
65 | Quant l’en chiet en autrui dangier
66 | Por son boivre et por son mengier :
67 | Trop i covient gros mos oïr !
| THEOPHILES
68 | C’est ce qui me fet esbahir,
69 | Salatin, biau tres douz amis.
70 | Quant en autrui dangier sui mis,
71 | Par pou que li cuers ne m’en crieve.
| SALATINS
72 | Je sai or bien que molt vous grieve
73 | Et molt en estes entrepris,
74 | Com hom qui est de si grant pris.
75 | Molt en estes mas et penssis.
| THEOPHILES
76 | Salatin frere, or est ensis :
77 | Se tu riens pooies savoir
78 | Par quoi je peüsse ravoir
79 | M’onor, ma baillie et ma grace,
80 | Il n’est chose que je n’en face.
| SALATINS
81 | Voudriiez vous Dieu renoier,
82 | Celui que tant solez proier,
83 | Toz ses sainz et toutes ses saintes,
84 | Et si devenissiez, mains jointes,
85 | Hom a celui qui ce feroit,
86 | Qui vostre honor vous renderoit,
87 | Et plus honorez seriiez,
88 | S’a lui servir demoriiez,
89 | C’onques jor ne peüstes estre[3].
90 | Creez moi, lessiez vostre mestre.
91 | Qu’en avez vous entalenté ?
| THEOPHILES
92 | J’en ai trop vone volenté.
93 | Tout ton plesir ferai briefment.
| SALATINS
94 | Alez vous en seürement :
95 | Maugrez qu’il en puissent avoir,
96 | Vous ferai vostre honor ravoir.
97 | Revenez demain au matin.
| THEOPHILES
98 | Volentiers, frere Salatin.
99 | Cil Diex que tu croiz et aeures
100 | Te gart, s’en ce propos demeures !
| Or se depart Theophiles de Salatin
| et si pensse que trop a grant chose en Dieu renoter et dist :
101 | Ha ! laz, que porrai devenir ?
102 | Bien me doit li cors dessenir f. 299 r° 2
103 | Quant il m’estuet a ce venir.
104 | Que ferai, las ?
105 | Se je reni saint Nicholas
106 | Et saint Jehan et saint Thomas
107 | Et Nostre Dame,
108 | Que fera ma chetive d’ame ?
109 | Ele sera arse en la flame
110 | D’enfer le noir.
111 | La la covendra remanoir :
112 | Ci avra trop hideus manoir,
113 | Ce n’est pas fable.
114 | En cele flambe pardurable
115 | N’i a nule gent amiable,
116 | Ainçois sont mal, qu’il sont deable :
117 | C’est lor nature.
118 | Et lor mesons rest si obscure
119 | C’on ni verra ja soleil luire ;
120 | Ainz est un puis toz plains d’ordure.
121 | La irai gié !
122 | Bien me seront li dé changié[4]
123 | Quant, por ce que j’avrai mengié,
124 | M’avra Diez issi estrangié
125 | De sa meson,
126 | Et ci avra bone reson.
127 | Si esbahiz ne fu mes hom
128 | Com je sui, voir.
129 | Or dit qu’il me fera ravoir
130 | Et ma richesse et mon avoir.
131 | Ja nus n’en porra riens savoir :
132 | Je le ferai !
133 | Diex m’a grevé : jel greverai,
134 | Ja més jor ne le servirai !
135 | Je li ennui.
136 | Riches serai, se povres sui !
137 | Se il me het, je harrai lui :
138 | Preingne ses erres,
139 | Ou il face movoir ses guerres !
140 | Tout a en main et ciel et terres :
141 | Je li claim cuite,
142 | Se Salatins tout ce m’acuite
143 | Qu’il m’a pramis.
| Ici parole Salatins au deable et dist :
144 | Uns crestiens s’est sor moi mis,
145 | Et je m’en sui molt antremis,
146 | Quar tu n’es pas mes anemis.
147 | Os tu, Sathanz ?
148 | Demain vendra, se tu l’atans.
149 | Je li ai promis quatre tans :
150 | Aten le don,
151 | Qu’il a esté molt grant preudon ; f. 299 v° 1
152 | Por ce si a plus riche don.
153 | Met li ta richece a bandon...
154 | Ne m’os tu pas ?
155 | Je te ferai plus que le pas
156 | Venir, je cuit !
157 | Et si vendras encore anuit,
158 | Quar ta demoree me nuit,
159 | Si ai beé.
| Ci conjure Salatins le deable.
160 | Bagahi laca bachaé
161 | Lamac cahi achabahé
162 | Karrelyos
163 | Lamac lamec bachalyos
164 | Cabahagi sabalyos
165 | Baryolas
166 | Lagozatha cabyolas
167 | Samahac et famyolas
168 | Harrahya.
| Or vient li deables qui est conjuré et dist :
169 | Tu as bien dit ce qu’il i a :
170 | Cil qui t’aprist riens n’oublia.
171 | Molt me travailles !
| SALATINS
172 | Qu’il n’est pas droiz que tu me failles
173 | Ne que tu encontre moi ailles
174 | Quant je t’apel.
175 | Je te faz bien suer ta pel[5] !
176 | Veus tu oïr un geu novel ?
177 | Un clerc avons
178 | De tel gaaing com nous savons :
179 | Souventes foiz nous en grevons
180 | Por nosre afere.
181 | Que loez vous du clerc a fere
182 | Qui se voudra ja vers ça trere ?
| LI DEABLES
183 | Comment a non ?
| SALATINS
184 | Theophiles par son droit non.
185 | Molt a esté de grant renon
186 | En ceste terre.
| LI DEABLES
187 | J’ai toz jors eü a lui guerre
188 | C’onques jor ne le poi conquerre.
189 | Puis qu’il se veut a nous offerre,
190 | Viengne en cel val,
191 | Sanz compaignie et sanz cheval.
192 | N’i avra gueres de travail :
193 | C’est prés de ci.
194 | Molt avra bien de lui merci f. 299 v° 2
195 | Sathan et li autre nerci.
196 | Mes n’apiaut mie
197 | Jhesu, le fil sainte Marie :
198 | Ne li ferïons point d’aïe.
199 | De ci m’en vois.
200 | Or soiez vers moi plus cortois :
201 | Ne me traveillier més des mois,
202 | Va, Salatin,
203 | Ne en ebrieu ne en latin.
| Or revient Theophiles a Salatin.
204 | Or sui je venuz trop matin ?
205 | As tu rien fet ?
| SALATINS
206 | Je t’ai basti si bien ton plet,
207 | Quanques tes sires t’a mesfet
208 | T’amendera,
209 | Et plus forment t’onorera
210 | Et plus grant seignor te fera
211 | C’onques ne fus.
212 | Tu n’es or pas si du refus
213 | Com tu seras encor du plus.
214 | Ne t’esmaier :
215 | Va la aval sanz delaier.
216 | Ne t’i covient pas Dieu proier
217 | Ne reclamer
218 | Se tu veus ta besoingne amer.
219 | Tu l’as trop trové a amer,
220 | Qu’il t’a failli.
221 | Mauvesement as or sailli ;
222 | Bien t’eüst ore mal bailli
223 | Se ne t’aidaisse.
224 | Va t’en, que il t’atendent ; passe
225 | Grant aleüre.
226 | De Dieu reclamer n’aies cure.
| THEOPHILES
227 | Je m’en vois. Diex ne m’i puet nuire
228 | Ne riens aidier,
229 | Ne je ne puis a lui plaidier.
| Ici va Theophiles au deable, si a trop grant paor ;
| et li déables li dist :
230 | Venez avant, passez grant pas.
231 | Gardez que ne resamblez pas
232 | Vilain qui va a offerande[6].
233 | Que vous veut ne que vous demande
234 | Vostre sires ? Il est molt fiers !
| THEOPHILE
235 | Voire, sire. Il fu chanceliers[7]
236 | Si me cuide chacier pain querre.
237 | Or vous vieng proier et requerre f. 300 r° 1
238 | Que vous m’aidiez a cest besoing.
| LI DEABLES
239 | Requiers m’en tu ?
| THEOPHILES
| Oïl.
| LI DEABLES
| Or joing
240 | Tes mains, et si devien mes hon.
241 | Je t’aiderai outre reson.
| THEOPHILES
242 | Vez ci que je vous faz hommage,
243 | Més que je raie mon domage,
244 | Biaus sire, dés or en avant.
| LI DEABLES
245 | Et je te refaz un couvant
246 | Que te ferai si grant seignor
247 | C’on ne te vit onques greignor.
248 | Et qui que ainsinques avient,
249 | Saches de voir qu’il te covient
250 | De toi aie lettres pendanz
251 | Bien dites et bien entendanz ;
252 | Quar maintes genz m’en ont sorpris
253 | Por ce que lor lettres n’en pris.
254 | Por ce les vueil avoir bien dites.
| THEOPHILES
255 | Vez le ci : je les ai escrites.
| Or baille Theophiles les lettres au deable
| et li deables li commande a ouvrer ainsi :
256 | Theophile, biaus douz amis,
257 | Puis que tu t’es en mes mains mis,
258 | Je te dirai que tu feras.
259 | Ja més povre homme n’ameras.
260 | Se povres hom sorpris te proie,
261 | Torne l’oreille, va ta voie.
262 | S’aucuns envers toi s’umelie,
263 | Respon orgueil et felonie.
264 | Se povres demande a ta porte,
265 | Si garde qu’aumosne n’en porte.
266 | Douçor, humilitez, pitiez
267 | Et charitez et amistiez,
268 | Jeüne fere, penitance,
269 | Me metent grant duel en la pance.
270 | Aumosne fere et Dieu proier,
271 | Ce me repuet trop anoier.
272 | Dieu amer et chastement vivre,
273 | Lors me samble serpent et guivre
274 | Me menjue le cuer el ventre.
275 | Quant l’en en la meson Dieu entre
276 | Por regarder aucun malade,
277 | Lors ai le cuer si mort et fade
278 | Qu’il m’est avis que point n’en sente,
279 | Cil qui fet bien si me tormente. f. 300 r° 2
280 | Va t’en, tu seras seneschaus.
281 | Lai les biens et si fai les maus.
282 | Ne jugier ja bien en ta vie,
283 | Que tu feroies grant folie
284 | Et si feroies contre moi.
| THEOPHILES
285 | Je ferai ce que fere doi.
286 | Bien est droit vostre plesir face,
287 | Puis que j’en doi ravoir ma grace.
| Or envoie l’evesque querre Theophile.
288 | Or tost ! lieve sus, Pinceguerre,
289 | Si me va Theophile querre,
290 | Se li renderai sa baillie.
291 | J’avoie fet molt grant folie
292 | Quant je tolue li avoie,
293 | Que c’est li mieudres que je voie :
294 | Ice puis je bien por voir dire.
| Or respont Pinceguerre :
295 | Vous dites voir, biaus trés douz sire.
| Or parole Pinceguerre a Theophile
| et Theophiles respont :
296 | Qui est ceenz ?
| — Et vous qui estes ?
297 | — Je sui uns clers.
| — Et je sui prestres.
298 | — Theophiles, biaus sire chiers,
299 | Or ne soiez vers moi si fiers.
300 | Mes sires un pou vous demande,
301 | Si ravrez ja vostre provande,
302 | Vostre baillie toute entiere.
303 | Soiez liez, fetes bele chiere,
304 | Si ferez et sens et savoir.
| THEOPHILES
305 | Deable i puissent part avoir !
306 | J’eüsse eüe l’eveschié,
307 | Et je l’i mis, si fis pechié.
308 | Quant il i fu, s’oi a lui guerre
309 | Si me cuida chacier pain querre.
310 | Tripot lirot por sa haïne
311 | Et por sa tençon qui ne fine !
312 | G’i irai, s’orrai qu’il dira.
| PINCEGUERRE
313 | Quant il vous verra, si rira
314 | Et dira por vous essaier
315 | Le fist. Or vous reveut paier
316 | Et serez ami com devant.
| THEOPHILES
317 | Or disoient assez souvant
318 | Li chanoine de moi granz fables :
319 | Je les rent a toz les deables !
| Or se lieve l’evesque contre Theophile
| et li rent sa dignité, et dist : f. 300 v°1
320 | Sire, bien puissiez vous venir !
| THEOPHILES
321 | Si sui je[8] ! Bien me soi tenir,
322 | Je ne sui pas cheüs par voie !
| LI EVESQUES
323 | Biaus sire, de ce que j’avoie
324 | Vers vous mespris, jel vous ament
325 | Et si vous rent molt bonement
326 | Vostre baillie. Or la prenez,
327 | Quar preudom estes et senez,
328 | Et quanques j’ai si sera vostre.
| THEOPHILES
329 | Ci a molt bone patrenostre,
330 | Mieudre assez c’onques més ne dis !
331 | Dés or més vendront dis et dis
332 | Li vilain por moi aorer,
333 | Et je les ferai laborer.
334 | Il ne vaut rien que l’en ne doute[9].
335 | Cuident il je n’i voie goute ?
336 | Je lor serai fel et irous.
| LI EVESQUES
337 | Theophile, ou entendez vous ?
338 | Biaus amis, penssez de bien fere.
339 | Vez vous ceenz vostre repere ;
340 | Vez ci vostre ostel et le mien.
341 | Nos richeces et nostre bien
342 | Si seront dés or més ensamble.
343 | Bon ami serons, ce me samble ;
344 | Tout sera vostre et tout ert mien.
| THEOPHILES
345 | Par foi, sire, je le vueil bien.
| Ici va Theophiles a ses compaignons tencier,
| premierement a un qui avoit non Pierres :
346 | Pierres, veus tu oïr novele ?
347 | Or est tornee ta rouele,
348 | Or t’est il cheü ambes as[10].
349 | Or te tien a ce que tu as,
350 | Qu’a ma baillie as tu failli.
351 | L’evesque m’en a fet bailli,
352 | Si ne t’en sai ne gré ne graces.
| PIERRE respont :
353 | Theophiles, sont ce manaces ?
354 | Dés ier priai je mon seignor
355 | Que il vous rendist vostre honor,
356 | Et bien estoit droiz et resons.
| THEOPHILES
357 | Ci avoit dures faoisons
358 | Quant vous m’aviiez forjugié.
359 | Maugré vostres, or le rai gié. f. 300 v° 2
360 | Oublié aviiez le duel !
| PIERRES
361 | Certes, biaus chiers sire, a mon vuel
362 | Fussiez vous evesques eüs
363 | Quant nostre evesques fu feüs.
364 | Més vous ne le vousistes estre
365 | Tant doutiiez le roi celestre.
| Or tence Theophiles a un autre :
366 | Thomas, Thomas, or te chiet mal
367 | Quant l’en me ra fet seneschal.
368 | Or leras tu le regiber
369 | Et le combatre et le riber.
370 | N’avras pior voisin de moi.
| THOMAS
371 | Theophile, foi que vous doi,
372 | Il samble que vous soiez yvres.
| THEOPHILES
373 | Or en serai demain delivres,
374 | Maugrez en ait vostre visages.
| THOMAS
375 | Par Dieu ! Vous n’estes pas bien sages :
376 | Je vous aim tant et tant vous pris !
| THEOPHILES
377 | Thomas, Thomas, ne sui pas pris[11] :
378 | Encor pourrai nuire et aidier !
| THOMAS
379 | Il samble vous volez plaidier.
380 | Theophile, lessiez me en pais !
| THEOPHILES
381 | Thomas, Thomas, je que vous fais ?
382 | Encor vous plaindrez bien a tens
383 | Si com je cuit et com je pens.
| Ici se repent Theophiles
| et vient a une chapele de Nostre Dame et dist[12] :
384 | Hé ! laz, chetis, dolenz, que porrai devenir ?
385 | Terre, comment me pués porter ne soustenir
386 | Quant j’ai Dieu renoié et celui voil tenir
387 | A seignor et a mestre qui toz mauz fet venir ?
388 | Or ai Dieu renoié, ne puet estre teü.
389 | Si ai lessié le basme, pris me sui au seü[13].
390 | De moi a pris la chartre et le brief receü
391 | Maufez, se li rendrai de m’ame le treü. f. 301 r°
392 | Hé ! Diex, que feras tu de cest chetif dolent
393 | De qui l’ame en ira en enfer le boillant
394 | Et li maufez l’iront a leur piez defoulant ?
395 | Ahi ! terre, quar oevre, si me va engloutant !
396 | Sire Diex, que fera cist dolenz esbahis
397 | Qui de Dieu et du monde est hüez et haïs
398 | Et des maufez d’enfer engingniez et trahis ?
399 | Dont sui je de trestoz chaciez et envaïs ?
400 | Hé ! las, com j’ai esté plains de grant nonsavoir
401 | Quant j’ai Dieu renoié por un petit d’avoir !
402 | Les richeces du monde que je voloie avoir
403 | M’ont geté en tel leu dont ne me puis ravoir.
404 | Sathan, plus de set anz ai tenu ton sentier.
405 | Maus chans m’ont fet chanter li vin de mon chantier.
406 | Molt felonesse rente m’en rendront mi rentier[14].
407 | Ma char charpenteront li felon charpentier.
408 | Ame doit l’en amer : m’ame n’ert pas amee,
409 | N’os demander la Dame qu’ele ne soit dampnee.
410 | Trop a male semence en semoisons semee
411 | De qui l’ame sera en enfer sorsemee.
412 | Ha ! las, com fol bailli et com fole baillie !
413 | Or sui je mal baillis et m’ame mal baillie.
414 | S’or m’osoie baillier a la douce baillie,
415 | G’i seroie bailliez et m’ame ja baillie.
416 | Ors sui, et ordoiez doit aler en ordure. f. 301 r°
417 | Ordement ai ouvré, ce set Cil qui or dure
418 | Et qui toz jours durra, s’en avrai la mort dure.
419 | Maufez, com m’avez mors de mauvese morsure !
420 | Or n’ai je remanance ne en ciel ne en terre.
421 | Ha ! las, ou est li lieux qui me puisse soufferre ?
422 | Enfers ne me plest pas ou je me voil offerre ;
423 | Paradis n’est pas miens, que j’ai au Seignor guerre.
424 | Je n’os Dieu reclamer ne ses sainz ne ses saintes,
425 | Las, que j’ai fet hommage au deable mains jointes.
426 | Li Maufez en a lettres de mon anel empraintes.
427 | Richece, mar te vi ! J’en avrai dolors maintes.
428 | Je n’os Dieu ne ses saintes ne ses sainz reclamer,
429 | Ne la tres douce Dame que chascuns doit amer.
430 | Més por ce qu’en li n’a felonie n’amer,
431 | Se je li cri merci nus ne m’en doit blasmer.
| C’est la proiere que Theophiles dist devant Nostre Dame
432 | Sainte roïne bele,
433 | Glorieuse pucele,
434 | Dame de grace plaine
435 | Par qui toz biens revele,
436 | Qu’au besoing vous apele
437 | Delivres est de paine ;
438 | Qu’a vous son cuer amaine
439 | Ou pardurable raine
440 | Avra joie novele.
441 | Arousable fontaine
442 | Et delitable et saine,
443 | A ton Filz me rapele[15] !
444 | En vostre douz servise
445 | Fu ja m’entente mise,
446 | Mes trop tost fui temptez.
447 | Par celui qui atise
448 | Le mal, et le bien brise, f. 301 v° 1
449 | Sui trop fort enchantez.
450 | Car me desenchantez,
451 | Que vostre volentez
452 | Est plaine de franchise,
453 | Ou de granz orfentez
454 | Sera mes cors rentez
455 | Devant la fort justice.
456 | Dame sainte Marie,
457 | Mon corage varie
458 | Ainsi que il te serve,
459 | Ou ja mes n’ert tarie
460 | Ma dolors ne garie,
461 | Ains sera m’ame serve.
462 | Ci avra dure verve
463 | S’ainz que la mors m’enerve
464 | En vous ne se marie
465 | M’ame qui vous enterve.
466 | Souffrez li cors deserve
467 | L’ame ne soit perie.
468 | Dame de charité
469 | Qui par humilité
470 | Portas nostre salu,
471 | Qui toz nous a geté
472 | De duel et de vilté
473 | Et d’enferne palu,
474 | Dame, je te salu !
475 | Ton salu m’a valu,
476 | Jel sai de verité.
477 | Gar qu’avoec Tentalu
478 | En enfer le jalu
479 | Ne praingne m’erité.
480 | En enfer ert offerte,
481 | Dont la porte est ouverte,
482 | M’ame par mon outrage.
483 | Ci avra dure perte
484 | Et grant folie aperte,
485 | Se la praing herbregage.
486 | Dame, or te faz hommage :
487 | Torne ton douz visage.
488 | Por ma dure deserte,
489 | El non ton Filz le sage,
490 | Ne soffrir que mi gage
491 | Voisent a tel poverte !
492 | Si comme en la verriere
493 | Entre et reva arriere
494 | Li solaus que n’entame,
495 | Ainsinc fus virge entiere
496 | Quant Diex, qui es ciex iere,
497 | Fist de toi mere et dame.
498 | Ha ! resplendissant jame,
499 | Tendre et piteuse fame, f. 301 v° 2
500 | Car entent ma proiere,
501 | Que mon vil cors et m’ame
502 | De pardurable flame
503 | Rapelaisses arriere.
504 | Roïne debonaire,
505 | Les iex du cuer m’esclaire
506 | Et l’obscurté m’esface,
507 | Si qu’a toi puisse plaire
508 | Et ta volenté faire :
509 | Car m’en done la grace.
510 | Trop ai eü espace
511 | D’estre en obscure trace ;
512 | Encor m’i cuident traire
513 | Li serf de pute estrace.
514 | Dame, ja toi ne place
515 | Qu’il facent tel contraire !
516 | En vilté, en ordure,
517 | En vie trop obscure
518 | Ai esté lonc termine :
519 | Roïne nete et pure,
520 | Quar me pren en ta cure
521 | Et si me medecine[16].
522 | Par ta vertu devine
523 | Qu’adés est enterine,
524 | Fai dedenz mon cuer luire
525 | La clarté pure et fine,
526 | Et les iex m’enlumine,
527 | Que ne m’en voi conduire[17].
528 | Li proieres qui proie
529 | M’a ja mis en sa proie :
530 | Pris serai et preez,
531 | Trop asprement m’asproie.
532 | Dame, ton chier Filz proie
533 | Que soie despreez.
534 | Dame, car leur veez,
535 | Qui mes mesfez veez,
536 | Que n’avoie a leur voie.
537 | Vous qui lasus seez,
538 | M’ame leur deveez,
539 | Que nus d’aus ne la voie.
| Ici parole Nostre Dame a Theophile et dist :
540 | Qui es tu, va, qui vas par ci ?
| [THEOPHILES]
541 | Ha ! Dame, aiez de moi merci !
542 | C’est li chetis
543 | Theophiles, li entrepris,
544 | Que maufé ont loié et pris.
545 | Or vieng proier
546 | A vous, Dame, et merci crier, f. 301 r° 1
547 | Que ne gart l’eure qu’asproier
548 | Me viengne cil
549 | Qui m’a mis a si grant escil.
550 | Tu me tenis ja por ton fil,
551 | Roïne bele.
| NOSTRE DAME parole :
552 | Je n’ai cure de ta favele.
553 | Va t’en, is fors de ma chapele.
| THEOPHILES parole :
554 | Dame, je n’ose[18].
555 | Flors d’aiglentier et lis et rose,
556 | En qui li Filz Dieu se repose,
557 | Que ferai gié ?
558 | Malement me sent engagié
559 | Envers le Maufé enragié.
560 | Ne sai que faire :
561 | Ja més ne finirai de brere.
562 | Virge, pucele debonere,
563 | Dame honoree,
564 | Bien sera m’ame devoree,
565 | Qu’en enfer fera demoree
566 | Avoec Cahu[19].
| NOSTRE DAME
567 | Theophiles, je t’ai seü
568 | Ca en arriere a moi eü.
569 | Saches de voir,
570 | Ta chartre te ferai ravoir
571 | Que tu baillas par nonsavoir.
572 | Je la vois querre.
| Ici va Nostre Dame por la chartre Theophile.
573 | Sathan ! Sathan ! es tu en serre ?
574 | S’es or venuz en ceste terre
575 | Por commencier a mon clerc guerre,
576 | Mar le penssas.
577 | Rent la chartre que du clerc as,
578 | Quar tu as fet trop vilain cas.
| SATHAN parole :
579 | Je vous la rande !
580 | J’aim miex assez que l’en me pende !
581 | Ja li rendi je sa provande,
582 | Et il me fist de lui offrande
583 | Sanz demorance,
584 | De cors et d’ame et de sustance.
| NOSTRE DAME
585 | Et je te foulerai la pance !
| Ici aporte Nostre Dame la chartre a Theophile.
586 | Amis, ta chartre te raport.
587 | Arivez fusses a mal port
588 | Ou il n’a solaz ne deport. f. 302 r°
589 | A moi entent :
590 | Va a l’evesque et plus n’atent ;
591 | De la chartre li fait present
592 | Et qu’il la lise
593 | Devant le pueple en sainte yglise,
594 | Que bone gent n’en soit sorprise
595 | Par tel barate.
596 | Trop aime avoir qui si l’achate :
597 | L’ame en est et honteuse et mate.
| THEOPHILE
598 | Volentiers, Dame !
599 | Bien fusse mors de cors et d’ame.
600 | Sa paine pert qui ainsi same,
601 | Ce voi je bien.
| Ici vient Theophiles a l’evesque
| et li baille sa chartre et dist :
602 | Sire, oiez moi, por Dieu merci !
603 | Quoi que j’aie fet, or sui ci.
604 | Par tens savroiz
605 | De qoi j’ai molt esté destroiz.
606 | Povres et nus, maigres et froiz
607 | Fui par defaute.
608 | Anemis, qui les bons assaute,
609 | Ot fet a m’ame geter faute[20]
610 | Dont mors estoie.
611 | La Dame qui les siens avoie
612 | M’a desvoié de male voie
613 | Ou avoiez
614 | Estoie, et si forvoiez
615 | Qu’en enfer fusse convoiez
616 | Par le deable,
617 | Que Dieu, le pere esperitable,
618 | En toute ouvraingne charitable,
619 | Lessier me fist.
620 | Ma chartre en ot de quanqu’il dist ;
621 | Seelé fu quanqu’il requist.
622 | Molt me greva,
623 | Por poi li cuers ne me creva.
624 | La Virge la me raporta,
625 | Qu’a Dieu est mere,
626 | La qui bonté est pure et clere.
627 | Si vous vueil prier, com mon pere,
628 | Qu’el soit leüe,
629 | Qu’autre gent n’en soit deceüe
630 | Qui n’ont encore aperceüe
631 | Tel tricherie.
| Ici list l’evesque la chartre et dist :
632 | Oiez, por Dieu le Filz Marie,
633 | Bone gent, si orrez la vie
634 | De Theophile f. 302 v° 1
635 | Qui Anemis servi de guile.
636 | Ausi voir comme est Evangile
637 | Est ceste chose ;
638 | Si vous doit bien estre desclose.
639 | Or escoutez que vous propose.
640 | « A toz cels qui verront ceste lettre commune
641 | Fet Sathan a savoir que ja torna fortune,
642 | Que Theophiles ot a l’evesque rancune,
643 | Ne li lessa l’evesque seignorie nesune.
644 | Il fu desesperez quant l’en li fist l’outrage ;
645 | A Salatin s’en vient qui ot el cors la rage,
646 | Et dist qu’il li feroit molt volentiers hommage,
647 | Se rendre li pooit s’onor et son domage.
648 | Je le guerroiai tant com mena sainte vie,
649 | C’onques ne poi avoir desor lui seignorie.
650 | Quant il me vint requerre, j’oi de lui grant envie.
651 | Et lors me fist hommage, si rot sa seignorie.
652 | De l’anel de son doit seela ceste letre,
653 | De son sanc les escrist, autre enque n’i fist metre,
654 | Ains que je me vousisse de lui point entremetre
655 | Ne que je le feïsse en dignité remetre. »
656 | Issi ouvra icil preudom.
657 | Delivré l’a tout a bandon
658 | La Dieu ancele.
659 | Marie, la virge pucele,
660 | Delivré l’a de tel querelle.
661 | Chantons tuit por ceste novele.
662 | Or levez sus,
663 | Disons : « Te Deum laudamus ».
| Explicit le miracle de Theophile.

Manuscrits : A, f. 298 v° ; C, f. 83 r° (v. 384-431) et 84 r° (v. 432-539). Texte de A.
Leçons du ms. corrigées : 159. A Gi ai - 565. A e. sera d.
Toutefois, C étant le manuscrit de base de la présente édition, on reproduit ci-dessous in extenso sa version du passage de la pièce qu’il contient, et qu’il présente sous la forme de deux poèmes indépendants et séparés.
CI ENCOUMENCE LA REPENTANCE THEOPHILUS.
(384) Ha ! laz, chetiz, dolanz, que porrai devenir ?
Terre, coument me puez porteir ne soutenir,
Quant j’ai Dieu renoié, et celui vox tenir
A seigneur et a maitre qui tant mal fait venir ?
II
(388) Or ai Dieu renoié, ne puet estre teü.
Si ai laissié le baume, pris me sui au seü.
De moi a pris la chartre et le brief receü
Mauffeiz, si li rendrai de m’arme le treü.
III
(392) Hé ! Diex, que feras tu de cest chetif dolant
De cui l’arme en ira en enfer le buillant
Et li maufei l’iront a lor piez defolant ? f. 83 v° 1
Haï ! terre, car huevre, si me vai engoulant !
IV
(396) Sire Diex, que fera ciz dolenz esbahiz
Qui de Dieu et dou monde est hueiz et haïz
Et des maufeiz d’enfer engigniez et traïz ?
Dont sui ge de trestouz chaciez et envaïz ?
V
(400) Ha ! las, com j’ai estei plains de grant nonsavoir
Quant j’ai Dieu renoié por un petit d’avoir !
Les richesces dou monde que je voloie avoir
M’ont getei en tel leu dont ne me puis ravoir.
VI
(404) Sathan, plus de .VII. anz ai senti ton sentier,
Mauz chanz m’ont fait chanteir li vin de mon chantier,
Mout felonesse rente m’en rendront mi rentier,
Ma char charpenteront li felon charpentier.
VII
(408) Arme doit hon ameir : m’arme n’iert pas amee.
N’oz demandeir la Dame qu’ele ne soit dampnee.
Trop a male semance en sa maison semee
De cui l’arme sera / en enfer seursemee. f. 83 v°2
VIII
(412) Ha ! laz, con fou bailli et com foie baillie !
Or sui ge mau bailliz et m’arme mau baillie !
S’or m’ozoie baillier a la douce baillie,
G’i seroie bailliez et m’arme ja baillie.
IX
(416) Ors sui, et ordeneiz doit aleir en ordure.
Ordement ai ovrei, ce seit cil qui or dure
Et qui toz fors durra : c’en avrai la mort dure.
Maufeiz, com m’aveiz mort de mauvaise morsure !
X
(420) Or n’ai je remenance ne en ciel ne en terre.
Ha ! laz, ou est li leuz qui me puisse sofferre ?
Enfers ne me plaist pas ou je me volz offerre,
Paradix n’est pas miens, car j’ai au Seigneur guerre.
XI
(424) Je n’oz Dieu reclameir ne ces sains ne ces saintes,
Laz, que j’ai fait homage au deable mains jointes.
Li maufeiz en a lettres de mon annel empraintes.
Richesce, mar te vi : j’en avrai doleurs maintes.
XII
(428) Je n’oz Dieu ne ces saintes ne ces saints reclameir,
Ne la tres douce Dame que chacuns doit ameir.
Mais por ce qu’en li n’a felonie n’ameir,
Ce ge li cri merci, nuns ne m’en doit blameir.
Explicit.
C’EST LA PRIERE THEOPHILUS.
I
(432) Sainte Marie bele,
Glorieuze pucele,
Dame de grace plainne,
Par cui toz bienz revele,
Qu’au besoig vos apele
Delivres est de painne ;
(438) Qu’a vos son cuer amainne
En pardurable rainne
Avra joie novele.
Arousable fontainne
Et delitable et sainne,
A ton Fil me rapele !
II
(444) [En vo]tre doulz servise
[Fu j]a m’entente mise,
Ma[is tr]op tost fui tenteiz.
Par celui qui atize
Le mal, et le bien brize,
Sui trop fort enchanteiz.
(450) Car me desenchanteiz,
Que votre volenteiz
Est plainne de franchize,
Ou de granz orfenteiz
Sera mes cors renteiz
Devant la fort justise.
III
(456) Dame sainte Marie,
Mon corage varie
Ainsi que il te serve,
Ou jamais n’iert tarie f. 84 r° 1
Ma doleurs ne garie,
Ainz sera m’arme serve.
(462) Ci avra dure verve,
S’ainz que la mors m’enerve
En vous ne se marie
M’arme qui vos enterve.
Soffreiz li cors deserve
Qu’ele ne soit perie.
IV
(468) Dame de charitei,
Qui par humilitei
Portas notre salu,
Qui toz nos as getei
D’enfer et de vitei
Et d’enferne palu,
(474) Dame, je te salu.
Tes saluz m’a valu,
Jou sai de veritei.
Gart qu’avec Tentalu
En enfer le jalu
Ne preigne m’eritei.
V
(480) En enfer est offerte,
Dont la porte est overte,
M’arme par mon outrage.
Ci avra dure perte
Et grant folie aperte
Se la prent habertage.
(486) Dame, or te fas homage :
Torne ton dolz visage.
Por ma dure deserte,
Envers ton Fil lou sage,
Ne soffrir que mi gage
Voisent en tel poverte.
VI
(492) Si come en la verriere
Entre et reva arriere
Li solaux que n’entame, f. 84 v°1
Ausi fus vierge entiere
Quant Diex, qui en cielz iere,
Fit de toi mere et dam[e].
(498) Ha ! resplandissans jame,
Tanrre et piteuze fame,
Car entent ma proiere,
Que mon vil cors et m’ame
De pardurable flame
Fai retorneir ariere.
VII
(504) Roïne debonaire,
Les yex dou cuer m’esclaire
Et l’ocurtei efface,
Si qu’a toi puisse plaire
Et ta volentei faire :
Car m’en done la grace.
(510) Trop ai eü espace
D’estre en ocure trace.
Ancor m’i cuident traire
Li serf de pute estrace :
Dame, ja toi ne place
Qu’il fassent teil contraire !
VIII
(516) En viltei, en ordure,
En vie trop oscure
Ai estei lonc termine :
Roïne nete et pure,
Car me pren en ta cure
Et si me medicine.
(522) Par ta vertu devine
Qu’adés est enterine,
Fai dedens mon cuer luire
Ta clartei pure et fine
Et les iex m’enlumine,
Que ne me voi conduire.
IX
(528) Li proierres qui proie
M’a ja pris en sa proie : f. 84 v°2
Pris serai et preeiz.
Trop asprement m’asproie.
Dame, ton chier fil proie
Que soie despreeiz.
(534) Dame, car lor veeiz,
Qui mes meffaiz veeiz,
Que n’avoie a lor voie.
Vos qui lasus seeiz,
M’arme lor deveeiz,
Que nunc d’eulz ne la voie.
Explicit.

[1] Cf. Griesche d’été 22-24. Et Morawski 508. « Mater dans l’angle » signifie, bien entendu, mettre échec et mat en acculant le roi dans un angle de l’échiquier.

[2] Mot à mot : « ma vielle est brisée ».

[3] Sur la construction et le sens des v. 81-89, voir F.-B. II, 182. La traduction proposée ici suppose qu’il s’agit d’une construction conditionnelle qui n’emploie pas la conjonction si (se) au début de la subordonnée et la remplace : 1) par l’emploi du mode conditionnel ; 2) par l’inversion du sujet dans la subordonnée ; 3) par le renvoi, au début de la principale, à l’hypothèse émise dans la subordonnée au moyen de et. Cf. l’exemple tiré de Villehardouin que donne F-B. et la possibilité de construction analogue qui existe en allemand. C’est la solution vers laquelle semble pencher F.-B. (II, 182). Mais on peut considérer aussi que toute la phrase est interrogative et que les v. 87-89 sous-entendent l’idée de « vouloir ». C’est la solution retenue par R. Dubuis et J. Dufournet.

[4] Cf. Voie d’Humilité (Paradis) 318.

[5] C-à-d. : « Je te donne une bonne suée en t’obligeant à courir pour répondre à mon appel ».

[6] L’offrande est ce qu’on donne au prêtre pendant l’office en même temps que l’on baise la patène qu’il tend. Traditionnellement avare, mais peut-être aussi gauche et embarrassé, le vilain va à l’offrande en traînant les pieds.

[7] On a proposé de corriger ce vers en : « Voir, sire, je fui chanceliers ». Mais F.-B. (II, 188) observe que la réputation d’âpreté des chanceliers, chargés de tenir les comptes, suffit à rendre cohérente la réplique de Théophile.

[8] Théophile affecte avec insolence de prendre à la lettre la salutation de bienvenue de l’évêque.

[9] Cf. Morawski 311.

[10] Le plus mauvais des coups au jeu de dés.

[11] L’insolence de Théophile se manifeste par un jeu de mots analogue à celui auquel il s’est livré devant l’évêque au v. 321 (voir ci-dessus n. 8). Ici il feint d’entendre pris, première personne de l’indicatif présent de prisier, estimer, comme le participe passé du verbe prendre.

[12] C’est ici que commence l’extrait qui figure dans le manuscrit C. La didascalie de A est remplacée par la rubrique : Ci encoumence la repentance Theophilus.

[13] Cf. F.-B. II, 194. Le sureau, dont l’odeur peut être désagréable, est opposé au baume, résine odoriférante. Le baume tient une place importante dans l’imaginaire médiéval, ainsi que l’aspic, gardien de l’arbre à baume, dont les bestiaires décrivent les mœurs étranges.

[14] Cf. Repentance Rutebeuf 45.

[15] Le contexte invite à donner à rapele le même sens qu’au substantif rapeleresse, appliqué à la Vierge dans son rôle d’intercesseur (Godefroy VI, 598 a ; T.-L. VIII, 291, 43-46).

[16] Cf. Repentance Rutebeuf 44 et 49 sq. ; Ave Maria Rutebeuf 43.

[17] Cf. F.-B. II, 198.

[18] Comme la suite le montre, Théophile craint, s’il sort de la chapelle, d’être saisi par le diable.

[19] Cahu, qui est ici le nom d’un diable, apparaît dans les chansons de geste comme celui d’un dieu sarrasin.

[20] geter faute, « jeter les dés en perdant le coup ». Cf. T.-L. III, 1663, 15-23.