Panorama des principales éditions des œuvres de Rutebeuf.

Michel Zink, La vie de Sainte Élysabel

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 2, pp. 118-224.
| CI ENCOUMENCE LA VIE DE SAINTE ELYZABEL, FILLE AU ROI DE HONGRIE
1 | Cil Sires dit, que hon aeure :
2 | « Ne doit mangier qui ne labeure[1] » ;
3 | Mais qui bien porroit laborer
4 | Et en laborant aoreir
5 | Jhesu, le Pere esperitable,
6 | La cui loange est parmenable[2],
7 | Le preu feroit de cors et d’arme.
8 | Or pri la glorieuze Dame,
9 | La Vierge pucele Marie,
10 | Par cui toute fame est garie
11 | Qui la wet prier et ameir,
12 | Que je puisse en teil leu semeir
13 | Ma parole et mon dit retraire[3]
14 | (Car autre labour ne sai faire[4])
15 | Et que cele en bon grei le preingne
16 | Por cui j’enpraing ceste besoigne,
17 | Ysabiaus, fame au roi Thiebaut, f. 27 v° 2
18 | Que Dieux face hatié et baut
19 | En son roiaume o ces amis
20 | Lai ou ces deciples a mis.
21 | Por li me wel je entremetre
22 | De ceste estoire en rime metre
23 | Qui est venue de Hongrie,
24 | Si est li Procés et la Vie
25 | D’une dame que Jhezu Criz
26 | Ama tant, ce dit li escriz,
27 | Qu’il l’apela a son servize.
28 | De lei list on en sainte Eglize[5].
29 | Si com hon tient le lis a bel,
30 | Doit hon tenir sainte Ysabel
31 | A sainte, a sage et a senee.
32 | Vers Dieu ce fu si asenee
33 | Que toz i fu ces cuers entiers
34 | Et s’atendue et ces mestiers.
35 | Ysabiaus fu moult gentiz fame
36 | De grant linage et bone dame,
37 | De rois, d’empereours, de contes,
38 | Si com nos raconte li contes.
39 | La renomee de s’estoire
40 | Alat a la pape Gregoire.
41 | VIII apostoles ot a Roume
42 | Devant cestui, ce est la soume,
43 | Qui furent nomei par cest non.
44 | Preudons fu et de grant renon,
45 | Et droiz peires en veritei
46 | Et au pueple et a la citei.
47 | Chacun de la dame parla
48 | Et des miracles que par la
49 | Faisoit de contraiz redrecier,
50 | De sours oïr, foulz radrecier,
51 | De malades doneir santei,
52 | D’autres miracles a plantei. f. 28 r° 1
53 | Quant notre peres l’apostoles
54 | Ot entendues les paroles
55 | Et la sainte vie a celi[6],
56 | Moult li plut et li abeli.
57 | Par sairemens le fist enquerre
58 | Au granz preudomes de la terre,
59 | C’om li mandast par letres clozes
60 | Le procés et toutes les chozes
61 | Que hon en la dame savoit
62 | Qui si grant renomee avoit.
63 | Li grant preudome net et pur
64 | S’en alerent droit a Mapur,
65 | La ou ceste dame repoze,
66 | Por mieuz enquerre ceste choze.
67 | Si assemblerent, ce me cemble,
68 | Evesque et arcevesque encemble
69 | Et preudomes religieuz
70 | Qui n’estoient pas envieuz
71 | De dire fable en leu de voir.
72 | Quanque on puet aparsovoir
73 | De ces miracles et troveir,
74 | Quanqu’om pooit par droit proveir,
75 | Enquistrent bien icil preudome
76 | Dont je pas les nons ne vos nome.
77 | Et nonporquant inelement
78 | Ce il ne fussent alemant
79 | Les nomasse, mais ce seroit
80 | Tenz perduz qui les nomeroit.
81 | Plus tost les nomasse et ansois
82 | Ce ce fust langages fransois.
83 | Mais n’ai mestier de dire fable :
84 | Preudome furent et creable[7].
85 | Ces preude genz firent escrire
86 | En perchemin et clore en cyre
87 | Quanqu’il porent aparsouvoir, f. 28 r° 2
88 | Sens assembleir mensonge a voir.
89 | Li messagier furent mandei,
90 | Onques n’i ot contremandei.
91 | Assemblent soi, assemblei furent,
92 | Encemble, ce me cemble, murent.
93 | Lor besoignes bien atornees,
94 | Tant alerent par lor jornees
95 | La voie plainne et la perrouze,
96 | Le pape truevent a Perrouze.
97 | Tost fu la novele seüe ;
98 | La pietaille c’est esmeüe :
99 | Chacuns vient, chacuns i acourt.
100 | Li mesagier vindrent a court,
101 | L’apostole baillent l’escrit
102 | La ou li fait furent escrit
103 | De la dame vaillant et sage.
104 | Mout furent joï li message.
105 | L’apostoles les lettres euvre
106 | La ou li procés et li euvre
107 | De cele dame fu descrite
108 | Qui si fu de tres grant merite.
109 | Cil sainz preudons la letre lit :
110 | Li lires mout li abelit.
111 | Moult prise la dame et honeure,
112 | Por la dame de pitié pleure
113 | Et de grant joie ausiment.
114 | Que vos iroie plus rimant ?
115 | Saintefiee fu et sainte.
116 | Puis fist ele miracle mainte
117 | Que vos m’orroiz retraire et dire.
118 | Dés or coumance la matire.
119 | Ce fu donei a la Perrouze
120 | Por la dame religiouze
121 | De bone conversacion,
122 | En l’an de l’incarnacion f. 28 v° 1
123 | Mil et .II. cens et quatre et trente,
124 | Si com l’escriture le chante.
125 | Por noiant vit qui ne s’avoie.
126 | Qui ne wet tenir bone voie
127 | Tost est de voie desvoiez.
128 | Por ce vos pri que vos voiez
129 | La vanité de ceste vie
130 | Ou tant a rancune et envie.
131 | Cil qui tout voit nos ravoia,
132 | Qui de paradix la voie a
133 | Batue por nos avoier.
134 | Veeiz prevost, veeiz voier[8],
135 | Voie chacuns, voie chacune :
136 | Or n’i a il voie que une.
137 | Qui l’autre voie avoiera,
138 | Foulz iert qui le convoiera.
139 | N’i fu pas la dame avoïe
140 | Qui des anges fu convoïe
141 | Lasus en paradix celestre
142 | Quant dou siecle deguerpi l’estre,
143 | Car sainte vie et nete et monde
144 | Out menei la dame en cest monde.
145 | Au roi de Hongrie fu fille.
146 | Sa Vie[9], qui pas ne l’aville,
147 | Dit que dame fut de Turinge.
148 | Asseiz souvent laissa le linge
149 | Et si frota le doz au lange[10].
150 | Asseiz ce fist dou siecle estrange.
151 | A Dieu servir vout son cuer mettre
152 | Car, si com tesmoigne la lettre,
153 | Vertuz planta dedens son cuer :
154 | Auz euvres parut par defuer.
155 | Touz vices de sa vie osta :
156 | De Dieu s’oste qui teil oste a,
157 | Ne puet ameir Dieu par amors. f. 28 v° 2
158 | Escole fu de bones mors,
159 | Essamples fu de penitance
160 | Et droiz miraours d’ynnocence,
161 | Si com briement l’orroiz retraire,
162 | Mais qu’il ne vos doie desplaire.
163 | Si honeste vie mena
164 | Tant com en cest siecle regna,
165 | Dés qu’ele n’avoit que .V. anz
166 | Juqu’ele en ot je ne sai quanz,
167 | C’est a dire toute sa vie,
168 | Que d’autre vie n’ot envie,
169 | Si com li preudome l’enquistrent
170 | Qui a l’apostole le distrent.
171 | N’osta donc bien vices de li
172 | Cele qu’a Dieu tant abeli,
173 | Quant ele, qui si gentiz dame
174 | Estoit come plus puet estre fame,
175 | Fuioit les vaniteiz dou siecle
176 | Et encignoit la droite riegle
177 | D’avoir le regne pardurable
178 | Avec le Peire esperitable
179 | A ceux qui avec li estoient,
180 | Qui de teil vie la savoient ?
181 | Orgueil, ireur et gloutenie
182 | Et vices dont l’arme est honie,
183 | Luxure, accide[11] et avarice,
184 | Et puis aprés le vilain vice
185 | Qui a non envie la male,
186 | Qui l’envieuz fait morne et pale,
187 | Osta si et mit a senestre
188 | Que Diex en ama miex son estre.
189 | Por ce que sarmoneir me grieve,
190 | Le prologue briement achieve,
191 | Que ma matiere ne destruie :
192 | Hon dit que biaux chanters anuie[12]. f. 29 r° 1
193 | Or m’estuet brief voie tenir,
194 | A mon propoz m’estuet venir.
195 | Escouteiz donc, ne faites noize,
196 | Si orroiz ja, c’il ne vos poize,
197 | Les miracles apers et biauz
198 | Que ma dame sainte Ysabiaus
199 | Fist a sa vie et a sa mort.
200 | Ainz puis meilleur dame ne mort
201 | La mors qu’ele vint cele mordre
202 | Qu’a Dieu servir se vout amordre.
203 | Ne tint mie trop le cors chier :
204 | Avant se laissast escorchier
205 | Qu’au cors feïst sa volentei,
206 | Tant ot le cuer a Dieu plantei.
207 | En quatre pars est devisee
208 | Sa Vie qui tant est loee.
209 | La premiere partie dist
210 | Les euvres qu’en sa vie fist :
211 | Coument a Dieu servir aprist,
212 | Juques lors qu’ele mari prist
213 | Coument ce tint et nete et monde.
214 | Or dit la partie seconde
215 | Coument ele fut preuz et sage
216 | Puis qu’ele entra en mariage.
217 | La tierce partie devise
218 | En queil maniere et en queil guise
219 | Vesqui puis la mort son seigneur
220 | Qui tant la tin a grant honeur,
221 | Tant que par grant devocion
222 | Prit l’abit de religion.
223 | Ne vos wel pas faire lonc conte :
224 | La quarte partie raconte
225 | Coument cele qui teil fin a
226 | Sa vie en l’Ordre defina.
227 | Puis orroiz en la fin dou livre, f. 29 r° 2
228 | Se Jhesucriz santei me livre,
229 | Miracles une finitei
230 | Que cil de sa voizinetei,
231 | Qui furent creable et preudome,
232 | Proverent a la cort de Rome.
233 | Moult est muzars qui Dieu ne croit,
234 | Et cil mauvais qui ce recroit
235 | De celui Seigneur criembre et croire
236 | Qui nule fois ne seit recroire
237 | D’acroitre seux qui en lui croient.
238 | Donc sont cil fol qui ce recroient
239 | Qu’au Criatour merci ne crient.
240 | Cil qui de cuer ver li s’escrient,
241 | C’il ont el Creator creance,
242 | Endroit de moi je croi en ce
243 | Que lor larmes, lor pleurs, lor criz
244 | (Ou David ment en ces escriz[13])
245 | Seront en joie converti.
246 | Et cil seront acuverti
247 | Qu’adés acroient seur lor piaux,
248 | Car li paiers n’iert mie biaux.
249 | Ceste dame qui en Dieu crut,
250 | Qui seur ces piaux petit acrut,
251 | Se dut bien vers Dieu apaier,
252 | Car de legier le pot paier.
253 | Or dit l’estoire ci endroit
254 | .V. anz avoit d’aage droit
255 | Sainte Ysabiaux, la Dieu amie,
256 | La fille le roi de Hongrie,
257 | Quant a bien faire conmensa.
258 | Dés les .V. ans et puis ensa
259 | Ot avec lui une pucele
260 | Qui avoit auteil non com ele[14]
261 | Et vierge estoit er monde et nete,
262 | Pucele non, mais pucelete. f. 29 v° 1
263 | Avec li fu por li esbatre :
264 | L’une ot .V. anz et l’autre quatre.
265 | A cele vierge fu requis
266 | Et bien encerchié et enquis,
267 | Qu’avec la dame avoit estei
268 | Et maint yver et maint estei,
269 | Qu’ele deïst tot le covainne
270 | Coument la dame se demainne.
271 | Cele jura et dit aprés :
272 | « Or escouteiz, traeiz vos prés,
273 | S’orroiz, dit ele, de celi
274 | Qu’a Dieu et au siecle abeli.
275 | Je vos di, et seur ma creance,
276 | Que ceste dame dés c’enfance.
277 | Si mit toute s’entencion
278 | En Dieu et en religion :
279 | Ce fut ces droiz entendementz,
280 | Ces geuz et ces esbatemenz.
281 | Car dés lors que .V. anz n’avoit,
282 | Ja soit ce lettres ne savoit,
283 | Portoit .I. sautier a l’eglize
284 | Si com por dire son servize.
285 | Leiz l’auteil voloit demoreir
286 | Si com c’ele seüst oreir.
287 | Afflictions faisoit el toutes.
288 | A nuz genoulz et a nuz coutes,
289 | Au pavement joignoit sa bouche :
290 | N’i savoit nul vilain reprouche.
291 | Li enfant qu’avec li estoient
292 | Un geu souventes fois faisoient
293 | Si com de sallir a un pié ;
294 | Et cele par grant amistié
295 | Si c’en fuioit vers la chapele
296 | Et laissoit chacune pucele
297 | Si com s’adés deüst saillir[15]. f. 29 v° 2
298 | Quant a l’entreir douvoit faillir,
299 | Tant avoit cuer fin et entier
300 | Que por Dieu baisoit le sentier.
301 | Sachiez, ja ne fust en ce leu,
302 | C’ele joast a queilque geu,
303 | Que s’esperance et sa memoire
304 | Ne fust a Dieu, le Roi de gloire.
305 | Car se li cors jooit la fuer,
306 | A Dieu avoit fichié le cuer.
307 | Ainsi jooit sanz cuer li cors,
308 | Li uns a Dieu, l’autre la fors.
309 | A aucune des puceletes
310 | Dizoit : « Je wel leiz moi te metes
311 | Si te wel prier et requerre
312 | Que nos mesurons a la terre,
313 | Car de savoir sui mout engranz
314 | La queiz de nos .II. est plus granz. »
315 | Si n’avoit de mesurer cure :
316 | Por li couvrir par la mesure
317 | Voloit que plus de bien feïst
318 | Et plus de proieres deïst.
319 | Ancor vos di ge derechief
320 | Porce que saint Jehan en chief
321 | Est garde de toute chastee,
322 | Que la soie ne fust gastee,
323 | Por ce i avoit s’amor mise
324 | Et son cuer mis en son servize.
325 | Celui ewangelistre amoit,
326 | Aprés Dieu seigneur le clamoit.
327 | S’om li demandoit por celui,
328 | Ele n’escondizoit nelui.
329 | Celui servi, celui ama,
330 | Aprés Dieu son cuer et s’arme a
331 | Mis a celui dou tout en garde.
332 | Ne fist pas que fole musarde. f. 30 r° 1
333 | Se hom li eüst choze faite
334 | Dont ele fust en iror traite,
335 | Por saint Jehan l’Ewangelistre,
336 | Son droit maitre et son droit menistre,
337 | Li estoit dou tout pardonei,
338 | Que ja puis n’en fust mot sonei.
339 | Ancor vos di, c’il avenist
340 | Qu’aleir gezir la couvenist,
341 | C’ele n’eüst asseiz prié
342 | Dieu et de cuer regracié,
343 | Ele prioit dans son lit tant
344 | Que mout c’i aloit delitant.
345 | Aprés vos di a briez paroles :
346 | En geuz, en festes, en quaroles
347 | Et a quanque enfant doit plaire,
348 | Si com c’el n’en eüst que faire,
349 | Laissoit ele, saichiez sanz doute,
350 | Car ne prisoit gaires teil route
351 | Envers l’ami c’om doit ameir,
352 | En cui amors n’a point d’ameir.
353 | Ensi vesqui en sa jonesce.
354 | Asseiz ot anui et destresse
355 | Ansois qu’ele fust mariee,
356 | Car a norrir estoit livree
357 | Au plus granz seigneurs de l’empire.
358 | De toute gent estoit la pire
359 | Qui fust en la maison son peire.
360 | Dure gent i out et ameire
361 | Envers li plus qu’il ne dovoient.
362 | Par envie moult la grevoient,
363 | Tant i avoit venin et fiel.
364 | « Ceste pantra la grue au ciel »,
365 | Fasoient il par ataïne,
366 | Tant avoient en li haÿne
367 | Por ce qu’onestement vivoit, f. 30 r° 2
368 | Et li faus envieuz qui voit
369 | Honeste gent d’oneste vie
370 | A toz jors d’eulz greveir envie.
371 | Avant que son seigneur eüst
372 | Ne que de l’avoir riens seüst
373 | Fors ensi com la gent devine,
374 | Cil qui savoient la couvine
375 | Son seigneur li blament souvent
376 | Et li aloient reprouvent
377 | Ce que il la voloit ja prendre.
378 | Ce il li peüssent deffendre,
379 | Il li eüssent deffendu
380 | Que ja n’i eüst entendu.
381 | Et disoient sui concillier :
382 | « Nos nos poons moult mervillier
383 | Que beguins voleiz devenir[16].
384 | Ne vos en poeiz plus tenir :
385 | S’est folie qui vos enheite ! »
386 | Vollentiers l’eüssent soutraite
387 | Et menee a aucun manoir,
388 | Quant il virent que remanoir
389 | Ne porroit mais, c’est la parcloze,
390 | Et li eüssent fait teil choze
391 | Dont ele perdist son doaire
392 | Et s’en repairast au repaire
393 | Son pere dont ele iere issue.
394 | Mais Dieux l’en a bien deffendue,
395 | Car celui qui Diex prent en cure,
396 | Nuns ne li puet greveir ne nuire.
397 | Or aveiz oïe s’enfance
398 | Toute, fait cele, sanz doutance.
399 | — Bele suer, com bien puet avoir
400 | Que vos puissiez aparsavoir
401 | Qu’avec li conversei aveiz ?
402 | Dites le nos, se vos saveiz », f. 30 v° 1
403 | Distrent cil qui firent l’essai.
404 | « Sire, dist ele, je ne sai.
405 | Je di por voir, non pas devin,
406 | Dès lors qu’avec ma dame ving,
407 | Quatre anz avoie et ele cinc.
408 | Dès lors i ai estei ainsinc
409 | Tant qu’ele vesti robe grise
410 | (Tant vos en di, plus n’en devise)
411 | C’est a dire l’abit de l’Ordre,
412 | Qu’a teil amors ce vout amordre. »
413 | Piez poudreiz et pencee vole
414 | Et cil qui par cignier parole
415 | Sont troiz chozes, tot sanz doutance,
416 | Dont je n’ai pas bone esperance
417 | Ne nuns preudons ne doit avoir.
418 | Car par ces trois puet hon savoir,
419 | Qui a droit senz, le remenant.
420 | Qui lors va celui reprenant
421 | Et qui a bien faire l’enseigne,
422 | Si vaut autant com batre Seinne[17].
423 | Tout est perdu quanc’om li monstre :
424 | Dites li bien, il fera contre,
425 | Car il cuderoit estre pris
426 | C’il avoit a bien faire apris.
427 | Ne vaut noiant ; li cuers aprent,
428 | Li cuers enseigne et si reprent ;
429 | Au cuer va tout : qui a boen cuer
430 | Les oeuvres moutre par defuer.
431 | Li mauvais cuers fait mauvais home ;
432 | La preude fame et le preudome
433 | Fait li boenz cuers, n’en douteiz mie.
434 | Ceste qui a Dieu fu amie
435 | Et qui a Dieu ce vout doneir
436 | Ne s’en fist gaires sermoneir :
437 | Sa serve fu, bien le servi, f. 30 v° 2
438 | Par bien faire l’a deservi.
439 | Li boens sergens qui de cuer sert
440 | En bien servir l’amor desert
441 | De son seigneur par bien servir.
442 | Qui ne se voudra aservir,
443 | Je loz l’amou[r] de Dieu deserve
444 | Qui que il soit, ou sers ou serve.
445 | Car qui de cuer le servira,
446 | Bien sachiez qu’il deservira
447 | Par quoi l’arme de lui iert franche :
448 | Ci n’a mestier fuie ne guanche.
449 | Sainte Ysabiaux ot droit aage
450 | D’avoir ordre de mariage.
451 | Mari li donent ; mari a,
452 | Car cil qui bien la maria
453 | N’en douta gaires chevaliers
454 | Ne senechauz ne concilliers :
455 | Ce fu li rois qui tot aroie,
456 | Jhesucriz, qui les siens avoie.
457 | Or dit la seconde partie
458 | Que l’enfance est lors departie
459 | Que fame pert non de pucele.
460 | De ceste, qui dame novele
461 | Est orendroit, vos wel retraire :
462 | Or entendeiz de son afaire.
463 | Li preudome orent moult grant cure
464 | De savoir la veritei pure
465 | De la sainte vie de ceste.
466 | Mout en furent en grant enqueste.
467 | Yzentruz, qui fu veve fame
468 | Religioeuze et bone dame,
469 | Fu avec li .V. anz, se croi,
470 | De son conseil, de son secroi,
471 | Au vivant Loÿs Landegrave[18].
472 | Aprés i fu la dame vave f. 31 r° 1
473 | Puis que Loÿs fu trespasseiz
474 | Un an entier et plus asseiz,
475 | Tant qu’el ce fu a l’Ordre mise.
476 | Des enquereours fu requise
477 | Yzentruz de dire le voir.
478 | Jureir l’estut par estovoir.
479 | Yzentruz fist son sairement
480 | Et puis si dist apertement
481 | A son pooir la veritei :
482 | « Humble, plainne d’umilitei
483 | Est moult sainte Ysabiaus, fait ele.
484 | Ja ne queroit de la chapele
485 | Issir, ja ne querroit qu’oreir
486 | Et en orisons demoreir.
487 | Mout murmurent ces chamberieres
488 | Que jamais ne queroit arieres
489 | Venir dou moutier, ce lor cemble,
490 | Mais coiement d’entr’eles s’emble
491 | Et va Dieu prier en emblant :
492 | Jamais ne verroiz sa semblant.
493 | Quant plus iere en grant seignerie
494 | Et plus iere amee et chierie,
495 | Lors avoit ele un mandiant,
496 | Qu’ele n’alast Dieu obliant,
497 | Qui n’avoit pas la teste sainne ;
498 | Ainz vos di qu’il l’avoit si plainne
499 | D’une diverse maladie
500 | Que n’est pas droiz que je vos die
501 | (Senz nomeir la poeiz entendre),
502 | Que nuns n’i ozast la main tendre.
503 | Celui netioit et mundoit,
504 | Celui lavoit, celui tondoit :
505 | Plus li faisoit, que vos diroie,
506 | Que dire ne vos ozeroie.
507 | En son vergier menoit celui, f. 31 r° 2
508 | Por ce que ne veïst nelui
509 | Et que nuns hons ne la veïst.
510 | Et s’aucune la repreïst
511 | Et ele ne savoit que dire,
512 | Si prenoit par amours a rire.
513 | Entour li avoit .I. preudome
514 | Que chacuns maitre Corraz nome
515 | De Mapur, qui obediance
516 | Li fist faire par l’otroiance
517 | De son seigneur. Or soit seü
518 | De quoi l’obediance fu ;
519 | Qui le vodra savoir, sel sache :
520 | En l’abaïe de Senache,
521 | Qui est de sainte Katerine,
522 | Voa de pencee enterine
523 | A entreir, se trovons el livre,
524 | Se son seigneur pooit sorvivre.
525 | Puis aprés li fist estrangier
526 | Toute la viande a mangier
527 | Dont ele pence ne devine
528 | Qui soit venue de rapine.
529 | Et de ce ce garda si bien
530 | Que onques n’i mesprist de rien ;
531 | Car, quant la viande venoit
532 | De leu qu’ele soupesenoit,
533 | Et leiz son seigneur assise iere,
534 | Si deïssiez a sa meniere
535 | Qu’ele manjast, ce n’est pas fable,
536 | Plus que nuns qui fust a la table :
537 | Ce de mangier l’escondissoit
538 | Que sa et la le pain brisoit.
539 | Or savoient iteiz noveles
540 | Trois senz plus de ces damoizele[s] ;
541 | Son seigneur dient en apert
542 | Que il s’arme traït et pert f. 31 v° 1
543 | Et que jamais n’iert asolue
544 | De mangier viande tolue.
545 | Il lor repont : « Forment me grieve,
546 | Mais ne sai coument j’en achieve,
547 | Et sachiez je n’en mangeroie
548 | Ce les paroles n’en doutoie :
549 | Se g’en faz ce que faire doi,
550 | Ma gent me monterront au doi.
551 | Mais bien vos di certainnement,
552 | Se je puis vivre longuement,
553 | Seur toute riens que je propoze
554 | Moi amendeir de ceste choze. »
555 | Quant de droite rente venoit
556 | La viande, si la prenoit,
557 | Ou des biens de son droit doaire ;
558 | D’autre n’avoit ele que faire.
559 | De ceulz manjue, de ceulz use,
560 | Et ce cil faillent, si muze
561 | Et ele et toute sa maignie :
562 | Eiz vos sa vie desraignie.
563 | Mais a pluseurs seigneurs mandoit
564 | Et en present lor demandoit
565 | Qu’il li donassent de lor biens
566 | S’om ne trovast a vendre riens,
567 | Car de droite rente estoit cort
568 | Li biens qui venoit a la cort,
569 | Et ele avoit bien entendu
570 | Que li maitres or deffendu.
571 | Asseiz souvent manjassent bien
572 | Moult volentiers, ele et li sien,
573 | Dou pain, se assez en eüssent
574 | Que sanz doute mangier peüssent.
575 | Et a la table endroit de soi
576 | Avoit souvent et fain et soi.
577 | Asseiz parlerent maintes bouches f. 31 v° 2
578 | Et distrent moult de teiz reprouches
579 | Qui ne furent ne bel ne gent ;
580 | Cil n’ierent pas estrange gent,
581 | Mais de la gent de lor hosteil,
582 | Et dient c’onques mais n’ot teil
583 | Mari dame com ceste la.
584 | Chacuns le dit, nuns nel cela.
585 | Jamais ne li fust nuns anuiz
586 | A releveir chacune nuit
587 | Por aleir a l’eglize oreir,
588 | Et tant i voloit demoreir
589 | Que nuns penceir ne l’ozeroit :
590 | Dou dire, folie seroit.
591 | Moult souvent li dizoit ses sires :
592 | « Dame, vaurroit i riens li dires ?
593 | Je dout mout que mal ne vos face
594 | Que n’aveiz de repoz espace.
595 | Cui adés covient endureir,
596 | Je vos di qu’il ne puet dureir. »
597 | Moult prioit a ces damoizeles
598 | A toutes encemble que eles
599 | L’esveillassent chacun matin ;
600 | Ne lor parloit autre latin.
601 | Par le pié se faisoit tireir,
602 | Car moult doutoit de faire ireir
603 | Son seigneur et de l’esveillier.
604 | Et il faisoit de soumeillier
605 | Teil foiz semblant que il veilloit
606 | Que que hon la dame esveilloit. »
607 | Dit Yzentruz : « Quant je voloie
608 | Lei esvillier et je venoie
609 | A son lit li par le pié prendre
610 | Et je voloie la main tendre
611 | Au pié ma dame et j’esveilloie
612 | Mon seigneur, que son pié tenoie, f. 32 r° 1
613 | Il retreoit a li son pié
614 | Et le soffroit par amitié[19].
615 | Sor .I. tapiz devant son lit
616 | Dormoit souvent a grant delit,
617 | Par la grant plantei de prieres
618 | Que Deux amoit et avoit chieres.
619 | Quant dou dormir estoit reprise
620 | Devant son lit en iteil guise,
621 | Si respondoit com dame sage :
622 | « Je wel que la char ait damage
623 | En ce qu’ele soffrir ne puet
624 | A faire ce que l’arme estuet. »
625 | Quant son seigneur laissoit dormant,
626 | En une chambre coiement
627 | Se faisoit batre a ces baasses,
628 | Tant que de batre estoient lasses.
629 | Quant avoit fait par grant loizir,
630 | Plus liement venoit gesir.
631 | Chacun jor en la quarentainne
632 | Et une fois en la semainne
633 | La batoient, ce vos redi,
634 | En charnage le venredi.
635 | Einsinc soffroit ceste moleste,
636 | Devant gent fasoit joie et feite.
637 | Quant ces sires n’i estoit pas,
638 | Lo[r]s n’estoit pas la choze a gas :
639 | En jeüneir et en veillier,
640 | En oreir el cors travillier
641 | Estoit ele si ententive
642 | Qu’a grant merveilles estoit vive.
643 | Ainsi vivoit et nuit et jor
644 | Com dame qui est sanz seignor.
645 | Si estoit debonaire et simple.
646 | Bele robe ne bele guimple
647 | Ne vestoit pas, mais la plus sale, f. 32 r° 2
648 | Tant que hon manjoit en la sale.
649 | Et si estoit la haire mise
650 | Emprés sa char souz sa chemise,
651 | Et de robe estoit par defors
652 | Moult richement vestuz li cors.
653 | Lors peüst hon dire, ce cuit :
654 | « N’est pas tot ors quanque reluit. »
655 | Lors estoit paree et vestue
656 | Quant ele savoit la venue
657 | Que ces sires dovoit venir,
658 | Non mie por plus chier tenir
659 | Le cors, se sachiés vos de voir ;
660 | Ainz poeiz bien aparsouvoir
661 | Que ce pour son seigneur faisoit
662 | Et que por ce mieulz li plaisoit.
663 | A ces seculeres voizines,
664 | Par jeünes, par deceplines
665 | Enseignoit a fuir le siecle
666 | Qui ne va pas a droite riegle
667 | Et que chacuns devroit haïr,
668 | Qui ne vodroit s’arme trahir.
669 | Les quaroles lor deffendoit
670 | Et toz les geus qu’ele veoit
671 | Qui l’arme pooient correcieir.
672 | Moult les amast a adrecieir
673 | A honeste vie meneir
674 | Par les bons essamples doneir.
675 | Quant les borjoises dou chastel,
676 | Affublees de lor mantel,
677 | Aloient d’un enfant a messe,
678 | Chacune aloit comme contesse,
679 | [Moult] bien paree, a grant devise.
680 | Ainsinc aloient a l’eglize,
681 | Mais ele i aloit autrement,
682 | Car ele i aloit povrement f. 32 v° 1
683 | Vestue et toute deschaucie.
684 | Par les boes de la chaucie
685 | Descendoit dou chatel aval,
686 | Sens demandeir char ne cheval.
687 | Son enfant en son braz venoit
688 | Et sa chandoile ardant tenoit.
689 | Tout ce metoit desus l’auteil,
690 | Et un aignel, trestout auteil
691 | Com Notre Dame fist au temple :
692 | De ce prist ele a li essample.
693 | En l’oneur Dieu et Notre Dame
694 | Donoit a une povre fame
695 | La robe qu’ele avoit vestue,
696 | Quant de messe estoit revenue.
697 | Moult ert la dame en orisons
698 | Tant com duroient Rovisons,
699 | Qu’entre les fames de la vile
700 | (Ne cuidiez pas que se soit guile)
701 | Se mussoit por aleir aviau.
702 | Lors avoit ele son aviau !
703 | Quant teile ovreigne pooit faire,
704 | Jamais ne li peüst desplaire.
705 | Filleir faisoit por faire toile ;
706 | N’est pas raisons que [je] vos soile
707 | Qu’ele en faisoit quant faite estoit :
708 | Freres Meneurs en revestoit
709 | Et les autres qui de Poverte
710 | Trouvoient trop la porte overte.
711 | Toz biens a faire li plaizoit.
712 | Les mors ensevelir faisoit.
713 | S’aucun povre oïst esmaier
714 | Qui deïst : « Je ne puis paier,
715 | Laz ! ne sai queil conseil g’i mete »,
716 | Ele paioit por li la dete.
717 | Si ne li pooit abelir, f. 32 v° 2
718 | S’on faisoit riche ensevelir,
719 | Qu’il enportast nueve chemise.
720 | La viez li estoit en dos mise
721 | Et la nueve por Dieu donee :
722 | Si estoit la choze ordenee[20].
723 | Ancor vos di, seigneur, aprés,
724 | Ou que ce fust, ou loing ou prés,
725 | Aloit les malades veoir
726 | Et deleiz lor lit aseoir.
727 | Ja si ne fust la maison orde,
728 | Tant ot en li misericorde
729 | Qu’el ne redoutoit nule ordure,
730 | Car d’eulz aidier avoit grant cure.
731 | Miresse lor estoit et meire,
732 | Car n’estoit pas miresse ameire
733 | Qui prent l’argent et si s’en torne,
734 | Que que li malades sejorne ;
735 | Ansois ovroit de son mestier
736 | Et i metoit le cuer entier.
737 | Se li cors iere en guerre, dont
738 | L’arme en atendoit guerredon.
739 | Maitre Corraz por sermoneir
740 | Et por boens examples doneir
741 | Voloit aleir parmi la terre ;
742 | S’envoia cele dame querre.
743 | Cele, c’une dame atendoit,
744 | De la aleir se deffendoit,
745 | Car c’estoit une grant marchise,
746 | Si ne voussist en nule guise
747 | Qu’ele ne trovast en maison,
748 | C’on n’en deïst fole raison.
749 | Por ce li fust de l’aleir grief.
750 | Et cil la manda de rechief
751 | Que seur son obediance veigne,
752 | Que nule rient ne la deteigne. f. 33 r° 1
753 | Quant d’obediance parla,
754 | [Et] la dame cele part la
755 | C’en ala cens sa compeignie,
756 | C’ele en deüst estre honie.
757 | Merci cria de son mesfait
758 | Et de l’irour qu’el li ot fait.
759 | Ces compeignes furent battues,
760 | Sens plus de chemises vestues,
761 | Por le demoreir qu’eles firent
762 | Puis que son messagier oïrent[21].
763 | Or fu jadiz en un termine
764 | Que il estoit moult grant famine,
765 | Landegrave, qui preudons iere
766 | Et qui l’amor Dieu avoit chiere,
767 | Envoia com preudons loiaux
768 | De ces granges especiaux
769 | Tout le gaaingnage a Cremone,
770 | Sanz ce que nuns ne l’en sermone,
771 | Por departir au povre gens.
772 | Moult iere li dons biauz et genz,
773 | Car povres qui iere a sejour
774 | De s’aumoenne passoit le jour[22].
775 | A Watebort demoroit lors[23],
776 | Un chatel de la vile fors.
777 | Laianz a une grant maison
778 | Qui lors estoit de la saison[24]
779 | Plainne d’enfermes et d’enfers :
780 | Asseiz estoit griez ciz enfers.
781 | Cil ne pooient pas atendre
782 | Cele heure a quoi hon soloit tendre
783 | Au povres l’aumoenne conmune ;
784 | Mais ja n’i eüst un ne une
785 | Que ne veïst chacun par soi :
786 | Cil n’avoient ne fain ne soi. f. 33 r° 2
787 | Ceux sermonoit sainte Ysabiauz,
788 | Les moz lor dizoit doulz et biaux
789 | De pacience et de salu,
790 | Qui lor a auz armes valu.
791 | Moult issoit souvent grant puour
792 | De lor robes por la suour,
793 | Si que soffrir ne la pooient
794 | Celes qui avec li estoient.
795 | Mais ele le soffroit si bien
796 | Que jamais ne li grevast rien,
797 | Ainz les couchoit et les levoit,
798 | Que nule riens ne li grevoit,
799 | Et les netioit neiz et bouche,
800 | S’on l’en deüst faire reprouche.
801 | La furent de par lei venu
802 | Petit enfant et povre et nu
803 | Qu’ele meïmes fist venir.
804 | Qui les li veïst chiers tenir,
805 | Leveir, coucheir, baignier et paistre,
806 | Il la tenist a bone maistre.
807 | Ne lor estoit dure n’ameire :
808 | Li enfant l’apeloient meire.
809 | A ceux aloit ele environ,
810 | Ceux metoit ele en son giron.
811 | A ce tens et a celui terme,
812 | Trois manieres de gent enferme
813 | Ot ele lors a gouverneir,
814 | Que touz li couvint yverneir
815 | (Et cil qui plus estoit haitiez
816 | Ne ce soustenoit seur ces piez) :
817 | Mauvais i ot et si ot pires
818 | Et trés mauvais ; c’est granz martires.
819 | Des .II. ai dit qu’ele en faisoit,
820 | Coument ele les aaisoit ;
821 | Des autres vos dirai aprés. f. 33 v° 1
822 | Ceulz voloit avoir de li prés,
823 | Devant le chatel leiz la porte,
824 | La ou ele meïmes porte
825 | Ce qu’a la table lor remaint.
826 | Si lor espargnoit ele maint
827 | Boen morcel qu’ele manjast bien :
828 | Ce faisoit et ele et li sien.
829 | A la table lor fut remeis
830 | Uns poz qui n’estoit pas demeiz
831 | De vin, si lor porta a boivre.
832 | Si pou i ot, ne l’oz mentoivre.
833 | Mais Dieux a cui rienz n’est celei,
834 | Cui tuit secreit sunt revelei,
835 | A cui nul cuer ne sunt covert,
836 | I ouvra si, a descovert,
837 | Que chacuns but tant com il pot
838 | Et s’en remaint autant ou pot,
839 | Quant chacuns ot asseiz beü,
840 | Come au coumancier ot eü.
841 | Je di por voir, non pas devine,
842 | Moisson de semence devine
843 | Moissonna en iteil meniere
844 | Tant com meissons entra pleniere[25].
845 | Touz ceulz qui se porrent leveir
846 | Cenz eulz trop durement greveir
847 | Revesti de lange et de linge
848 | La bone dame de Turinge.
849 | A chacun dona sa faucille
850 | Por ce que hon les bleiz faucille :
851 | Povres qui ne va faucillier
852 | Ne ce porroit plus avillier
853 | C’il est teiz que faucillier puisse,
854 | Car il n’est nuns qui oizeul truisse
855 | Lors clerc ne lai ne escuier,
856 | Que il ne le doie huier[26]. f. 33 v° 2
857 | Ainz que ces sires rendist arme,
858 | Qu’ele estoit de Turinge dame,
859 | Faisoit merveilles a oïr :
860 | Lors la veïssiez esjoïr
861 | Et de feste faire araignie
862 | Qu’ele ert a privee maignie,
863 | Senz compeigne d’estrange gent.
864 | Ne demandoit pas le plus gent
865 | Mantel qui fust dedenz sa chambre,
866 | Si com l’estoire me remembre,
867 | Mais le plus vil et le plus sale.
868 | Ainsinc aloit parmi sa sale
869 | Et bien disoit a bouche overte :
870 | « Quant je serai en grant poverte,
871 | Ainsinc serai je mais senz doute. »
872 | Puis ot ele povretei toute
873 | Et bien prophetia, se cuis,
874 | La povretei ou cheï puis,
875 | Si com vo orroiz aprés dire
876 | Se vos entendeiz la matire.
877 | Touz jors à la Caine par rente,
878 | Ne cuidiez pas que je vos mente,
879 | Faisoit la dame .I. grant mandei
880 | Ou li povre erent tuit mandei
881 | Que la dame entour lei savoit.
882 | A trestoz ceulz les piez lavoit
883 | Et baisoit aprés essuier,
884 | Ja ne li peüst anuier.
885 | Et puis faisoit meziaus venir :
886 | Qui lors l’en veïst couvenir,
887 | Laveir les piez, baizier les mains !
888 | Et trestot ce estoit dou mains,
889 | Qu’avec aux se voloit seoir
890 | Et les voloit de prés veoir.
891 | Lors sermonoit en teil meniere : f. 34 r° 1
892 | « Moult deveiz bien a bone chiere,
893 | Biau seigneur, soffrir cet martire.
894 | N’en deveiz duel avoir ne ire,
895 | Qu’endroit de moi j’ai la creance,
896 | Se vos preneiz en paciance
897 | Cest enfer qu’en cest siecle aveiz
898 | Ne ce Dieu mercier saveiz,
899 | De l’autre enfer seroiz tuit quite :
900 | Or sachiez ci a grant merite. »
901 | Einsinc la dame sermonoit
902 | Et puis aprés si lor donoit
903 | A boivre et a mangier et robe,
904 | Que ne les servoit d’autre lobe.
905 | Se j’estoie boens escrivains,
906 | Ainz seroie d’escrire vains
907 | Que j’eüsse dit la moitié
908 | De l’amour et de l’amistié
909 | Qu’a Dieu moustroit et jor et nuit,
910 | Mais je dout qu’il ne vos anuit[27].
911 | Or a la dame ainsinc vescu
912 | Et de sa vie a fet escu
913 | Por s’arme deffendre et couvrir
914 | Et por saint Paradix ouvrir
915 | Envers li aprés son deceiz.
916 | Pou en verreiz jamais de teiz
917 | Qui fassent autant por lor ame.
918 | Ainsi vesqui la bone dame
919 | Tant com ces sires fu en vie.
920 | Or orroiz la tierce partie
921 | Qui parole de sa vevee,
922 | Ou ele fu forment grevee.
923 | Ces .II. fames qui jurei orent,
924 | Qui la vie a la dame sorent,
925 | S’acorderent si bien encemble
926 | Que l’une raison l’autre cemble, f. 34 r° 2
927 | Par quoi cil qui l’enqueste firent
928 | Moult durement s’en esjoïrent.
929 | Et ces .II. avoient veüe
930 | La bone vie et conneüe
931 | Que ceste dame avoit menee
932 | Qui tant fu et sage et senee.
933 | Bons ovriers est qui ne se lasse :
934 | Iteiz ovriers toz autres passe.
935 | Qui porroit troveir teil ovrier,
936 | Moult i auroit bon recouvrier ;
937 | Et moult est bons a mettre en huevre
938 | Bons ovriers qui sanz lasseir huevre.
939 | Cest ovrier vos wel descouvrir,
940 | Por l’ovrier wel la bouche ovrir.
941 | Li boens cuers qui Dieu doute et ainme,
942 | Et la bouche qui le reclainme,
943 | Li cors qui les euvres en fait
944 | Et en paroles et en fait :
945 | Ces .III. chozes mizes encemble,
946 | C’est li ovriers, si con moi cemble ;
947 | C’est cil qui Dieu sert et aore,
948 | C’est li labors que il labore.
949 | Ceste dame teil oevre ouvra,
950 | Boens ovriers fu, bien s’aovra,
951 | Car senz lasseir le Roi de gloire
952 | Servi, ce tesmoingne l’estoire.
953 | La mors, qui fait a son passage
954 | Passeir chacun, et fol et sage,
955 | I fait ci passeir Landegrave.
956 | La dame remaint dame vave ;
957 | Dame non pas, mais povre fame,
958 | Car petit douterent lor ame
959 | Li chevalier d’illec entour.
960 | Fors dou chatel et de la tour
961 | La getent et de son doaire ; f. 34 v° 1
962 | Ne li laissent en nul repaire
963 | A qu’ele se puisse assoupeir
964 | Ne panre repast ne soupeir.
965 | Li freres son seigneur vivoit
966 | Qui jones hons ert et si voit
967 | L’outrage que hon sa suer fait,
968 | C’onques n’amenda le mesfait.
969 | Or a quanque demandé a,
970 | Or a ce a qu’ele bea,
971 | Or est ele a sa volentei
972 | Puis qu’ele chiet en povretei :
973 | C’est ce qu’ele onques plus prisa,
974 | C’est ce qu’a Dieu plus requis a.
975 | Et por ce dist ci Rutebuez :
976 | Qui a buez bee, ci a buez.
977 | La dame est dou chatel issue,
978 | Si est en la ville venue
979 | Chiez un tavernier enz ou borc.
980 | Et la taverniere l’acort
981 | Et li dist : « Dame, bien veigniez ! »
982 | Li taverniers bien enseigniez
983 | Li dit : « Dame, veneiz seoir :
984 | Piesa mais ne vos pou veoir.
985 | — Or ai mestier que hon me voie :
986 | Hom m’a tolu quanque j’avoie,
987 | Dit la bone dame en plorant,
988 | De ce vois ge Dieu aorant[28]. »
989 | Ensi jut la dame en l’osteil,
990 | C’onques mais dame ne l’ot teil,
991 | Mais li gezirs petit li grieve :
992 | Endroit la mienuit se lieve,
993 | Si ala oïr les matines
994 | Auz Cordelés, mais ces voizines
995 | N’i aloient pas a cele hore.
996 | Moult mercie Dieu et aore f. 34 v° 2
997 | De ceste tribulation,
998 | Et par mout grant devotion
999 | Pria touz les Freres Meneurs
1000 | Graces rendissent des honeurs
1001 | A Dieu que il li avoit faites
1002 | Et de ce qu’il li a soutraites.
1003 | De grant charge l’a deschargie,
1004 | Car, qui richesse a enchargie,
1005 | L’arme est chargie d’une charge
1006 | Dont trop a envis se descharge,
1007 | Car moult s’i delite la chars.
1008 | Teiz charge fait le large eschars.
1009 | Qui de teil charge est deschargiez,
1010 | Si ne met pas en sa char giez
1011 | Li Maufeiz por l’arme enchargier.
1012 | Ne ce vout pas cele chargier
1013 | De teil charge, ainz s’en descharja ;
1014 | Mise jus toute la charge a.
1015 | Or la repreigne qui la vaut :
1016 | Chargiez ne puet voleir en haut.
1017 | A l’endemain, sachiez de voir
1018 | Que nuns ne l’oza resouvoir
1019 | En son hosteil por habergier,
1020 | Ainz mena chiez un sien bergier
1021 | Ces enfans et ces damoizeles.
1022 | Or i a plus froides noveles,
1023 | Qu’il fist si froit que la dedens
1024 | Firent tuit martiax de lor dens.
1025 | La froidure lor fu destroite,
1026 | Et la maisons lor fu estroite.
1027 | Li bachelers, il et sa fame,
1028 | S’en issirent fors por la dame.
1029 | Dit la dame : « Se je veïse
1030 | Nostre hoste, graces li rendisse
1031 | De ce qu’il nos a hosteleiz. f. 35 r° 1
1032 | Mais li hosteiz n’est gaires leiz. »
1033 | A l’endemain est revenue
1034 | A l’osteil dont ele iere issue,
1035 | Mais nuns des homes son seigneur
1036 | Ne li porte foi ne honeur.
1037 | Chacuns dou pis qu’il puet li fait
1038 | Cens ce que riens n’i a meffait.
1039 | Chiez les parens de par le peire,
1040 | Ne sai chiez oncle ou chiez freire,
1041 | Ces enfans norrir envoia.
1042 | Cele remainc qui Dieu proia.
1043 | Une fois aloit a l’eglize
1044 | Por escouteir le Dieu servise,
1045 | Si passoit une estroite rue.
1046 | Contre li ce rest embatue
1047 | Une viellete qui venoit,
1048 | Cui ele s’aumoenne donoit.
1049 | Moult avoit en la rue fange,
1050 | Si fu la rue moult estrange ;
1051 | De pierres i ot un passage.
1052 | La viellete, qui pou fu sage,
1053 | Geta la dame toute enverse
1054 | En cele grant boe diverse.
1055 | La dame d’ilec se leva,
1056 | Devesti soi, si se lava
1057 | Et rist asseiz de l’aventure
1058 | Et de la vielle et de l’ordure.
1059 | [Petit menja et petit but,
1060 | Que la maladie li nut
1061 | Ou ele ot grant piece geü.
1062 | Sus se leva si a veü
1063 | Lez li une fenestre grant.
1064 | Cele qui d’orer fu en grant
1065 | Mist son chief fors par la fenestre
1066 | Por gracier le Roi celestre.
1067 | Quant les iex clot, longuement pleure,
1068 | Longuement en ce pleur demeure,
1069 | Et quant les iex vers le ciel oevre,
1070 | Le plorer pert, joie recuevre ;
1071 | Et mena ainsi tele vie
1072 | Jusqu’endroit l’eure de complie :
1073 | A iex clos plaine de tristesce,
1074 | A l’ouvrir recuevre leece.
1075 | Puis dist la dame : « Ha ! Rois de gloire,
1076 | Puis qu’avoir me veus en memoire,
1077 | Ensamble o toi sanz departir
1078 | Estre vueil et tu repartir
1079 | Me vueilles, sire, de ton regne
1080 | Et de t’amor qui partout regne[29]. » ]
1081 | Ysantruz, qui plus fu s’amie
1082 | Que nule de sa compaignie,
1083 | Li dit : « Dame, a cui aveiz tant
1084 | Dit ces paroles que j’entant ? »
1085 | Et sainte Ysabiaux li respont
1086 | Et les paroles li despont.
1087 | Son secreit li a descouvert
1088 | Et dit : « Je vi le ciel ouvert f. 35 r° 2
1089 | Et vis Dieu vers moi enclignier,
1090 | Qui nelui ne wet engignier.
1091 | Conforteir me vint dou torment
1092 | Et de l’angoisse qui forment
1093 | M’ot tenue juqu’orendroit.
1094 | En ce point et en cel endroit
1095 | Que le ciel vi, si sui en joie ;
1096 | Quant les yeux d’autre part tornoie,
1097 | Lors si me couvenoit ploreir,
1098 | Et la grant joie demoreir. »
1099 | Or avint a celui termine,
1100 | De la dame de bone orine,
1101 | C’une sienne tante abaesse
1102 | De ce païs fu mout engresse
1103 | C’uns siens freres cui ele ert niece
1104 | La meïst chiez li[30] une piece,
1105 | Si com teil dame, a grant honeur,
1106 | Tant qu’ele eüst autre seigneur.
1107 | Evesques estoit dou païs
1108 | Vers cele Hongrie laÿs.
1109 | Celes qui avec li estoient,
1110 | Qui chastée voei avoient,
1111 | Orent grant paor de s’aler
1112 | Et qu’ele ne fust mariee.
1113 | Mais la dame les reconforte
1114 | Et dit : « Mieulz vorroie estre morte
1115 | Qu’avoir ma foi vers Dieu mentie,
1116 | A cui je me sui consentie
1117 | A estre sa fame espouzee.
1118 | Teiz raisons ne sunt que rouzee,
1119 | Ne vous en deveiz desconfire :
1120 | Toutes raisons se laissent dire.
1121 | Sachiez, ce mes oncles m’esforce
1122 | Que je preigne mari a force,
1123 | Je m’enfuirai en aucun leu f. 35 v° 1
1124 | Ou ge me ferai .I. teil geu
1125 | Que je me coperai le neis :
1126 | Si ert li mariage remeis,
1127 | Qu’il n’iert lors nuns hons qui ait cure
1128 | De si desfaite creature. »
1129 | Cil siens oncles la fist meneir
1130 | A un chatel, tant qu’aseneir
1131 | La peüst a aucun preudoume ;
1132 | Et vos savez, se est la soume,
1133 | D’ameir Dieu fist semblant et chiere,
1134 | Si n’en fut fauce ne doubliere.
1135 | Dementieres qu’en ce torment
1136 | Estoit dementans si forment,
1137 | Vint uns messagiers a la porte,
1138 | Qui unes noveles aporte
1139 | Qu’en son païs l’estuet erreir
1140 | Les oz son seigneur enterreir
1141 | C’on aporte d’outre la meir.
1142 | Cele qui tant le pot ameir
1143 | Rendi graces a Dieu lou peire
1144 | Et a la soie douce Meire
1145 | De ce qu’ainsi l’a conseillie.
1146 | De l’erreir c’est aparillie,
1147 | Vint la ou li vasseur l’atendent
1148 | Qui les oz enterreir conmandent
1149 | En un cloitre d’une abaïe.
1150 | Or ait Diex l’arme en sa baillie !
1151 | Landegrave fu mis en terre.
1152 | La dame prirent a requerre
1153 | Que ele a Turinge s’en veingne :
1154 | Il atorneront sa besoingne
1155 | De son doaire en iteil guise
1156 | Com la droiture le devise.
1157 | Dit l’evesques : « Ele i ira,
1158 | Mais que chacuns m’afiera f. 35 v° 2
1159 | Que son doaire li rendroiz
1160 | Tantost qu’a Turinge vanroiz. »
1161 | Mais pou prisa doaire et don,
1162 | Si qu’ariers s’en vint a bandon
1163 | Ou leu dont ele estoit issue.
1164 | Mais pou c’i est aresteüe
1165 | Quant ces maitres par estovoir,
1166 | Maitre Corraz, l’en fist mouvoir.
1167 | De son doaire estoit la vile
1168 | Et li chatiauz, ce n’est pas guile ;
1169 | Mais avoir n’i pot remenance,
1170 | Qu’ele i iere sor la pesance
1171 | De ceulz qui aidier li devoient
1172 | Et il a force li grevoient.
1173 | Issi s’en, qu’issir l’en couvint.
1174 | A une vilete s’en vint,
1175 | Si entra en une maison
1176 | Qui n’estoit pas mout de saison :
1177 | Par les paroiz estoit overte
1178 | Et par deseure descoverte.
1179 | Fox est qui por teil leu s’orgueille !
1180 | Asseiz i pleüst se la fueille
1181 | Des aubres n’en otast la pluie :
1182 | S’a pluie mueille, a chaut essuie[31].
1183 | Dou pain manjue volentiers,
1184 | Non pas tant com li est mestiers :
1185 | Ne li chalut dou seureplus.
1186 | Ausi fu com en un renclus
1187 | Et sa gent conme gent rencluze :
1188 | N’est pas drois que Diex les refuze.
1189 | Li chauz, li venz et la fumee
1190 | I estoit bien acoutumee,
1191 | Se les grevoit auz ieuz souvent
1192 | Et les metoit en grief torment.
1193 | Nequedent ses mains en tendoit f. 36 r° 1
1194 | Vers Dieu et graces l’en rendoit.
1195 | D’ilec s’en ala a Mapur.
1196 | Une maison faite de mur
1197 | De boe et de mauvais marrien,
1198 | Si viez qu’el ne valoit mais rien,
1199 | Ot ilec. Moult i demora,
1200 | Dieu i servi et aora.
1201 | A la bone dame donerent
1202 | .II. mile mars, a tant finerent,
1203 | De son doaire sui ami.
1204 | Ainz n’en retint marc ne demi :
1205 | Tout departi auz povre gens.
1206 | Ansi s’en ala li argens.
1207 | Or li furent remeis ancor
1208 | Robes, vaissiaux d’argent et d’or
1209 | Et drap de soie a or batuz :
1210 | Si fu li orgueulz abatuz,
1211 | C’onques nuns n’en vot retenir.
1212 | A Dieu en laissa couvenir.
1213 | El non dou Pere esperital
1214 | Fonda illec .I. hospital.
1215 | Illec couchoit a grant honeur
1216 | Moult des povres Nostre Seigneur ;
1217 | A boivre, a mangier lor donoit,
1218 | Tot le sien i abandonoit.
1219 | De ces amis en fu blamee,
1220 | Laidengië et mesamee
1221 | Et clamee fole musarde,
1222 | Por ce que les povres regarde.
1223 | Quant tiez chozes pooit oïr,
1224 | Riens nel pooit plus esjoïr.
1225 | En poinne, en tribulacion
1226 | La conforta, ce dit l’estoire,
1227 | Aprés Dieu le pape Gregoire f. 36 r° 2
1228 | Qui par letres la saluoit
1229 | Et mout d’escriz li envioit
1230 | Ou mout avoit enseignement
1231 | Par qu’ele vesqui chastement,
1232 | Examples de sains et de saintes
1233 | Et de douces paroles maintes.
1234 | Et li prometoit a avoir
1235 | Avec tout ce .I. doulz avoir,
1236 | C’est la joie de paradix
1237 | Que li saint conquirent jadiz.
1238 | C’ele vousist greigneur avoir,
1239 | Grant seignerie et grant avoir
1240 | Eüst eü plus que devant :
1241 | Tout ne prise un trespas de vent.
1242 | Maistre Corraz bien li sermone
1243 | Temporeiz choze ne foisone :
1244 | Tost est passei dou soir au main
1245 | Tiez richesce c’on a en main ;
1246 | Ainsinc s’en vont com eles viennent
1247 | Que hom ne seit qu’eles deviennent.
1248 | L’amour de Dieu ot si ou cuer,
1249 | Toutes teiz chozes geta fuer.
1250 | Dou dit au maitre li souvint
1251 | Si que par force li couvint
1252 | Enfanz et richesce oblieir
1253 | Et seignorie et marieir.
1254 | Lors dist ele a ces chamberieres :
1255 | « Dieux a oïes mes proieres.
1256 | Seignorie que j’ai eüe
1257 | Ne pris pas un rain de secüe.
1258 | Mes enfans aim pou plus d’ainsinc
1259 | Que les enfanz a mes voizins.
1260 | A Dieu les doing, a Dieu les lais :
1261 | Faisse en son plaisir desormais !
1262 | Je n’aing fors Dieu tant soulement, f. 36 v° 1
1263 | Mon creatour, mon sauvement. »
1264 | Maitre Corraz mout la tentoit.
1265 | Por ce que plus la tormentoit,
1266 | Li ostoit d’entour li la gent
1267 | Dont plus li estoit bel et gent.
1268 | Si fist por li plus tormenteir
1269 | Et por li faire gaimenteir.
1270 | Dit Yzentrus : « Por ce que plus
1271 | M’amoit que tot le seureplus,
1272 | Me mit il fors de la maison ;
1273 | Et si n’i sot autre raison
1274 | Fors li greveir et anuier,
1275 | Et por croitre le Dieu mestier
1276 | Par ceste tribulacion :
1277 | Ez vos toute s’entencion.
1278 | Sa compaingne qui dés s’enfance
1279 | Ot fait avec li penitance
1280 | Li osta, si que de nos deuz
1281 | Li engrignoit toz jors li deulz.
1282 | Por nos .II. mout sovent ploroit,
1283 | Por ce que cens nos .II. estoit.
1284 | Que vous feroie longue rime ?
1285 | La gent felonesse et encrime
1286 | Mist entor li, la bone osta.
1287 | Si crueiz vielles a hoste a,
1288 | C’ele mesprent, eles l’ancusent ;
1289 | A li greveir mout souvent musent.
1290 | Ne l’estuet pas panceir a truffes :
1291 | Batre la font et doneir buffes
1292 | Quant maistre Corraz a li vient.
1293 | Puis que des buffes li sovient
1294 | Que Diex resut, si les resoit :
1295 | Ainsinc la char vaint et desoit.
1296 | Toz jors a bien faire s’amort
1297 | De s’enfance jusqu’a la mort. f. 36 v° 2
1298 | Por haïne ne por envie,
1299 | Tant com au siecle fu en vie,
1300 | Ne por mal c’om li feïst traire,
1301 | Ne laissa onques bien a faire. »
1302 | Ainsi dit Ysentruz et Gronde,
1303 | Les .II. meilleurs dames dou monde ;
1304 | Lor parole si bien s’acorde,
1305 | Se c’une dit l’autre recorde.
1306 | Esperance d’avoir pardon
1307 | Ou par penitance ou par don
1308 | Fait endureir mainte mesaise.
1309 | Li endureiz fait moult grant aise,
1310 | Car moult legierement endure
1311 | Qui eschive poinne plus dure.
1312 | Ceste dame, qui pou dura,
1313 | Penitance dure endura
1314 | Por avoir vie pardurable
1315 | Avec le Pere esperitable.
1316 | Ici dit la quarte partie,
1317 | Lai ou la fins est de sa vie,
1318 | Qu’ele avoit une damoizele
1319 | Qui avoit auteil non com ele.
1320 | Anbedeuz Ysabiaus ont non.
1321 | Preude fame et de grant renon
1322 | Fu mout ceste, ce dit l’estoire.
1323 | Por ce c’om le peüst mieux croire,
1324 | Jura qu’ele diroit le voir
1325 | De quanqu’ele porroit savoir
1326 | De toute la vie sa dame.
1327 | Ainsi le jura deseur s’arme.
1328 | « Seigneur, dit ele, bien sachiez :
1329 | Cenz mauvais vices, sanz pechiez
1330 | Est moult ma dame, et de vertuz
1331 | Est li sienz cors toz revestuz.
1332 | Oÿ aveiz en queil meniere f. 37 r° 1
1333 | Au povres fasoit bele chiere.
1334 | Au povres fist plus biau servise
1335 | Puis qu’ele fut en l’Ordre mise
1336 | Que onques n’avoit fait devant.
1337 | Aucunes fois et moult souvent
1338 | Lor donoit, ce dit Ysabiaux,
1339 | Le més qui plus lor estoit biaux. »
1340 | Et dit ancor que une dame,
1341 | Gertruz, qui estoit gentiz fame,
1342 | Vint veoir ceste dame sainte
1343 | Dont hom disoit parole mainte.
1344 | Bertoulz, un enfes, vint o soi.
1345 | De Dieu servir avoit grant soi,
1346 | Si li pria moult doucement
1347 | Qu’a Dieu priast devotement
1348 | Que Dieux l’empreïst de sa flame
1349 | Si que sauveir en peüst s’arme.
1350 | Sainte Ysabiaux Dieu reclama,
1351 | Que de cuer finement ama,
1352 | Qu’a l’enfant otroiast sa grace.
1353 | Ne demora gaires d’espace,
1354 | Quant il et la dame prioit,
1355 | Que li enfes haut s’escrioit :
1356 | « Dame, laissiez votre raison,
1357 | Car Dieux m’a mis hors de prison
1358 | Et m’a de s’amour eschauffei
1359 | Et mis hors des mains au Maufei ! »
1360 | A chacun ainsinc avenoit
1361 | Qui por teil quas a li venoit.
1362 | Ce li avint que je recort
1363 | Un an tout droit devant sa mort.
1364 | Or avint, si com d’aventure,
1365 | C’une trop bele creature
1366 | Vint a li, s’ot non Heluÿs.
1367 | Li corages li fut fuÿz f. 37 r° 2
1368 | De Dieu ameir parfaitement,
1369 | Ainz ot mis son entendement
1370 | A ces beles treces pignier.
1371 | N’i vint pas por li encignier
1372 | Conment hom devoit Dieu servir
1373 | Por saint Paradix deservir :
1374 | Une soie suer vint veoir,
1375 | Conforteir et leiz li seoir,
1376 | Qui chiez cele dame gisoit.
1377 | Or n’est nuns hom, c’il devisoit
1378 | Conment ele avoit biaux chevoux,
1379 | Qui ne fust a deviseir foux ;
1380 | Car qui daleiz li s’acoutast,
1381 | Il deïst qu’ors en degoutast,
1382 | Tant estoient et crespe et blonde :
1383 | Tant de si biaux n’avoit ou monde.
1384 | Ces chevoux si blondes et biaus
1385 | Fist copeir sainte Elisabiaux[32] ;
1386 | Et cele pleure et brait et crie
1387 | Si que hautement fu oïe.
1388 | Les genz qui cest afaire virent
1389 | A ceste bone dame dirrent
1390 | Por qu’ele avoit le chief tondu.
1391 | La dame lor a respondu :
1392 | « Seigneur, fait ele a briez paroles,
1393 | N’ira ele pas au queroles.
1394 | Bien cuideroit estre honie
1395 | A tout sa teste desgarnie. »
1396 | Lors conmanda c’om li apele
1397 | A li venir ceste pucele.
1398 | Cele y vint. Adonc li demande
1399 | De ces cheveux raison li rande
1400 | Qu’il li ont au siecle valu,
1401 | Puis que l’arme en pert son salu.
1402 | « Dame, ja en orroiz la voire : f. 37 v° 1
1403 | [Ou] nonnain blanche ou nonnain noire[33]
1404 | Eüst estei, ce mi chevou
1405 | N’eüssent fait mon cuer si fou.
1406 | — Dont ainz je mieulz tondue soies,
1407 | Tout por toi metre en bones voies,
1408 | Que li miens filz fust empereres,
1409 | Si m’aïst mes sires sainz Peires. »
1410 | Ainsi la prist et la desut,
1411 | En l’Ordre avec li la resut.
1412 | En ce meïsme jour avint,
1413 | Que Heluÿs en l’Ordre vint,
1414 | Cinquante mars dona d’argent
1415 | Et departi a povre gent[34].
1416 | Mais ne pot pas cele pecune
1417 | Departir de jor sens la lune.
1418 | Li povre c’en vont, li plus fort.
1419 | Cil qui plus orent de confort
1420 | Mestier demorerent o soi ;
1421 | Mais cil n’orent ne faim ne soi,
1422 | Ansois furent a grant delit
1423 | Bien peü, et s’orent boen lit,
1424 | Bien aaisié trestout a point,
1425 | Lor piez laveiz et furent oint,
1426 | Que creveiz orent de mesaise.
1427 | Je vos di que tant orent aise
1428 | Qu’il oblierent la destresse
1429 | Et chanta chacuns de leesse,
1430 | Car povres qui a bien senz faille
1431 | Met tot le mal a la viez taille.
1432 | Alee estoit esbatre .I. jour
1433 | Si com ele estoit a sejour.
1434 | Loing de son hospitaul trouva
1435 | Une fame qui travilla.
1436 | La bone dame fist la couche,
1437 | Dedens une grange l’acouche. f. 37 v° 2
1438 | L’enfant resut et en fu baille,
1439 | La premiere fu qui le baille.
1440 | Leveir le fist et baptizier :
1441 | Son non, qui tant fist a prizier,
1442 | Mist a l’enfant, s’en fu mairrainne.
1443 | Teil marrainne n’a mais el rainne !
1444 | Chacun jor le mois tout entier
1445 | Sot bien laianz le droit sentier :
1446 | Bien la porvit en sa gesine
1447 | De pain, de vin et de cuzine.
1448 | Quant li termines fu passeiz
1449 | Lai ou ele ot eü asseiz
1450 | Quanque droiz a teil fame fu,
1451 | Le pain, le vin, la char, le fu
1452 | Et le baing, quant il fu a point,
1453 | Que de mesaise n’i ot point,
1454 | Et dou moustier fut revenue,
1455 | Et la dame c’est devestue
1456 | De son mantel grant aleüre
1457 | Et de sa propre chauseüre,
1458 | Avec tout .XII. colonnois
1459 | Dont li uns vaut .IIII. tornois,
1460 | Tot li done, lors s’en parti
1461 | Quant tot ce li ot departi.
1462 | Et cele et ces maris encemble
1463 | C’en foïrent, si com moi cemble.
1464 | L’enfant laisserent en l’ostei,
1465 | Tot l’autre avoir en ont ostei.
1466 | Devant c’om conmensast matines,
1467 | Ces .II. qu’a Deu sont enterines
1468 | Ysabiaus oïr le servise
1469 | Et sa dame sont a l’eglize
1470 | Venues. Quant la dame i vint,
1471 | De sa fillole li souvint :
1472 | Ysabel savoir i envoie. f. 38 r° 1
1473 | Cele vint la. Que vos diroie ?
1474 | Ne trouva que l’enfant dormant.
1475 | Eiz vos celi en grant tormant !
1476 | A la dame en est revenue
1477 | Et li dist la descouvenue.
1478 | « Va donc, fait ele, l’enfant querre,
1479 | Puis qu’alei sunt fors de la terre ! »
1480 | Por norrir l’envoia la dame
1481 | Tout maintenant enchiez la fame
1482 | D’un chevalier, qui sa voizine
1483 | Estoit et de mout franche orine.
1484 | Lors envoia querre le juge
1485 | Qui les droiz de la citei juge,
1486 | Si coumanda c’om les querist
1487 | Lai ou li querres s’aferist.
1488 | Demandei furent et rouvei
1489 | Et quis, ainz ne furent trovei.
1490 | Dit Ysabiaux : « Ma dame chiere,
1491 | Hom ne puet en nule meniere
1492 | Troveir. Priez a Dieu le Peire
1493 | Que il rende a l’enfant sa meire. »
1494 | Cele dit qu’ele n’ozeroit,
1495 | Maitre Corraz le saveroit,
1496 | Mais fasse en Diex sa volentei.
1497 | Ainz n’i ot plus dit ne chantei.
1498 | Ne demora mie granment,
1499 | Se li escriture ne ment,
1500 | Li mariz et la fame vindrent :
1501 | A genoillons leiz li se tindrent
1502 | Et regehirent lor pechiez
1503 | Dont Mauffeiz les ot entechiez.
1504 | Devant li distrent par couvant
1505 | Qu’aleir ne pooient avant ;
1506 | Remede quistrent dou meffait
1507 | Que cens raison avoient fait. f. 38 r° 2
1508 | Lors distrent les genz dou chastel
1509 | Que des solers et dou mantel
1510 | N’aura point, ainz iert departi,
1511 | Por ce que vilment s’en parti.
1512 | La dame lor dit : « Bien me plest,
1513 | Faites en tout quanque droiz est. »
1514 | A une pucele donerent
1515 | Le mantel qu’a celi osterent :
1516 | Cele voa religion
1517 | Tantost de bone entencion.
1518 | Une vesve rot en ces piez
1519 | Les solers qu’ele avoit chauciez,
1520 | Et cele reprist son enfant
1521 | Qu’ele ot laissié mauvaisement.
1522 | La vile laisse, si s’en ist :
1523 | Tant grate chievre que mau gist[35].
1524 | Ermenjars, qui religieuze
1525 | Estoit forment et curieuze
1526 | De Dieu servir parfaitement,
1527 | Refist ainsi son sairement.
1528 | Ainz fu de gris abit vestue
1529 | Que la dame ce fust rendue,
1530 | Et bien dit qu’ele acoustuma
1531 | La dame qui teil coutume a,
1532 | A menistreir au povres seule.
1533 | Jusque lors ne manjoit lor gueule
1534 | Qu’ele meïmes les paissoit,
1535 | Qui pou ou niant les laissoit.
1536 | Tant estoit la dame humble et simple,
1537 | Anniaux d’or et joiaux et guimple
1538 | Vendoit et en prenoit l’argent
1539 | Por doneir a la povre gent.
1540 | Ci n’avoit mie grant orgueil,
1541 | C’un enfant qui n’avoit c’un ueil
1542 | Et s’iert tigneuz, si com moi membre, f. 38 v° 1
1543 | Porta la nuit seix foix en chambre.
1544 | Si grant pitié de lui avoit,
1545 | Ces drapiax ordoiez lavoit
1546 | Et l’areignoit si doucement
1547 | Com s’eüst grant entendement.
1548 | Puis qu’ele fu en l’Ordre entree,
1549 | Teil coutume a acoustumee :
1550 | Les malades baignoit ces cors
1551 | Et les traisoit de lor liz fors,
1552 | Les baigniez reportoit ariere
1553 | Et les couchoit a bele chiere.
1554 | Et fist copeir une cortine
1555 | Qui la maison toute encortine
1556 | Por les baigniez envelopeir :
1557 | Por ce sanz plus la fist copeir.
1558 | Une mezele si poacre
1559 | Qu’il n’avoit si de ci en Acre
1560 | Couchoit la dame et la levoit,
1561 | Que nule riens ne li grevoit.
1562 | Les piez et les mains li lavoit
1563 | Et les plaies qu’ele i savoit,
1564 | Qu’ele gizoit en l’opital :
1565 | Onques li cuers ne l’en fist mal.
1566 | Ces compeignes ne la pooient
1567 | Regardeir, ansois s’en fuioient.
1568 | Moult aleja sa maladie :
1569 | Au chief de la habergerie
1570 | La coucha por mieux aaisier
1571 | Et por ces plaies apaisier.
1572 | Mout doucement a li aloit,
1573 | A li mout doucement parloit.
1574 | Ses peires noveles oÿ
1575 | Teles que pas ne c’esjoï,
1576 | Que hom li dist sa fille estoit
1577 | Si povre que ele vestoit f. 38 v° 2
1578 | Roube de lainne sanz couleur.
1579 | S’en ot li preudons grant douleur
1580 | Dont l’estoire ci endroit conte.
1581 | Li rois i envoia .I. conte :
1582 | Preudome [ert] et bon crestïen,
1583 | Si ot non li cuens Pavien ;
1584 | Et li dit : « Quant vos revanrroiz,
1585 | Ma fille avec vos amanrroiz. »
1586 | Li quens se parti de Hongrie
1587 | A moult tres bele compaignie,
1588 | De chevauchier bien s’entremist ;
1589 | Se ne sai ge combien il mist
1590 | Au venir juqu’a Mapur droit.
1591 | Si la trouva en teil endroit
1592 | Qu’il ne la cuida pas troveir,
1593 | Et lors pot il bien esproveir.
1594 | Les paroles de la poverte
1595 | C’on avoit au roi descoverte,
1596 | Car il la trova el chatel
1597 | Affumblee d’un viez mantel
1598 | Don la panne le drap passoit ;
1599 | Li porters toute la lassoit.
1600 | Si la trouva lainne fillant,
1601 | Et si ne filloit pas si lant
1602 | Com les autres, mais a granz traiz.
1603 | Quant il la vit si povrement,
1604 | Si s’em merveilla durement
1605 | Et dit : « Je voi ci grant desroi !
1606 | Ainz mais ne vi fille de roi
1607 | Lainne fileir n’avoir teil robe.
1608 | Ceste ne fait pas trop le gobe :
1609 | La ou sa manche se depiece,
1610 | D’autre drap i met une piece. »
1611 | Volentiers l’en eüst menee f. 39 r° 1
1612 | Et l’eüst moult mieulz asenee
1613 | De sa vië et chiez son peire,
1614 | Car vie menoit trop ameire.
1615 | Il c’en ala, n’en mena point,
1616 | Et cele remaist en teil point.
1617 | En yver par la grant froidure
1618 | Se gisoit seur la chaume dure :
1619 | Deuz coutes metoit desus soi.
1620 | C’ele avoit asseiz fain et soi,
1621 | Si se pence qu’il ne l’en chaut,
1622 | Puis qu’ele avoit au costeiz chaut[36].
1623 | Ses baasses, ces damoizeles,
1624 | Ne pooit pas soffrir que eles
1625 | L’apelassent « dame » a nul fuer,
1626 | Fors que tant « Ysabel » ou « suer ».
1627 | A la table deleiz sa coste
1628 | Les fait seoir, d’autre les oste
1629 | S’a autre welent aseoir,
1630 | Ainz les wet deleiz li veoir.
1631 | Mangier les fait en s’escuele[37] :
1632 | S’or fut dame, or est damoizele[38].
1633 | Dit Armenjars, qui moult fu sage :
1634 | « Vos quereiz le nostre damage
1635 | De ce que nos orgueillissons
1636 | Quant leiz vos a la table sons,
1637 | Et aquireiz en cestui leu
1638 | Vostre merite et vostre preu. »
1639 | La dame respondi adonques :
1640 | « En mon giron ne seeiz onques,
1641 | Mais or vos i couvient seoir,
1642 | Si vos porrai de prés veoir. »
1643 | Poz et escueles lavoit
1644 | Lai ou ordoiez les savoit,
1645 | Con se de l’osteil fust baiasse :
1646 | Ensi s’use et einsi se lasse. f. 39 r° 2
1647 | Auz povres sa robe donoit
1648 | Si que petit l’en remenoit.
1649 | Por chaufeir et por le pot cuire,
1650 | Por eschueir la grant froidure,
1651 | Aloit seoir en la cuzine,
1652 | Et ne pence ne ne devine
1653 | Fors a regardeir vers le ciel.
1654 | Pou doutoit lors froidure et giel.
1655 | Maitre Corraz forment cremoit
1656 | Por l’amor Dieu que tant amoit,
1657 | Et disoit une teil raison :
1658 | « Doit estre si uns morteiz hom
1659 | Douteiz ? Nenil, mais Diex li Peires,
1660 | Les cui amors ne sont ameires. »
1661 | En une abie fut entree
1662 | Ou maitre Corraz l’ot mandee
1663 | Por prendre la conseil le plus
1664 | Ce il la mettroit en reclus.
1665 | Et lors prierent les nonnains
1666 | Maitre Corrat a jointes mains
1667 | Que laianz entreir la feïst,
1668 | Si que chacune la veïst.
1669 | « Je wel bien, dit il, qu’ele i aille. »
1670 | Nequedent il cudoit sanz faille
1671 | Qu’el n’i entrast por nule choze.
1672 | Atant si l’ont laianz encloze :
1673 | Chacune d’eles l’a veüe.
1674 | Et quant de laians fu issue,
1675 | Maitre Corraz li vint devant
1676 | Qui li ala ramentovant :
1677 | « Vostre voie est mal emploiee :
1678 | Vos estes esconmeniee. »
1679 | Ne li pot mieulz la jangle abatre.
1680 | A un frere les a fait batre
1681 | Qui avoit non frere Gautier. f. 39 v° 1
1682 | Maitre Corraz dit ou sautier
1683 | La Miserele toute entiere,
1684 | Et cil batoit endementiere.
1685 | Ermenjars n’i ot riens meffait,
1686 | Cui maitre Corraz batre fait.
1687 | Mais li maitres ice retient :
1688 | Bien escorche qui le pié tient[39].
1689 | Lors dit la dame : « Ermenjart, suer,
1690 | N’aions pas les coz contre cuer.
1691 | L’erbe qui croit en la riviere
1692 | Se plaissse, puis revient ariere ;
1693 | Joiousement se lieve et plaisse.
1694 | Ausi te di, qui le col baisse
1695 | Por resovoir la decepline
1696 | De componcion enterine,
1697 | Que Diex le meffait li pardone
1698 | Puis que il au coz s’abandone. »
1699 | Ne li chaloit c’ele trembloit[40] :
1700 | De ce saint Martin resembloit
1701 | Qui vers le ciel regarda tant
1702 | Diex qui les siens toz jors atant.
1703 | Aucune fois sa robe ardoit,
1704 | Que que vers le ciel regardoit :
1705 | Les baasses covenoit corre
1706 | Por sa robe dou feu rescorre.
1707 | La ou li draz estoit useiz,
1708 | Ja autres n’i fust refuzeiz :
1709 | Ne li chaloit fust viez ou nuez,
1710 | Volentiers le metoit en oeuz.
1711 | Les povres aloit reverchant
1712 | Et lor afaires encerchant,
1713 | Si lor portoit pain et farine
1714 | Ceste dame de bone orine.
1715 | Puis revenoit a l’orison :
1716 | Lors deïssiez qu’est en prison. f. 39 v° 2
1717 | Reliques de sainz et de saintes
1718 | A nuz genoulz et a mains jointes
1719 | Aoroit volentiers sanz doute :
1720 | Bien aloit aprés Dieu lor route.
1721 | Une fois aloit un hermite
1722 | Visiteir, mais voie petite
1723 | Ot alei quant li maitres mande
1724 | Qu’ele retort, que plus n’atende.
1725 | La dame respont au message :
1726 | « Amis, bien pert que nos sons sage :
1727 | S’or ne resamblons la limace,
1728 | Ja aurons perdu notre grace.
1729 | La limace gete son cors
1730 | De l’escalope toute fors
1731 | Par le biau tenz, mais par la pluie
1732 | Rentre enz quant ele li anuie.
1733 | Ausi covient il or nos faire :
1734 | Repairons a notre repaire. »
1735 | Un enfant ot petit et tendre,
1736 | De ces enfans trestot le mendre,
1737 | Qu’ensus de li fist esloignier,
1738 | Qu’ele dotoit a porloignier
1739 | Ces prieres por cel enfant :
1740 | Por ce li venir li deffent.
1741 | La dame avoit une coutume
1742 | Qu’autre gent gaires n’acoutume
1743 | (Ne cuit que nuns jamais teile oie),
1744 | Que lors qu’ele avoit plus grant joie
1745 | Ploroit ele plus tanrrement,
1746 | Et veïssiez apertement
1747 | Qu’il ne paroit dedens son vis
1748 | Corroz ne fronce, c’ert avis,
1749 | Ansois cheoit la larme plainne
1750 | Com li ruisseaux de la fontaine.
1751 | Les larmes viennent, c’est la fin, f. 40 r° 1
1752 | Dou cuer loiaul et pur et fin[41].
1753 | Une foiz entra en un cloistre
1754 | De povre gent qui pas acroitre
1755 | Ne se pooient de lor biens :
1756 | Fors d’aumoennes n’avoient riens.
1757 | Ymages li moustrent bien faites,
1758 | Bien entaillies et portraites ;
1759 | Mout orent costei, ce li semble,
1760 | Ansois qu’eles fussent encemble.
1761 | Moult l’en pesa et bien lor monstre,
1762 | Et bien lor en va a l’encontre
1763 | Et dist : « Je croi, mieulz vos en fust
1764 | Ce ce c’on a mis en cet fust
1765 | Por faire entaillier ces ymages
1766 | Fust mis en preu, qu’or est damages.
1767 | Qui a l’amour de Dieu el cuer,
1768 | Les ymages qu’il voit defuer
1769 | Si ne li font ne froit ne chaut.
1770 | Endroit de moi il ne m’en chaut,
1771 | Et bien sachiez, ce me conforte
1772 | Que chacuns crestiens les porte,
1773 | Les ymages, el cuer dedens.
1774 | Les levres muevre ne les dens
1775 | Ne font pas la religion,
1776 | Mais la bone compunction[42]. »
1777 | Ne pooit oïr les paroles
1778 | Qui viennent de pencees voles,
1779 | Ainz disoit de cuer gracieuz :
1780 | « Ou est ore Dieux li glorieux ? »,
1781 | C’est a dire qui a savoir
1782 | Que de Dieu doit paor avoir,
1783 | Qu’il ne mespreigne en son servise.
1784 | Or aveiz oï en quel guise
1785 | Vesqui. Ancor i a asseiz,
1786 | Mais je sui d’escrire lasseiz. f. 40 r° 2
1787 | Ysabiaus, dont je di devant,
1788 | Fut avec li a son vivant,
1789 | Qui tout ainsi le tesmoigna.
1790 | Mais a ce plus de tesmoing a,
1791 | Qu’autres i furent, ce me cemble,
1792 | Qui bien s’acorderent encemble.
1793 | Moult est fox qu’en son cors se fie,
1794 | Car la mors, qui le cors deffie,
1795 | Ne dort mie quant li cors veille,
1796 | Ainz li est toz jors a l’oreille.
1797 | N’est fors que prez li grans avoirs ;
1798 | Tost va et biauteiz et savoirs.
1799 | Por ce est fox qui c’en orgueille,
1800 | Car il les pert, weille ou ne weille.
1801 | Folie et orgueil sunt parent,
1802 | Sovent i est bien aparent.
1803 | Tout va, ce trovons en escrit,
1804 | Fors que l’amour de Jhesucrit.
1805 | Li foulz, li mauvais, li cuvers,
1806 | Qui adés a les ieux ouvers
1807 | A regardeir la mauvaise huevre,
1808 | Qui nule fois sa bouche n’uevre
1809 | Por bien parleir ne por bien dire,
1810 | Doit bien avoir le cuer plain d’ire
1811 | Quant dou siecle se doit partir.
1812 | De duel li doit li cuers partir
1813 | Quant il voit bien sanz sejorneir
1814 | Que il n’en puet plus retorneir.
1815 | Perdre li estuer cors et arme,
1816 | Et perdre en pardurable flame.
1817 | Mais li boens qui a Dieu servi
1818 | Et qui a le cors aservi
1819 | Au siecle por l’arme franchir,
1820 | Cil ne peut cheoir ne guanchir
1821 | Que s’arme n’ait inelepas f. 40 v° 1
1822 | Paradix aprés le trespas.
1823 | Liement le passage passe
1824 | Qui toz maux en passant trespasse.
1825 | En la mort a felon passage,
1826 | Passeir i estuet fol et sage.
1827 | Qui teil pas cuide trespasseir
1828 | En foul cuidier se doit lasseir :
1829 | Tout li estuet laissier, tot laisse.
1830 | La mors ne fait plus longue laisse
1831 | A ceste dame ci endroit.
1832 | Por ce vos wel dire orendroit
1833 | De sa Vie ce que j’en truis.
1834 | Ne dites pas que je contruis,
1835 | Ainz sachiez bien en veritei,
1836 | C’est droiz escriz d’autoritei.
1837 | Ysabiaux dit : « Seigneur, g’estoie
1838 | Leiz ma dame ou je me seoie
1839 | Quant ele ert au point de la mort.
1840 | Et lors oï, non gaires fort,
1841 | Une douce vois et serie :
1842 | De son cors me vint cele oïe.
1843 | Tornee ert devers la paroi,
1844 | Et lors se torna devers moi ;
1845 | Si li dis lors tout erranment :
1846 | « Chantei aveiz trop doucement,
1847 | Madamë. — As le tu oï ?
1848 | — Oïl, il m’a tout resjoï »
1849 | Lors dit : « Uns oizelés chantoit
1850 | Leiz moi, si qu’il m’atalentoit
1851 | De chanteir, si que je chantai.
1852 | Grant confort de son dolz chant ai. »
1853 | Et quant nos vit deleiz son lit,
1854 | Si vos di, mout li abelit
1855 | Et dit : « Dites, que ferïez f. 40 v° 2
1856 | Se ci l’Anemi veïez ? »
1857 | Mout petit demorei i a
1858 | Qu’a haute vois fort s’escria :
1859 | « Fui de ci, fui ! Fui de ci, fui ! »
1860 | Se oï je et a ce fui.
1861 | Puis dist aprés : « Or s’en va cil.
1862 | Parlons de Dieu et de son Fil :
1863 | Li parlers pas ne vos anuit,
1864 | Car il est prés de mienuit
1865 | Et a teile hore fu il neiz,
1866 | Li purs, li fins, li afineiz. »
1867 | Au parleir de Dieu deïssiez,
1868 | Se vos el vis la veïssiez,
1869 | Qu’ele n’avoit mal ne dolour,
1870 | Qu’ele n’en perdi point colour.
1871 | Dire li oï de sa bouche
1872 | Ermenjart que li jors aprouche
1873 | Que Diex apelera les siens,
1874 | Dont fu lie seur toute riens.
1875 | En cele houre qu’ele fina,
1876 | Cele qui si douce fin a
1877 | Fu tout ausi com endormie,
1878 | Qu’au trespasseir n’est point fenie.
1879 | Quatre jors fu li cors sor terre
1880 | C’om ne le muet ne ne l’enterre :
1881 | Une odour si douce en issoit
1882 | Qui de grant dousor ramplissoit
1883 | Touz ceulz qui entor li venoient,
1884 | Qui envis la biere laissoient.
1885 | Au cors covrir n’ot pas riote :
1886 | Covers fu d’une grize cote ;
1887 | Li vis, d’un drap, c’om ne la voie :
1888 | N’i ot autre or ne autre soie.
1889 | Asseiz i vint grant aleüre f. 41 r° 1
1890 | De gent copeir sa vesteüre ;
1891 | Des cheveux et dou mameron
1892 | Li copa hon lou soumeron ;
1893 | Doiz de piez et ongles de mains
1894 | Li copa hon ; ce fu dou mainz :
1895 | Toute l’eüssent derompue
1896 | Qui ne lor eüst deffendue.
1897 | Povre gent et malade et sain
1898 | Vindrent laianz trestout a plain.
1899 | Chacuns la pleure et la gaimente
1900 | Com c’ele lor fust mere ou tente.
1901 | Anuiz cembleroit a retraire,
1902 | Qui vos conteroit tot l’afaire.
1903 | Par tout est bien choze seüe,
1904 | Ce seit la gent grant et menue,
1905 | Et par les tesmoins par couvent,
1906 | Que Diex la reveilloit souvent
1907 | De ces secreiz, et nés li ange
1908 | N’estoient pas de li estrange.
1909 | Lui meïmes vit face a face
1910 | Et mout d’anges .I. grant espace.
1911 | Et lors que ele estoit ravie,
1912 | C’om deïst qu’ele ert endormie,
1913 | Avoit mout trés clere la chiere :
1914 | C’estoit avis qu’en boins leux iere.
1915 | De ce se tut, bien le cela,
1916 | Fors a gent ne le revela
1917 | D’Ordre, sage et religieuze,
1918 | Qui n’estoit fole n’envieuze,
1919 | Car mout doutoit en son memoire
1920 | Qu’el ne cheïst en vainne gloire ;
1921 | Car el ne l’avoit pas apris,
1922 | Ansois avoit le boen mors pris
1923 | D’estre piteuze dés s’anfance
1924 | A faire grief penitance. f. 41 r° 2
1925 | Asseiz vos puis ci raconteir
1926 | Choze qu’a anui puet monteir,
1927 | Car je n’ai pas dit la moitié
1928 | De l’amor et de l’amistié
1929 | Que Dieu montroit et jor et nuit,
1930 | Car je dout qu’il ne vos anuit.
1931 | Et nequedent, c’il vos grevoit
1932 | Et c’il anuier vos devoit,
1933 | Vos di lai ou ele habita
1934 | .XVI. mors i resuscita.
1935 | Un aveugle raluma la
1936 | Qui devotement i ala,
1937 | Qui onques eul n’ot en la teste
1938 | Ne cemblant ou il deüst estre,
1939 | Dont chacuns qui voit s’en merveille.
1940 | Mais Diex fait bien si grant merveille.
1941 | Puis qu’ele fu misse en la chasse
1942 | De plon, vos di une granz masse
1943 | D’oile decouru goute a goute
1944 | Qui petit a petit degoute.
1945 | Et c’est bien a savoir certain,
1946 | C’om le puet bien veoir a plain.
1947 | Goutes de rouzee resemble
1948 | Quant l’une goute a l’autre assemble,
1949 | Si com dou cors saint Nicholaz,
1950 | Qu’ainz nuns d’auz deulz n’ot le col las
1951 | De faire euvre de charitei :
1952 | Ce seit chacuns de veritei.
1953 | Ceste dame saintime et sainte,
1954 | Qu’ainz de Deu servir ne fu fainte,
1955 | Apertement et main a main
1956 | Trespassa tout droit l’andemain
1957 | Des octaves la saint Martin,
1958 | En yver[43], si com je retin.
1959 | En l’opytal, en sa chapele f. 41 v° 1
1960 | Fu enterree coume cele
1961 | Qui de saint Nicholaiz la fist,
1962 | Vers qui onques riens ne mefist.
1963 | Par la volentei Jhesucrit,
1964 | Si com nos trovons en escrit,
1965 | Vindrent abei et autre gent
1966 | Qu’a l’enterreir furent sergent
1967 | Et li firent trés biau servise,
1968 | Teil com hon doit faire en eglize.
1969 | Teiz dame fu de touz endroiz,
1970 | Qu’ele faisoit les contraiz droit,
1971 | Les xours oïr, foux ravoier.
1972 | Onques ne la sot deproier
1973 | Qui de son mal n’eüst santei :
1974 | Ne vos avroie hui tout contei.
1975 | Asseiz fist de miracles biaus
1976 | Ceste dame sainte Ysabiaus.
1977 | Bien la doivent enfant ameir,
1978 | Qu’en li ne troverent ameir ;
1979 | Ne lor fu dure ne ameire,
1980 | Ansois lor fu sanz ameir meire,
1981 | Car de la mort esperiteil
1982 | En gari maint ; et tout iteil
1983 | Fist ele de temporeil mort,
1984 | Qu’ele resuscita le mort.
1985 | Ameir la doivent povre et riche,
1986 | C’onques au povre ne fu chiche,
1987 | Ainz lor donoit sanz retenir
1988 | Quanqu’a ces mains pooit tenir.
1989 | Ainsi fist la bien eüree
1990 | (Bien dut s’arme estre asseüree)
1991 | Dont Rutebuez a fait la rime.
1992 | Se Rutebuez rudement rime
1993 | Et se rudesse en sa rime a,
1994 | Preneiz garde qui la rima. f. 41 v° 2
1995 | Rutebuez, qui rudement euvre,
1996 | Qui rudement fait la rude euvre,
1997 | Qu’asseiz en sa rudesse ment,
1998 | Rima la rime rudement.
1999 | Car por nule riens ne creroie
2000 | Que bués ne feïst rude roie,
2001 | Tant i meïst hon grant estude.
2002 | Se Rutebuez fait rime rude,
2003 | Je n’i part plus, mais Rutebués
2004 | Est ausi rudes coume bués[44].
2005 | Mais une riens me reconforte :
2006 | Que cil por cui la fis l’aporte
2007 | A la roÿnë Ysabel
2008 | De Navarre, cui mout ert bel
2009 | Que hon li lize et qu’ele l’oie,
2010 | Et moult en avra el grant joie.
2011 | Messire Erars la me fist faire,
2012 | De Lezignes, et toute traire
2013 | De latin en rime fransoise,
2014 | Car l’estoire est bele et cortoize.
2015 | L’estoire de la dame a fin,
2016 | Qu’a Dieu ot cuer loiaul et fin.
2017 | De fin cuer, loiaul finement :
2018 | Ce l’estoire en la fin ne ment,
2019 | Bien dut sa vie defineir,
2020 | Car bien vot son tenz afineir
2021 | En servir de pencee fine
2022 | Celui Seigneur qui sanz fin fine.
2023 | Or prions donques a celi
2024 | A cui tant bien faire abeli,
2025 | Que pour nos deprist a celui
2026 | Dieu qui ne refuse nelui,
2027 | Et par sa priere en proit cele
2028 | Qui fu et sa meire et s’ancele,
2029 | Que il nos otroit cele joie f. 42 r° 1
2030 | Que il a ceste dame otroie.
| Explicit. Diex en soit loeiz !
| Dites Amen vos qui l’oeiz[45].

Manuscrits : A, f. 283 v° ; C, f. 27 v°. Texte de C.
Titre : A La vie sainte Elysabel. - 6. A A qui l. e. honorable - A ajoute 2 v. après le v. 28 - 30. A D. l’en t. Elysabel - 35. A Elysabel f. g. dame - 36. A et preude fame - 52. A D’a. vertuz a grant plenté - 56. A Qu’a Dieu et au siecle abeli - 103. A D’Elysabel la dame sage - 118. A matire, C martyre - 150. A Du siecle fu assez estrange, C Asseiz ce fist dou s. l’e. - 160. A d’ingnorance - 198. A Que cele sainte Elysabiaus - 242. A je croi en ce, C j’ai fiance - 255. A Elysabel la Dieu amie - 260. A Gente de cors et jone et bele - 282. A Je ne sai se l. - A ajoute 16 v. après le v. 308 - A ajoute 6 v. après le v. 351 - 371. A Quant que - 380. A eüst, C eussent - 414. A Et oeil qui par cinier - 428. A et se repent - 438. A Par bien servir le d. - 449. A Elysabel ot - 451-458. A mq. - 482. A p. de charité - 483. A m. Elysabel - 540. A damoiseles, C damoizele - A ajoute 54 v. après le v. 576 - 586. A En relever toz jors de nuiz - 594. A Cil qui n’a de - 652. A gentement - 669. A deveoit - 678. A Aloient d’un enfant A m., C Quant d’enfant aloient a m. - 679. C Moult mq. - A ajoute 2 v. après le v. 709 - 717. A C povre - 736. A en gerre don - 753 C Et mq. - 757. A qu’il - 778. A P. de fermes - 780. A ne pooit pas tant a. - 786. A sermonoit Elysabiaus - 806 C lor dure estoit - 849. A Por ce quant l’en les b. f. - 851 C esvillier - 859. A Que lors la vissiez - 860. A enrainie - 876 C la ceintei - 889. A v. ou vis v. - 922. A fames - 929 C et seüe - 950-951. A mq. - 971. A orfenté - 977. A En la cité s’en est v. - 978. A t. en la cort - 988. A jut la nuit - 1002 C enchargie - 1021. A p. dures n. - 1039. A c. cousin ou - 1048 C frange - 1049. A f. la voie - 1058-1079 C mq. - 1082 C dame ou aveiz - 1084. A Sainte Elysabiaus - 1106. A e. d’un p. - 1136. A messages qui aporte - 1137. A Noveles et hurte a la porte - A ajoute 2 v. après le v. 1181 - 1196. A Et de b. et de viez m. -1197. A Si viels que il ne vaut m. - 1198. A Iluecques m. - 1219. A Et l. et m. - 1247-1248. A intervertis - 1257 C enfant ainz pou p. - A ajoute 4 v. après le v. 1260 - 1274. A le Dieu loier - 1297-1298. A intervertis - 1303. A Lor seremenz - 1307 C font - 1319. A Andeus Elysabiaus - 1347. A espreïst - 1349. A Elysabel - 1355. A v. oroison - 1402 C Ou mq. - 1405. A m. que ainsi s. - 1434. A f. qui aloit mal - 1460. A reparti - A ajoute 18 v. après le v. 1572 - 1581 C p. et b. c. - A ajoute 10 v. après le v. 1621 et place les v. 1622-1653, précédés de 6 v. supplémentaires, après le v. 1697 - 1625. A Fors seul Elysabel ou s. - 1636. A c. geu - 1660. A En un cloistre s’n fu e. - 1693. A le cop b. - A ajoute 8 v. après le v. 1719 - 1779. AC Qu’est ore - A ajoute 12 v. après le v. 1785 - 1797. A Tout va et biauté et avoirs - 1804. A Li foulz - 1815. A Et metre - 1841. A De son col - 1858 C F. de ci f. de ci f. de ci f. -1862. A ne nos a. - A ajoute 6 v. après le v. 1865 - 1869. A Que lors ne perdist ja color - 1873. A Cel jor fu lie s. - 1877. C fremie - 1911. A qu’ele estoit en vie, C qu’ele est endormie - 1941. A De plors, C De pleurs ; A di a une m. - 1957. A je devin - A ajoute 14 v. après le v. 1967 - 1973. A chanté - 1975. A Ma d. s. Elysabiaus - A ajoute 2 v. après le v. 1979 - 2002. A n’i pt p., C n’i pert p. - 2009. C en avroit - 2018. A d. finement d. - 2026. C por - A Explicit la Vie sainte Elysabel.

[1] Cette parole n’est pas du Christ, mais de saint Paul (II Thess. 3, 10). Elle était souvent invoquée contre les Ordres Mendiants.

[2] Cf. Ps. 110, 10.

[3] Cf. Voie d’Humilité (Paradis) 9-16.

[4] Cf. Mensonge 1-11, Mariage 98, Complainte de Constantinople 5-6 et 29-30.

[5] L’office de sainte Élisabeth pour l’anniversaire de sa canonisation, mentionné par le Processus et ordo canonizationis, a été fixé par Grégoire IX le 27 mai 1235.

[6] On comprend que les paroles sont celles qui ont été prononcées par la sainte, et non le rapport oral des enquêteurs, la sainteté se manifestant dans les paroles et dans les actes. Cf. le plan suivi, ou plutôt amorcé, par Joinville, qui entendra relater successivement les « saintes paroles » et les « bons faits » de saint Louis.

[7] Rutebeuf se justifie ainsi de passer sous silence le nom des enquêteurs, et par la suite d’autres noms propres, qu’il trouve pourtant dans son modèle latin.

[8] Les voyers ne sont invoqués que pour soutenir la série des calembours qui, du v. 131 au v. 140, portent sur les mots de la famille de voie et sur le verbe voir. C’étaient des officiers de police chargés du maintien de l’ordre sur la voie publique. Sur les prévôts, officiers de justice, voir Etat du monde, note 4 et Mariage Rutebeuf, note 8.

[9] C’est-à-dire la Vita, le récit latin de sa vie.

[10] Cf. D’Hypocrisie (Pharisien) 89.

[11] Sur l’accidie, voir Voie d’Humilité (Paradis), n. 14.

[12] Morawski 239 et 456.

[13] Cf. Ps. 29, 12.

[14] D’après le texte latin, cette compagne s’appelait en réalité Guda. Mais Rutebeuf n’a pas compris qu’il s’agissait d’un nom propre (a-t-il lu Quedam, comme le suppose F.-B. II, 109 ?). En lui donnant le même nom que la sainte, C paraît la confondre avec le témoin présenté aux v. 1318-20. D’autre part, Rutebeuf inverse les âges : c’est Guda qui avait un an de plus que la future sainte.

[15] Le récit est déformé, car Rutebeuf a lu fugebat (fuyait) au lieu de fugabat (faisait fuir, chassait devant elle) : en réalité, la petite fille profitait du jeu pour conduire insensiblement ses compagnes vers la chapelle.

[16] Voir Ordres de Paris, n. 4.

[17] Cf. Morawski 423.

[18] Rutebeuf prend le titre germanique de landgrave pour un nom propre.

[19] D’après le latin, l’incident ne s’est produit qu’une fois.

[20] Là encore, Rutebeuf transforme en comportement habituel un événement que le latin présente comme unique.

[21] Dans le texte latin, la sainte subit le même châtiment que ses suivantes.

[22] Dans le texte latin, l’initiative de ces aumônes revient à Élisabeth, restée seule en Thuringe pendant que son mari est à Crémone. Une mauvaise lecture de Rutebeuf (lantgravius pour lantgravio) ou l’utilisation d’un manuscrit fautif l’ont conduit à conter cette curieuse histoire, qui montre la charité, non de la sainte, mais de son mari, et dans laquelle on voit le landgrave de Thuringe envoyer, Dieu sait pourquoi, des secours à Crémone.

[23] Le sujet pourrait être encore le landgrave, mais il n’y a pas lieu de croire que le contresens se poursuit jusque là.

[24] Pour rendre la suite du texte intelligible, en particulier le v. 792, la traduction rétablit la précision donnée par le latin, mais omise par Rutebeuf : aestivo tempore.

[25] Cf. Voie d’Humilité (Paradis) 12-16.

[26] Le texte des v. 854-6 est assuré par les deux manuscrits et son sens ne fait pas de doute. Il n’est toutefois pas entièrement satisfaisant : nul ne pouvait exiger d’un clerc ou d’un écuyer qu’il allât moissonner. Le texte attendu – exigences de la métrique mises à part – serait plutôt : Il n’est nuns qui oizeul le truisse lors clerc ne lais ne escuier qu’il ne le doie huier (« Il n’est personne, clerc, laïc ou écuyer, qui, le trouvant alors oisif, ne doive le conspuer »).

[27] Cf. Sacristain 97-102.

[28] Les propos de la sainte ne sont guère en accord avec son goût constant de la pauvreté. Toute cette conversation est absente du texte latin.

[29] Les v. 1058-1079, dans lesquels le latin est au reste mal rendu, sont absents de C, mais certainement par inadvertance, car il faut les restituer pour que la suite soit intelligible.

[30] Le latin précise : « chez l’évêque ». D’où la traduction.

[31] Cf. Griesche d’hiver 26.

[32] C’est la seule fois où C appelle la sainte Élisabeth (Elisabiaux) et non Ysabeau.

[33] Les nonnes blanches sont les cisterciennes, les nonnes noires les bénédictines.

[34] En abrégeant cette anecdote, Rutebeuf supprime les circonstances qui permettent de comprendre l’enchaînement des faits et le comportement d’Élisabeth. Dans le texte latin, celle-ci, ayant enfin reçu quelque argent, fait distribuer cinquante marcs aux pauvres. Mais elle édicte que ceux qui tricheraient en se présentant deux fois pour recevoir l’aumône auraient les cheveux coupés. Là-dessus survient la jeune Hildegunde (« Heluys »), qui n’entend nullement recevoir l’aumône et rend seulement visite à sa sœur. Mais, voyant ses beaux cheveux, Élisabeth ordonne de les couper comme ceux des resquilleurs, bien qu’elle n’appartienne pas à cette catégorie.

[35] Morawski 2297. Mot à mot : à force de gratter par terre, la chèvre se retrouve couchée de façon inconfortable.

[36] A la suite de ces vers, A place – après quelques vers absents de C – les v. 1655-1698 (numérotation de C). Cet ordre est préférable, non seulement parce que c’est celui du latin, mais encore parce que, dans celui de C, les v. 1655-1698 interrompent un développement qui se poursuit après eux et paraissent donc interpolés. On notera que le v. 1654 prend une valeur différente selon l’ordre suivi. Voir ci-dessous n. 40.

[37] L’usage du temps était de manger à deux ou à plusieurs dans la même écuelle. L’humilité n’est donc pas dans ce geste même. Elle est d’admettre comme compagnes de table des personnes de rang inférieur.

[38] C’est ici le rang social, et non le mariage opposé au célibat, qui distingue, comme ce sera longtemps encore le cas, la dame de la demoiselle. Cf. La dame qui fit trois tours, n. 1.

[39] Morawski 137.

[40] Reprise du développement interrompu au v. 1654 : installée à la cuisine où elle avait moins froid, la sainte tournait les yeux vers le ciel. Elle ressemblait alors à saint Martin, ne prenait pas garde que le feu prenait à sa robe, etc.

[41] Le don des larmes, preuve d’un repentir sincère, était considéré comme une grâce, le signe du pardon de Dieu. Étendu ici aux « pleurs de joie », hors de toute référence à la contrition, il n’en témoigne pas moins de la pureté du cœur comme de la faveur divine.

[42] Echo, sinon d’une véritable querelle des images, du moins de l’austérité prônée dans ce domaine par les Cisterciens, puis par les ordres mendiants.

[43] Le latin place la mort de la sainte tredecimo kalendas decembris (le 19 novembre). C’est la traduction en prose française qui déclare qu’elle « trespasse l’endemain des uitaves saint Martin en hiver » (le 13 décembre). En cette occurrence comme ailleurs, c’est elle que suit Rutebeuf.

[44] Cf. Sacristain 750-760. Et aussi Hypocrisie 45-6, Mariage 45, Voie d’Humilité (Paradis) 18-9, Marie l’Égyptienne 1301-2. Voir Mariage, n. 6.

[45] Les deux derniers vers doivent certainement être attribués à un scribe.