Panorama des principales éditions des œuvres de Rutebeuf.

Achille Jubinal, Le Miracle de Théophile

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, trouvère du XIIIe siècle, recueillies et mises au jour pour la première
| fois par Achille Jubinal, Nouvelle édition revue et corrigée, A. Jubinal, 1874 : Paris, Paul Daffis, vol. 2, pp. 231-262.
| Ci commence
| Le Miracle de Théophile[1].
| Ms. 7218.
1 | Ah ! ahi ! Diex, rois de gloire,
2 | Tant vous ai éu en mémoire,
3 | Tout ai doné & deſpendu,
4 | Et tout ai aus povres tendu ;
5 | Ne m’eſt remez vaillant .i. ſac.
6 | Bien m’a dit li éveſque : « Eſchac, »
7 | Et m’a rendu maté en l’angle :
8 | Sanz avoir m’a leſſié tout ſangle.
9 | Or m’eſtuet-il morir de fain,
10 | Se je n’envoi ma robe au pain !
11 | Et ma meſmie que fera ?
12 | Ne ſai ſe Diex les preſtera.
13 | Diex ! oil ; qu’en a-il à fère ?
14 | En autre lieu les covient trère,
15 | Où il me fet l’oreille ſorde.
16 | Qu’il n’a cure de ma falorde
17 | Et je li referai la moe.
18 | Honiz ſoit qui de lui ſe loe !
19 | N’eſt riens c’on por avoir ne face :
20 | Ne pris riens Dieu ne ſa manace.
21 | Irai-je me noier ou pendre ?
22 | Je ne m’en puis pas à Dieu prendre,
23 | C’on ne puet à lui avenir.
24 | Ha ! qui or le porroit tenir
25 | Et bien batre à la retornée,
26 | Mult auroit fet bone jornée ;
27 | Mès il ſ’eſt en ſi haut leu mis
28 | Por eſchiver ſes anemis
29 | C’on n’i puet trère ne lancier[2].
30 | Se or pooie à lui tancier,
31 | Et combatre, & eſcremir,
32 | La char li feroie frémir !
33 | Or eſt laſus en ſon ſolaz ;
34 | Laz chétis ! & je ſui ès laz
35 | De povreté & de ſoufrète.
36 | Or eſt bien ma viele frète,
37 | Or dira l’en que je raſote :
38 | De ce ſera mès la riote.
39 | Je n’oſerai nului véoir :
40 | Entre gent ne devrai ſéoir,
41 | Que l’en mi monſterroit au doi.
42 | Or ne ſai-je que fère doi ;
43 | Or m’a bien Diex ſervi de guile.
44 | Ici vient Théophiles
45 | A Salatin, qui parloit
46 | Au déable quant il voloit.
47 | Qu’es-ce ? qu’avez-vous, Théophile ?
48 | Por le grant Dé ! quel mautalent.
49 | Vous a fet eſtre ſi dolent ?
50 | Vous ſoliiez ſi joiant eſtre !
| Théophiles, parole.
51 | C’on m’apeloit ſeignor & meſtre
52 | De ceſt païs, ce ſez-tu bien :
53 | Or ne me laiſſe-on nule rien
54 | S’en ſui plus dolenz, Salatin,
55 | Quar en françois ne en latin
56 | Ne finai oncques de proier
57 | Celui c’or me veut aſproier,
58 | Et qui me fet leſſier ſi monde
59 | Qu’il ne m’eſt remez riens el monde.
60 | Or n’eſt nule choſe ſi fière
61 | Ne de ſi diverſe manière
62 | Que volentiers ne la féiſſe,
63 | Par tel qu’à m’onor reveniſſe.
64 | Li perdres m’eſt honte & domages.
| Ici parole Salatins.
65 | Biaus ſire, vous dites que ſages,
66 | Quar qui a apris la richèce,
67 | Mult i a dolor & deſtrèce
68 | Quant l’en chiet en autrui dangier
69 | Por ſon boivre & por ſon mengier ;
70 | Trop i covient gros mos oïr.
| Théophiles.
71 | C’eſt ce qui me fet eſbahir,
72 | Salatins, biaus très douz amis :
73 | Quant en autrui dangier ſui mis
74 | Par pou que li cuers ne m’en criève.
| Salatins.
75 | Je ſai or bien que mult vous griève
76 | Et mult en eſtes entrepris ;
77 | Comme hom qui eſt de si grant pris
78 | Mult en eſtes mas & penſſis.
| Théophiles.
79 | Salatin frère, or eſt enſis :
80 | Se-tu riens pooies ſavoir
81 | Por qoi je péuſſe r’avoir
82 | M’onor, ma baillie & ma grâce,
83 | Il n’eſt choſe que je n’en face.
| Salatins.
84 | Voudriiez-vous Dieu renoier,
85 | Celui que tant ſolez proier,
86 | Toz ſes ſainz & toutes ſes ſaintes ?
87 | Et ſi deveniſſiez mains jointes
88 | Hom à celui qui ce feroit
89 | Qui voſtre honor vous renderoit ;
90 | Et plus honorez ſeriiez,
91 | S’à lui ſervir demoriiez,
92 | C’onques jor ne péuſtes eſtre.
93 | Créez-moi, leſſiez voſtre meſtre.
94 | Qu’en avez-vous entalenté ?
| Théophiles.
95 | J’en ai trop bone volenté :
96 | Tout ton pleſir feroi briefment.
| Salatins.
97 | Alez-vous-en ſéurement ;
98 | Maugrez qu’il en puiſſent avoir
99 | Vous ferai voſtre honor r’avoir.
100 | Revenez demain au matin[3].
| Théophiles.
101 | Volentiers, frère Salatins.
102 | Cil Diex que tu croiz & aeures
103 | Te gart, ſ’en ce propos demeures !
| Or ſe deſpart Théophiles de Salatin, & si penſſe
| que trop a grant choſe en Dieu renoier & diſt.
104 | Ha, laz ! que porrai devenir ?
105 | Bien me doi li cors deſſenir
106 | Quant il m’eſtuet à ce venir.
107 | Que ferai, las !
108 | Se je reni ſaint Nicholas,
109 | Et ſaint Jehan, & ſaint Thomas,
110 | Et Noſtre-Dame ?
111 | Que fera ma chétive d’âme ?
112 | Ele ſera arſe en la flame
113 | D’enfer le noir :
114 | Là la convendra remanoir.
115 | Ci aura trop hideus manoir,
116 | Ce n’eſt pas fable,
117 | En cele flambe perdurable
118 | N’i a nule gent amiable,
119 | Ainçois ſont mal qu’il ſont déable
120 | C’eſt lor nature ;
121 | Et lor meſons r’eſt ſi obſcure
122 | C’on n’i verra jà ſoleil luire,
123 | Ainz eſt uns puis toz plains d’ordure.
124 | Là irai gié !
125 | Bien me ſeront li dé changié
126 | Quant por ce que j’aurai mengié
127 | M’aura Diex iſſi eſtrangié
128 | De ſa meſon ;
129 | Et ci aura bone reſon :
130 | Si eſbahiz ne fu mès hom
131 | Com je ſui, voir.
132 | Or dit qu’il me fera r’avoir
133 | Et ma richèce & mon avoir ;
134 | Jà nus n’en porra riens ſavoir :
135 | Je le ferai.
136 | Diex, m’a grevé, je l’greverai ;
137 | Jamès jor ne le ſervirai
138 | Je li ennui.
139 | Riches ſerai ſe povres ſui :
140 | Se il me het je harrai lui.
141 | Preingne ſes erres
142 | Ou il face movoir ſes guerres :
143 | Tout a en main & ciel & terres ;
144 | Je li claim cuite
145 | Se Salatins tout ce m’acuite
146 | Qu’il m’a promis.
| Ici parole Salatins au déable & diſt :
147 | Uns Creſtiens ſ’eſt ſor moi mis
148 | Et je m’en ſui mult entremis,
149 | Quar tu n’es pas mes anemis ;
150 | Os-tu, Sathanz ?
151 | Demain vendra ſe tu l’atans.
152 | Je li ai promis .iiij. tans :
153 | Aten-le don,
154 | Qu’il a eſté mult grant preudon :
155 | Por ce ſi a plus riche don,
156 | Met-li ta richèce à bandon.
157 | Ne m’os tu pas ?
158 | Je te ferai plus que le pas
159 | Venir, je cuit,
160 | Et ſi vendras encore anuit[4],
161 | Car ta demorée me nuit ;
162 | G’i ai béé.
| Ci conjure Salatins le déable.
163 | Bagahi[5], Laca, Bachahé,
164 | Lamac, Cahi, Achabahé,
165 | Karrelyos,
166 | Lamac, Lamec, Bachalyos,
167 | Cabahagi, Sabalyos,
168 | Baryolas,
169 | Lagozatha, Cabyolas,
170 | Samahac & Famyolas,
171 | Harrahya.
| Or vient li Déables qui eſt conjuré & diſt :
172 | Tu as bien dit ce qu’il i a.
173 | Cil qui t’apriſt rien n’oublia ;
174 | Mult me travailles.
| Salatins.
175 | Qu’il n’eſt pas droiz que tu me failles
176 | Ne que tu encontre moi ailles
177 | Quant je t’apel.
178 | Je te faz bien ſuer ta pel.
179 | Veus-tu oïr .i. geu novel ?
180 | I. clerc avons
181 | De tel gaaing, com nous ſavons ;
182 | Soventes foiz nous en grevons
183 | Por noſtre afère.
184 | Que loez-vous du clerc à fère
185 | Qui ſe voudra jà vers çà trère ?
| Li déables.
186 | Comment a non ?
| Salatins.
187 | Théophiles par ſon droit non.
188 | Mult a eſté de grant renon
189 | En ceſte terre.
| Li déables.
190 | J’ai toz jors éu à lui guerre,
191 | C’onques jour ne le poi conquerre.
192 | Puiſqu’il ſe veut à nous offerre,
193 | Viengne en cel val
194 | Sanz compaignie & ſanz cheval ;
195 | N’i aura guères de travail,
196 | C’eſt près de ci.
197 | Mult aura bien de lui merci
198 | Sathan & li autre nerci ;
199 | Mès n’apiaut mie
200 | Jhéſu le fil Sainte Marie :
201 | Ne li ferions point d’aïe
202 | De ci m’en vois :
203 | Or ſoiez vers moi plus cortois ;
204 | Ne me traveilliez mès des mois,
205 | Va, Salatin,
206 | Ne en ébrieu ne en latin.
| Or revient Théophiles à Salatin.
207 | Or ſuis-je venu trop matin ?
208 | As-tu riens fet ?
| Salatins.
209 | Je t’ai baſti ſi bien ton plet
210 | Quanques tes ſires t’a mesſez
211 | T’amendera,
212 | Et plus forment t’onorera,
213 | Et plus grant ſeignor te fera
214 | C’onques ne fus.
215 | Tu n’es or pas ſi du refus
216 | Coin tu ſeras encor du plus.
217 | Ne t’eſmaier :
218 | Va là aval ſanz délaier ;
219 | Ne t’i covient pas Dieu proier
220 | Ne réclamer :
221 | Se tu veus ta beſoingne amer.
222 | Tu l’as trop trové à amer,
223 | Qu’il t’a failli ;
224 | Mauvèſement as or ſailli.
225 | Bien t’euſt ore mal bailli
226 | Se ne t’aidaſſe
227 | Va-t’en, que il t’atendent ; paſſe
228 | Grant aléure ;
229 | De Dieu réclamer n’aies cure.
| Théophiles.
230 | Je m’en vois ; Diex ne m’i puet nuire
231 | Ne riens aidier,
232 | Ne je ne puis à lui plaidier.
| Ici va Théophile au Déable. Si a trop grant paor, & Déables li diſt :
233 | Venez avant, paſſez grant pas ;
234 | Gardez que ne reſanblez pas
235 | Vilain qui va à offerande.
236 | Que vous veut ne que vous demande
237 | Voſtre ſires ? Il eſt mult fiers !
| Théophiles.
238 | Voire ſire ! il fu chanceliers ;
239 | Si me cuide chacier pain querre.
240 | Or vous vieng proier & requerre
241 | Que vous m’aidiez, à ceſt beſoing.
| Li déables.
242 | Requiers-m’en tu ?
| Théophiles.
| Oïl
| Li déables.
| Or joing
243 | Tas mains, & ſi devien mes hon.
244 | Je t’aiderai outre reſon.
| Théophiles.
245 | Vez ci que je vous faz hommage,
246 | Mès que je r’aie mon domage,
247 | Biaus ſire, dès or en avant.
| Li déables.
248 | Et je te refaz .i. couvant
249 | Que te ferai ſi grant ſeignor
250 | C’on ne te vit oncques greigrior.
251 | Et puiſque ainſinques avient,
252 | Saches de voir qu’il te covient
253 | De toi aie lettres pendanz
254 | Bien dites & bien entendanz ;
255 | Quar maintes genz m’en ont ſorpris
256 | Por ce que lor lettres n’en pris :
257 | Por celas vueil avoir bien dites.
| Théophiles.
258 | Vez les ci ; je les ai eſcrites.
| Or baille Théophiles les lettres au Déable,
| & li Déables li commande à ouvrer ainſi :
259 | Théophile, biaus douz amis,
260 | Puiſque tu t’es en mes mains mis,
261 | Je te dirai que tu ſeras.
262 | Jamès povre homme n’ameras :
263 | Se povres hom ſorpris te proie,
264 | Torne l’oreille, va ta voie ;
265 | S’aucuns envers toi ſ’umélie,
266 | Reſpon orgueil & félonie ;
267 | Se pauvres demande à ta porte,
268 | Si gardes qu’aumoſne n’enporte.
269 | Douçor, humilitez, pitiez,
270 | Et charitez & amiſtiez,
271 | Jeûne fère, pénitance,
272 | Me metent grant duel en la pance ;
273 | Aumoſne fère & Dieu proier,
274 | Ce me repuet trop anoier ;
275 | Dieu amer & chaſtement vivre,
276 | Lors me ſamble ſerpent & guivre
277 | Me menjue le cuer el ventre.
278 | Quant l’en en la meſon Dieu entre
279 | Por regarder aucun malade,
280 | Lors ai le cuer ſi mort & fade
281 | Qu’il m’eſt avis que point n’en ſente ;
282 | Cil qui fet bien ſi me tormente.
283 | Va-t’en ! tu ſeras ſéneſchaus :
284 | Lai les biens & ſi fai les maus :
285 | Ne juge jà bien en ta vie,
286 | Que tu feroies grant folie
287 | Et ſi feroies contre moi.
| Théophiles.
288 | Je ſerai ce que fère doi ;
289 | Bien eſt droiz voſtre pleſir face
290 | Puiſque j’en doi r’avoir ma grâce.
| Or envoie l’Éveſque querre Théophile.
291 | Or toſt liève ſus, Pince-Guerre ;
292 | Si me va Théophile querre :
293 | Se li renderai ſa baillie.
294 | J’avoie fet mult grant folie
295 | Quant je tolue li avoie,
296 | Que c’eſt li mieudres que je voie,
297 | Ice puis-je bien, por voir dire.
| Or reſpont Pince-Guerre.
298 | Vous dites-voir, biaus très douz ſire !
| Or parole Pince-Guerre à Théophile & Théophile reſpont.
299 | — Qui eſt céenz ? — Et vous qui eſtes ?
300 | — Je ſui un clers. — Et je ſui preſtres.
301 | — Théophile, biau ſire chiers,
302 | Or ne ſoiez vers moi ſi fiers :
303 | Mes ſires .i. pou vous demande ;
304 | Si r’aurez jà voſtre provande,
305 | Voſtre baillie toute entière.
306 | Soiez liez, fètes bele chière :
307 | Si ſerez & ſens & ſavoir.
| Théophiles.
308 | Déable i puiſſent part avoir !
309 | J’éuſſe éue l’éveſchié,
310 | Et je l’i mis, ſi fis péchié.
311 | Quant il i fu ſ’oi à lui guerre ;
312 | Si me cuida chacier pain querre.
313 | Tripot lirot ! por ſa haïne
314 | Et par ſa tençon qui ne fine.
315 | G’i irai ; ſ’orrai qu’il dira.
| Pince-Guerre.
316 | Quant il vous verra ſi rira,
317 | Et dira por vous eſſaier
318 | Le fiſt ; or vous reveut paier,
319 | Et ſerez ami com devant.
| théophiles.
320 | Or diſoient aſſez ſouvant
321 | Li chanoine de moi granz fables ;
322 | Je les rent à toz les déables.
| Or ſe liève l’Éveſque contre Théophiles, & li rent ſa dignité, & diſt :
323 | Sire, bien puiſſiez-vous venir !
| Théophiles.
324 | Si ſai-je bien me ſoſtenir :
325 | Je ne ſui pas chéus par voie.
| Li évesques.
326 | Biaus ſire, de ce que j’avoie
327 | Vers vous meſpris je l’ vous ament,
328 | Et ſi vous rent mult bonement
329 | Voſtre baillie : or la prenez,
330 | Quar preudom eſtes & ſenez,
331 | Et quanques j’ai ſi ſera voſtre.
| Théophiles.
332 | Ci a mult bone patrenoſtre,
333 | Mieudre aſſez c’onques mès ne dis.
334 | Déſormès vendront .x. & .x.
335 | Li vilain por moi aorer,
336 | Et je les ferai laborer.
337 | Il ne vaut rien qui l’en ne doute :
338 | Cuident-il je n’i voie goute ?
339 | Je lor ſerai ſel & irous.
| Li évesques.
340 | Théophile, où entendez-vous ?
341 | Biaus amis, penſſez de bien fère.
342 | Vez-vous céenz voſtre repère,
343 | Vez-ci voſtre oſtel & le mien :
344 | Noz richèces & noſtre bien
345 | Si ſerons déſormès enſamble ;
346 | Bon ami ſerons, ce me ſamble :
347 | Tout ſera voſtre & tout ert mien.
| Théophiles.
348 | Par foi, ſire, je le vueil bien.
| Ici va Théophile à ſes compaignons tencier, premièrement à .i. qui avoit non Pierres.
349 | Pierres ! veux-tu oïr novèle ?
350 | Or eſt tornée ta rouele,
351 | Or t’ eſt-il chéu ambes as,
352 | Or te tien à ce que tu as,
353 | Qu’à ma baillie as-tu failli.
354 | L’éveſque m’en a fet bailli :
355 | Si ne t’en ſai ne gré ne grâces.
| Pierres reſpont.
356 | Théophiles, ſont-ce manaces ?
357 | Dès ier priai-je mon ſeignor
358 | Que il vous rendiſt voſtre honor,
359 | Et bien eſtoit droiz & reſons.
| Théophiles.
360 | Ci avoit duras faoiſons
361 | Quant vous m’aviiez forjugié.
362 | Maugré voſtres or le r’ai-gié :
363 | Oublié aviiez le duel.
| Pierres.
364 | Certes, biaus chers ſire, à mon vuel
365 | Fuſſiez-vous éveſques éus
366 | Quant noſtre éveſques fu féus ;
367 | Mès vous ne le vouſiſtes eſtre
368 | Tant doutiiez le roi céleſtre.
| Or tence Théophile à .i. autre.
369 | Thomas, Thomas ! or te chiet mal,
370 | Quant l’en me r’a fet ſéneſchal ;
371 | Or leras-tu le regiber,
372 | Et le combattre & le riber ;
373 | N’auras pior voiſin de moi.
| Thomas.
374 | Théophile, foi que vous doi,
375 | Il ſembe que vous ſoiez yvres.
| Théophiles.
376 | Or en ſerai demain délivres,
377 | Maugrez en ait voſtre viſages.
| Thomas.
378 | Par Dieu ! vous n’eſtes pas bien ſages :
379 | Je vous aim tant & tant vous pris !
| Théophiles.
380 | Thomas, Thomas ! ne ſui pas pris :
381 | Encor porrai nuire & aidier.
| Thomas.
382 | Il ſamble vous volez plaidier,
383 | Théophile ; leſſiez me en pais.
| Théophiles.
384 | Thomas, Thomas ! je que vous fais ?
385 | Encor vous plaindrez bien à tens,
386 | Si com je cuit & coin je pens.
| Ici ſe repent Théophile & vient à une chapèle de Noſtre-Dame & diſt :
387 | Hé, laz ! chétis, dolenz, que porrai devenir[6] ?
388 | Terre, comment me pués porter ne ſouſtenir
389 | Quant j’ai Dieu renoié & celui voil tenir
390 | A ſeignor & à meſtre qui toz maus fet venir ?
391 | Or ai Dieu renoié, ne puet eſtre téu,
392 | Si ai laiſſié le baſme, pris me ſui au ſéu.
393 | De moi a pris la chartre & le brief recéu
394 | Maufez, ſe li rendrai de m’âme le tréu.
395 | Hé, Diex ? que feras-tu de ceſt chétis dolent
396 | De qui l’âme en ira en enfer le boillant,
397 | Et li maufez l’iront à leur piez défoulant ?
398 | Ahi terre, quar oevre ſi me va engloutant !
399 | Sire Diex ! que fera ciſt dolenz eſbahis
400 | Qui de Dieu & du monde eſt huez & haïs
401 | Et des maufez d’enfer engigniez & trahis,
402 | Dont ſui-je de triſtoz chaciez & envaïs ?
403 | Hé, las ! com j’ai eſté plains de grant non ſavoir
404 | Quant j’ai Dieu renoié por .i. petit d’avoir !
405 | Les richèces du monde que je voloie avoir
406 | M’ont geté en tel leu dont ne me puis r’avoir.
407 | Sathan, plus de .vii. anz ai tenu ton ſentier ;
408 | Maus chans m’ont fet chanter li vin de mon chantier
409 | Mult féloneſſe rente m’en rendront mi rentier,
410 | Ma char charpenteront li félon charpentier.
411 | Ame doit l’en amer ; m’âme n’ert pas amée :
412 | N’os demander la Dame qu’ele ne ſoit dampnée.
413 | Trop a male ſemence en ſemoiſons[7] ſemée
414 | De qui l’âme fera en enfer ſorſemée[8].
415 | Ha, las ! com fol bailli & com fole baillie !
416 | Or ſui-je mal baillis & m’âme mal baillie !
417 | S’or m’oſoie baillier à la douce baille,
418 | G’i ſeroie bailliez & m’âme jà baillie.
419 | Ors ſui, & ordoiez doit aler en ordure ;
420 | Ordement ai ouvré, ce ſet cil qui or dure
421 | Et qui toz jors durra : ſ’en aurai la mort dure.
422 | Maufez, com m’avez mort de mauvèſe morſure !
423 | Or n’ai-je remanance ne en ciel ne en terre.
424 | Ha, las ! où eſt li lieus qui me puiſſe ſoufferre ?
425 | Enſers ne me pleſt pas où je me voil offerre ?
426 | Paradis n’eſt pas miens quant j’ai au Seignor guerre.
427 | Je n’os Dieu réclamer ne ſes ſainz ne ſes ſaintes,
428 | Las ! que j’ai fet hommage au déable mains jointes.
429 | Li maufez en a lettres de mon anel empraintes.
430 | Richèce, mar te vi : j’en aurai dolors maintes.
431 | Je n’os Dieu ne ſes ſaintes ne ſes ſainz réclamer ;
432 | Ne la très douce dame que chaſcuns doit amer.
433 | Mès por ce qu’en li n’a félonie n’amer,
434 | Se je li cri merci nus ne m’en doit blaſmer.
| C’eſt la proière que Théophiles diſt devant Noſtre-Dame[9] :
435 | Sainte roïne[10] bele,
436 | Glorieuſe pucèle,
437 | Dame de grâce plaine
438 | Par qui toz biens revèle,
439 | Qu’au beſoing vous apèle
440 | Délivrez eſt de paine,
441 | Qu’à vous ſon cuer amaine
442 | Ou pardurable raine
443 | Aura joie novèle,
444 | Arouſable fontaine
445 | Et délitable & ſaine,
446 | A ton Filz me rapèle !
447 | En voſtre douz ſerviſe
448 | Fu jà m’entente miſe,
449 | Mès trop toſt fui temptez
450 | Par celui qui atiſe
451 | Le mal & le bien briſe.
452 | Sui trop fort enchantez ;
453 | Car me déſenchantez,
454 | Que voſtre volentez
455 | Eſt plaine de franchiſe,
456 | Ou de grans orfentez
457 | Sera mes cors rentez
458 | Devant la fort juſtice.
459 | Dame Sainte Marie,
460 | Mon corage varie ;
461 | Ainſi que il te ſerve,
462 | Ou jamès n’ert tarie
463 | Ma dolors ne garie,
464 | Ains ſera m’âme ſerve ;
465 | Ci aura dure verve
466 | S’ainz que la mort m’énerve
467 | En vous ne ſe marie
468 | M’âme qui vous enterve.
469 | Souffrez li cors déſerve,
470 | L’âme ne ſoit périe.
471 | Dame de charité
472 | Qui par humilité
473 | Portas noſtre ſalu,
474 | Qui toz nos a geté
475 | De duel & de vilté
476 | Et d’enferne palu ;
477 | Dame, je te ſalu !
478 | Ton ſalu m’a valu
479 | (Je l’ ſai de vérité),
480 | Gar qu’avoec Tentalu
481 | En enfer le jalu
482 | Ne praingne m’érité.
483 | En enfer ert offerte
484 | Dont la porte eſt ouverte
485 | M’âme par mon outrage :
486 | Ci aura dure perte
487 | Et grant folie aperte
488 | Se là praing herbregage.
489 | Dame, or te faz hommage
490 | Tome ton douz viſage ;
491 | Por ma dure déſerte
492 | El non ton filz le ſage
493 | Ne ſouffrir que mi gage
494 | Voiſent à tel poverte.
495 | Si com en la verrière
496 | Entre & reva arrière
497 | Li ſolaus que n’entame,
498 | Ainſinc fus virge entière
499 | Quant Diex, qui ès ciex ière
500 | Fiſt de toi mère & dame.
501 | Ha ! reſplendiſſant jame,
502 | Tendre & piteuſe fame,
503 | Quar entent ma proière,
504 | Que mon vil cors & m’âme
505 | Le pardurable flame
506 | Rapelaiſſes[11] arrière.
507 | Roïne débonaire,
508 | Les iex du cuer m’eſclaire
509 | Et l’obſcurté m’esface,
510 | Si qu’à toi puiſſe plaire
511 | Et ta volenté faire,
512 | Car m’en done la grâce ;
513 | Trop ai éu eſpace
514 | D’eſtre en obſcure trace :
515 | Encor m’i cuident traire
516 | Li ſerf de pute eſtrace ;
517 | Dame, jà toi ne place
518 | Qu’il facent le contraire
519 | En vilté, en ordure,
520 | En vie trop obſcure
521 | Ai eſté lonc termine,
522 | Roïne nete & pure,
523 | Quar me pren en ta cure
524 | Et ſi me médecine.
525 | Par ta vertu devine,
526 | Qu’adès eſt enterine,
527 | Fai dedenz mon cuer luire
528 | La clarté pure & fine,
529 | Et les iex m’enlumine
530 | Que ne m’en voi conduire.
531 | Li proières qui proie
532 | M’a jà mis en ſa proie :
533 | Pris ſerai & préez ;
534 | Trop aſprement m’aſproie.
535 | Dame, ton chier Filz proie
536 | Que ſoie deſpréez ;
537 | Dame, car leur véez
538 | Qui mes mesfez véez
539 | Que n’avoie à leur voie.
540 | Vous qui laſus ſéez,
541 | M’âme leur dévéez
542 | Que nus d’aus ne la voie.
| Ici parole Noſtre-Dame à Théophile & diſt :
543 | Qui es-tu, va, qui vas par ci ?
544 | — Ha, Dame ! aiez de moi merci !
545 | C’eft li chétis
546 | Théophile, li entrepris
547 | Que mauſé ont loié & pris.
548 | Or vieng proier
549 | A vous, Dame, & merci crier
550 | Que ne gart l’eure qu’aſproier
551 | Me viengne cil
552 | Qui m’a mis à ſi grant eſcil.
553 | Tu me tenis jà par ton fil,
554 | Roïne bele !
| Nostre-Dame parole.
555 | Je n’ai cure de ta favèle ;
556 | Va-t’en, is fors de ma chapèle.
| Théophiles, parole.
557 | Dame, je n’oſe.
558 | Flors d’aiglentier & lis & roſe
559 | En qui li filz Dieu ſe repoſe,
560 | Que ferai-gié ?
561 | Malement me ſens engagié
562 | Envers le maufé enragié.
563 | Ne ſai que fère.
564 | Jamès nè finerai de brère,
565 | Virge, pucèle débonère.
566 | Dame honorée,
567 | Bien ſera m’âme dévorée
568 | Qu’en enfer ſera demorrée
569 | Avoec Cahu.
| Nostre-Dame.
570 | Théophile, je t’ai ſéu
571 | Ça en arrière à moi éu ;
572 | Saches de voir,
573 | Ta chartre te ferai ravoir
574 | Que tu baillas par mon ſavoir :
575 | Je la vois querre.
| Ici va Noſtre-Dame prendre la chartre Théophile.
576 | Sathan, Sathan ! es-tu en ſerre ?
577 | S’es or venuzes en ceſte terre
578 | Por commencier à mon clerc guerre,
579 | Mar le penſſas.
580 | Rent la chartre que du clerc as,
581 | Quar tu as fet trop vilains cas.
| Sathan parole.
582 | Je la vous rande ! ...
583 | J’aim miex aſſez que l’en me pende.
584 | Jà li rendi-je ſa provande
585 | Et il me fiſt de lui offrande
586 | Sanz demorance,
587 | De cors & d’âme & de ſuſtance.
| Nostre-Dame.
588 | Et je te foulerai la pance.
| Ici aporte Noſtre-Dame la chartre à Théophile.
589 | Amis, ta chartre te raport.
590 | Arivez fuſſes à mal port
591 | Où il n’a ſolaz ne déport ;
592 | A moi entent :
593 | Va à l’éveſque & plus n’atent ;
594 | De la chartre li fai préſent,
595 | Et qu’il la liſe
596 | Devant le pueple en Sainte Ygliſe,
597 | Que bone gent n’en ſoit ſorpriſe
598 | Par tel barate.
599 | Trop aime avoir qui ſi l’achate ;
600 | L’âme en eſt & honteuſe & mate.
| Théophile.
601 | Volentiers, Dame,
602 | Bien fuſſe mors de cors & d’âme :
603 | Sa painne pert qui ainſi ſame,
604 | Ce voi-je bien.
| Ici vient Théophile à l’Éveſque, & li baille ſa chartre & diſt :
605 | Sire, oiez-moi ! Por Dieu merci,
606 | Quoi que j’aie ſet or ſui ici.
607 | Par tenz ſauroiz
608 | De qoi j’ai mult eſté deſtroiz :
609 | Povres & nus, & maigres & froiz
610 | Fui par défaute.
611 | Anemis qui les bons aſſaute
612 | Or fet à m’âme geter faute
613 | Dont mors eſtoie.
614 | La Dame qui les ſiens avoie
615 | M’a deſvoié de male voie
616 | Où avoiez
617 | Eſtoie & fi ſorvoiez
618 | Qu’en enſer fuſſe convoiez
619 | Par le déable ;
620 | Que Dieu, le père eſpéritable,
621 | Et toute ouvraingne charitable
622 | Leſſier me fiſt.
623 | Ma chartre en ot de quanqu’il diſt ;
624 | Séelé fu quanqu’il requiſt :
625 | Mult me greva
626 | Par poi cuers ne me creva.
627 | La Virge la me raporta,
628 | Qu’à Dieu eſt mère,
629 | La qui bonté eſt pure & clère.
630 | Si vous vueil proier com mon père
631 | Qu’el ſoit léue,
632 | Qu’autre gent n’en ſoit decéue
633 | Qui n’ont encore apercéue
634 | Tel tricherie.
| Ici liſt l’Éveſque la chartre & diſt :
635 | Oiez, por Dieu le filz Marie :
636 | Bone gent, ſi orrez la vie
637 | De Théophiles
638 | Qu’anemis a ſervi de guile.
639 | Auſi voir comme eſt Évangile
640 | Eſt ceſte choſe :
641 | Si vous doit bien eſtre deſcloſe
642 | Or eſcoutez que vous propoſe :
643 | « A tos cels qui veriont ceſte lettre commune
644 | « Fet Sathan à ſavoir que jà torna fortune,
645 | « Que Théophiles ot à l’éveſque rancune,
646 | « Ne li leſſa l’éveſque ſeignorie neſune.
647 | « Il fu déſeſpérez quant l’en li fiſt l’outrage ;
648 | « A Salatin ſ’en vint qui ot el cors la rage,
649 | « Et diſt qu’il li feroit mult volentiers hommage
650 | « Se rendre li pooit ſ’onor & ſon domage.
651 | « Je le guerroiai tant com mena ſainte vie,
652 | « Conques ne poi avoir deſor lui ſeignorie.
653 | « Quant il me vint requerre, j’oi de lui grant envie,
654 | « Et lors me fiſt hommage, ſi r’ot ſa ſeignorie.
655 | « De l’anel de ſon doit ſéela ceſte lettre ;
656 | « De ſon ſanc les eſcriſt, autre enque n’i fiſt metre,
657 | « Ains que je me vouſiſſe de lui point entremettre
658 | « Né que je le féiſſe en dignité remettre. »
659 | Iſſi ouvra icil preudom.
660 | Délivré l’a tout à bandon
661 | La Dieu ancele ;
662 | Marie, la Virge pucele,
663 | Délivré l’a de tel querele :
664 | Chantons tuit por celle novele.
665 | Or levez ſus ;
666 | Diſons : Te Deum laudamus !
| Explicit le Miracle de Théophile.

[1] Cette pièce a été analysée d’une manière bien incomplète par Legrand d’Aussy (voyez tome II de ses Fabliaux, édition Renouard, pages 180 et suivantes) ; mais, jusqu’à ma première édition, le texte n’en avait pas été publié. Il le méritait cependant, car il constitue l’un de nos premiers essais dramatiques.

Voici le fond du sujet : Théophile qui vivait, d’après Bollandus, vers l’an 538, fut, à ce qu’il paraît, vidame (vice dominus ; Paul Diacre, dit œconomus), de l’église d’Adana en Cilicie. Il acquit, dans cette charge, une telle considération, qu’à la mort de son évêque on voulut l’élire à sa place ; mais soit humilité, soit défiance de lui-même, il refusa et un autre fut nommé. A peine ce nouveau supérieur fut-il promu à l’épiscopat, queThéophile tomba en disgrâce auprès de lui, et se vit retirer ses fonctions. Irrité de l’injustice qu’il éprouvait, l’ex-vidame se laissa aller à de mauvaises pensées. Par l’entremise d’un Juif, qui avait, disait-on, des relations avec Satan, il renia Jésus-Christ et fit un pacte avec le mauvais esprit, à condition que celui-ci l’enrichirait et lui ferait rendre ses honneurs ; mais à peine eut-il signé cette convention, qu’il eut horreur de son crime. Il se mit alors à implorer la Sainte-Vierge, pour laquelle il avait toujours eu une grande dévotion, et la pria de lui faire rendre le contrat. Marie, la douce mère Dieu, comme disent nos anciens poëtes, se souvint de son serviteur ; elle consentit à ce qu’il lui demandait si humblement avec tant de repentir, et força le démon à rendre à Théophile le pacte qu’ils avaient conclu ensemble.

Telle est la légende que Rutebeuf a rimée et dramatisée, et qui a joui durant tout le moyen âge de la plus grande popularité. Écrite d’abord en grec par Eutychien, puis par Siméon le Metaphraste, elle fut traduite en prose latine par Paul Diacre, mise en vers par la fameuse abbesse de Gandersheim, Roswitha, au Xe siècle, et sur la fin du XIe, par un écrivain que les Bollandistes ont cru être Marbode, évêque de Rennes.

Les mentions qui en furent faites par les écrivains sacrés, tels que saint Damien, saint Bernard, saint Bonaventure, etc., sont innombrables. Enfin, nos trouvères ne restèrent point en arrière de la poésie latine ; ils célébrèrent à l’envi en la langue d’oil, comme les troubadours en langue d’oc, l’histoire de Théophile. Gauthier de Coinsi en composa un poëme assez considérable ; le Reclus du Moliens en parla dans son Miserere ; l’auteur des Vins d’Ouan, celui de la complainte d’Enguerrand, évêque de Cambrai ; Villon lui-même, la citèrent dans leurs poésies. Les arts s’en emparèrent également. Les ymagiers la taillèrent dans le bois et sur l’ivoire des dyptiques ; les sculpteurs sur le marbre et la pierre des cathédrales, comme à Notre-Dame de Paris où elle est retracée deux fois. Enfin, en 1539, un Miracle de Théophile fut joué au Mans sur la place des Jacobins. Était-ce une nouvelle composition ? Était-ce l’œuvre de Ruteboeuf, rajeunie et retouchée ? — Je l’ignore.

Voici ce que dit de ce Miracle (je lui laisse le nom donné par l’auteur lui-même) l’Histoire littéraire de la France, volume XXe : « Ce qui donne à l’ouvrage de Rutebeuf un prix véritable, c’est sa forme dramatique, car il fut composé pour être représenté devant une assemblée nombreuse. Il offre le principal élément des pièces de théâtre au moyen-âge, c’est-à-dire l’intervention du ciel et de l’enfer dans les destinées d’une créature humaine. Sans doute le Miracle de Théophile n’est pas le premier ouvrage dramatique de notre littérature ; mais il doit compter parmi les plus anciens d’une date incontestable, puisque l’auteur était contemporain d’Adam de La Halle, à qui l’on doit les Jeux de la Feuillée et de Robin et Marion. »

[2] Cette plaisanterie n’est-elle pas charmante ?

[3] Il faut remarquer les différents rhythmes du Miracle de Théophile, d’abord parce qu’ils sont réellement agréables à l’oreille et à la lecture ; ensuite parce qu’ils sont devenus, ou à peu près, le rhythme des Mystères aux siècles suivants. Or, on ne peut disconvenir que ce vers de huit pieds ne donne au dialogue une très-grande vivacité inconnue à l’alexandrin classique.

[4] Anuit, cette nuit, hâc nocte, pour : aujourd’hui.

[5] La copie de l’Arsenal met ici en note : « Démons. Ce sont leurs noms. » Ce qu’il y a de sûr, c’est que c’est là une formule d’invocation, mais en quelle langue ? Les mots qui la composent ne sont ni hébreux, ni arabes, ni syriaques. Il est probable que cet idiome est sorti tout entier du cerveau de notre trouvère.

[6] Toute cette prière se retrouve, détachée, dans le Ms. 7633, sous le titre : Ci encoumence la Repentance Théophilus.

[7] Ms. 7633. VAR. sa maison.

[8] Ms. 7633. VAR. seursemée.

[9] Ces vers se retrouvent dans le Ms. 7633, sous le titre : C’est la prière Théophilus.

[10] Ms. 7633. Var. Marie.

[11] Ms. 7633. VAR. Fai retorneir.