Panorama des principales éditions des œuvres de Rutebeuf.

Michel Zink, La nouvelle complainte d’outremer

| Télécharger le texte en version Word (avec notes)
| Télécharger le texte en version PDF (avec notes)
| Télécharger le texte en version Excel (sans notes)
| Télécharger la fiche des manuscrits (PDF)
| Consulter les manuscrits
| Consulter l'édition panoptique de ce texte

Le texte

| Œuvres complètes de Rutebeuf, texte établi, traduit, annoté et présenté avec variantes par Michel Zink,
| M. Zink, 1990 : Paris, Garnier, vol. 2, pp. 426-444.
| CI ENCOUMENCE LA NOUVELE COMPLAINTE D’OUTREMER
1 | Pour l’anui et por le damage
2 | Que je voi en l’umain linage
3 | M’estuet mon pencei descovrir.
4 | En sospirant m’estuet ovrir
5 | La bouche por mon vouloir dire,
6 | Com hom corrouciez et plains d’ire.
7 | Quant je pens a la sainte Terre
8 | Que picheour doivent requerre
9 | Ainz qu’il aient pascei jonesce,
10 | Et jes voi entreir en viellesce
11 | Et puis aleir de vie a mort,
12 | Et pou en voi qui s’en amort
13 | A empanrre la sainte voie
14 | Ne faire par quoi Diex les voie,
15 | S’en sui iriez par charitei ;
16 | Car sains Poulz dist par veritei :
17 | « Tuit sons uns cors en Jhesucrit »,
18 | Dont je vos monstre par l’Escrit
19 | Que li uns est membres de l’autre[1] ;
20 | Et nos sons ausi com li viautre
21 | Qui se combatent por un os !
22 | Plus en deïsse, mais je n’oz.
23 | Vos qui aveiz sans et savoir,
24 | Entendre vos fais et savoir
25 | Que de Dieu sunt bien averies
26 | Les paroles des prophecies :
27 | En crois morut por noz meffais
28 | Que nos et autres avons fais ;
29 | Ne morra plus, ce est la voire[2] : f. 54 r° 2
30 | Or poons sor noz piauz acroire[3].
31 | Voirs est que David nos recorde :
32 | Diex est plains de misericorde,
33 | Mais veiz ci trop grant restrainture :
34 | Il est juges plains de droiture[4].
35 | Il est juges fors et poissans
36 | Et sages et bien connoissans :
37 | Juges que on ne puet plaissier
38 | Ne hom ne puet sa cort laissier ;
39 | Fors, si fors fox est qui c’esforce
40 | A ce que il vainque sa force ;
41 | Poissans, que riens ne li eschape :
42 | Por quoi ? Qu’il at tot soz sa chape ;
43 | Sages, c’on nou puet desovoir,
44 | Se puet chacuns aparsovoir ;
45 | Connoissans, qu’il connoist la choze
46 | Avant que li hons la propoze.
47 | Qui doit aleir devant teil juge
48 | Sens troveir recet ne refuge,
49 | C’il at tort, paour doit avoir
50 | C’il a en lui sans ne savoir.
51 | Prince, baron, tournoi[e]our
52 | Et vos autre sejorneour
53 | Qui teneiz a aise le cors,
54 | Quant l’arme sera mise fors
55 | Queil [part] porra ele osteil prendre ?
56 | Savriiez le me vos aprendre ?
57 | Je ne le sai pas ; Diex le sache !
58 | Mais trop me plaing de votre outrage
59 | Quant vos ne penceiz a la fin
60 | Et au pelerinage fin
61 | Qui l’arme pecherresse afine
62 | Si qu’a Dieu la rent pure et fine.
63 | [P]rince, premier, qui ne saveiz
64 | Combien de terme vos aveiz f. 54 v° 1
65 | A vivre en ceste morteil vie,
66 | Que n’aveiz vos de l’autre envie,
67 | Qui cens fin est por joie faire ?
68 | Que n’entendeiz a votre afaire
69 | Tant com de vie aveiz espace ?
70 | N’atendeiz pas que la mors face
71 | De l’arme et dou cors desevrance ;
72 | Ci avroit trop dure atendance,
73 | Car li termes vient durement
74 | Que Dieux tanrra son jugement.
75 | Quant li plus juste d’Adam nei
76 | Avront paour d’estre dampnei,
77 | Ange et archange trembleront,
78 | Les laces armes que feront[5] ?
79 | Queil part ce porront elz repondre
80 | Qu’a Dieu nes estuisse respondre,
81 | Quant il at le monde en sa main
82 | Et nos n’avons point de demain ?
83 | Rois de France, rois d’Aingleterre[6],
84 | Qu’en jonesce deveiz conquerre
85 | L’oneur dou cors, le preu de l’ame
86 | Ains que li cors soit soz la lame,
87 | Sans espairgnier cors et avoir,
88 | S’or voleiz paradix avoir,
89 | Si secoreiz la Terre sainte
90 | Qui est perdue a seste empainte,
91 | Qui n’a pas un an de recours
92 | S’en l’an meïmes n’a secours
93 | Et c’ele est a voz tens perdue,
94 | A cui tens ert ele rendue ?
95 | Rois de Sezile[7], par la grace
96 | De Dieu qui nos dona espace
97 | De conquerre Puille et Cezille,
98 | Remembre vos de l’Ewangile
99 | Qui dist qui ne lait peire et meire, f. 54 v° 2
100 | Fame et enfans et suer et freire,
101 | Possessions et manandie,
102 | Qu’il n’a pas avec li partie[8].
103 | Baron, qu’aveiz vos enpancei ?
104 | Seront ja mais par vos tensei
105 | Cil d’Acre qui sunt en balance
106 | Et de secorre en esperance ?
107 | Cuens de Flandres, dus de Bergoingne,
108 | Cuens de Nevers[9], con grant vergoingne
109 | De perdre la Terre absolue
110 | Qui a voz tens nos iert tolue !
111 | Et vos autre baron encemble,
112 | Qu’en dites vos que il vos cemble.
113 | Saveiz vos honte si aperte
114 | Com de soffrir si laide perde ?
115 | Tournoiëur, vos qui aleiz
116 | En yver, et vos enjaleiz,
117 | Querre places a tournoier,
118 | Vos ne poeiz mieux foloier.
119 | Vos despandeiz, et sens raison,
120 | Votre tens et votre saison
121 | Et le votre et l’autrui en tasche.
122 | Le noiel laissiez por l’escrache[10],
123 | Et paradix por vainne gloire.
124 | Avoir deüssiez en memoire
125 | Monseigneur Joffroi de Sergines[11],
126 | Qui fu tant boens et fu tant dignes
127 | Qu’en paradix est coroneiz
128 | Com sages et bien ordeneiz,
129 | Et le conte Huede de Nevers[12],
130 | Dont hom ne puet chanson ne vers
131 | Dire se boen non, et loiaul
132 | Et bien loei en court roiaul.
133 | A ceux deüssiez panrre essample
134 | Et Acres secorre et le Temple. f. 55 r° 1
135 | Jone escuier au poil volage,
136 | Trop me plaing de votre folage,
137 | Qu’a nul bien faire n’entendeiz
138 | Ne de rien ne vous amendeiz ;
139 | Si fustes filz a mains preudoume
140 | (Teiz com jes vi je les vos nome)
141 | Et vos estes muzart et nice,
142 | Que n’entendeiz a votre office.
143 | De veoir preudoume aveiz honte.
144 | Vostre esprevier sunt trop plus donte
145 | Que vos n’iestes, c’est veriteiz ;
146 | Car teil i a, quant le geteiz,
147 | Seur le poing aporte l’aloe.
148 | Honiz soit qui de vos de loe :
149 | Se n’est Diex ne vostre paÿs.
150 | Li plus sages est foux naÿx.
151 | Quant vos deveiz aucun bien faire
152 | Qu’a aucun bien vos doie traire,
153 | Si le faites tout autrement,
154 | Car vos toleiz vilainnement
155 | Povres puceles lor honeurs.
156 | Quant ne pueent avoir seigneurs,
157 | Lors si deviennent dou grant nombre :
158 | C’est uns pechiez qui vos encombre.
159 | Voz povres voizins sozmarchiez :
160 | Ausi bien aleiz as marchiez
161 | Vendre voz bleiz et votre aumaille
162 | Com cele autre povre pietaille.
163 | Toute gentilesce effaciez.
164 | Il ne vous chaut que vous faciez
165 | Tant que viellesce vos efface,
166 | Que ridee vos est la face,
167 | Que vos iestes viel et chenu.
168 | Por ce que vos serié tenu
169 | A Gilemeir dou parentei, f. 55 r° 2
170 | Non pas par vostre volentei,
171 | S’estes chevalier leiz la couche
172 | Que vous douteiz un poi reproche[13].
173 | Mais se vous amissiez honeur
174 | Et doutissiez la deshonneur
175 | Et amissiez votre lignage,
176 | Vous fussiez et proudome et sage.
177 | Quant vostre tenz aveiz vescu
178 | Qu’ainz paiens ne vit votre escu,
179 | Que deveiz demandeir Celui
180 | Qui sacrefice fist de lui ?
181 | Je ne sais quoi, se Diex me voie,
182 | Quant vos ne teneiz droite voie.
183 | Prelat, clerc, chevalier, borjois,
184 | Qui trois semainnes por un mois
185 | Laissiez aleir a votre guise[14]
186 | Sens servir Dieu et sainte Eglise,
187 | Dites, saveiz vos en queil livre
188 | Hom trueve combien hon doit vivre ?
189 | Je ne sai, je nou puis troveir.
190 | Mais je vos puis par droit proveir
191 | Que, quant li hons commence a nestre,
192 | En cest siecle a il pou a estre
193 | Ne ne seit quant partir en doit.
194 | La riens qui plus certainne soit
195 | Si est que mors nos corra seure.
196 | La mains certainne si est l’eure[15].
197 | Prelat auz palefrois norrois,
198 | Qui bien saveiz ke li vos Rois,
199 | Li Filz Dieu, fu en la crois mis
200 | Por confondre ces anemis,
201 | Vos sermoneiz aus gens menues
202 | Et aus povres vielles chenues
203 | Qu’elz soient plainnes d’astinence :
204 | Maugrei eulz font eles penance, f. 55 v° 1
205 | Qu’eles ont sanz pain assé painne
206 | Et si n’ont pas la pance plainne.
207 | N’aiez paour : je ne di pas
208 | Que vous meveiz ineslepas
209 | Por la Sainte Terre deffendre ;
210 | Mais vos poeiz entor vos prendre
211 | Asseiz de povres gentilz homes
212 | Qui ne mainnent soumiers ne soumes,
213 | Qui doient et n’ont de qu’il paient
214 | Et lor enfant de fain s’esmaient :
215 | A cex doneiz de votre avoir,
216 | Dont par tenz porreiz pou avoir,
217 | Ces envoiez outre la meir
218 | Et vos faites a Dieu ameir.
219 | Montreiz par bouche et par example
220 | Que vous ameiz Dieu et le Temple.
221 | Clerc aaise et bien sejournei,
222 | Bien vestu et bien conraei
223 | Dou patrimoinne au Crucefi[16],
224 | Je vos promet et vos afi,
225 | Se voz failliez Dieu orendroit,
226 | Qu’il vos faudra au fort endroit.
227 | Vos sereiz forjugié en court,
228 | Ou la riegle faut qui or court :
229 | « Por ce te fais que tu me faces,
230 | Non pas por ce que tu me haces[17] ».
231 | Diex vos fait bien ; faites li dont
232 | De cors, de cuer et d’arme don,
233 | Si fereiz que preu et que sage.
234 | Or me dites queil aventage
235 | Vos puet faire votres trezors
236 | Quant l’arme iert partie dou cors ?
237 | Li executeur le retiennent
238 | Juqu’a tant qu’a lor fin reviennent,
239 | Chacuns son eage a son tour : f. 55 v° 2
240 | C’est maniere d’executour.
241 | Ou il avient par macheance
242 | Qu’il en donent por reparlance
243 | Vint paire de solers ou trente :
244 | Or est sauve l’arme dolante[18] !
245 | Chevaliers de plaiz et d’axises
246 | Qui par vos faites vos justices,
247 | Sens jugement aucunes fois,
248 | Tot i soit sairemens ou foiz,
249 | Cuidiez vos toz jors einsi faire ?
250 | A un chief vos covient il traire.
251 | Quant la teste est bien avinee,
252 | Au feu deleiz la cheminee,
253 | Si vos croiziez sens sermoneir ;
254 | Donc verriez granz coulz doneir
255 | Seur le sozdant et seur sa gent :
256 | Forment les aleiz damagent.
257 | Quant vos vos leveiz au matin
258 | S’aveiz changié votre latin,
259 | Que gari sunt tuit li blecié
260 | Et li abatu redrecié.
261 | Li un vont au lievre chacier,
262 | Et li autre vont porchacier
263 | C’il panront un mallart ou deux,
264 | Car de combatre n’est pas geux[19].
265 | Par vos faites voz jugemens,
266 | Qui sera votres dampnemens
267 | Se li jugemens n’est loiaus,
268 | Boens et honestes et feaus.
269 | Qui plus vos done, si at droit.
270 | Ce faites que Diex ne voudroit.
271 | Ainsi defineiz votre vie,
272 | Et lors que li cors se devie,
273 | Si trueve l’arme tant a faire
274 | Que je ne porroie retraire. f. 56 r° 1
275 | Car Diex vos rent la faucetei
276 | Par jugement ; car achatei
277 | Aveiz enfer et vos l’aveiz.
278 | Car ceste choze bien saveiz :
279 | Diex rent de tout le guerredon,
280 | Soit biens, soit maux : il en a don[20].
281 | Riche borjois d’autrui sustance,
282 | Qui faites Dieu de votre pance[21],
283 | Li povre Dieu chiez vos s’aünent,
284 | Qui de fain muerent et geünent,
285 | Por atendre votre gragan
286 | Dont il n’ont pas a grant lagan ;
287 | Et vos entendeiz au mestier
288 | Qui aux armes n’eüst mestier.
289 | Vos saveiz que morir couvient,
290 | Mais je ne sai c’il vos souvient
291 | Que l’uevre ensuit l’ome et la fame[22].
292 | C’il at bien fait, bien en a l’arme,
293 | Et nos trovons bien en Escrit :
294 | « Tout va, fors l’amour Jhesucrit[23] ».
295 | Mais de ce n’aveiz vos que faire ;
296 | Vos entendeiz a autre afaire :
297 | Je sai toute votre atendue.
298 | Dou bleif ameiz la grant vendue,
299 | Et chier vendre de si au tans
300 | Seur lettre ou seur plege ou seur nans,
301 | Vil acheteir et vendre chier
302 | Et uzereir et gent trichier
303 | Et faire d’un deable deus,
304 | Por ce que enfers est trop seux[24].
305 | Juqu’a la mort ne faut la guerre.
306 | Et quant li cors est mis en terre
307 | Et hon est a l’osteil venuz,
308 | Ja puis n’en iert contes tenuz.
309 | Quant li enfant sunt lor seigneur, f. 56 r° 2
310 | Veiz ci conquest a grant honeur :
311 | Au bordel ou en la taverne
312 | Qui plus tost puet plus c’i governe.
313 | Cil qui lor doit si lor demande ;
314 | Paier covient ce c’om commande.
315 | Teiz marchiez font com vous eüstes
316 | Quant en votre autoritei fustes.
317 | Chacuns en prent, chacuns en oste ;
318 | En osteiz pluet, s’en vont li oste ;
319 | Les terres demeurent en friche,
320 | S’en sunt li home estrange riche.
321 | Cil qui lor doit paier nes daingne,
322 | Ansois couvient que hon en daingne
323 | L’une moitié por l’autre avoir.
324 | Veiz ci la fin de votre avoir.
325 | La fin de l’arme est tote aperte :
326 | Bien est qui li rant sa deserte.
327 | Maistre d’outre meir et de France
328 | Dou Temple par la Dieu poissance,
329 | Frere Guillaume de Biaugeu[25],
330 | Or poeiz veioir le biau geu
331 | De quoi li siecles seit servir.
332 | Il n’ont cure de Dieu servir
333 | Por conquerre saint paradis,
334 | Com li preudome de jadiz,
335 | Godefroiz Buemos et Tancreiz[26].
336 | Ja n’iert lor ancres aencreiz
337 | En meir por lor neis rafreschir :
338 | De ce ce welent il franchir.
339 | Ha ! bone gent, Diex vos sequeure,
340 | Que de la mort ne saveiz l’eure !
341 | Recoumanciez novele estoire[27],
342 | Car Jhesucrit, li Rois de gloire,
343 | Vos wet avoir, et maugré votre.
344 | Sovaingne vos que li apostre f. 56 v° 1
345 | N’orent pas paradix por pou.
346 | Or vos remembre de saint Pou[28]
347 | Qui por Deu ot copei la teste :
348 | Por noiant n’en fait hon pas feste.
349 | Et si saveiz bien que sainz Peires
350 | Et sainz Andreuz, qui fu ces freres,
351 | Furent por Dieu en la croix mis.
352 | Por ce fu Dieux lor boens amis,
353 | Et li autre saint ausiment.
354 | Que vos iroie je plus rimant ?
355 | Nuns n’a en paradix c’il n’a painne :
356 | Por c’est cil sages qui s’an painne.
357 | Or prions au Roi glorieux
358 | Et a son chier Fil precieux
359 | Et au saint Esperit ensemble,
360 | En cui toute bonteiz s’asemble,
361 | Et a la precieuze Dame
362 | Qui est saluz de cors et d’arme,
363 | A touz sainz et a toutes saintes
364 | Qui por Dieu orent painnes maintes,
365 | Qu’il nos otroit sa joie fine !
366 | Rutebués son sarmon define.
| Explicit.

Manuscrits : C, f. 54 r° ; R, f. 34 r°. Texte de C.
Titre : R Se commenche li complainte d’Accre - 1. R l’envie - 14. R f. tant ke je le v. - 20. R Dont n. sommes si ke li v. - 51. C tournoiour, R b. et tournoiour - 55. C part mq. - 63. C Le P majuscule mq. - 71. C deservrance - 72. R a. douteuse a. - 76. C paoour - 80. R nes conviegne - 84 R rekerre - 100. C suers et freires - 101. C manandies - 106. R souscours en desperance - 107. C F. ou de B. ; R Coens de Nevers dus de B. - 108. R Coens de Flandres - 110. R vo t. vous est t. - 122. C escraffe - 127-128. R intervertis - 129. C Hue, R Oede - 130. R p. conte ne v. ; C ver - 152. R N’a a. b. devés atraire - 160. C b. at leans m. - 168. C qu’il v. seroit t. - 186. R D. en s. - 198. C s. par queil norrois - 203. C p. de droiture - 209. R t. conquerre - 210. R entre v. querre - 222. C v. et bien sejornei - 232. C De quoi de cuer et d’a. - 239. R C. s’en deduist - 242. R p. repentance - 255. R S. toute la gent au soudant - 256. R Souvent - 275. R li rent - 279. R r. a tous - 297. R t. le vostre entente - 298. R Vous amés dou blet la grant vente - 300. R S. plaige ou sor lettres pendans - 314. R covient s’estuet c’on vende - 332. R c. d’eaus asservir - 340. R mq. - 354. R i. jou contant - 366. R Rustebués sa complainte fine.

[1] Rom. 12, 5 : Multi unum corpus sumus in Christo, singuli autem alter aterius membra (« Nous, à plusieurs, nous ne formons qu’un seul corps dans le Christ, étant, chacun pour sa part, membres les uns des autres »).

[2] Cf. Voie de Tunis 20.

[3] Cf. Dit de Pouille 32.

[4] Cf. Ps. 111, 4 et Gautier de Coincy, Théophile, 966-68, dont Rutebeuf paraît se souvenir ici :

Voirs est qu’il est misericors,

Mais justes est si durement

Que quanqu’il fait fait justement. (Koenig, t. I, p. 109)

[C’est vrai que Dieu est miséricordieux, mais il est si terriblement juste que tout ce qu’il fait, il le fait selon la justice].

[5] Pour le traitement de ce thème fréquent, présent par exemple dans le Dies irae, Rutebeuf peut s’être là encore inspiré du Théophile de Gautier de Coincy, v. 780-86.

[6] Philippe III le Hardi, qui avait pris la croix le 24 juin 1275, et Edouard 1er.

[7] Charles Ier, qui avait pris la croix le 13 octobre 1275.

[8] Cf. Matth. 10, 37 et 19, 29.

[9] Gui de Dampierre, comte de Flandres depuis 1278, Robert II, duc de Bourgogne depuis 1272, et Robert de Béthune, devenu comte de Nevers en 1272 par son mariage avec Yolande, fille d’Eudes de Nevers et veuve de Jean Tristan, fils de saint Louis (cf. Complainte du comte Eudes de Nevers).

[10] Sur le mot escrache (ou escraffe dans C), voir F.-B. I, 501, et A. Henry, 1964 (1977).

[11] Voir la Complainte de Monseigneur Geoffroy de Sergines, et aussi la Complainte de Constantinople 169 et la Complainte d’Outremer 90 et 166.

[12] Voir la Complainte du comte Eudes de Nevers.

[13] Sur ce passage difficile, voir F.-B. I, 503. Le Gilemeir que mentionne le texte original au v. 169 est sans doute Guinemer, oncle de Ganelon dans la Chanson de Roland, dont le nom aura été déformé par contamination avec guile ou gile, qui signifie la ruse, la tromperie.

[14] Cf. Voie d’Humilité (Paradis) 432.

[15] Cf. Voie de Tunis 89-100 et Disputaison du croisé et du décroisé 169-184.

[16] Cf. Dit de sainte Église 63.

[17] Morawski 1668.

[18] Cf. Plaies du Monde 65-74.

[19] Cf. Complainte du comte Eudes de Nevers 157-161.

[20] Paul, 2 Cor. 5, 10 : Omnes enim nos manifestari oportet ante tribunal Christi, ut referat unusquisque propria corporis, prout gessit, sive bonum, sive malum (« Il faut que nous soyons tous mis à découvert devant le tribunal du Christ, pour que chacun retrouve ce qu’il aura fait pendant qu’il était dans son corps, soit en bien, soit en mal »).

[21] Paul, Philip. 3, 19. Cf. Voie d’Humilité (Paradis) 730, Complainte d’Outremer 111.

[22] Apocalypse 14, 13 : Beati mortui qui in Domino moriuntur... Opera enim illorum sequuntur illos (« Heureux les morts qui meurent dans le Seigneur... Car leurs œuvres les accompagnent »).

[23] Cf. Voie d’Humilité (Paradis) 700-701.

[24] Cf. Etat du monde 130-134.

[25] Grand-maître de l’Ordre du Temple depuis le 13 mai 1273.

[26] Trois héros de la première croisade : Godefroy de Bouillon, Bohémond, prince d’Antioche, et son neveu Tancrède, petit-fils du duc normand de Sicile Robert Guiscard.

[27] Cf. Complainte d’Outremer 16 et n. 2.

[28] Cf. Plaies du monde 96, Hypocrisie et Humilité 218, Pauvreté de Rutebeuf 42.